
TRADUCERI 


EDGAR POE 
CORBUL 


Odată 'n miazănoapte tristă, cum slab, trudit mă cufundasem 
Cu mintea peste niște cărți ciudate de uitată 'nvățătură, 
Când aţipind lăsasem fruntea 'ncovoiată, deodată 

Aud un bocănit uşor ce bate?n ușa casei mele. 

«E cineva, mi-am zis, e vr'unul care bate 'n ușa casei mele, 
Asta și nimic mai mult. » 


Ah, limpede mi-aduc aminte, era Decembre, lună rece; 
Murind pe rând tăciunii și'ncondeiau pe jos fantoma. 
Nu mai puteam de dorul zilei. Zadarnic încercasem 
Să împrumut din slove scrise răgaz pentru durere, 
Durerea pentru pierderea Lenorei, o copilă rară 

Și luminoasă pe care îngerii o numesc Lenora 

Și-aci pe veci rămasă fără nume. 


Și purpura perdelei cu freamăt vag și trist ca de mătasă 

Mă înfiora și mă umplea de o 'nchipuită nemai simțită groază 
Și ca să 'nfrân a inimii bătaie eu stam zicând mereu în mine: 
«I-un ins care mă caută și vrea să intre la uşa casei mele, 
Vr'un oaspe 'ntârziat ce vrea să intre la ușa casei mele, 

Asta şi nimic mai mult.» 


Dar în curând am stat mai tare şi 'ndată fără pregetare 
Grăit-am: « Domnule sau doamnă, cu drept cuvânt vă cer 
iertare; 

Eu singur sunt de vină, c'ațipisem și aţi bătut așa pe 'ncetul, 
Când aţi venit, așa de molcom la ușa casei mele, 

C'abia puteam să prind de veste». Şi vraişte deschis-am ușa, 
Dar noapte şi nimic mai mult. 


Undind cu ochii bezna asta, am stat prelung uimit și 'n tremur 
Și îndoios și visător de vise cum nimeni nu mai îndrăznise 
Vre-odată să viseze. Dar tăcerea 'n fața mea rămase necurmată, 
Liniște și nici un semn de viaţă. Rostit fu doar un singur nume, 
Numai șoptit, Lenora. Eu l-am șoptit şi-a răsunat Lenora, 
Numai asta și nimic mai mult. 


Doar la întorsşu-mi în odaie, când sinea-mi clocotea fierbinte, 
Aud din nou peste puţin cum bate mai tare ca 'nainte.. 

« Sigur, îmi zic, e sigur c'o fi ceva după obloanele ferestrei; 
Să văd ce poate fi pe-acolo și să dezvălui taina asta — 

Ca inima să mi s'aline, și. să dezvălui taina asta — 

Doar vântul şi nimic mai mult. » 


Deschid fereastr” atunci deodată şi măreț din aripi fluturată 
Pajure-mi veni un corb din zile sfinte de altădată. 

El nu-mi dădu bineţe, nu se opri, nu s'abătu o clipă, 

Ci ca un domn sau doamnă se 'nțepeni de-asupra ușii 

Pe bustul dumnezeii Palas, și tocmai sus deasupra ușii 
Stătu el şi nimic mai mult, 


Cum chipul de-abanos mâhnirea mi-o smomi pân" la zâmbire 

Cu-a lui ifos de ţinută demnă și solemnă și tăcută, 

« Deși ţi-e tunsă creasta și e rasă, zisu-i-am, nu eşti fricoasă, 

Pasăre, corb vechi şi crunt, drumar năluc pe țărm noptatic, 

Spune-mi care ţi-e domnescul nume pe-al lui Pluton țărm 
noptatic » ? 

Zise Corbul: « Niciodată ». 


Mult m'a minunat ce clar vorbise pasărea haină, 

Deși slab era "'nţelesu-i, potrivirea-i prea puţină. 

Nimic doar nu ne poate-opri de-a crede că 'ntre oameni vii nici unul 
N'avu parte de norocul de-a vedea o pasăre de-asupra ușii, 
Pasăre sau altă vietate pe un bust sculptat de-asupra ușii 
Cu-acest nume «niciodată ». 

Insă corbul singuratic de pe bustul neclintit îmi zise 

Numai acest grai ca şi când sufletul în el şi-l risipise; 

Stete apoi tăcut drept stană, nu-şi mai fâlfâi o pană, 

Pân' ce abia 'ngânai: «Și alți prieteni dragi de-ai mei în zbor 
plecară, 

Måne 'n zori şi el mă lasă cum nădejdile-mi zburară!». 

Zise corbul: « Niciodată ». 


Speriat de cum, rostit la loc, acest răspuns a rupt tăcerea, 

« Negreşit, mi-am zis, că spusa-i este toat'a lui ştiinţă, toat’ 
averea 

Insușită dela vr'un învățător nenorocit, pe care 

Nemiloasa soartă tot mai iute-l prigoni cu 'nverşunare 

Pân' ce cântecu-i ca un refren rămase sau funebrele-i tropare 

N’au avut decât acest refren de întristare 'nveninată: 

« Niciodată, niciodată ». 


Cum el toat'a mea mâhnire mi-o smomi pân' la zâmbire, 

Iute un jeţ cu perne ?n fața pasării și-a bustului și-a uşii 

Am rostit și m'am lăsat pe catifea şi-am prins să 'nlănţui 

Fel de 'nchipuiri gândind la tot ce cobea asta, pasărea din 
vremuri, 

Crunta și stângacea, 'nstafiata, costeliva pasăre din vremuri, 

Croncăni zicându-mi: « Niciodată ». 


Asta eu vânam prin ghicitură neslomnind nimic din gură 
Pasării cu ochi de jar ce-adânc mă sfredeleau cu-a lor arsură. 
Asta eu vânam, ba chiar mai mult, cu capul răzemat alene 
Peste perna catifelei, de lucoarea lămpii luminată, 

Peste perna viorie, de lumina lămpii luminată, 

Unde nu se va propti ea niciodată. 


Mi-a părut atunci că aeru-i mai des, că-l tămâiază 
Nevăzută o cădelniță pe care îngerii o leagănă tăcută, 
Ingerii ai căror paşi i-aud în pardoseala "'nciucurată — 

« Biet nenorocit, strigat-am, Dumnezeu ţi-a dat, cu serafimii 
Ţi-a trimis răgaz şi balsam amintirilor Lenorei; 

Soarbe, o, soarbe acest balsam, uită pierderea Lenorei!» 
Zise corbul: « Niciodată ». 

« Prooroc, i-am zis, năpastă | Totuşi prooroc sau pasăre sau 
demon, 


Jur pe ceru 'ncovăelnic peste noi, jur pe Domnul adorat de 
amândoi, 

Spune acestui suflet greu de suferință dacă fi-va cu putință 

Să cuprindă 'n paradisul depărtat, să-și vadă visul, 

Să cuprindă pe-acea sfântă ce serafii o numesc Lenora, 

Pe copila rară luminoasă ce serafii o numesc Lenora». 

Zise corbul: « Niciodată ». 


« Fie acest cuvânt semnalul despărțirii noastre, pasăre sau fiară, 
Am ţipat atunci. *Napoi te cară 'n vifor pân” la țărm de noapte 

amară ! 
Din penişul negru piară orice urmă de minciuna care-ai spus-o! 
Lasă-mi sihăstria ne 'mpilată ! Părăsește bustul de pe ușă, 
Smulge pliscul tău din pieptu-mi, ia-ți făptura de pe uşă». 
Zise corbul: « Niciodată ! » 


Stă de-atunci şi nu mai zboară corbu 'ncremenit pe policioară, 
Peste bustul palid al Minervei de pe ușa casei mele; 

Stă cu othi ce scânteiază ca un demon ce visează 

Şi lumina lămpii curge asupra-i și aruncă pată 

Neagră pe podea, de unde sufletu-mi din umbra fluturată 
N'o să se mai 'nalțe niciodată. 


JOHN KEATS 
LA BELLE DAME SANS MERCI 


Biet suflet lainic oropsit, 
Stingher şi palid, ce te doare? 
Pe lac e stuful veștejit, 

Nu cântă nici o zburătoare. 


Biet suflet jalnic, ce suspin 
Te-apasă şi buimac te lasă? 
Al veveriței cuib e plin, 
Merindea-i adunată acasă. 


Pe frunte-ţi crinu-i umezit 
De spaimă şi de 'nfrigurare 
Și trandafirul ofilit 
Pe-obrajii tăi curând dispare. 


« Văzui în luncă un odor 

De fată mândră, neam de fee, 
Cu plete lungi, cu pas ușor, 
Cu ochi nebuni care scântee. 


O sui pe murgul blând al meu 
Și stau privind-o ziua toată. 
Ea ?n lături s'apleca mereu, 
Cânta o doină fermecată. 


Pe cap coroană i-am durat, 
Brăţări, colan de mosc ce 'mbată; 
Cu drag la mine s'a uitat 

Și-aşa de dulce a plâns deodată | 

Gustoase rădăcini mi-a dat, 
Miere sălbatică și mană 

Și-a zis în graiul ei ciudat: 
«Eu te iubesc fără prihană ». 


Și 'n peştera-i din paradis 

M’a dus, mi-ofta din suflet mie; 
Ochii sălbatici i-am închis, 

I-am sărutat pân' la somnie. 


Pe mușchi acolo am dormit 
Și am visat un iad în mine, 
Cel mai din urmă vis cumplit 
Pe coasta unei reci coline. 


Văzui regi palizi, prinți ce pier, 
Oșteni ca moartea în paloare; 
Strigau: « Te-a prins în laţ de fier 
Frumoasa neîndurătoare. 


In umbr'a buzelor fâșii 

Căscau mustrări de groază pline. 
Când mă trezii, mă pomenii 

Pe coast! acelei reci coline. 


De-aceea palid, singur zac, 

Mă pierd aci și adânc mă doare, 
Deşi e stuful mort pe lac 

Și nu mai cânt'o zburătoare.» 


LA O CIOCÂRLIE 


Salut, o suflet vesel! Niciodată 
N'ai fost o pasăre, tu care, 
Din cer sau mai apropiată, 
Răsfiri întreag” a ta 'nfocare 
In viers, risipă de improvizare. 


Drept nor de foc mai sus, mai tare 
Din lut te avânţi spre tot înaltul 
Și 'naripezi fără "ncetare 

Adânc” albastra depărtare, 

Te salți trilând, un tril ţi-e saltul. 


In aurul ce râură splendoare 
De-apus de soare, peste care 
Işi poartă norii feeria, 
Pluteşti şi alergi ca bucuria 
Neîntrupată călătoare. 


A serii purpură pălită 

In jurul zborului tău moare; 
Ca o lucindă stea din slavă 
In larg” a zilei revărsare 
Dispari, dar ascuțită 

S'aude vocea ta suavă. 


SHELLEY 

Pătrunzătoare ca o săgetare, 
Din sfer’ aceea argintie 

A cărei vie lampă se subţie 
In albul dimineţii clare, 
Abia te mai zărim în zare. 


Pământul tot ca și eterul 

De glasul tău răsună 'ntr'una 
Cum, dacă noaptea se 'nsenină, 
Din norul singuratic luna 

Iși plouă razele și cerul 

Intreg i-o mare de lumină. 


Ce ești, noi nu ştim, Dar ca tine ce e 
Mai mult? Din nori de curcubee 

Nu sună picuri mai strălucitoare 

Ca ropotul de melopee 

De cum începe a ta 'nălțare. 


Tot astfel tăinuit poetul 

Sub cast'a gândului făclie 
Instrună imnuri necerute, 
De face 'n suflete să 'nvie 
Nădejdi și temeri neștiute, 


Tot astfel nobila fecioară 

In turn regal, unde se caină, 
Și-alină viața-i grea de-o undă 
De dor în clipele de taină 
C’un cântec dulce ca iubirea 
Ce cuibul ei tăcut inundă. 


La fel pe o vâlcea înrourată 

Un licurici de aur 

Ce nimănui nu se arată 

Sclipind împrăștie tezaur 

De sub foiș de iarbă și de floare, 
Eterică coloare. 

Tot astfel roza legănată 

De frunze proprii, la bătaie 
De calde vânturi desfoiată, 
Mireasma-i irosind îmbaie 

Pe lotrii cu aripi greoaie. 


Nici sunetul stropit de vară 
Pe-o pajişte scânteietoare, 

Nici flori ce 'n ploaie se "nvioară, 
Nimic din tot ce-i vesel, fraged 
Și clar nu 'ntrece a ta cântare. 


Destaină-mi, duh sau zburătoare, 
Ce lucruri dulci gândești tu oare? 
Eu n'auzii vr'odată ritualul 
De-amor sau de beţie 

Vibrând aşa divin în valul 
Extazului de melodie. 


Un imn de glorie, osanale 

Ce-al nunţii cor e dat să 'mpartă 
*Naintea cântecelor tale 

Sunt numai laudă deșartă; 
Miăestritură, unde 

Se simte că un gol s'ascunde. 


Ce tainică fântân” adapă 
Accentele-ţi de veselie? 

Ce munţi, ce șesuri mari, ce apă, 
Splendori de cer sau de câmpie? 
Ce dor de-ai tăi? Ce neştiință 
De suferință? 


Cu bucuria-ţi răzbitoare 

Și limpede aleanul moare 

Și nu-i de tine apropiată 
Nici umbră de mâhnire. 
lubești, dar nu ştii niciodată 
Ce trist e saţul de iubire. 

Când dormi sau priveghezi, oriunde, 
De bună seam'ai despre moarte 
Gândiri mai drepte, mai afunde, 

De care nici în vis noi n'avem parte, 
Căci altfel cum putea din tine 

Să curgă ritmul tot în unde 
Cristaline ? 


Noi stăm privind 'napoi şi 'n față 
Și plângem pentru tot ce nu e. 
Și cel mai sincer râs în viață 
L-apasă lacrimi să-l răpue; 

Cele mai dulci a noastre cânturi 
Cuprind cele mai triste gânduri. 


De-am fi disprețuit noi ura 

Și teama și trufia 

Și nu ne-ar fi ursit natura 

Ca sufletul să ni-l adape 

Măcar c'un strop melancolia, 

Eu nu știu cum puteam veni aproape 
De tine, bucuria? 


Mai bine decât tot avântul 
Cadenţelor desfătătoare, 

Mai bine decât orice odoare 
Găsite 'n carte-ți este cântul 
Pentru poet, o tu poetă care 
Desprețuești pământul. 


Dă-mi jumătate veselia 

Cu care-i sinea ta 'nzestrată; 
O, cum frenetic” armonia 
Din mine ar izbucni deodată 
Bogată ca din cepuri spuma, 
Și-ar asculta-o lumea toată 
Cum eu te ascult acuma! 


G. MURNU 


DIN AMINTIRILE UNUI BĂIAT 
DE FAMILIE 


Până nu m'au trimes la liceu, la București, când au trebuit 
să se despartă de mine, părinții mei mă târau necontenit și peste 
tot cu dânșii. Chiar seara când ieșeau în oraş, dacă aveam lecțiile 
pe a doua zi pregătite (învățam cu profesor particular dela cinci 
ani), popâc şi eu la plimbare, la un ceas când tovarășii mei de vârstă 
îmbrăcau de obicei cămașa de noapte. Fie că voiau să nu mă 
piardă din ochi și să mă lase cât mai rar cu slugile, fie că socoteau 
să-mi crească importanța față de conștiința mea proprie, fie că 
în sfârşit, era la mijloc o vagă intențiune de-a mă dezvolta mai 
repede în contact cu oamenii mari, sau toate acestea împreună, 
fapt este că, uneori fără nici o plăcere, sau cu una de scurtă durată, 
mă pomeneam luat de-acasă, pornind cu mama şi cu tata, pe 
puntea trotuarului, la un pas înaintea lor. O plimbare de pildă 
care mă bucura numai la început era acea pe bulevardul gării 
pe sub bolțile înalte ale castanilor, peste podul 'Tecucelului, 
pururea fără apă, pe lângă ceirul, întins ca în palmă până'n pădu- 
rea Drăgăneștilor, vizibilă și noaptea, în bătaia lunii. In vremea 
aceea, în urbea mea natală, nu se găsea bere decât numai la res- 
taurantul gării. Centrul orașului, la ulița mare, nu avea decât 
numai o cofetărie —la Neculai cofetarul —cu un galantar de 
prăjituri decolorate, cu bomboane englezești în mari pocaluri de 
sticlă, iar dela 10o Mai — dată care trebuia să reprezinte peste 
tot o eră nouă —și două feluri de înghețată: vanilie și lămâe, 
multă vreme singurele pe care le-am socotit posibile, încredințat 
fiind că acele două spețe epuizează sfera noțiunii de înghețată, 

tot aşa precum era să învăţ mai târziu că flora şi fauna istovesc 
noţiunea de organism biologic. 

Neculai cofetarul nu ţinea bere în prăvălie, aşa că această 
băutură reclama o expediţie la gară, pentru care se întovărăşeau 
mai multe familii cunoscute, ca să străbată împreună kilometrul 
care era din centrul orașului și să stea la taclale cele două ore, 
până la sosirea trenului de Bacău, care însemna marginea 
petrecerii, cam pe la ro seara. 

Știu că ajunși la gară, unde aveam o clipă distracţia șinelor, 
a câtorva vagoane răzlețe și a locomotivei de manevră, care umbla 
forfota, șuerând și gâfâind, mă aştepta calvarul din restaurant, 
unde nu aveam pe nimeni de etatea mea, și unde, după ce exe- 
cutam ritualul unei înghiţituri de bere, amară ca chinina, ador- 
meam în bombăneala unor conversații care nu mă interesau, cu 
capul pe masă, nederanjat până la ora plecării, când bietul tată- 
meu trebuia să-și ispășească vina, cărându-mă în braţe până acasă. 

Dar nu în toate împrejurările «scoaterea în lume», într'o 
măsură neasemănat mai mare de cum se bucurau alți copii, îmi 
provoca aceleaşi sentimente neplăcute. Din contră erau cazuri 
când stam gata să slobod izvorul lacrimilor, numai ca să înlătur 
primejdia de-a rămânea acasă. Aceasta, întâi și "'ntâi, când 
era vorba să mergem la teatru. 

Instalaţiile teatrale ale localității erau poate superioare dezvol- 
tării oraşului, luat în întregime. O scenă de lemn, trainic con- 
struită, se găsea în grădina unui hotel, pentru teatru de vară, iar 
pentru vremea rece, o sală destul de întinsă, cu un rând de 
loje şi un parter fără scaune fixe. Lumea bună își trimetea scaune 
de-acasă, fie în lojă, fie în stal, dar sala, cum am spus, era 
spațioasă, iar scena, la vârsta aceea și cu mirajul pânzelor deco- 
rului, îmi părea nemărginită. Fără bine înțeles să existe trupă 
locală, aveam totuși în două anotimpuri câte un lung sezon tea- 
tral, cu trupe ambulante, bucuroase să joace, într'un oraş ce e 
dreptul mic, dar cu destulă lume avută și cu instalații chiar mai 
bune decât în alte târguri mai mari. Cu deosebire mama era 
amatoare de spectacole, iar tată-meu nu-i refuza nimic, așa că 
aproape n'a existat piesă la care ei să nu meargă, de obicei în loja 
numărul 10, vecină cu aceea a prefectului, un satrap sever şi a-tot- 
putinte, căruia i se rezerva întotdeauna loja numărul 9, aşe- 

zată exact la mijlocul semicercului, față în față cu scena. Luân- 
du-mă aproape regulat şi pe mine, ca să mă amuze și să mă 
instruiască, osebit de stăruințele mele proprii, care în chestia 
aceasta, nu se resemnau cu una cu două, am văzut de timpuriu 
mulțime de spectacole şi chiar o serie de celebrităţi actoricești: 
pe fraţii Vlădicescu și pe Fany Tardini (care au avut sufler cândva 
pe Eminescu şi pare-mi-se tot așa ceva pe Conta), pe Bobescu, 
Moru, Mia Teodorescu, și chiar pe foarte bătrânul Millo, care 
mai apărea din când în când în Kera Nastasia şi în Coana Chiriţa, 
ale prietenului său Alecsandri. Desigur mă făceam roşu de râs 
şi mă umflam de veselie la piesele comice și mi s'au întipărit 
neșters în minte, chiar de pe atunci, scene din Manevrele de 
toamnă, Femeile noastre, Noaptea furtunoasă, Bărbierul din Sevila 
şi altele şi altele.... Dar adânca mea pasiune era să asist la tra- 
gedii, cu toate că nu puteam să sufăr, când se trăgeau focuri de 
armă, iar atunci când eroul cădea ucis, îmi acopeream ochii cu 
palmele până se lăsa cortina jos. Peripeţiile tragice totuși, cu 
scene aspre şi violente, îmi umpleau sufletul de desfătare, repetând 
veşnic acasă, în gângureala mea singuratică, tirade sonore şi vi- 
brante, atât cât le reţinusem şi așa cum îmi plăcea să le mai 
completez pe ici pe colo, cu vorbe dela mine. Ce farmec au avut 
asupra mea, toate acele drame, văzute de copil și jucate cine ştie 
cum, ca Peticarul din Paris (o melodramă ameţitoare cu multe 
tablouri), Maria Tudor, Iancu Jianu şi mai ales Doi Sergenţi, aceasta 
reprezentată la teatrul de grădină, pare-mi-se spre sfârşitul cursului 
primar ! O ! mai ales aceasta din urmă mi-a ocupat creerul vreme 
îndelungă, cu patetice frânturi de dialog, cu imaginea scenelor 
mai importante, cu silueta celor doi eroici sergenţi, Guillaume 
şi Robert, în uniforme roşii şi ghetre albe... Ba chiar şi cu unele 
accesorii pe care le-am înregistrat numaidecât, ca împrumutul 
unei decoraţii dela un ofiţer din public, decorație pe care eroul 
principal al piesei, presupus că sosise înnot pe mare, a adus-o pe 
scenă între dinți, sau, mai ales, chestiunea palpitantă, în ce fel se 
va înscena finalul piesei, pe modesta scenă a acelei grădini. Căci 
un concetățean de seamă, care stătea iarna mai mult la București, 
sa apucat a povesti că a văzut piesa în Capitală, cu ilustrul 
actor Grigore Manolescu și că scena venirii înnot, a cavaleres- 
cului sergent, acolo se vedea aevea, întrun impresionabil tablou 

deosebit. Era de acord toată lumea că în baraca de lemn a grădinii 
noastre, cu mijloace tehnice nule, acest tablou se va tăia. Am spus-o 
și eu în prima pauză unui coleg de clasă strecurat în fundul gră- 
dinii, care, auzind povestea cu înnotul pe mare, îmi spuse cli- 
pind de bucurie: 

— Să ştii c'o face și la noi. Eu am văzut în dosul scenei pe 
unde m'am furișat la intrare, două găleți cu apă. Ce crezi că e 
greu?,.. O să le toarne pe scenă, și iată și aici tabloul cum a 
fost la Bucureşti! Mai-mai să mă convingă și pe mine, atât mi-ar 
fi plăcut să văd una ca asta, dar am păstrat totuși scepticismul 
înțelepţilor, de care am avut să mă felicit la urmă, când n'a mai 
existat nici un dubiu, că prietenul meu bătuse câmpii... 


Dacă am pus de-acapul drama de-asupra comediei, apoi le 
așezam pe amândouă cu mult de-asupra muzicii. Căci la epoca 
pe care o evoc cu înduioșşare, am asistat uneori din loja numărul 
10, şi la exibiţii muzicale: concerte, operete, și chiar opere. Imi 
amintesc destul de precis de un domn în frac, tânăr și robust, 
care a cântat într'o seară arii variate, lungind ca un gumelastic 
toate notele, în aplausele furtunoase ale publicului, după cum îmi 
amintesc şi de coroana de flori ce i-a fost oferită la sfârșit. La 
ieşire, mama luându-mă de mână, mi-a spus, scandând silabele: 
« Să ţii minte, ai auzit pe tenorul Ga-bri-e-lescu ». Să mărturi- 
sesc că în timpul concertului am avut lungi intervale de ațipire, 
deșteptat de notele mai puternice, care în nătângia vârstei, îmi 
păreau nişte chiote absurde, tot atât de bizare, ca și lumea care 
aclama. 

Poate și mai limpede îmi aduc aminte de corul lui Muzicescu 
dela Iaşi, care a concertat întâia oară tot în sala teatrului, plic- 
tisindu-mă în așa măsură, în cât am cerut pe la mijloc să fiu 
lăsat a pleca acasă. A doua zi, ilustrul dirijor metropolitan și-a 
repetat bucăţile religioase, în biserica Sf. Gheorghe, catedrala 
orașului. Am fost dus și acolo, dar de data aceasta, cântările com- 
binate cu serviciul mi-au lăsat cu totul altă impresiune, ceea ce 
înseamnă că cu toate lipsurile vârstei, am apreciat cel puţin atâta, 
ca un spor firesc de frumuseţe: armonia cu mediul înconjurător. 

Incomparabil mai mult decât asemenea concerte, m'au câș- 
tigat spectacolele operei italiene, inedite în orașul nostru provin- 

cial. De altfel multă lume din localitate — chiar din protipen- 
dadă — nu auzise încă o Operă, adică un text dramatic, cântat 
integral. Nu știu cum s'a întâmplat să se rătăcească în urbea 
noastră patriarhală, — lucrul se întâmpla întâiași dată, —o trupă 
de cântăreţi italieni, cu repertoriu din Verdi, Donizetti şi Bellini. 
Mare emoție în oraş — atâta cât o vedeam răsfrângându-se în 
casa noastră, unde se discuta cu aprindere și se făceau profeţii, 
dacă opera va plăcea mai mult ca opereta, sau măcar atât cât ea. 
In sfârşit iată prima reprezentaţie: "Traviata, la care locurile fuse- 
seră luate cu asalt, iar pentru a nu scăpa loja numărul 10, tată- 
meu luase cele mai sârguitoare şi mai strategice măsuri. 

Pe cât îmi aduc aminte, n'am fost din cale-afară de vrăjit. 
Aș fi preferat să asist la o dramă, vorbită, nu cântată. N'am 
prins cum trebue firul acțiunii, deși primisem asigurarea că ita- 
liana seamănă leit cu româneasca, iar pe de altă parte mama, care 
păstra reminiscenţe limpezi din romanul lui Dumas, șovăia să 
povestească în amănunte o istorie de iubire unui copil de 7—8 
ani. Totuşi, asistam la o acțiune dramatică, şi asta îmi păstra 
interesul viu, mai ales că jocul primadonei — o italiancă foarte 
drăgălașă — era plin de temperament și de iscusință, culminând 
cu leşinurile și moartea din actul final, care au fost așa de sezi- 
sante, că am uitat să-mi mai acoper ochii, ca după obicei. 

Pare-se totuşi că și muzica, din care nu am reținut de altfel 
NIMIC, şi-a exercitat o vagă înrâurire, difuză şi inconștientă. 
Căci am fost deosebit de bucuros, să mai merg și la alte spec- 
tacole, încă la vre-o trei: Lucia, Norma și Balul mascat. Incepu- 
sem a mă familiariza cu genul acesta, o clipă derutant, şi parcă- 
parcă, să-mi deschid incinta sufletului, valurilor de armonie muzi- 
cală, care se scurgeau pe delături, la început. Progresele ar fi 
putut ajunge şi mai evidente, dacă seria spectacolelor anunțate, 
în care ştiu că mai urma şi Trovatore, mar fi fost intempestiv 
intreruptă din cauza unui scandal: dispariția primadonei, în tovă- 
rășia unui crai între două vârste, boier din localitate și cu stare 
frumoasă, nu de tot risipită. Temă de comentarii febrile, în toate 
casele bune, înfierându-se fapta nesocotită a omului de societate, 
care își uitase şi datoriile față de concetăţeni și mai ales față de 
propria-i familie compusă din doi copii adolescenţi și o soţie, 
sensibil mai tânără ca el. Scandalul însă n'a durat mai mult de-o 

săptămână, delicventul întorcându-se frumușel acasă, așa că sin- 
gura consecință a aventurii a fost numai suspendarea, rămasă 
definitivă, a spectacolelor operei italiene. Ba a mai fost și-o altă 
consecință, dar cu scadență mai târzie: într'o zi s'a împrăștiat 
vestea că nobila soție a focosului boier, de-atâtea ori plânsă de 
publicul mărinimos, pentru suferințele ei domestice, a șters-o 
și dânsa, cu un partener mai tânăr, prieten cu nestatornicul ei 
bărbat. Plecarea aceasta însă n'a mai fost vremelnică, ci veşnică, 
și la câteva zile am văzut eu însumi victima, în casa părinţilor mei, 
văitându-se de pățania suferită, şi protestând retrospectiv în contra 
obiceiului societății locale de-a fi căinat mereu — în necunoştință 
de cauză — soarta unei ființe, care n'a fost niciodată decât o 
desmățată... ipocrită. 
* 
%* %* 

Desprins din vata moale a traiului de-acasă și de toată atmos- 
fera căminului părintesc, ce îmi îmbujora obrajii ca un foc de 
sobă bătrânească, de lângă care nu te-ai mai urni — autorii zile- 
lor mele, nevoiţi pentru instrucția mea solidă, să mă lase între 
străini, ștergându-și de altminteri mereu o lacrimă furișă, și-au dat 
măcar toate silințele închipuite să-mi îndulcească depărtarea de casă 
şi asprimea regimului de internat. Intre aceste îndulciri era și 
satisfacerea largă a pasiunii pe care ei mi-o cunoşteau destul de 
bine şi pe care Capitala făgăduia să mi-o astâmpere cu mijloace 
infinit superioare: mergerea la teatru. Conform dispoziţiilor luate 
şi cu afectarea unui fond determinat, corespondentul urma să 
mă trimită, de două ori pe lună, în ajun de sărbătoare, la Teatrul 
Naţional. Deocamdată aveam a merge la stalul al 3-lea, rămâ- 
nând să avansez de scaun mai târziu, fără să-mi închipui nici eu, 
nici cei de-acasă, că voi merge mai de grabă de-a'ndăratele și că 
dintr'un sentiment de camaraderie democrată, cu alți colegi mai 
nevoiaşi ca mine, mă voi sui și eu în scurtă vreme, în cucurig, 
la galerie. Evoluţia nu este mai niciodată lineară, și atâtea compli- 
caţii afective o plimbă adesea în zigzag. 

Nu voi uita niciodată uluiala celei dintâi pășiri în sala Naţio- 
nalului, în semiîntuneric, fiindcă piesa începuse de câteva minute, 
Se juca Pygmalion, tragedia în versuri a lui Bengescu-Dabija, 
care și-a avut gloria ei pe vremuri, și ochii mi-au fost ţintuiți 

de cadrul luminos al scenei unde foiau luxuriante costume exotice, 
într'un decor superb, față de care acelea dela Teatrul urbei mele 
îmi păreau acum ca nişte cârpe de bucătărie... D'apoi când sa 
schimbat tabloul și-a apărut un țărm bătut de valuri, marea 
mișcătoare, ce m'a făcut să înțeleg mai bine neghiobia găleților 
revărsate, care trebuiau să dea cândva iluzia priveliștii marine !.. . 
Am intrat încetul cu încetul în inima conflictului, ramificându-mi 
sufletul în toate personajele, dar firește păstrând simpatiile pentru 
cauza cea dreaptă, aceea a reginei brutalizate și izgonite, a fiului 
răzbunător, cu care am vibrat împreună şi am zvâcnit de aceeași 
aprinsă mânie, chiar dacă n'am priceput toate versurile tiradei 
sale vulcanice, fiindcă mi-au scăpat atunci chiar cele două ver- 
suri lapidare, pe care criticii timpului le prezentau ca exemplu 
autentic de sublim: 


«O! moarte de n'ai fi fost creată 
Te-ar născoci acuma mânia mea turbată |» 


Am reţinut repede numele actorilor, pe care mă bucuram 
să-i regăsesc şi în alte piese, acum că aşteptam impacient « data 
viitoare »ẹ când aveam să mă instalez iarăși în eleganta sală, cu 
scaune capitonate și loje sclipitoare, şi unde chiar între acte aveam 
distracţia unei orhestre cu arcușuri fine, în locul tromboanelor 
muzicii militare care parcă se răzbuna, la teatrele de provincie, 
pentru concursul ce i-a fost impus.... 


Precum se închiagă în stalactit picăturile necontenit prelinse 
prin pereţii peşterii, tot așa atâtea impresii și reminiscenţe tea- 
trale, necontenit alimentate, au prins să se solidifice și ele într'un 
ungher al sufletului meu. In această coloană crescândă, ce parcă 
voia să izbucnească în afară, s'a adăogat, pe lângă roiul de ima- 
gini al pieselor văzute de mine, chiar piese văzute de alții și numai 
povestite mie. Intre acestea din urmă, a fost una cu deosebire, 
care nu știu cum, dar nu sa jucat deloc în zilele mele 
libere, dar al cărei subiect mi l-a istorisit un văr mai mare, cu 
o comunicativă însuflețire, o piesă din vremea Cruciatelor, 
Griselidis, a lui Armand Silvestre (numele autorului l-am reținut 
mai târziu, odată cu celebritatea sa de povestitor libidinos, cu 
toate că a scris și pagini pure). Având libertatea să mi-o imaginez 

în voie, întrucât nu mă ținea în cleşte memorarea unor scene 
direct înregistrate, țesătura acestei piese, fixându-se adânc în 
cazanul gândurilor mele, mi-a slujit mai lesne decât toate celelalte, 
la o prelucrare personală, împănată firește şi de alte reminiscențe, 
în total incoherentă şi puerilă, dar, oricum, prima încercare mai 
A bă po . . . w . . . . 

întinsă de creaţie, şi mai cu seamă cel dintâi prilej de autor 
4 jucat ». 


Intram în al treilea an de internat, şi anul şcolar începea 
într'o minunată lună de Septembrie, cu temperatură ideală și 
cu o lumină ca un fagure de miere, nu numai la coloare, dar şi la 
dulceaţă. Abia adunaţi elevii din colțurile unde fuseseră risipiţi 
în timpul vacanței mari şi iată o veste neașteptată: deschiderea 
cursurilor se amâna pe-o săptămână, așa că aveam la dispoziție 
vre-o opt zile de huzureală. Desigur, în primul moment am resim- 
țit cu toţii regretul de-a nu fi întârziat cu sosirea, aşa ca să ne 
fi prins această amânare acasă, dar pe urmă, în fața realității, 
ne-am bucurat de zilele acestea slobode, chiar în incinta interna- 
tului, fie pentru libertatea nelimitată de joacă, fie măcar pentru 
faptul că scularea de dimineață se făcea cu mai puțină rigoare 
ca atunci când aveam lecţii de pregătit. 

Grădina internatului, gard în gard cu Cișmegiul, răsuna ziua 
întreagă de zbeguelile neobosite ale elevilor — mai puţin ale celor 
mici de tot, care nu prea îndrăzneau, sau ale celor din clasele ultime, 
care păstrau ţinută serioasă — și tot felul de jocuri se înseilau, 
în diversele sectoare ale parcului, în întinderi de umbră, stropite 
abundent, în miezul zilei, cu rotocoale de soare, care se prelin- 
geau prin coama de frunze a arborilor seculari. 

Sporturile alternau cu convorbiri peripatetice, în genere, doi 
câte doi, cu destăinuiri din timpul vacanței, pe care acei mai prie- 
tini şi le făceau reciproc. Mai rar la joacă, de cât la confidenţe, 
pusesem aproape stăpânire pe-o cărare izolată, într'o anexă a 
grădinii, împreună cu un bun prieten, cu care trăncăneam ceasuri 
nesfârşite. A venit iar vorba de teatru, fiind şi dânsul mare ama- 
tor ca mine, până când, printr'una din acele potriviri, bizare numai 
în aparență, am rostit amândoi, în aceeaşi secundă, aproape o 
frază identică: « Ce-ar fi dacă am juca ceva într'o seară, aici în 
internat? » Explozia a dat foc tuturor obstacolelor pe care altă- 

dată le-am fi văzut mai clar, și cuprinși de-un fel de friguri de 
plăcere, am întocmit repede o listă de toţi colegii pe care i-am 
putea înrola. Am fixat și seara de Sâmbătă pentru premieră 
(care de altfel nu era să fie decât o reprezentație unică), am 
mai lămurit şi alte detalii, uitând totuși un lucru nu tocmai secun- 
dar: ce piesă anume o să jucăm. Când prietenul meu a pus 
chestiunea, mi-am dat seama mai bine că eu o evitasem inten- 
ţionat. 

Am convenit totuși că ar fi bine să jucăm una din piesele pe 
care le-am văzut reprezentate, cel puţin unul dintre noi, iar în 
lipsă de text m'am oferit ca într'o zi, două, să scriu eu unul, din 
memorie. O! încântătoare naivitate, fără nici un lest de ezitare 
critică ! Ceea ce un om mai, matur ar fi refuzat de plano să creadă, 
putinţa de-a reţine vorbă cu vorbă textul unei piese, văzută o 
singură dată, colegul meu a primit-o cu încredere generoasă şi 
fără umbră de nedomirire, în timp ce eu, asigurat din parte-i, 
simțeam că mi se deschide, după paravanul așa zisei reproduceri, 
un câmp întins de creaţie proprie. La lucru acum băiete, luân- 
du-mi subțioară un mare caiet neînceput, care fără această con- 
jonctură, ar fi adăpostit cine ştie ce teme de latină sau exerciții de 
matematică abstrusă. . . 


La capătul a două zile era gata confecționată o salată drama- 
tică suigeneris, un amestec de « Griselidis » şi «Doi Sergenţi », 
ba şi cu puțin «Angelo, tiranul Padovei», pe care o citisem în 
traducerea lui Costache Negruzzi, primită la premii, împreună 
cu celelalte opere ale povestitorului moldovean. Ghiveciul ca atare 
era firește original, iar stilul, declamator și melodramatic, cu tot 
felul de reminiscenţe, avea totuși o cotă importantă de inspirații 
şi perioade proprii. Dar ceea ce cred că aparținea pe deplin inven- 
țiunii mele, erau numele personajelor piesei, pe care le-am com- 
binat după ureche, aşa încât să aibă autentic aspect «italian», 
(acţiunea se petrecea, dragă Doamne, în Italia), dar fără a mă pre- 
ocupa dacă silabele îmbinate corespundeau sau nu unor nume 
uzuale. In afară de personajul principal pe care îl chema Pan- 
dolfo (cruciatul), un nume care exista efectiv, restul numelor de 
botez aș jura că n'au existat nici odată, ca acel al soției sale 
« Rocola » şi al copiilor săi: «Rigolo » și « Colato ». 

Insfârșit, odată găsiți interpreţii, am început neîntârziat repe- 
tițiile în gura unei pimniţi părăsite, unde nu era primejdie să fim 
descoperiți. Fireşte mi s'a admis fără greutate calitatea de direc- 
tor de scenă, tot așa cum nu s'a împotrivit absolut nimeni, să-mi 
păstrez pentru mine rolul cel mai important, ale cărui nesfârșite 
tirade nu ispiteau lenevia nimănui. Bieţii băieți care se gândeau că 
de mâne poimâne, vor avea să memoreze atâtea lecţii pe de rost, 
cu obișnuința pierdută în lunile de vară, cum erau să se mai arăte 
grăbiţi să-și chinuiască mintea și cu această proză somptuoasă, nu 
tocmai ușor de reţinut ! Desigur îi amuza perspectiva jocului acto- 
ricesc, — dar este în limitele unei plăceri necomplicate cu osteneli 
din caleafară. Așa fiind lucrurile, în cursul repetiţiilor, rolurile 
celorlalți tovarăși sau tot redus la replici disparente, care aveau 
doar din când în când să întrerupă partitura copleșitoare a ro- 
lului meu. 

Iată-ne ajunși Sâmbătă, când am suspendat repetițiile, pentru 
a ne confecționa costumele, fiecare rămânând să se aranjeze cum 
o putea mai bine, cu ce se va putea găsi în cuprinsul internatului, 
de altfel complet neutilat pentru atari năzdrăvănii. 

Am distribuit şi câteva afişe prin diferitele clase, cu mare 
emoțiune în acele superioare, unde elevi, cu morga de flăcăi, au 
zâmbit deajuns de ironic, după care n'am mai dat unii de alții, toți 
interpreţii, până seara. 


Pe la opt ore, în sala clasei a III-a, după ce, în contra aştep- 
tărilor, jumătatea rezervată spectatorilor se umpluse ochi de lume 
și nu cu băiețași de teapa noastră, ci cu «domnii » din clasele de 
sus, ne-am adunat într'o cămăruţă vecină toţi «actorii », și ne-am 
privit aiuriți unii pe alţii, în surpriza costumării, — fiecare după 
capul lui. Ce vicleim ridicol, Doamne !... şi ce catastrofală pri- 
mitivitate | Eu mă aranjasem poate cel mai convenabil, cu un 
pieptar de hârtie albă, pe care sta desenată o mare cruce roşu- 
aprins, apoi o chivără din același material și — ca accesoriu — 
o nuelușă albă, recent jupuită de coajă, pe care o țineam lângă 
coapsă, ca o sabie. Dar soția mea Rocola, ce grozăvie !.. Işi făcuse 
o pestelcă dintr'o cuvertură de pat, şi — n'am știut pentru ce 
niciodată — se încălțase cu cisme, ca și cum încălțămintea aceasta 
ar fi avut mai multă feminitate ! D'apoi copiii mei, Rigolo și Colato, 

care, în timp ce eu, părintele lor, mă lăsasem cu fața naturală, 
dânșii — în dorința de-a se travesti ca la teatru — își turnaseră 
fiecare cu vaxul de ghete, câte o pereche de mustăți! 

Biata trupă a noastră nu avea regisor și nici un fel de mij- 
loace, încât, oricare mi-ar fi fost consternarea, am înghiţit şi am 
dat poruncă să intrăm în scenă. Publicul se adunase de mult, 
iar noi am pășit grămadă ca niște jalnici irozi. 

Ce să mai povestesc despre joc ? Partenerii mei uitaseră aproape 
toate replicele — în ipoteza că le-au știut vreodată — consti- 
tuind mai mult o figuraţie, utilă să dea puncte de sprijin tiradelor 
mele întraripate. Rămas aproape singur în fața asistenței şi încre- 
dințat de la primele scene că reprezentația se lăsa întreagă pe 
umerii mei, mi-am înzecit încordarea, și, îmbătat de sonoritatea 
perioadelor, a căror paternitate mi le făcea și mai dragi, am mers 
întrun crescendo patetic, care la un moment a stârnit o furtună 
de aplauze. Nu era nici o îndoială că verbul meu plăcuse, iar la 
a doua explozie de aclamații, simțind că ajunsesem la scena cul- 
minantă, am renunțat la finalul piesei, chiar dacă la urma urmei 
trunchierea era să se cunoască. 

Toţi «superiorii» din clasele mai înalte au năvălit să-mi 
strângă mâna — onoare complet neuzitată — iar unii au adăo- 
gat și bănuiala că n'aș fi chiar strein de fabricaţia piesei. Nu 
trebuia de altfel cine ştie ce perspicacitate | Chiar dacă va fi părut 
- prea bună, pentru cei doisprezece ani ai mei, ar fi fost în 
orice caz ruşinoasă pentru un autor în toată firea. Era oricum 
mai firesc să mi se atribue mie, și după stângăcia ţesăturii și 
după neverosimilitatea situațiilor, şi după imperfecțiile textului, 
dar mai ales, din împrejurarea că eu singur îmi cunoșteam rolul 
ca pe apă, în contrast izbitor cu ceilalți interpreţi, care și-au 
bolborosit, încurcându-se, puţinele lor fraze... Ba uneori, voi 
fi fost surprins suflând în scenă rolurile celorlalți, ceea ce ar fi 
fost prea mult poate, presupunând ori câtă sârguință din par- 
te-mi, pentru opera unui străin.... 


Un ministru de instrucție publică îmi explica odată — la 
ani şi ani depărtare de acele vremuri — că ar voi să schimbe legea 
universitară, fiindcă ea încurajează la cei tineri «autorlâcul pre- 
coce ». Se raporta la dispoziţia legii ca orice candidat la o catedră 

să prezinte opere originale tipărite. Dar în clipa când îmi făcea 
această mărturisire, mi-a răsărit în minte o imagine ciudată: am 
văzut un lung convoi de candidaţi la universitate, în costume 
de cruciat..... 

Era cazul maxim de «autorlâc precoce » din viața mea. 


I. PETROVICI 


CASETA CU POEZIE 


Iartă că mi-am plecat peste file fruntea de zăpadă 

Și mi-am scuturat pe hârtie sufletul ca pe-o livadă. 

Știu, — acum sunt mai rău, stihurile din cartea asta cu poeme 
Sunt înăsprite. In pieptul meu ceva e turbure dela o vreme. 


Totuşi, rândurile pe care le-am scris 

Cu mâna de copil şi le-am închis 

Mai de mult în căsuţele versului de mătasă 

Le-am strâns aici şi vi le trimit vouă spre iertare acasă. 


In ele nu pomenesc nici de vin nici de tusă 
Spun de fiece salcie ca de-o mătuşă 

De praştie, de minge şi de argaţii din curte. 

O să găsiți aici toate poeziile mele scurte, 
Inflorite cu degetele dela mâna cu care 

Am învățat a desena pe tăbliță în clasele primare. 


Sunt rău acum. Au venit dela o vreme ani 

In care condeiul meu adună slove aspre ca niște bolovani 
Am păstrat totuși cu mare grijă, închise, 

In colivia asta cu faguri de vise 

'Toate stihurile în care spun cum clădeam sub ceardac, 
Imbrăcat cu rochiță, căsuțe de nisip și liliac. 


N'am uitat nimic. Le am aici scrise. 
Spun cum strângeam lemne şi caise 
Pentru odaia păpuşilor mare cât o cutie, 
Și pentru toate am câte o poezie. 

Pentru inima soldatului de plumb și cositor 

Care a căzut în ceainic şi i s'a topit jumătatea de picior 
Pentru pisoiul pe care l-a mușcat câinele într'o noapte 

Pentru vișinile culese necoapte, 

Și pentru trandafirul care — desfrunzat — 

Se cernea pe scări când am plecat din sat. 

Pentru toate lucrurile mici am ascuns în casetă slove de zahăr 


fărâmat. 


Pentru roua adunată ca niște lacrimi de cositor 

Pe genele mușcatelor şi a garoafelor; și pentru mohor 

Și pentru laptele fiert în căniță și pentru iarbă chiar... 

Le-am tupilat îngrămădite aici în cutia cu versuri de vată şi 
chilimbar. 


Am strâns de toate: baloane de păpădie, păpuși și soldați de 
tinichea, 
Lângă aripa fluturelui cafeniu am așezat o stea, — 
Lângă un cărăbuș de argint am lăsat o furnică cenușie 
Ca un vârf de creion şi le-am iscălit deasupra: Caseta cu 
poezie. 


Eu m'am făcut rău. N'am să mai pot scrie cu mâna care de- 
sena pe tăbliță 
Case cu coperișurile strâmbe, nici cu vârful de peniță 
Care a migălit în caietul albastru rugăciuni ușoare, 
Pentru gâzele roşii, pentru copii bolnavi și pentru roua căzută 
pe ogoare. 


Stihurile mele au să fie aspre ca niște drumuri cu bolovani 

De aceea am adunat caseta asta cu poezii fără ani 

Și v'o trimit vouă cu aripele strânse n câțiva faguri de vise. 

N'am uitat nimic: Nici ulcioarele, nici năutul. Toate sunt înăuntru 
închise. 


Și acum, aproape de ziuă, e gata ultima cutie 

In care mi-am strâns cojile de portocală și copilărie. 
Lucrând la împachetat amintirile cu sfoară și cuvinte colorate 
Virgil scrie adresa şi plânge peste toate... 


ION 


Nu era greu la școală. Cărțile aveau poezii frumoase. 
Cum să stea el însă fără fântâni şi fără pădure? 

Il prindea uneori dorul de ogoarele prăfoase: 

Se gândea la dealul în care se împlânta luna ca o secure; 


Își amintea de drumurile pline toamna de noroaie, 

De podurile cu picioarele groase ca a dulăilor... Dar cine ştia? 

In oraș copacii rămăseseră goi, Cu el adusese de acasă o căciulă 
de oaie 

Și seara plângea singur cu obrajii îngropaţi în ea... 


ŞCOALA DIN ORAȘ 


Mi-au dat cărți multe. Caiete. 

Mi le amintesc bine pe toate. 

Toamna era ca şi asta, Nu tușeam 

Dar îmi era dor de păpușă, de câini şi argaţi poate. 


Am plâns mult. Copacii se scuturau. 

Dela o vreme însă m'am împăcat. 

Seara mă ghemuiam de o parte şi scriam: 
Despre Ticuţa, despre minge şi cânii din sat. 


Când mi-au aflat poeziile, domnișoara 

A zis că-s frumoase. Că sunt poet de samă. 
Eu însă nu făceam altceva decât 

Să spun pâraele și pe căţei cum îi chiamă; 


Cum îşi frânge vântul 

Picioroangele lungi prin secară, 

Și cum se oglindește cerul în ochii boilor 
Ca în apele gârlei de ceară. 


Spuneam că păpuşa Norei e mânjită de cerneală, 
Că Grigore are mustăţi și baba bea rachiu 
Rândurile înşirate frumos erau poezii, 

Dar nu pentru asta mă munceam eu să le scriu... 


+ 

Ridic gulerul tușind. In piept curând florile au să-mi cadă 
Dar ca să scriu stihuri nu trebuesc mulți ani ! 

Chiar la noapte voi migăli ceva 

Despre icoane, despre gâze şi vișinii din Petricani ! 


Totuşi parcă încep să plâng. Copacii se scutură de foi. 
Toamna era ca şi asta. Mi le amintesc bine toate: 

Nu tuşeam încă, dar îmi era dor 

D= păpușă, de câini și de argaţi poate... 


CONST. VIRGIL GHEORGHIU 


O PICĂTURĂ DE SÂNGE 


«Mă adun acum din toate vesmintele, din amintiri, prieteni, 
rude, întâmplări, zile şi nopți. Mă întorc din călătorii şi vise. 
Trebue să mă culeg din tot ceea ce am risipit atâți ani, să mă 
retrag ca un fluviu în matcă, după ce şi-a revărsat apele grele de 
belşug, peste nisipuri. Să mă 'caut bob cu bob, fir cu fir, să 
mă ţes, să mă cos, să alcătuesc din nou mozaicul mișcător care 
a pornit acum douăzeci de ani la drum, cu răsăritul în față. 
Din pulberea a tot ceea ce a fost, din gunoaiele lumii care m'au 
amestecat, să se înfăptuească miracolul. Să spânzur amintirile, să 
ard, să şterg cu buretele muiat în apă tare imaginile care s'au 
aşezat tirane în fântâna neclintită și clară a ochilor, de mi-au îm- 
pânzit şi mau împiedecat să mai văd cum crește copacul din 
faţa casei, perii subțiri din scame de bumbac, tot ceea ce ar fi 
fost, nu spre sfârșirea sufletului, ci spre păstrarea lui în forma 
dela început. Drumurile mele s'au întors, s'au învârtit, s'au răsucit 
în jurul lor ca un melc, de au ajuns plecările de unde au pornit, 
dar nu proaspete ca la început, ci coclite şi veştede. Aș vrea, 
Doamne, ca în curând, când ai să mă chemi la Tine, să mă întind 
cuminte între perne. Picioarele puțin mai răsărite ca de obicei din 
tivul rochiei, degetele mâinilor așezate statornic între cute, bătăile 
inimii adunate întrun mănunchi, gata a ţâşni în ultimul zbor 
din gâtul strâmbat puțin sub greutatea de plumb a capului. Să-mi 
fie făptura suavă și nesimțţitoare ca la început, sufletul nepriceput 
şi neştiutor, gata să urce pe drumul arătat de tine îngerilor copi- 
lăriei. Vreau să-i întâlnesc aevea, dincolo de basmele cărților și 
născocirile oamenilor, » 

— ar te oboseşti? Unde este liniștea pe care ţi-am recoman- 
dat-o cu toată severitatea? Eşti cea mai nesupusă bolnavă, 

incorigibilă poetă ! Am să dau ordin slugilor să nu mai lase doamna 
Muză să intre în apartamentul dumitale. Sau e «domnul Muză»? 
glumi doctorul, jumătate supărat. 

Emma ascunse caietul sub perină. Nu auzise pașii ipocriți ai 
doctorului. Parcă purta ghete de stofă. Ușile se deschideau fără 
zgomot când venea el. Vorbele sunau muiate în glicerină. Pic! 
Pic ! Purta ochelari, să nu-l simtă lumea cât era de ipocrit, când 
scria rețeta sau se plimba prin cameră, gânditor, cu braţele încru- 
cişate, scund şi pătrat. Faţa ciupită de vărsat, ochii nesiguri, un 
maimuţoi mare de pâslă, cu obrazul din petece mici înnădite și 
murdare. Numai unchiul Cristea a fost în stare să-i găsească în 
tot București un astfel de exemplar. 

Emma întoarse fața la perete fără să răspundă. Se prefăcu obo- 
sită, deşi îi fusese mai bine, căci temperatura era în scădere. Dar 
voia să-l umilească, să-l exaspereze, să se răzbune puţin pentru 
toate injecţiile făcute cu sila, pentru sănătatea zămislită în epru- 
bete, pe care i-o transmitea fără să o dorească. Parcă altoia cineva 
pe ea o bubă mare, neagră, care creștea și o ustura. Era prea 
târziu să-i crească carnea, să i se înmulțească globulele roșii, să 
aibă poftă de mâncare. Să nu mai audă țipătul păsării, căreia îi 
răsucea gâtul la chiuvetă, în bucătărie, Vilma, bucătăreasa ungu- 
roaică. « Picior de pasăre pe grătar, în sânge, pentru sângele tău 
puţin », o rugase doamna Condrus. De când începuse să se topească 
și rămăsese ușoară, străvezie, era fericită, senină. Plutea într'o 
beatitudine deplină. Işi pipăia încheieturile, se minuna. Degetele 
mai păstrau în vârfuri amintirea vechilor forme, Ce miracol! 
Numai pe dinăuntru ardea, se mistuia ca o flacără, în vâlvătăi, 
Făptura se golea încetul cu încetul, de tot ceea ce fusese materie, 
ca o cameră în care fusese prea multă mobilă. Cineva arunca 
afară vechiturile. Rămânea goală, dar curată, luminoasă. Impotriva 
acestei beţii de lumină, doctorul Lazăr stăruia să aducă vechile 
mobile. Aici era o luptă tăcută, dar în conştiinţa ei era împăcată. 
Stia că dincolo de domnul Lazăr, de doamna și domnul Condrus 
«nobila pereche », cum îi disprețuia unchiul Cristea, trupul ei 
fusese cântărit, sufletul judecat. La capătul timpului pe care îl 
mai avea de trăit, cineva pusese un sigiliu secret. Nu mai putea 
fi rupt de nimeni. Cineva hotărîse și pecetluise soarta ei. Nu era 
religioasă, nici superstițioasă. Când era copil se agăța de rochia 

bunichii s'o ia la biserică. Nu pentru vre-o lăuntrică înclinare spre 
misterul bisericesc, O fascinau picturile uriașe cât peretele, în 
catedrală, roșul adânc de purpură al vestmintelor magilor, aurul 
potirelor şi, mai ales, corul din balconul negru, agăţat de-asupra 
ușilor, afumat de lumânări. Vocile zburau pe coarde felurite, o 
orgă parcă cobora din cer « Vine, vine Împăratul » o dezmierdau 
pe frunte făşiile de mătase ale muzicii, o apuca atunci o sfârșală 
până la leșin, o exaltare, îi venea să se întindă pe lespezi, să-și 
încrucișeze braţele pe piept, să moară. Ii plăcea şi domnişoara 
Constanţa, fiica preotului. O vedea în fiecare Duminecă la bise- 
rică, împodobită ca la bal. Avea un cap, acum știe cum 4sensual » 
dar atunci nu-și da seama de ce gura domnişoarei Constanţa, grea, 
roşie, puţin umedă, ochii calzi, arzând între gene, obrazul ca o 
mască, cu pudra scuturată pe gulerul rochiei de catifea violetă, 
o gâdila parcă și o scârbea, Nu-și putea desprinde ochii, nu se 
putea rupe de chipul plecat sub icoanele împărătești. Nu ştia 
de ce este jicnită şi turburată totuşi fizic, când domnişoara Con- 
stanţa privea icoanele cu aceiași ochi calzi și grei, ca pe fotograful 
din strada Golescu, unde o întâlnise odată ascunsă după un para- 
van, Îi venea s'o pălmuiască și s'o muște, când își lipea buzele 
umede, ca lipitorile, pe mâna pictată a icoanei. Rămânea mai 
departe, neclintită, smerită, agățată de rochia bunichii, 

— Supărată pe mine, sau pe Muză? 

Glasul de glicerină al doctorului Lazăr o supără. Șopti numai 
surâs: 

— Mai bine ca de obicei, domnule doctor. Aș vrea chiar să 
dorm. 

Se gândi că poate așa scapă mai repede de prezenţa lui, că 
poate nu-i mai face injecţia în spate. Iar să se întoarcă, să-și ridice 
bluza, să i-se vadă spatele lung și slab, cu toate coastele ieşite, 
Dar doctorul Lazăr îi umblă prin gânduri, 

— Azi o facem dublă ! 

Ştie despre ce este vorba, nu spune «injecție » «una» dublă. 
Citeşte în mine ca prin fereastră, timpul. Se prefăcu totuș că-i 
pare bine. 

— Cu plăcere, doctore, Mai ales te rog, își făcu un glas 
catifelat, mlădios, uitase de mult să mai fie femee să, nu știe 
scoase de sub perine caetul și arătă dincolo de uşe, spre 

familie să-l fac mai bine complice decât duşman. Iar o să se 
sperie tata că mă istovesc. Ei nu înțeleg că e mai obositor să 
stau ceasuri întregi, neclintită, cu ochii pe pereți. Am adunat, 

. am înmulțit și am împărţit florile de pe tavan, încât am descoperit 
o nouă tablă de logaritmi. Cunosc fibrele- lemnului dela fereastră, 
patratele parchetului, cuele scaunelor. Am văzut, revăzut, trecut 
în revistă și epuizat universul din odaia mea. Recunoaște doctore 
că nu e reconfortant să stai de vorbă, în tăcere, cu mesele, feres- 
trele, tablourile. Lucrurile creează melancolii și abateri mult mai 
profunde decât oamenii. Cu ele nu te poţi certa, nici iubi, ceea ce 
ai vrea. Dacă mă joc puţin cu « Muza» cum zici, dumneata, în- 
seamnă că stau de vorbă cu o ființă vie, adică mă hărjonesc puţin 
cu mine, mă cert, mă iubesc, mă împac și iar mă supăr. E o veche 
polemică. De vreo douăzeci de ani. Nici nu vreau să ajungem 
vreodată la înțelegere. N’ar avea haz. Asta mă înviorează. Simt 
sângele cum se grăbeşte spre inimă, oarecum dezordonat, anarhic, 
dar tumolts, viu. Recunoaşte, doctore, că prețuește mai mult 
decât «stai nemișcată, nu te 'turbura, nu ceti, nu scrie!». Este 
de altfel și dorința dumitale « Mai multă viață ». Simţea că-l câștigă, 
şi-l cucerește. 

— Am să-ți dau să citeşti, după ce am să isprăvesc ce am de 
spus acolo. Poate n'o să-ți pară rău că m’ai ajutat să scriu. 

Il măgulea, îl vrăjea. 

— Chiar am să-ți cer câteva informații din specialitatea dumi- 
tale. Am nevoie. 

Il minţea. 

— S'a făcut, dar o condiţie: Să-mi făgăduești că numai un ceas pe 
zi ai să stai în tensiunea asta. Scrisul nu se potrivește cu cititul. In- 
tr'un ceas de scris consumi energia unei lecturi de cinci-șase ceasuri. 

Emma îi întinse mâna. Era o biată mână pe podul palmei 
scobit, ca arbori mici albaștrii care curgeau sub pielița străvezie. 
Mâna doctorului Lazăr nu era atât mare, cât puternică, vân- 
joasă, cu degetele patrate, egale, parcă retezate cu securea. Amân- 
două mâinile se întâlniră de-asupra caetului, ca doi crainici a 
două neamuri de sânge felurit, în jurul aceleiași idei. 


Doamna Amélie Condrus, mama Emmei, primea Joia, dela 
cinci în sus. «În sus» putea însemna nu numai până la 8 seara, 

ci și până a doua zi la 8 dimineaţa, dacă doamna Condrus era 
dispusă. Dispoziţia era în legătură cu împrejurări nebănuite. 
Criza de sciatică, plecarea domnului Condrus la vânătoare, melan- 
coliile lui Nelu și Pufi, cei doi cățeluși, « flăcăii mamii », cum în 
diesmerda doamna Condrus, «javrele» cum îi ocăra unchiul 
Cristea, oropsitul familiei. Doamna Condrus nu părăsise casa de 
ani. « Cui îi este dor, vine să mă vadă » hotărise, cu mâna pe inimă, 
văitându-se, între perne. Nu se înșelase. Joia, « Persia » cum spu- 
neau ai casei camerei doamnei Condrus, pentru covoarele adunate 
din toate camerele și îngrămădite în salonul dormitor, vuia de 
intrigile și clevetirile, pe care amicele aveau să i le împărtășească. 
Doamna Condrus le asculta neclintită între sumacurile înflorite, 
albă şi uriaşe până la desfigurare, din pricina bărbiilor și gușu- 
lițelor crescute cu fiecare an de nemișcare și trai bun. Părea numai 
adormită, ca o zeitate indiană, cu ploapele creţe, lăsate peste ochii 
surprinzător de tineri. Izbucnea într'un râs puternic, trivial, de 
câte ori întâmplarea povestită desvăluia amănunte picante. 

Ha! Ha! Hå! Hå! zbârnăie râsul doamnei Condrus în pereţii 
parcă de oţel, până în urechile Emmei. Fata își înfunda degetele 
subțiri, adânc în urechi, ca într'un strat de ceară. «Să nu-l 
mai aud» se ruga fierbinte. 'Trimisese odată maică-si un bilet, 
să nu mai râdă atât de tare, că o doare. Doamna Condrus coborise 
gâfâind dintre perne și alergase furioasă, cu obrazul învinețit 
sub pudră, cu vocea întretăiată: 

— Unde te doare, «principesă », vocea mamei tale? O să-ți 
închiriez vilă separată pe coasta de Azur ! 

Plecase trântind ușa, ţipând, de răsunase toată casa, că în 
în propria ei familie e insultată. Revenise peste două minute, cu 
ochii încărcați cu lacrămi, prăbușindu-se greu peste făptura mică 
a Emmei, înnăbușind-o: 

— De ce-mi dai griji, Emilie? Nu știi cât sufăr de inimă? 
Uite, aproape nu mai bate! 

Căutase în aşternut mâna speriată a fetii. Sub straturile de 
grăsime nu se mai simţea svâcnind. Emma încercase să strige, să o 
ajute cineva. Nu mai avea glas. Alunecase doar bine, într'un 
somn dulce, lângă moarte, cu pleoape arse și buze uscate. De 
atunci nu mai îndrăznise s'o roage pe maică-sa să-i păstreze liniş- 
tea. Joia, în iadul doamnei Condrus, cum îi spunea Emma, sta 


O PICĂTURĂ DE SÂNGE 515 


crispată între perne, simțind poate mai mult decât auzind, tot 
ceea ce se consuma în «Persia». 

— Amelie e în şedinţă secretă, scârşnea unchiul Cristea, care 
urca uneori, de când cu boala, so vadă și scuipa cu scârbă spre 
salonul doamnei Condrus. «Fratele mamei », se întrista ea. « Sân- 
gele nostru stricat, deșuchiat, răcnise odată domnul Matei Con- 
drus. Am să te pun la zid, pe tine și pe frate-tău, Cristea, să trag 
cu mitraliera. Fac o faptă bună. Dezinfectez atmosfera unde zace 
o copiliță, bolnavă din pricina voastră. Sângele dumitale de neam 
sfârșit, madame, e de vină acolo, ai înțeles»? și-i arătase spre 
camera ei. Indârjit că nu putuse să-i pună zid, să-i curețe cu mi- 
traliera, ridicase pușca de-asupra umărului înalt și descărcase șase 
focuri în pendula cu cuc, din sufragerie. Apoi sunase cu furie la 
toate soneriile. Slugile alergase înspăimântate. Ceruse din piv- 
niță, sticlele îngropate în nisip și băuse toată noaptea, singur, cu 
bărbia în piept, cu mâna pe pușcă, cu privirea rătăcită, ca un 
c omandant rămas singur în viață, întrun adânc de tranșee, după 
un masacru, mai mult nebun decât lucid. Dar furiile domnului 
Condrus nu ajungeau să fie auzite de doamna Condrus, ocupată 
cu intrigile şi scandalurile bucureștene. « Persia » era un fel de 
Academie, unde neofitele nu aveau ce căuta. Cu greu izbutea o 
nouă venită să cucerească grațiile doamnei Condrus. Cele cins- 
prezece fondatoare făceau zid de nepătruns în jurul ei. Aveau 
vechime în casă, drepturi mari, câștigate cu jertfa timpului pierdut, 
a întâmplărilor adunate, cimentate, povestite, judecate şi condam- 
nate. O doamnă de 6o de ani, soție a unui talentat pictor, nu 
lipsise niciodată în ci nsprezece ani. Avea un gât subţire, încrețit, 
vânăt, ca de găină opărită. Il desmierda cu panglice late de ca- 
tifea. Părea toată o mătură îmbrăcată. Nu vorbea prea mult. Clă- 
tina numai capul, afirmtiv, Emmei îi era teamă când o vedea dând 
din cap. Acum o să se rupă aţa gâtului, și se speria! Doamna 
Giurgean, așa o chema, continua totuși să trăiască, să vină la 
doamna Condrus, din ce în ce mai uscată, mai stafidită, Făcea o 
pereche foarte caraghioasă cu doamna Donciu, grasă, vopsită 
violent, cu părul dezordonat, purtând rochii scurte, negre. Avea 
o voce puternică, adâncă, ca o orgă, Fredona frumos, răsturnând 
ceștile de cafea pentru ghicit, pe ştofele de pe măsuţe, pe margi- 
nea unei cărți, fără milă, fără respect, pentru acea extraordinară 

colecție de covoare, unică în tot Bucureștii, adusă zestre de 
doamna Condrus din Pireu. Mai venea doamna Mimi Sadiu, 
tânără, subţire, plecată, bătută de furtuni, cu ochii în cearcăne, 
care se îmbăta în fiecare seară, să uite că Gigi, bărbată-său, ce 
o înșeală în casa şi sub ochii ei, cu soră-sa. « Făceţi-i imediat 
cafea cu cenușă», poruncea doamna Condrus dintre perne, 
cu ţigarea lipită în colțul gurii, cu mâinile pe asul de pică: «Vine 
dragă Lia, îi destănuia doamnei Pârvan, uite-l cu dar de bani și 
vorbe bune. Să ştii că vă împăcați. Poate trece să te ia de aici. 
Du-te repede și aranjează-te niţel ! 

Doamna Pârvu se clătina greu pe cei 45 de ani și pe picioa- 
rele prea subţiri şi depărtate pentru trupul ei voinic. Se ducea spre 
oglinda monumentală, în ghirlande de bronz aurit. Cu puful 
« mamachii », cum îi spuneau toate doamnei Condrus, un puf 
devenit cenușiu, îmbibat cu pudră și grăsime, își ştergea vârful 
nasului, nările fine, subțiri, obrazul pătrat de pistrui, şi ofta. 

— Dragă Lia, dacă vine Dryden, nu uita ce te-am rugat cu 
schimbul dela Banca Naţională. Am neapărată nevoe să cumpăr 
dolari, cu lei puţini. Să se folosească tot de vechiul pretext: Renta 
maică-sii, la New-Jersey. Vreau să-i dau nepricopsitului de Cri- 
stea să-i speculeze la bursa neagră. De-atât lucru e bun frate- 
meu și să-mi ciupească servitoarele în bucătărie. 

Unchiul Cristu, fratele rătăcitor al doamnei Condrus, nu putea 
pătrunde în casă. Numai cu boala Emmei îi era îngăduit să urce 
din când în când s'o vadă. « Să nu-l găsească cineva ! țipa doamna 
Condrus. Ne face de râs». Avea o barbă mare, nepieptănată, cu 
mustăţile umede. Mersul săltăreț. Pe obraz, sub ochiul stâng, îi 
crescuse o ciupercă vânătă. Purta o pălărie înaltă, prăfuită şi un 
pardesiu cu pelerină scurtă pe umeri. Dar avea o privire uimită, 
copilăroasă, fermecătoare, care lumina, cu cerul ei naiv, tot putre- 
gaiul înfățişerii lui mizere și ridicule. Locuia undeva la periferie. 
Nu i se ştia adresa. « Poate să crape într'o zi și nici nu ştii unde să-l 
găseşti, să-l îngropi creștinește » ! se văitase doamna Condrus. Făcea 
un mare mister din viața și casa lui. Emma îl rugase foarte călduros : 

— Ia-mă la tine, unchiule. E frumos? Unchiul Cristu făcuse 
un gest larg, parcă deschidea porţile Universului. 

— Frumos? se entuziasmase. Extraordinar ! Ii povestea atunci 
de casa şi grădinile lui, de pisicile birmane, care nu dorm culcate 

pe perine, Ci agățate în covoarele de pe pereţi, ca ciorchinii. Cre- 
zuse la început, deși o puneau pe gânduri hainele lui învechite, 
cu mânecile soioase, roase la încheeturi; când venea la ei, i-se 
punea masa în bucătărie, la un colț, cu slugile. « N'are dinţi, se 
scuzase doamna Condrus, Emmei. Nu putem mânca împreună. 
Clefăe ». Emma ascultase ce-i spusese maică-sa, dar o rugase să-i 
îngădue să dăruiască din economiile ei unchiului, bani pentru 
dentist. Doamna Condrus izbucnise într'un râs violent: 

— Dar Emilie, şi-a scos până acum trei garnituri de aur din 
gură, dăruite de taică-tău, și le-a vândut. «Nu pot simţi corp străin 
în gură», s'a scuzat de fiecare dată. 

Emma suferea, se găsea vinovată, că face parte dintr'o astfel 
de familie. Atât de mult ar fi dorit să aibă o mamă cochetă, prie- 
tenă, Să fi eşit împreună — când era ea sănătoasă — la un con- 
cert, la un ceai cu lume distinsă, unde să se fi.discutat o carte, 
un tablou, un eveniment social. Luptase mult cu doamna Condrus 
s'o lase cel puţin singură, în camera ei, să nu mai ia parte la reuni- 
unile de Joi. 

— De ce nu-ţi plac întâlnirile noastre? o mângâiase ironic 
Lia Pârvu. Aici e viaţa, dragă, nu în cărţi. Trebue să te obişnuești 
cu toate înfăţișerile ei. E un monstru cu o mie de chipuri. Eri 
am primit o anonimă. Crezi totuşi că un știu de unde porneşte? 
Ii arătase pe doamna Donciu. Imi face intrigi cu Dryden. Vrea 
să mi-l ia. Dar iată răspunsul. Scrisoarea asta am să i-o strecor 
chiar aici, în manşeta mantoului. Vezi artista din colț? Emma 
zărise prin fum pe domnişoara Vivi Grindea. Sta tolănită pe covor 
şi învârtea neîncetat sticla cu gât de lebădă argintie, între cris- 
talele de ghiață fărămițată. Așa cum o vezi, mică, îndesată, cu 
buze tivite de meduză şi privirea severă de călugăriță, are trei 
amanți. Directorul Casei de Depuneri I.. îi plătește chiria şi coş- 
nița. Generalul M... dela Statul Major, călătoriile, bijuteriile şi 
toaletele. Heward Lanngthon, cecuri în lire sterline, bani albi 
pentru zile negre, depuși cu socoteală și dobândă. 

Emma jurase să nu mai calce în panopticul maică-sii. Intr'o 
zi întrebase la masă, timidă: «La ce vârstă poate intra o fată în 
stăpânirea averii ei ». Doamna Condrus încremenise cu gura plină: 

— Ai înnebunit, Emilie? Nu-ţi mai place să stai în casa părin- 
tească ? 

De-atunci n'a mai îndrăznit să vorbească. Ar fi dorit totuși 
să se "poată bucura de un venit cât de mic al ei. Să fi închiriat 
o cămăruță luminoasă, cu scoarțe vesele, numai verde şi roșu 
aprins, undeva departe, într'un orăşel de munte. Gazda, o femee 
de ţară, sănătoasă, voinică, pe care s'o vadă dimineaţa împărțind 
mâncare puilor, sau plivind florile între brazde, tăcută şi harnică. 
Să miroasă a brad, a cer spălat de ploaie, nu a ţigări, a sudoare, 
a parfumuri, sau a vânat, când se întorcea domnul Condrus dela 
vânătoare cu iepurii şi rațele în traistă. Toată casa se îmbiba cu 
miros greu de sălbăticiue putrezită în smârcuri. Mirosul stăruia 
mult timp în haine, covoare. Însăși ființa domnului Condrus 
răspândea atunci un miros puternic, animal. Toata casa era ca 
o fiară ucisă. Chiar privirea domnului Condrus avea ceva turbure. 
Poruncea să i se gătească vânatul în sângele lui, aproape crud. 
In capul mesii din sufrageria imensă, oficia ospăţul singur, ca 
pe o păgână solemnitate, între sticle înalte, cu vin roșu. Doamna 
Condrus nu-i ținea tovărășie la vânat. 

— Nu pot suferi spurcăciunile, hoiturile. A trebuit să mă 
mărit cu un sălbatec, într'o țară sălbatecă. Numai aici carnea gătită 
are gust de stârv, se indigna curățind cu distincţie coaja unei 
portocale. Fructe din patria mea, se mândrea. 

Domnul Condrus răspundea într'un târziu, uitându-se peste 
capul ei, întrun punct nevăzut, de parcă n'ar fi fost față: 

— Are gust de stârv, madame, dar e viață. O picătură din 
sângele ăsta sălbatec al meu, cum îl numești dumneata, dacă ar 
fi trecut copilei noastre, ar fi aici între noi, veselă, vie. In schimb 
i-ai dat nobilul dumitale sânge subțiat cu portocale! O picătură 
de sânge « Condrus » să fi avut! 

Sângele nobil al familiei Condrus, castelani în munții Sighe- 
tului, se înscria de prin veaculal XVI-lea în hrisoavele domnești, 
cu peceţiile lui de aur şi purpură. Panopliile cu arme ruginite, 
la care se adăogau cu fiecare generaţie altele noi, spre a rugini 
alături de înaintașele lor, vechile căni de lut ars, mucegăite, 
agăţate sub grinzile privnițelor imense, ca nişte cetăți subterane, 
mărturiseau o tradiție a belșugului. Cavalerii de Condrus iscodise 
viața nu la lumina unei feştile tremurătoare de-asupra vre-unui 
drum prăfuit, ci prin păduri, după cerbi și căprioare. Feștilele 
luminase numai iarna, cu flacăra lor strâmbă, de-asupra 

butoaielor, lângă care musteau vânaturile fripte, stropite cu vin. 
Era un sânge negru, impur, gros, puternic, care bătuse tumultuos 
în arterele înaintaşilor, tot atât de violent și anarhic în urmași. 
Uneori, fluviile lui lungi, repezi, înnecase la câte unul ostrovul 
inimii și, din două-trei generaţii, semnul de doliu ridica flamurile 
lungi, negre, în vârful turnului castelului. «A fost găsit mort, 
cu mâna pe inimă, seniorul Barbu Condrus. Avea numai 20 
de ani!». Destinul nu alege. Era capricios. Dar aceste semne erau 
rare. Neamul domnului Matei Condrus era solid ca și castelul, 
cu munţii în care părea turnat, crescut odată cu creştetul lor. 
Domnul Condrus era umilit că în mlădița lui nu se altoise măcar 
o picătură de sânge sălbatec, Ce revoluţie ar fi fost în micile ei 
artere. O singură picătură s'ar fi înmulțit, le-ar fi înghiţit pe cele- 
lalte şi, suveran, sângele Condrus ar fi triumfat. In loc de copila 
clorotică, cu umbre vinete pe frunte, care stă între perne și se joacă 
toată ziua cu un biet condei, pe o foaie de caet, ar fi fost o Diană 
sveltă, alegând iarna prin păduri. Faţa i-ar fi fost îmbujorată cu 
sângele frumos adus în obraz de ger, și ar fi băut o ceaşcă cu vin 
fiert în foaie de dafin, într'o cabană troenită de viscol, nu limo- 
nadă de portocale, călduță și îndulcită. Ce minunat lucru ar fi 
fost ! 

— De ce fata noastră face poezii, madame ? Te-ai întrebat vreo- 
dată? Putrezești pe sofa în salon, cu toate mortăciunile societății 
lângă dumneata. Te îngrijeşti de supărările fiecăruia și cauţi să 
le împaci. Afli tot ce se petrece în budoarele, alcovurile şi cluburile 
bucureştene. Vrei să pui echilibru în Univers. Nu-ţi smulgi părul, 
nu te osteneşti să descoperi dumneata un leac pentru buba copilei 
noastre care piere aici, lângă noi, fără să-i fim de vre-un ajutor. 
Şi de ai încerca, tot n'ai fi în stare. Face poezii, madame | De ce 
n'a călărit, dece n'a jucat tennis, ping-pong, de ce nu face ca- 
notaj. In micul ei creer a intrat un greere și-i cântă. O ucide. 
Dacă s'ar fi potrivit sângelui meu, ar fi fost întreagă, sănătoasă. 
I-ai trecut sângele neamului dumitale sfârșit. Greerul e din partea 
familiei Sotiriades. Aţi mâncat-o friptă. Să vă fie de cap! 

Domnul Condrus terminase cu un gest de mare dramă, ne- 
consumată, se ridicase şi plecase. 

« Face poezii », înmărmurise doamna Condrus. « Face poezii ! » 
descoperise domnul Condrus, ca o catastrofă. Nu era ea vinovată 

că Emma făcea poezii. Slavă Domnului, nici Alexandru Sotirides, 
tatăl, nici Sofia Sotiriades, mama, nici părinţii părinților Soti- 
riades, bogaţi negustori în Pireu, proprietari de grădini cu măs- 
lini și lămâi în insula Mikinos, nu suferise de această complicată 
boală, fără leac. In copilărie, la Pireu, auzise de un văr de moş — 
deci rudă în linie laterală — un nepricopsit, Spiridon Sotiriades, 
care luase calea pribegiei. Toţii negustorii Sotirides din Pireu, 
cu trei rânduri de lanţuri mărunt ca nisipul peste pântece şi cu 
sefuri la bancile mari din Atena se ruşinase de el și-l alungase 
din inima lor. Aflase că mai târziu îl aruncase destinul tocmai la 
Londra. Crease acolo o mișcare, un curent naţionalist atenian. 
In jurul lui se grupase scriitori de marcă ai timpului, cărora se 
aliase şi câțiva oameni politici de seamă. Prin relaţiile și marea lor 
influență, izbutise să aducă flota britanică la porţile Pireului, în 
faţa flotei turcești. Inșişi câţiva scriitori se înrolase în această 
frumoasă aventură, pentru eliberarea vechiului spirit elen. Abia 
atunci începuse neamurile a se mândri cu el şi a-l revendica. La 
repetatele lor scrisori, nu răspunsese. Acum venise rândul lui să 
se lepede de ele. Până și numele şi-l schimbase. Murise târziu, 
împodobit de glorie, înconjurat de străini. Nu s'ar fi așteptat ca o 
picătură de sânge, atât de îndepărtată, să fi rătăcit prin atâtea gene- 
raţii, să fi cotit prin atâtea drumuri lăturalnice și să se fi oprit tocmai 
în fetiţa ei, înveninându-i sângele puţin şi decolorat. « Face poezii » îi 
sbârnâise în urechi, fără speranţă, şi se prăbuşise gemând, pe canapea. 


Emma știa că domnul Condrus sufere din pricina scrisului ei, 
la fel ca de pe urma boalei. Când îi auzea pașii, ascundea caetul. 
Gândul plecării undeva, mai repede, începuse a stărui tiranic. 
N'ar fi vrut să moară acasă. Dar trebuia găsit un aliat; singură 
n'ar fi izbutit să-i convingă. Un aliat! Doctorul Lazăr! Pisicile 
au acest instinct nobil. Când vine ceasul din urmă, părăsesc lo- 
cuința unde au fost găzduite temporar, cu hrană, mângâere și 
căldură. Nu vor să dăruiască celor ce le-au iubit, spectacolul de- 
gradant al morţii. Pe bănci, târâș, departe, cât mai departe, pe 
gunoaie, singure, la țărmul morții. Suferinţa ei de plămâni nu 
era o boală romantică, cum o zugrăvise câțiva poeţi ai timpurilor. 
Nu mirosea a zambile albastre, de înger, a tuberoze. Nu avea 
nici palori lunare, de înger. Făptura topită în așternut trebuia 

împrospătată mereu cu parfumuri tari. Glandele se întreceau cu 
boala. Se răzvrăteau cu ultima furie. Nădușala puternică până la 
înnec, mirosind greu a smârcuri, răspândea înainte de vreme un aer 
de descompunere, în moarte. I-o luau înnainte, o depășeau pe dru- 
mul pentru care se pregătea. O exaspera la început această întrecere. 
4 Aşteptaţi, nu mă umiliţi, scrâşnea mâna mică, frecând cu prosopul 
uscat, dușmănos, spatele, pieptul îngust, străveziu. In fiecare zi îmi 
arătaţi cât sunteți de puternice». Dușmanul nu era în afară, ci 
în ea. Il adăpostea, îl hrănea cu sângele, cu năzuinţele ei. Carnea 
însăşi începuse a se înnegri puţin. Nu îi înflorise « viorele ostenite » 
sub ochi, cum scrisese poetul, ci două goluri adânci, vinete. Chiar 
lucrurile se înstrăinau de ea. In propria ei cameră parcă era în 
vizită la altcineva. Nu mai izbutea să se așeze între perine ca 
înainte. Fugeau. Patul creștea din ce în ce. Ca o mare în plin 
reflux. O alunga. Se refugiase într'un colț al lui, pe o perină, ca 
pe o insulă. Scaunele înalte, cu rezemătorile de abanos, asemenea 
unor regi biblici, priveau agonia ei cu indiferență. De cum se 
întorsese din sanatoriu, rugase fata din casă: 

— Dragă Margareto, fi bună, mai unge parchetul. Scârțâie ! 

In fiecare zi, fata ştergea cu o flanelă muiată în ceară, parchetul. 

— Numai la d-voastră troznește, se mira Margareta. Il ung 
în fiecare zi. L-am şi îmbâcsit. 

In jurul ei, lucrurile începuse a se izola. Unele așteptau dez- 
nodământul cu indiferență. Altele cu dușmănie. Aveau senti- 
mente. De când se întorsese din sanatoriu și rămăsese între cei 
patru pereţi ai odăii, descoperise ceea ce nu învățase în douăzeci 
de ani. Cunoștea fiecare fibră a lemnului, din care erau alcătuite 
măsuța, dulapul, scaunele. Urmărea descompunerile lor din 
pricina frigului, când se deschideau ferestrele, aburite dintr'odată 
ca niște guri îngheţate, sau destinderea în căldură, mlădierea sub 
flanela catifelată de praf. Luau parte la evenimentele care se 
desfăşurau în jurul lor, tăcute, dar tirane. Emma suferea. « Ne 
putem despărți de părinţi, de o iubire, de un spectacol care a 
emoționat câteva ceasuri din viața noastră. Nu ne putem lipsi 
de un pat mizerabil, de adăpost, de cină. Putem supraviețui după 
ce am văzut pământul acoperind ființa pe care am îmbrățișat-o, 
căreia i-am împărtăşit gândurile, simțirile, sentimentele noastre 
cele mai adânci. Dar murim în câteva ore, dacă rămânem iarna 

la un colț de stradă, fără vestminte ». Această tiranie a lucrurilor 
o exasperase mai de mult, când energiile nu erau cheltuite, și se 
putea indigna. Acum totul se netezise, se subțiase. Gândurile 
pluteau ușoare, imateriale, într'un aer diafan, «nu mai sunt în 
stare, nu mai am putere nici să mă supăr», se mira. Margareta 
îi aducea uneori laptele prea rece, sau uita să-i mai pună un lemn 
în sobă. 

— Nu l-aţi băut? o certa. Nu v'a plăcut? 

— Nu mi-a fost foame, se scuza, 

— Am uitat să vă fac focul, regreta Margareta. 

— Dar nu e deloc frig. O încuraja zâmbind, dârdâind sub 
pled, în şezlong, la fereastră. 

Ii plăcea să stea întinsă la fereastră, neclintită ceasuri întregi, 
ca la spectacol. Vedea prin geamurile mari cât peretele, cum se 
desghiocau ceasurile, își preschimbau și colorile, nuanțele, se în- 
crucișau vânturile. Numărase frunzele copacului dela casa de 
peste drum. Erau niște biete frunze, istovite, descărnate. Era 
de mirare că se mai ţineau. Mormântul de frunze înnegrite cre- 
ştea în fiecare zi la rădăcina copacului. Le văzuse cu câteva luni 
înainte, verzi, grele, ţinând piept ploilor, torentelor verii. Acum 
erau un pumn de cenuşe. Și trotoarele erau mai uzate. Asfaltul 
îmbătrânise ca un obraz cu porii mari, deschişi, consumat. Prea 
multă greutate pe el, prea mare circulație, prea repezi anotim- 
purile. Umblau oamenii, la plimbare, la treburi. In sus în jos. 
Ea singură sta ţeapănă între două perine așezate prost de Mar- 
gareta, de i se pusese un junghi în umăr şi-i amorţise toată partea 
dreaptă. La casa de peste drum se aprindeau luminile, se stin- 
geau. Nopțile şi zilele celor de acolo erau bogate în întâmplări. 
Se opreau automobile, Coborau și urcau fete cu chipuri îmbujo- 
rate, doamne în vârstă ținând cățeluși albi de zgardă, bărbaţi 
cu flori și bomboane, copii cu patinele pe umăr. Un portar cu 
haine albastre şi galoane de fir, ca un mareşal căzut în disgrație, 
deschidea și închidea ușa mare, cu geam până jos, păstrând mereu 
un aer absent, dar surâzător, In fiecare zi, vedea plecând la plim- 
bare cu guvernanta, un băiețel de vre-o şase ani, în doliu, Se îm- 
prietenise mult în ultimele săptămâni. El îi sufla pe podul palmei 
o sărutare, ca un fluture, Ea îi răspundea cu degetele pocnind 
sec, ca o fluturaze de eventaliu, dintre zăbrelele căruia a putrezit 

mătasea. Era un schimb de gingășii între viață și moarte. Copilul 
locuia la etajul al doilea, în dreptul camerei ei. Adeseori venea 
la fereastră, lângă copil, un bărbat în doliu. Avea un cap, cum 
numai în închipiurile ei de adolescentă și-l zugrăvise, « Sburător 
cu negre plete»... Bărbatul ținea capul băiatului înlănțuit. Al 
lui era, nu mai încăpea îndoială. Totuși înfățișarea copilului venea 
dela o mamă absentă, suită poate între îngeri. La început o sa- 
luta respectuos. Mai târziu, prietenos, privind-o îndelung, pă- 
trunzător. Băiatul se simțea mai în voe când era singur., Zâmbetele, 
grațiile nu mai încetau. Scria cu degetele lui mărunte pe aburul 
ferestrii. O poftea. Emma întindea o mână lungă, slabă, parcă 
o deșuruba din umăr. Ii arăta copacul despuiat, apoi nasul. « Când 
va înflori... la primăvară »... spunea biata ei mână. « Eşti mică, 
scrisese într'o zi băiatul. Vrei să fi tu măicuța mea mică? ». Emma 
se ridicase cum putuse, beată de emoție. Ii răspunsese pe aburul 
geamului: «Vreau puiule. La primăvară, când s'or întoarce 
rândunelele ». 

La primăvară ! Oftase fata lăsându-se istovită pe perine., Dar 
totul fusese scris pe abur. 

Peste amândouă bucăţile de suflet, se lăsase un abur mai 
gros. Mai târziu, o servitoare trecuse o cârpă și pusese ordine și 
lumină în ferestre. 

Când venea tatăl băiatului la geam, Emma simţea că se to- 
pește de fericire, de disperare și de ruşine. Ar fi vrut să fie sănă- 
toasă, veselă, femeie. Ar fi fost mai îndrăzneață. L-ar fi privit 
mult mai stăruitor, l-ar fi sorbit, l-ar fi cuprins tot în ochi. Se 
sfia de înfățișarea mizeră, de plămânii măcinați, care îi ofilise 
florile obrazului și îi stinsese focurile mari ale ochilor. Rămânea 
descompusă între perine, se ascundea înapoia perdelelor, ca băr- 
batul de peste drum să n'o vadă prea mult, să-și de seama de 
adevărata ei stare. Ii simțise odată pe amândoi, dincolo de stradă, 
înapoia ferestrii lor, rămânând mult timp cu ochii spre geamul 
ei, miraţi. In ziua aceea, ea se simţise mai rău ca de obicei, sa- 
lutase numai şi se întinsese bine în chaislong, să nu fie vä- 
zută. Pusese atunci o oglinjoară în poală, le prinsese chipurile lor 
curioase, surprinse, fără ca ei să știe. Se jucase cu ele, le adusese 
spre ea, cu frunţile întoarse, cu gurile răsturnate. Cu febră îi 
lipise de sânul fierbinte. Bărbat şi copil într'un ciob de oglindă 

rece, izbutise să-i dea o emoție atât de puternică. Bărbat şi copil | 
Işi pipăise coapsele, sânii, pântecele, de unde ar fi trebuit să 
răsară fructele și florile vieţii. Sânii necrescuţi, ca la fetiţele de 
treisprezece ani. Pântecele mic, scobit. Nici leagăn, nici așternut 
pentru iubire. Alunecă crispată, ţeapănă ca un cârcel, cu oglinda 
tremurând între mâinile asudate. 


— A tras-o dela fereastră, s'a indignat doctorul Lazăr. Dacă 
sfaturile mele nu sunt ascultate, ce rost mai are venirea mea aci? 

— Dragă Emilie, de ce ne dai emoţii? De ce îmi faci clipe 
grele? A gâfâit d-na Condrus. Vrei să mă vezi picând jos? Uiţi 
că sufer de inimă, 

A făpgăduit să scape mai repede, să rămână singură. În com- 
plicitate cu Margareta, căreia i-a dăruit rochii pe ales — de ce 
le-ar mai fi păstrat? — filmul e continuat fără întrerupere. Ceasul 
4 nu mai era unul din cele 12 ceasuri ale zilei, punctul negru 
desenat pe cadranul pendulei din sufragerie. Ceasul 4, izvorit 
din adâncul ființei, era centrul de foc al vieţii ei, în jurul căruia 
se învârteau celelalte, ca niște umbre, numai prelungite în vis. 
Băețelul venea la fereastră cu o portocală. O împărțea. O jumă- 
tate i-o arăta ei, i-o dăruia. Tatăl rămânea puţin înapoia lui, în 
umbră. Emma simţea peste capul băiatului, privirile adânci, 
întrebătoare. Umbla atunci o lampă caldă, dulce, pe carnea-i 
macerată. Creştea carne nouă. Era o altă boală, uluitor de frumoasă 
ca o băutură nălucitoare. «Asta e iubire», descoperea Emma. 

Suferea acum de două boli. Dar buba dulce, ivită pe inimă, 
dospea, fermenta o spumă neastâmpărată, ridica în obraji două 
pete de un roșu scăpărător. Doctorul Lazăr începuse a fi uimit 
şi speriat. «Ori moare repede, ori se vindecă». Aceste întoarceri 
şi străluciri sunt, de obicei, suspecte. După toate radiogra- 
fiile şi consultaţiile, sorți de izbândă nu mai erau. Au fost totuși 
cazuri când cei douăzeci de ani ai unui bolnav s'au ridicat fu- 
rioşi şi au alungat moartea. Dorea din toată inima ca Emma Con- 
drus să se ridice asemenea biblicei fecioare moarte, și să umble. 
Singură Emma nu se înşela. Ştia că focurile aprinse în ochi erau 
cu jertfa ultimului sânge. 

Moartea începuse a se juca familiar cu ea, ca o veche cuno- 
ştință. Aproape nu mai putea scrie. Işi păstra ultimele forțe, 


O PICĂTURĂ DE SÂNGE 525 


pentru ceasurile 4, când copilul și tatăl se iveau în pervaz, fasci- 
nând-o. Făcea economie de energie. Se odihnea toată ziua, aproape 
nu vorbea, într'o dulce toropeală. Dorea ca evenimentul să o gă- 
sească departe de casa părintească, departe de casa de peste drum. 
Dacă ar fi putut întinde mâna până acolo, să desprindă fereastra 
ca pe un tablou, în rama căruia să rămână cele două chipuri. 
Să-l ducă în castelul din munții Sighetului, să-l agaţe în peretele 
din faţa patului. Izbutise să convingă pe doctorul Lazăr că trebue 
să plece. 

— Dragă doctore, sunt încredințată că mă vindec, dacă mă 
duc «la noi». Ai să vezi! Să vii şi d-ta în primăvară, să facem 
excursii prin împrejurimi. 

Râdea arătându-și dinții mărunți, atât de albi, încât cei de 
sus făceau umbre de apă peste cei de jos, într'un joc de porțe- 
lanuri fine. Albul dinţilor întrista mai mult vioriul ostenit al 
feții. Doctorul Lazăr socotise că nu mai avea dreptul s'o con- 
trarieze, Stăruise chiar pe lângă d. Condrus ca Emma să plece. 

— E adevărată nebunie se plânsese d-na Condrus, d-nei Lia 
Pârvu. Fuge în mijlocul iernii, cum se găsește, în castelul mu- 
cegăit al Condrușilor. Cine s'o îngrijească mai bine ca aici? Eu 
nu pot merge cu boala mea! pusese mâna pe inimă. Mai bine 
aş muri decât să văd lumea anapoda. 

— Nu-ţi face atâta inimă rea, Amelie. Fata e poetă, fante- 
zistă. Incă un capriciu de scriitoare, n'ai drept s'o împiedici. 
S'o contrariezi la boala ei! 

— Ce boală? întrebase Mimi Sadiu, picată din cer, cu ochii 
înecați în pânze de alcool. 

— Boala somnului, îi șuerase Vivi Grindea, tare, în ureche. 

— Ce ţipi? se speriase d-na Sadiu. Nu sunt surdă. 

— Nu ești surdă, dragă Mimi, murmurase Vivi, compăti- 
mitor. Dar... 

— De ce mo măritați? Se mirase d-na Giurgean, învârtind 
capul deasupra gâtului subțire, ca un șurub nerăsucit bine. 

— De ce n'o mărităm? Se mirase brusc şi d-na Condrus, cu 
gura larg deschisă de o mare uimire, parcă o pălmuise cineva ne- 
aşteptat şi nu-și revenea. Rămăsese astfel câteva minute. Fata 
mea are nevoe de sănătate, răcnise deodată, ridicându-se dintre 
perine, nu de bărbat. Și sănătate nu-i mai putem da, şoptise, 


526 REVISTA FUNDAŢIILOR REGALE 


învineţindu-se, înlăcrimată. Nu i-a priit climatul ăsta sălbatec. 
Să o fi trimis de mică în Grecia. Am atâtea neamuri. Să se fi 
urcat numai între măslini şi viță de vie. Aveam vilă la Mikinos. 
Dar am ţinut-o aici, s'o ardă cuptorul verilor, s’o biciuiască vân- 
turile aspre, iarna. Copila mea, ca o floare de lămâi, cu pereţii 
pieptului gingaşi, din sânge ales! Hohotise d-na Condrus cu 
remuşcare, parcă acum descoperea că avea o fată de douăzeci 
de ani. Vreau să rămân singură, hotărise, ridicându-se dreaptă, 
aspră. Să mă reculeg, șoptise ea pentru sine, cu bărbia în piept. 

— Plecăm? suspinase d-na Sadiu, care nu înțelesese nici 
acum despre ce era vorba. Nu-i răspunsese nimeni. 

— Să nu mai veniţi, se rugase. Am nevoie să fiu singură mai 
multă vreme ! 

Fără să le întindă mâna, le însoțise până la ușe. Trăsese apoi 
perdelele și răsucise cheia pe dinăuntru. 


Emma avusese o noapte mai bună. Se deșteptase împrospă- 
tată, fără transpiraţie, cu temperatura în scădere. Izbutise să se 
îmbrace singură. Arătase o grijă deosebită în aranjatul buclelor, 
al îmbrăcămintei. Ceruse chiar pudră și roșu. 

— Ce bine vă stă! se minunase Margareta, cu mâna pe bărbie. 

Azi era hotărită să scrie şi tatălui ceva, ușurel, pe aburul fe- 
restrii. Nu ştia prea bine ce, dar trebuia neapărat să-i scrie Lui. 
O flacără trebuia să răbufnească. Pe urmă, avea să plece. Băiatul 
şi El nu trebuiau s'o vadă cum va porni mai târziu între pânze 
albe. Așa, aveau să creadă că s'a dus să se joace undeva, pe un 
țărm de mare caldă, în soare. Deși ceasurile erau numai patru, 
se lăsase deodată întuneric. Un cer scund de iarnă, coborise între 
case. Lumea jos în stradă se grăbea. Incepuse vânt rece, care sufla 
automobilele în spate, le ducea mai repede parcă. In casă era 
cald şi la fereastră garoafe mari, roşii. Aștepta în şezlong. Cu 
ochii crescuţi spre geamul de peste drum. La ceasurile patru, 
de atâtea săptămâni, printr'o complicitate tăcută, se iveau tatăl 
şi băiatul. Ar fi vrut ca întrun gest, întrun cuvânt, să-și trimeată 
tot sufletul dincolo. Aștepta. Băiatul se ivi singur. Îi trimise pe 
vârful degetelor sărutarea lui suavă. Emma îi răspunse printr'un 
surâs mizer, trimis din colțul gurii dată cu roșu. Aștepta să se 
ivească lângă capul rotund al băiatului, capul bărbătesc al tatălui. 

— Vreau să viu la tine, scrisese băiatul stângaci pe fereastră. 

— Mâine, tremură degetul ei tot atât de stângaci, emoţionat. 

Mâine |! Se întristă. De ce întârzia tatăl? Vru să-l întrebe, 
dar se opri. Băiatul îi arătă un vaporaș, cărți cu chipuri, o pe- 
reche de patine. Ea îi zâmbi, felicitându-l pentru daruri. Unde 
o fi? Se întreba din ce în ce mai disperată. Cu fiecare clipă 
care trecea, simțea cum îi cade sufletul pe trepte, adânc. Se 
pomeni că scrie «unde... », dar se opri, rușinată. Copilul nu 
înțelesese. In sufragerie bătu patru și jumătate. Centrul de foc 
al inimii ei scădea. Cineva se apropie totuşi înapoia băiatului, 
venind spre fereastră. Inima începu să-i bată în timpane. Un roşu 
violent ca de pojar îi aprinse fruntea până în rădăcina părului. 
Era guvernanta care o salută politicos și luă băiatul. Căldura ei 
scăzu brusc. I se făcu frig. Roşul de pe față învineți. Copilul se 
mai întoarse și-i mai trimise o sărutare. Ea îi făcu semne dispe- 
rate cu batista. El se opri mirat, întrebător. Emma se ridică şi 
scrise mare, tremurat, pe tot geamul. «La revedere». 


Era calmă când au urcat-o în automobil. Obrazul senin, ochii 
limpezi. Incepuse a ninge, mărunt, des. Spicurile reci, strălu- 
citoare, se așterneau lin, ca niște covoare de bumbac moale, pe 
străzi, peste coperișuri. Ultima zăpadă, se înfiorase Emma. Nu- 
mai de-ar ţine! Peste câteva săptămâni avea să fie primăvară. 
Margareta îi înfășură picioare în blana de urs. 

— Aveţi sticle cu apă caldă, aci. Când se răcesc, a spus doamna 
să schimbe Mihai cu apă fiartă din radiator. 

Doamna Condrus nu putuse cobori în stradă s'o însoţească. 
Rămăsese în «Persia» singură, crispată între toate fotoliile şi 
canapelele goale, cu oglinzile acoperite în cearșafuri, ca un su- 
veran părăsit, în palatul lui, înainte de a fi decapitat. 

D. Condrus şi unchiul Cristu vorbeau în ușa maşinii. Un- 
chiul Cristu se rugase, stăruise, să-i dea voe s'o întovărăşească, 

— O să se plictisească singură «în castelul fermecat». 

Emma se împotrivise, Unchiul Cristu, amărât sincer, înce- 
puse a lăcrima. Emma, singură din toată familia, îi da atenție. 
Era foarte mândru, «nepoata mea, poeta Emma Condrus», se 
îngâmfa la cafeneaua din pasajul Macca, unde întâlnea apașii 
bursei negre, 

— Am să-ţi trimit două pisici birmane, să te înveselească, 
făgăduise înduioșat și entuziast. Emma îi zâmbise cald și-l lasase 
s'o sărute, cu buzele lui moi, de cârpă, reci, sub care se simțeau 
gingiile fără dinţi.-Cum ar fi sărutat oare bărbatul brun, cu gura 
atât de armonioasă ? Dar basmul din fereastră intra acum în trecut. 
Dela jumătatea de ceas ce despărțea visul ei din camera dușmă-» 
noasă care o alungase, până în clipa când Margareta îi ajutase 
să urce în mașină, timpul cursese nesocotit. Nu se întâmplase 
nimic deosebit, un zid crescuse parcă între bărbatul care nu ve- 
nise şi plecarea ei. Dar însăși această plecare era o febră, o betie 
nouă, de un calm amar, iremediabil. Drumul ei de aici înainte 
era știut numai unul. Anotimpurile ei se isprăvesc, primăverile 
de mult erau spânzurate, basmul de peste drum fusese numai 
o întoarcere, cum se desghioacă uneori, din miezul rece al iernii, 
o zi cu cer prăfuit în aur de primăvară. Poate chiar încordarea 
de adineaori în care vrusese să cuprindă înfățișarea lui întreagă 
o istovise de i se părea să-l vede printr'un binoclu, în care mic- 
șorase și depărtase imaginea. 

De-ar mai avea putere ar scrie odată despre jocurile timpului, 
care strică echilibrul desăvârșit al vieţii, aceste jocuri batjocori- 
toare ale morții, printre care ţâșnesc totuși focurile iubirii. In 
castel va fi departe de orice turburare. O dulce oboseală o cuprinse, 
ca după o operaţie grea, din care rămăsese confuză, cu privirile 
împăienjenite, cu trupul moale. 

Portiera mașinii pocni sec. D. Condrus se așeză lângă ea 
ţeapăn, încruntat. Simţea că o duce să moară în munți, ca pe o 
căprioară fără apărare, crescută pentru vânat. Nu vru să întindă 
mâna unchiului Cristu, din dispreţ pentru sângele familiei So- 
tiriades, subţiat cu portocale. 

Emma își sprijinise capul mic străveziu, ca o floare descăr- 
nată, albăstrie, pe perina de catifea roșu închis. Mașina porni 
lin, fără sgomot, ca în vis, spintecând giulgiurile de nămeţi, sub 
cortul larg deschis al cerului lăsat jos, scund, ca un corb crescut 
din carnea lui, vânăt, cu aripile uriașe, desfăcute larg. 


SANDA MOVILĂ 


ZORI DE ZI 


Picură din zări... argintul 

Cerului de dimineață... 

Și în orice bob de rouă, 

E o clipă,... ba sunt două, 
De vieaţă — 


Se desfată ciocârlia 

In albastru sân de zare... 

„+ Și în orice clipă nouă, 

E o slovă,... ba sunt două, 
De cântare — 


Işi apleacă 'ncet spre humă 
Și porumbul fruntea; .. .iată-l! 
O sărută că-i e mumă, 
Iară Cerul ce-i zâmbește, 
Ii e tatăl. 


Pe un drum de coastă... vine, 
Scârţiind agale,... carul, 

C'un plăvan la jug și-o juncă, 
Vin și-aduc din zori la muncă, 


Gospodarul — 


Se oprește 'n hatul țarnei 
Și cu ochii soarbe zarea; 
Il sărută dimineaţa, 
Sapa, țarina, vieaţa 

Și cântarea — 

Mă cheamă iar pana,... ca un gâde 
Ce nărue... cântând, 

Iar moartea cu degetele-i hâde, 
Mä pipăe prin gând. 


Slove de piatră, cioplite 'n pustiu, 
Duc morţii departe:... 

Cadavre din cânt, din slove... sicriu, 
In groapă de carte. 


Prin brazde de beznă se prelinge 
Și cată hodină,... 

Sicriu cu slove, stropit de sânge,... 
Din răni de lumină. 


OCTAV C. VIZITEU 


PACIENTA DELA No. 3 


Lidia a încercat de câteva ori să alunge greutatea care-i apăsa 
pleoapele și tot de atâtea ori a renunţat, sfârşită de dureri. S'a 
zbătut o vreme ca într'un vis urît şi a rămas întinsă pe-o lature a 
patului vopsit întrun alb de albeaţa puţin albăstrie a laptelui cald. 
In zvârcolirile de-adineaori cocoloşise pătura fumurie la picioare 
şi cearceaful de in alunecase pe podea. Halatul, pe care i-l prinse- 
seră de umeri îngrijitoarele salonului când au coborit-o din 
automobil, o acoperea pudic. Numai picioarele fine stăteau dez- 
golite dela genunchii rotunzi, înnodate la glesnă. Mâinile aduse 
în faţă se strânseseră în dreptul pieptului într'un gest de apărare, 
şi bărbia, în care se bănuiau gropițele săpate de râs, se înşu- 
rubase în golul format de claviculă pe piept. 

Simţea sub pleoape mii de ace care i se'nfigeau în bilele ochilor, 
şi întunerecul roșcat o durea. O durea tot atât de intens ca şi în- 
cercarea de a se oglindi în lumina de-afară şi la care renunțase 
fără nici un sentiment. 

Așa ghemotocită, cu trupul puţin adus înainte, cu genunchii 
îndoiţi exact pe marginea de țeavă a patului, Lidia părea un copil 
adormit după o zi de zbenguială. Pacienta dela Nr. 3, cum o 
numeau surorile, vedea ca prin sită împrejurările în care se pe- 
trecuse accidentul. Le vedea şi le urmărea succesiunea, în afară 
de ele, incapabilă să le retrăiască, așa ca şi cum nu eii sar fi 
întâmplat. Auzea chiar o voce de bărbat, din mulţimea adunată 
în jurul femeii proiectată de aripa mașinii în stâlpul din marginea 
trotuarului, criticând circulația. 

Ea singură nu era în stare să trăiască durerile femeii blonde — 
«un blond care te orbeşte », spusese un doctor tânăr sau un intern, 

când au adus-o în camera de gardă a spitalului — și admira tăria 
femeii care nu scosese, tot timpul, un geamăt, 

Fără să simtă altceva decât durerea de-acolo, din ochi—o 
durere ceva mai accentuată ca aceea pe care o simțea de câte ori 
încerca să-i deschidă după o noapte, în care somnul n'o prinsese 
decât în zori, împrejurările în care se petrecuse accidentul !străinei 
se repetau stăruitor pe negrul sângeriu din dosul pleoapelor. Părea 
că există acolo o peliculă nesfârșită pe care erau developate, la 
distanţe egale, aceleași imagini. Urmărea încordată fiecare mișcare, 
prindea în urechi sgomotul şi forfota dimprejur şi ajunsese să 
ştie cu precizie ce imagine avea să-i urmeze aceleia pe care o avea 
în față şi care avea să-i succeadă acesteia. 

Intr'un timp — Lidia nu ştia cât durase repetarea acestor fapte 
care îi amorţise durerea din ochi—a încercat să întindă braţele 
de-a latul patului, să alunge toropeala. Mâinile, desfăcute din 
îmbrățișare şi aduse într'o mișcare circulară deasupra capului, s'au 
frecat acolo, sus, de ceva aspru. Fără grabă, degetele s'au unit 
lopăţică, să apese pleoapele leneșe după un somn lung. Au pipăit 
însă o legătură de tifon — țesătura, rară și aspră, imprimase minus- 
cule patrate roșiatice pe vârfurile lor albe — și au readus durerea 
de mai înainte; s'au deschis apoi compas și au măsurat lățimea 
legăturii. Bănuitoare, mâinile s'au încrucişat pe piept, au pipăit 
grijulii cuiburile umerilor, s'au plimbat pe piept, apoi au alunecat 
pe coapse. Mai departe nu puteau merge şi corpul s'a arcuit singur, 
lăsându-le să atingă genunchii și pulpele. 

Materia lânoasă a halatului pe care și ea îl bănuia vărgat, coco- 
loșul dela picioare aspru și păros, patul din vărgi de fer, nu 
lăsau nici o îndoială asupra locului unde se afla. 

O ușă s'a deschis undeva în fund și pe covorul, care neapărat 
trebuia să acopere pardoseala, au hârşâit pași înfundaţi, apoi un 
geamăt a prins să înconjure sala care trebuie să fi fost destul 
de mare. 

— Soră ! Sorăăă |.. 

Din partea în care se deschisese ușa, a răspuns un glas copilăresc. 

— Viu îndată ! 

Apoi încălțămintea — probabil târligi de pâslă — a reluat hâr- 
șâiala covorului. 

— Sorăă ! Mor, soră | 

Lidia, rămasă aşa arcuită, cu mâinile brățară glesnelor, bănuia 
gestul de mângâiere al surorii, care, după limpezimea vocii, arăta 
tânără. A auzit chiar câteva cuvinte rostite cu glas alintat şi con- 
statarea, de data aceasta pe un ton ceva mai ferm, puţin pedant. 

— 37 şi 2; temperatura în scădere. Semn bun. 

In faţă s'a trântit o fereastră și un pat a scârțâit în somiera 
de sârmă împletită. Apoi iar vocea surorii: 

— Dumneata dela nr. 7 ne părăsești azi. 

Azi... azi... Câte ceasuri să fie oare şi cât timp să se fi scurs 
dela accidentul acela? 

A încercat să se lase pe spate și a auzit alături un glas stins: 

— Puțin mai spre stânga... să nu cădeţi. 

S'a tras mai spre stânga și a ghicit tresărirea surorii. Ar fi 
putut spune că a văzut-o când a întors capul spre ea și şi-a spri- 
jinit bărbia pe mâinile pline ca doi porumbi albi. 

— A! Dumneavoastră... Slavă Domnului ! Bine că ați scăpat 
numai cu atât! Obrajii au rămas neatinși, nasul, gura.. Numai 
ochii... 

A tăcut o clipă. Lidia încrucișase mâinile sub cap și-și trăsese 
pătura până sub bărbie. 

— Nu-i însă nimic grav, a reluat grăbită sora. 

Bolnava a înţeles tocmai ce trebuia: era serios rănită la ochi. 
Cu toate acestea, fără să-și poată da seama de ce, nu manifesta 
nici o neliniște. Plecase să cumpere ceva... un accident de auto- 
mobil... spitalul. Nu plânsese deloc; nici măcar nu gemuse. I se 
părea totul normal, fiecare întâmplare la locul ei. Parcă vedea 
lucrurile la cinematograf, în afara ei. 

— Am vrut să anunțăm pe cineva, dar n'aţi avut nici un act. 

Vorbise iar sora în timp ce-i așeza, pricepută, cearceaful. 

In întunericul curios, mai mult roșu decât negru, Lidia vedea 
paturile de spital înșiruite de-alungul salonului, ușa care se des- 
chisese adineaori, fereastra din spatele ei. Legătura care impunea 
întunericul, durerile şi vorbele surorii, îi precizaseră leziunea și 
aducerea aminte îi înlesnise reconstituirea accidentului, fapt cu 
fapt. Un singur punct rămânea nelămurit în toată întâmplarea: 
transportarea la spital. A vrut chiar s'o întrebe pe îngrijitoare, 
dar a renunțat. La ce bun, când nu se simte în stare să-și impună 
cel puţin teamă de ceea ce avea să i se mai întâmple, când era 

incapabilă să se integreze organic faptelor cari totuș, o priveau? 
Numai durerile care o încercau din ce în ce mai rar și mai puţin 
intens voiau parcă să o transpună în clipă. 

Posibilitatea de a vedea tot atât de clar, ba chiar voluptatea 
pe care i-o oferea această nouă vedere, uşoara nuanță de incerti- 
tudine, care făcea ca obiectele vizionate să se dematerializeze 
într'o măsură, o interesau mai mult, 

N'avea nici o importanță dacă leziunea era sau nu gravă, din 
moment ce durerile nu erau prea crude și singură imaginea ei 
de-acum, se refuza în complexul acela de reprezentări. 

Ajunsese, din primele clipe să n'o intereseze timpul. Elimi- 
nând din ea ziua și noaptea, confundându-le în negrul acela 
roşiatic permanent, alungându-le ca măsuri ale timpului, 
alungase însuși timpul. Cunoştea de-alungul acestei şederi orizon- 
tale — nu și-a putut niciodată explica de ce au oprit-o să coboare 
din pat — singure două etape: ora 11 când medicul secund îşi 
cerceta pacienţii şi, probabil, miezul nopţii, când supraveghetoarea 
măsura regulat salonul, cu paşi înfundaţi, îndemnând la odihnă 
bolnavele care manifestau insomnii. Mânca neregulat, numai atunci 
când îi era foame și lipsa aceasta de ordine îi desăvârșea eșirea 
din timp. 

Işi cunoştea acum toate colegele de salon, pe fiecare în parte, 
cu numărul patului și diagnosticul. După manifestări, după voce 
în special, o vedea pe fiecare. Știa precis că vecina ei de pat, paci- 
enta dela nr. 2 care-și frânsese un picior într'o excursie în munți, 
era o tânără blondă, cu fața de un alb obositor, lucios. Cea dela 
nr. 9, dimpotrivă, era o femee plină, gușată, femeia de mahala 
căreia un amant îi rupsese câteva coaste. In fund de tot, patul 
nr. 7 rămas o vreme liber, era ocupat acum de o studentă. 
Accentul basarabean și nostalgia din glas i-o prezentaseră 
Lidiei ca având o figură prelungă, puţin spelbă, o frumusețe 
îndoielnică. 

Chiar toamna de-afară îi era aproape. N'o simțea; o vedea 
şi pe ea clar, cu frunzele pătate de arama ruginii, cu vântul tăios 
din romanţele de dragoste ale frizerului necunoscut din mahala. 
Trandafirii de pe măsuţa de noapte, pe care mâna surorii grijulii îi 
înnoia la timp, albi şi cu petalele bine strânse în sulul bobocului oval, 
îi vedea tot așa de precis, la dreapta, sub ochiul ferestrei înalte. 

Erau apoi momente când accidentul i se părea nu numai nor- 
mal, ci imperios cerut de desfășurarea vieţii ei, Plictisită până la 
refuz de tot, de facultate, de colegele gălăgioase şi anoste, de tram- 
vaiele care’ dela o vreme, păreau că abia se târăsc în urmele şinelor 
de fer, de maşinele care purtau aceeași oameni de afaceri, burtoşi, 
aceleași perechi de îndrăgostiți, întâmplarea care-o trimisese pe 
patul spitalului, n'ar fi putut-o judeca altfel. 

Fără s'o preocupe rana, timpul care se scurgea într'un pavilion 
de spital, părea destinat odihnei sufletești. 

Plăsmuită acolo, în fundul inimii, numai pentru ea şi pentru 
ochii sufletului, mișcarea era mereu alta. Numai decorul, puţin 
încert conturat, persista. Inchegată din sunete și din produsele 
imaginaţiei, dovedită acum extrem de activă, viața ei numai era 
a nimănui, Altfel vedea ea toamna de afară; altfel decât colegele 
de salon, cu toate că tot atât de precis. Medicul secundar era 
perceput pe retina specială a sufletului ei, altfel decât pe aceea 
a ochilor celorlalte, cu toate că nici o deosebire esenţială nu exista. 
Obiectele erau oarecum dematerializate, liniile puţin tremurânde, 
gata în fiece clipă să alunce dela locul lor, să renunţe la una din 
dimensiunile care le încadrau. Teama permanentă de a nu vedea 
dulapul din fund alunecând pe covor ca o pancartă litografiată sau 
noptierele de metal transformate în simple tăvi, era dublată de fiorul 
tainic al bucuriei de rezistenţa lor, de verificarea acestei noi vederi. 

Seara, orhestra unui restaurant din apropiere încrucişa spa- 
dele notelor cu vântul și tremurarea lor o ridica din ce în ce 
mai sus, către ireal, acolo unde concretul devine numai ima- 
gine. Lidia sesiza clipa când arcușul se va lungi peste coarde 
făcându-le să tremure în liniștea dimprejur: puţin înainte părea 
că aerul se rarefiază, respirația devenea din ce în ce mai anevo- 
ioasă, apoi, deodată, vântul se întindea lingușitor la ferestre, 
şi-odată cu el, zburau din ghiocul viorii primele acorduri. Parcă 
năvăleau atunci prin fereşti grupuri de note ca în insignele pe 
care le purtau la butonieră muzicanți. 

Atunci, în ceasul acela în care orchestra restaurantului îşi 
începea activitatea, viața Lidiei se furişa undeva în fundul sufle- 
tului, lăsând loc alteia, uneia de vis. 

Aluneca de-odată în haos; dintr'odată, tot ce era palpabil în 
jurul ei dispărea, eventualele sgomote se estompau în același imens 

şi primitor gol, liniile tremurânde de pe ecranul negru-sângeriu 
pe care-l avea veşnic înaintea ochilor, liniile obiectelor din salonul 
nr. 3 chirurgical, se ștergeau complet. Toată viața de-acum era 
încadrată de sunetele orchestrei şi de imaginaţie. 

Iată, acolo de unde porneau sunetele în ceasul acesta de seară, 
se adunau clienţii obișnuiți. Ocupau aceleași mese la care, întâm- 
plător, s'au așezat prima dată, cu ani în urmă, erau serviţi de aceeași 
chelnări care le cunoşteau gusturile și le menajau obiceiurile. 
Mestecau felurile fără grabă şi beau apă din pahare mari, groase. 
Din când în când îşi aruncau peste capete o întrebare la care nu 
așteptau răspuns, apoi îşi înfundau iar nasurile în farfurii. In 
răstimpuri, ușa se deschidea cu un scârțâit care acoperea pentru 
o clipă cântecul, și un client grăbit comanda o băutură pe care o 
sorbea din picioare. 

Târziu, timpul era acum mai mult ca oricând o noțiune 
relativă, când primii consumatori, mici funcționari sau pensionari, 
plecaseră, mașini elegante lăsau la intrare domni bine legaţi și 
femei scump îmbrăcate. 

Poate că Lidia se înșela; poate că localul acela modest 
rămăsese acolo şi ea alunecase pe dârele vieţii în altă parte. 
Sau poate că restaurantul își schimba înfățișarea pe talia noilor 
veniți. 

Apoi, puterile vizuale i se multiplicau, ea însăși era acum în mai 
multe locuri. Apăreau ca ptin farmec mai multe Lidii, o sută, 
o mie, ca și cum tot atâtea oglinzi ar fi reflectat imaginea ei dinainte. 
O sută, o mie, sau mai multe femei cu chipul ei, cu îmbrăcă- 
mintea ei, şi toate simțeau la fel ca ea, vedeau la fel ca ea. Un 
singur centru motor şi o singură inimă pentru o sută sau o mie 
de perechi de ochi, pentru tot atâtea vieţi, pentru o viață multi- 
plicată uneori la infinit. 

Lua parte la un concert la care dansul notelor oscila între 
lenevie și nebunie şi era prezentă, în același timp, la o înmormân- 
tare. Lidia admira întunerecul compact dela fereastra unui vagon 
care tăia în goană fantastică ogoare și se tânguia alături de-o fată 
din mahala părăsită de iubit în farmecul special al nopților care 
nu aparţin decât mahalalei... 

Pulverizarea aceasta pe domeniile visului îi desăvârşea de- 
personalizarea, dematerializarea. Scârțâitul somierei de sârmă 

numai era perceput, perna lungă a cărei față aspră o 
enerva în restultimpului, n'o mai simțea, pătura înfățată era 
absentă. 

Trează la sfârşitul acestei beții, vedea cum părțile începeau 
să se adune din neant, să se alăture, să reintregească totul. Se 
adunau imagini, se îngrămădeau sentimente, părea pentru o clipă 
că viața normală — normală, impropriu numită — îşi va relua 
cursul. Dar prăbușirea vulturului, care cutezase să năzuiască 
spre înălțimi nepermise, era prea violentă ca să rămână fără 
urmări. 

Viaţa trecea prin media obişnuitului ca să se oprească pe 
meleagurile somnului. Visul părea acum mai aproape de viață 
şi mai obositor. Somnul, după manifestări de felul acesta era 
agitat, întrerupt de tresăriri violente, de scâncete. Uneori Lidia 
stătea de vorbă cu cineva, povestindu-i clipele trăite la braț cu 
sunetele muzicii; alteori, țipa revoltată în liniştea salonului aşezat 
ca o ţintă în mijlocul curții imense sau mângâia cu alintări ima- 
ginea cuiva. 

Așa a prins-o iarna: Lidia Andreescu, pacienta dela 
nr. 3. 

De când i se comunicase că numai printr'o minune și-ar mai 
putea recăpăta vederea, Lidia se socotea definitiv intrată într'o 
viață nouă. O viață pe care o căpătase printr'o infirmitate, în 
care se simţea bine, pe care o socotea numai a ei. 

Infirmitatea de-acum a Lidiei, avea un dublu sens de elibe- 
rare: fizică şi imaterială. Fără să mai fie obligată la contactul 
imediat şi permanent cu tot ce se afla şi se petrecea în jurul ei, 
problemele care se desbăteau în interior erau mai limpezi, mai 
neîntinate. Sufletul îi era acum un arbust curățit de lăstarii inutili 
Într'o primăvară. 

Iar fizic, eliberarea nu era mai puţin fericită. Plutea, acum 
când i se permisese să coboare printre paturile salonului, așezate 
pe două rânduri, le găsea așa cum le întinse de atâtea vreme, 
şi geamătele bolnavelor le recepționa ca un seismograf al durerii, 
trup în care chinul ară adânc. 

Pierise însă, odată cu legătura, și auxiliarul ei, ecranul de 
coloarea sângelui vechi, închegat, pe care se proiectau precis ima- 

ginile. Și dispăruseră și stările acelea sufletești care îi dăduseră 
iluzia unei vremelnice mulțumiri. Viaţa se dovedea acum mai 
meschină. Sufletul era incapabil să rezolve problemele complicate, 
pe calea schimbărilor de stări; singura funcţiune normală era redu- 
cerea lor la expresia cea mai simplă, acolo unde totul este egal 
cu «da» sau «nu» şi unde semnele de întrebare nu-şi au locul. 

Chiar afecțiunea deosebită pe care sora Amelia i-o arăta în 
orice împrejurare, n'o mai impresiona. Se obişnuise cu ea așa 
cum se obișnuise cu toate, 

— Inţelegi, îi spusese într'o seară; doar imagine unei Lidiia 
orbăcăind în neştire între casele despărțite de covorul moale al 
zăpezii ar reuşi, poate, să mă turbure. Și numai imaginea aceasta 
m'ar face să părăsesc spitalul, să mă duc să ofer brațul Lidiei 
nedumirită în fața vieții pe care o percepe cu fiecare părticică 
de epidermă şi îm care, totuși, nu poate să se ghideze. Noroc că 
imaginea aceasta se refuză cu îndărătnicie până acum... 

Pe covor s'au rostogolit roțile căruciorului cu care bolnavele 
sunt transportate spre sala de operaţii și Lidia a ridicat ochii inex- 
presivi, căutând parcă să observe pe fața bolnavei, emoția. 

— Cât se amplifică durerea pe care o ghiceşti numai, a mur- 
murat. 

Sora Amelia bătea cu unghiile roze tactul pe o vergea a patului 
de care se rezemase, Lidia îi păruse dela început o enigmă şi o 
iubise sfielnic, aşa cum iubeşti lucrurile misterioase. Și-o apro- 
piase din curiozitate şi sfârşise prin a o iubi. Acum mai ales, 
o iubea pentru nepăsarea cu care primise infirmitatea și care nu 
era deloc o resemnare. 

— Şi totuşi, se referi ea la spusele de mai înainte ale Lidiei, 
va trebui să ne părăsești în curând. 

— Dacă medicii nu s'ar înşela pe ei, încercând să readucă 
ceea ce a fost definitiv pierdut. Părerea de rău care vătuia vorbele 
se raporta la trebuința de a părăsi spitalul sau la acea « pierdere 
definitivă »? Sora Amelia ezita s'o întrebe. 

De alminteri, în dimineața asta observase pentru prima dată 
pe faţa pacientei ei dragi, o umbră de tristeţe. Se mirase că, în 
tot timpul șederii în spital, Lidia nu fusese vizitată de nimeni şi 
i se părea că în vorbele de-adineaori se frământa toată durerea. 
De aceea ezita s'o întrebe. 

Trece şi medicul secund spre sala de operaţii. Lidia 
îi cu noaşte pașii rari, apăsaţi, foșnetul halatului parcă o mân- 
gâie și simte în nări mirosul plăcut farmaceutic pe care l-a 
simţit când s'a plecat întâia dată deasupra patului ei şi i-a spus 
cald: 

— Dumneata ai să te faci bine. Fii sigură. 

A dat bună ziua sec şi a trecut înainte. După doi paşi, s'a întors: 

— Fii sigură că ai să te faci bine! 

Tot aşa de sec. 

Sora Amelia se scuză: trebue să « asiste » la operaţie. 

« Să asiste »: iată ce nu mai putea pricepe ea acum. Să « asiste», 
să vadă, cu alte cuvinte, să vadă cu adevărat țesuturile spintecate 
de tăișul bisturiului, brazdele pe care chinul le sapă pe fața bol- 
navei întinse pe pe masa de operaţii, instrumentele lucitoare. 
Toate astea avea să le vadă, nu să le ghicească. 

Pentru prima dată dela accident își dă seama de infirmitate. 
Pentru prima dată plânge şi prin pânza lichidă îl vede pe medicul 
secund aplecat deasupra patului ei străduindu-se să deslege 
enigma, să evite catastrofa. Zile de-arândul cu aceeaşi grijă, cu 
aceeași dragoste. 

Nu, nu; Lidia se scutură: un fior, a trecut de-a-lungul trupului. 
Nu poate fi vorba de așa ceva, nu poate fi acesta sensul cuvântu- 
lui. Și totuși, în adâncuri, i se răsucește ca o durere un mare semn 
de întrebare care se cere lămurit. Abia acum remarcă nepăsarea 
cu care medicul secund a trecut pe lângă ea și lipsa de convin- 
gere cu care i-a aruncat vorbele: 

— Fii sigură că ai să te faci bine, 

S'a așezat pe marginea unui pat, cu capul în mâini. Lacră- 
mile i se înnoadă în bărbie și picură pe halatul vărgat. 

Afară, văzduhul scutură fulgi albi. 

Lidia pipăie în buzunarul pardesiului — nici nu încearcă să-și 
aducă aminte cum arată hârtia de eşire din spital. 

A ieșit în curtea imensă. Calcă uşor, cu frică. Din când în când, 
întinde mâinile să evite ciocnirea cu vre-un copac. Un timp, merge 
aşa fără să știe unde, apoi se oprește, Simte pe obrajii înfierbân- 
taţi, răceala zăpezii și mâinile înfundate în buzunarele hainei sub- 
tiri, au început să îngheţe. Alături, bănuiește un copac. Intinde 
mâna și-l găsește acolo, apoi se reazimă de el. 

De dincolo de curtea spitalului aude huruitul tramvaiului și 
lătratul unui câine. 

Oftează. 

„„Ninsoarea asta care nu mai contenește și Lidia care o vede 
orbăcăind în neștire și nu mai vine să-i ofere bațul !... 


SILVIU CERNEA 


MASARYK ȘI BENEȘŞ 


Când la 1904, tânărul student Eduard Beneș intra pentru 
prima oară în sala de curs a profesorului Masaryk, nimeni mar 
fi crezut desigur că cei doi bărbaţi, pe care îi despărțeau în acel 
moment nu numai o catedră universitară, nu numai o însemnată 
diferență de vârstă, dar și puternice deosebiri de gândire, erau 
sortiți unei viitoare tovărășii de luptă, căreia istoria modernă a 
Europei avea să-i rezerve un capitol special. 

Diferenţele erau mari între modestul student de 20 de ani, 
care deschidea cu timiditate poarta Universității din Praga, și 
strălucitul profesor de filosofie care, la 54 de ani, ocupa un loc 
de mult celebru în lumea științifică europeană. 

Fără îndoială, Eduard Beneş nu ignora prestigiul ilustrului 
profesor care, prin dubla sa activitate universitară şi națională, 
în domeniul culturii dar și în domeniul politicei, exercita o pu- 
ternică influență asupra tinerelor generaţii cehoslovace. Totuşi 
tânărul student avea destulă independență personală pentru a 
afirma — nu fără anumită bravură juvenilă — tot ceea ce i se 
părea că-l desparte de profesor. 

Șase ani mai târziu, într'un articol publicat în numărul oma- 
gial al revistei « Gândirea Cehă » (7 Martie 1910), vorbind de- 
spre «influenţa lui Masaryk asupra tineretului » Eduard Beneș 
avea să definească el însuși aceste deosebiri de atitudine. 

« Când am intrat prima oară în amfiteatrul său, îi cunoșteam 
în parte părerile și ideile... In ceea ce privește caracterul, eu 
eram mai puţin sensibil, înclinat fiind spre raționalism și ma- 
terialism. Educaţia anticlericală pe care o primisem, sădise în 
mine o adevărată antipatie față de religie, iar aspra stare mate- 
rială din timpul studiilor mă îndemnase spre socialism. Erau în 

mine prea multe predispozițiuni, care mă invitau să contrazic 
ideile şi influenţa lui Masaryk. Simţeam o rezistență instinctivă 
faţă de ceea ce susținea el. p 

« Ascultasem cursurile sale şi, cu toate că am fost influențat 
destul de puternic de personalitatea sa, totuși modul acestor ex- 
puneri mă întărea în instinctiva mea rezistenţă. » 

O asemenea atitudine nu-l putea în niciun fel supăra pe Ma- 
saryk, căci el nu ceruse niciodată studenţilor săi o ascultare me- 
canică, ci, dimpotrivă, o gândire personală şi vie. Manifestarea 
liberă a individualităţii fiecărui elev îl interesa mai mult, decât re- 
petarea necontrolată a propriilor sale idei. 

« Cugetaţi singuri asupra fiecărei chestiuni. Nu trebue să cre- 
deţi orbește ceea ce spun eu. Mergeţi independent de mine mai 
departe. Fiţi critici, liberi și siliți-vă să nu depindeţi de nimeni. » 

Masaryk a simţit în scurtă vreme valoarea excepţională a 
noului său student şi l-a sfătuit să plece în străinătate pentru 
completarea studiilor. După acest îndemn, Beneş a plecat — 
Chiar după al doilea an de universitate — la Paris, Londra și 
Berlin de unde, după ani de muncă intensă s'a întors doctor în 
drept și filosofie, ocupând pentru început catedra de economie 
națională la şcoala comercială superioară din Praga. 

Cu aceasta el reintră în viața poporului său, la care va lua de 
aci înainte partea cea mai activă. Fără a adera în totul la gândirea 
sau la atitudinele lui Masaryk și, mai ales, fără a renunța la 
libertatea sa critică, Beneș intră în partidul politic al profesorului 
său, acel partid «realist» de care îl apropiau preocupările sale 
sociologice şi în care se încadra de altfel întrega tinerime cehă 
şi, mai ales, elita intelectuală a acestei tinerimi. 

Când în Igro s'a sărbătorit cu o neobișnuită însuflețire a 
şaizecea aniversare a lui Masaryk, Beneș a fost împreună cu 
profesorii Krejci, Drtina și Herben, organizatorul acelei reviste 
festive « Gândirea Cehă» pe care am pomenit-o mai sus. 

«Şi azi — scria el cu acel prilej — îmi reamintesc cum ieșeam 
dela cursurile lui Masaryk, înălțat și cu poftă de muncă şi de gân- 
dire, când auzeam că noi tinerii suntem liberi să avem păreri 
protivnice părerilor lui şi că, gândind deosebit asupra aceloraşi 
probleme, putem să ajungem prin propriile noastre mijloace la 
adevăr. » 


MASARYK ŞI BENEŞ 543 


In timp ce Masaryk continuă, în afară de universitate, acti- 
vitatea sa politică, fiind pentru a treia oară ales deputat şi exer- 
citând în această calitate o mare influență, nu numai asupra par- 
tidului său, dar în genere asupra tuturor cercurilor politice na- 
tionale, doctorul Beneş, face primii săi pași în cariera universi- 
tară, devenind în 1912 docent la catedra de sociologie la Univer- 
sitatea din Praga, iar un an mai târziu docent al școalei politechnice. 
Articolele sale cu caracter politic şi literar sunt publicate în re- 
vista lui Masaryk Naşe Doba (Epoca noastră). 

Până la izbucnirea războiului, activitățile lor sunt paralele, 
dar războiul îi va obliga să-şi unească eforturile şi printr'un con- 
sens unic să-şi îndrepte atenţia spre acelaşi scop suprem: liber- 
tatea naţională. 

E interesant de văzut cum se reflectează acest moment decisiv, 
pe de o parte în memoriile lui Masaryk, iar pe de altă parte în 
memoriile lui Beneș, căci ambii au scris lucrări de mare impor- 
tanță documentară asupra acestor evenimente. 

Iată ce spune Masarik într'unul din primele capitole ale me- 
moriilor sale, « Revoluţia de Stat» (pp. 29—31). 

«Chiar dela începutul acestor memorii, trebue să vor- 
besc despre doctorul Beneş. Il cunoscusem destul de puțin, 
înainte de război: urmăream articolele pe care le trimetea dela 
Paris. Imi vorbise despre el defunctul Krystynek, redactor al 
revistei «Čas» şi am simţit în personalitatea lui influența 
realismului meu, a pozitivismului și a marxismului. Nu era 
încă deplin cristalizat. La izbucnirea războiului a venit la mine 
și şi-a oferit colaborarea la revistă. Aici îl vedeam mai des. 
Odată ne-am întâlnit la Letna. Era în drum spre mine și îmi 
făcea impresia că are să-mi spună lucruri serioase. Intr'adevăr, 
ceea ce mi-a spus în ziua aceea, era foarte serios. După 
părerea lui, noi nu aveam dreptul să asistăm la război, în mod 
pasiv. Simţea nevoia să facem ceva. Nu avea liniște. Voia cu orice 
preţ să fie activ.» 

«La toate acestea, i-am răspuns afirmativ, arătându-i că eu 
am și început să lucrez în acest sens.» 

«Imi aduc aminte de momentul în care am ajuns cu Beneş 
pe podul Eliska (astăzi denumit podul Stefanik). M'am oprit 

Şi, rezemându-mă de parapetul podului, am cuprins cu privi- 
rea întreaga Pragă: fmi treceau prin minte gânduri despre 
viitorul nostru. » 

« Pentru acțiunea noastră aveam chiar dela început nevoe de 
bani. Doctorul Beneș și-a făcut socotelile și a promis imediat 
câteva mii de coroane. Modesta sa avere îi permitea să înceapă 
pe cont propriu activitatea peste graniţă: așa s'a și întâmplat mai 
târziu, când a fost silit să trăiască pe propria sa cheltuială, în străi- 
nătate, unde avea să plece în interesul cauzei naționale. Cât despre 
mine, primeam dela prietenii noștri din America, sume sufi- 
ciente pentru mine și familia mea. Eram deci, atât Beneș cât și 
eu, fără grijă în ce privește nevoile personale. » 

« Am examinat cu el situația de acasă, din Austria, din Ger- 
mania, precum și situaţia aliaţilor, întrun cuvânt toate proble- 
mele asupra cărora trebuia să ne gândim. Am convenit asupra 
planului de luptă, ne-am înțeles asupra colaboratorilor din țară 
şi de peste graniță. Doctorul Beneș urma să rămână acasă, atâta 
vreme cât acest lucru avea să fie posibil, iar legătura cu mine tre- 
buia să fie organizată după modelul activității subterane rusești. . . 
Inainte de a pleca și el definitiv peste graniță, Doctorul Beneș a 
venit de două ori la mine în Elveţia, unde mă refugiasem, odată 
în Februarie 1915 şi a doua oară la Aprilie același an.» 

« Colaborarea cu Dr. Beneș a fost ușoară și eficace. N'a fost 
nevoie de multă vorbă: era prea bine pregătit, din punct de ve- 
dere politic şi istoric, pentru ca să nu se înțeleagă dintr'un cuvânt 
singur. Planurile de detaliu le stabilisem eu, dar în curând el a 
ştiut să lucreze din inițiativă proprie. Cât timp am stat în Apus, 
ne vedeam adesea şi discutam amănunțit asupra tuturor proble- 
melor. De asemeni, corespondența noastră prin scrisori și tele- 
grame a fost activă. Mai târziu, din Rusia, Japonia şi America 
nu i-am putut scrie, dar aceasta nu ne-a împiedicat să lucrăm 
paralel. D-rul Beneş căpătase o bogată experiență personală: 
cu toate că programul de lucru era prestabilit, nu i-au lipsit oca- 
ziile de a-și manifesta spiritul independent. Iniţiativa lui a fost 
însemnată și munca fără repaos. Aveam amândoi o experiență 
amară a vieţii, căci a trebuit să luptăm în tinereţe cu sărăcia, 
ceea ce ne-a dat pentru mai târziu energie şi curaj.» 

«Eram de două ori mai vârstnic decât Beneş și Stefanik, aşa 
încât conducerea îmi revenea în mod firesc, dar totul depindea 
de puterea ideii comune şi a colaborării. » 

«In tot timpul șederii mele în străinătate, nu s'a ivit nici o 
neînțelegere. A fost o colaborare vrednică să slujeassă drept 
pildă. Eram puţini, dar în schimb legiunile noastre erau alcă- 
tuite din adevărați apostoli. Conducere clară, cunoaşterea pro- 
fundă a lucrurilor, voinţă decisivă, nici o teamă de moarte, iată 
ce a constituit marea noastră tărie. » 


E cu deosebire interesant să cetim aceleași fapte povestite de 
Eduard Beneș la rândul său în memoriile sale: 

«La începutul lunii Septemvrie 1914, m'am decis să intru în 
redacția «Čas ». Totodată m'am hotărît să-l găsesc pe profesorul 
Masaryk și să-i spun ceea ce gândesc despre mersul evenimentelor ». 

« Simţeam că nu mai putem rămâne inactivi, că pasivitatea 
noastră politică este imposibilă şi că era necesar să facem ceva. 
“Toate acestea le-am spus profesorului Masaryk, pe care l-am 
întâlnit lângă Leţna, în drum spre locuința sa. La sfârşitul acelei 
lungi convorbiri despre evenimentele dela noi și despre situaţia 
Germaniei, Franţei, Angliei și Rusiei, avută în aceea plăcută zi 
cu soare de toamnă pe dealul din Leţna, cu o vedere frumoasă 
în vale spre farmecele oraşului Praga, profesorul Masaryk mi-a 
comunicat că el a început de câtăva vreme acțiunea necesară şi 
că deci vom putea lucra împreună. 'Tot atunci mi-a spus că se 
află în legătură cu străinătatea şi că intenționează să plece în 
Olanda, dar că în prezent trebue să aibă grije de toţi prietenii 
din străinătate, care, din cauza războiului, se află în situaţie rea. 
Pentru ajutorarea lor cât și pentru o eventuală activitate poli- 
tică, mi-a arătat că va fi nevoe de bani.» 

« Mi-am făcut de îndată socotelile mele și i-am promis să-l 
ajut cu bani. Peste câteva zile i-am predat lui Masaryk o primă 
sumă. Ne-am înţeles să viu pe viitor regulat la redacţia revistei 
«Čas» şi să-mi continui colaborarea conform părerilor şi pla- 
nurilor stabilite între noi... » 

Oprim aici citatele, dar e dela sine înțeles că memoriile celor 
doi bărbaţi de Stat cuprind multe capitole de aceeaşi valoare 
documentară. 

Când spre sfârşitul anului 1914, profesorul Masaryk plecă 
în străinătate întâi în Italia şi mai târziu în Elveţia, conducerea 
acțiunii secrete îi revenise lui Beneș, care în același timp înlocuește 
pe profesor la direcţia revistei « Nașe Doba»... 

Intre timp, guvernul dela Viena hotărînd arestarea lui Masaryk, 
Beneş află acest lucru din cercetarea anumitor documente se- 
crete obținute dela diverse ministere austriace, şi plecă în Elveția 
pentru a-l preveni prin viu grai pe profesor de primejdia ce l-ar 
aștepta la o eventuală întoarcere în ţară. 

De altfel, nici el însuși nu va mai putea rămâne multă vreme 
în patrie, căci intensa activitate, pe care o conduce în cursul 
anului 1915, îl face suspect, așa încât în Septemvrie același an 
este silit să treacă granița Boemiei, cu ajutorul prețios al d-rului 
Amerling. 

Emigratul Eduard Beneș avea să se întoarcă abia după patru 
ani în patria sa — și anume în ziua de 24 Septemvrie 1919 — 
dar nu ca fugar politic, ci ca ministru de externe al unui Stat 
naţional liber. 

In seara de 3 Septemvrie 1916, pe o ploaie torențială, Beneş 
se întâlnește cu Masaryk în restaurantul Eaux-Vives din Geneva. 
Revedere plină de îngrijorare pentru viitorul acţiunii întreprinse. 
Cine îl va înlocui pe Beneş la Praga? Cine va face legătura dintre 
patrie şi emigrație ? 

Acestea sunt gândurile care-l muncesc pe Masaryk și el nu 
ezită a-i cere lui Beneș sacrificiul unei ultime întoarceri la Praga, 
pentru a organiza definitiv mișcarea. 

Dar peste noapte, bătrânul profesor îşi dă seama în ce primejdie 
de moarte ar fi să-l arunce pe curagiosul său colaborator, și a doua 
zi îşi schimbă proiectele, trimițându-l pe Beneș la Paris, în timp 
ce el însuși va pleca la Londra, lăsându-l în Elveţia pe d-rul 
Sychrava, așa încât acțiunea lor politică să poată fi condusă si- 
multan din trei centre europene. 

La Paris, unde se instalează începând dela 16 Septemvrie 
1916, recomandat de Masaryk profesorului Denis, şi în genere 
tuturor cercurilor franceze favorabile cauzei, doctorul Beneș 
are o susținută activitate de propagandist, vizitând pe voluntarii 
cehi din armatele aliate și conducând întreg serviciul de presă al 
mişcării. 

Intre timp, profesorul Masaryk începe la Londra conferințele 
sale la King's College despre problema popoarelor mici în cadrul 
crizei europene. Timp de 2 ani, cât Masaryk a locuit în capitala 
Angliei, Beneș a traversat în numeroase rânduri Canalul Mânecii, 
pentru a păstra un contact cât mai strâns cu dânsul. 

La 14 Noemvrie 1915, apare la Paris un manifest revoluționar 
împotriva imperiului Habsburgic, purtând semnătura lui Ma- 
saryk. Beneș nu putea semna și el, căci familia sa rămăsese în 
Austria, și ar fi avut de suferit represiunile guvernului. De 
altfel — din aceleași motive — el nu acţiona la Paris sub numele 
său propriu ci sub pseudonimul Doctor Belski. 

Manifestul a fost răspândit în întreaga lume şi poate fi con- 
siderat ca semnalul de începere a acţiunii. 

Intre timp, Beneş a fost nevoit să facă o agitată călătorie în 
Elveţia, căci de curând fuseseră operate arestări în cercurile cehe, 
D-na Beneș și d-ra Alice Masaryk se aflau printre persoanele 
arestate — ceea ce provoca legitima teamă că legăturile secrete 
cu Praga vor fi compromise. Graţie tactului desfășurat în această 
împrejurare, situația a reușit să fie remediată. 

Sub pseudonimul Dr. E. Belsky, Beneș publică în editura 
« Egalité» a socialiștilor cehi, o mică broșură « Le socialisme au- 
irichien et la guerre, les socialistes tchecoslovaques et le demembre- 
ment de IAutriche-Hongrie », în timp ce, la Londra, Masaryk 
tipăreşte conferința sa inaugurală « The problem of small nations 
în the European crisis ». 

La începutul anului 1916, în editura «Independenţa Ceho- 
slovacă » apare la Annemasse — mic orășel francez de lângă gra- 
nița elveţiană — o biografie a lui T. G. Masaryk, semnată tot de 
Dr. Eduard Belsky, pseudonimul la care în cele din urmă 
Beneș va renunţa. Într'adevăr, câteva săptămâni mai târziu, el 
publică la Paris, în editura Delagrave, o nouă broșură de propa- 
gandă sub titlul: «Detruisez l’ Autriche, le martyre des Tchéco- 
slovagues à travers l'histoire». 

De astă dată, pe copertă era imprimat numele adevărat al 
autorului, împreună cu titlurile sale: «docent de sociologie la 
Universitatea cehă din Praga, secretar general al Consiliului 
Național Cehoslovac de la Paris ». 

Această mică broșură de 72 de pagini a produs o puternică 
impresie, căci niciodată nu se formulase aşa de categoric reven- 
dicările naționale cehe. Pe vremuri, înaintea războiului, atât Beneș 
cât şi Masaryk nu militaseră pentru disoluția imperiului Austro- 
Ungar. Ei credeau atunci că problemele naţionale vor putea fi 
soluționate în cadrul acestui imperiu, dacă se va recurge la anu- 
mite reforme politice. 

In teza sa de doctorat, trecută la Dijon în 1908, Le probleme 
autrichien et la question tchèque, Etude sur les luttes des nationa- 
lités slaves en Autriche (312 pag., Editura Giard et Brier), Beneş 
se declara pratizan al Imperiului, dar cu condiția democrati- 
zării lui integrale, căci numai astfel credea că se va putea realiza 
libertatea națiunilor în cadrul statului austriac. 

Acelaşi punct de vedere îl exprimase și Masaryk cu ani în 
urmă, la 1895, în prima ediţie a lucrării sale « Chestiunea cehă». 

Dar perspectiva istorică este cu desăvârșire schimbată acum. 
Izbucnirea războiului a precipitat transformările latente ale Eu- 
ropei. Revendicările moderate, ce puteau fi formulate pe vremuri, 
sunt depășite de evenimente. Nu mai este loc decât pentru so- 
luţii radicale. 

Și Masaryk și Beneș înţeleg că formula hibridă a imperiului 
trebue lichidată. Vechiul lor punct de vedere este revizuit sub 
presiunea istoriei. 

« Ne străduim — spune Masaryk în manifestul din Noemvrie 
1915 — pentru independența Statului cehoslovac. Am pierdut 
încrederea în vitalitatea Austro-Ungariei. Nu mai recunoaştem 
competenţa ei. Cu incapacitatea şi cu dependenţa ei, a dat lumii 
întregi dovada că Imperiul Austro-Ungar este inutil. » 

La fel de categoric este Beneș când face procesul Imperiului 
şi al Habsburgilor. 

« Luaţi Habsburgilor posibilitatea de a continua jocul lor ne- 
fericit. Eliberaţi pe Slavii austriaci. Uniţi-i pe Cehoslovaci. Uniţi-i 
pe Jugoslavi. » 

Astfel Masaryk, din modesta sa locuință londoneză din Piaţa 
Hamstead, iar Beneș, din camera lui de lucru din Rue Bonaparte, 
lucrează neîncetat pentru a dovedi dreptatea cauzei lor şi pentru 
a câştiga în cercurile aliate cât mai multe simpatii. In lupta aceasta, 
care, ca orice luptă politică, cerea nu numai suflet, ci și resurse 

materiale, ei fac apel numai la conaționalii lor, având mândria 
de a putea spune că, prin sacrificiul bănesc al fiecărui ceh, s'a 
putut susține în timpuri așa de grele, o mişcare atât de vastă. 
Cu deosebire trebue subliniată contribuţia cehoslovacilor din 
America. Mulțumită acestor sacrificii materiale, s'au putut tipări 
atâtea publicaţii de propagandă, traduse și difuzate în toate țările 
aliate. 

Un preţios ajutor au găsit cei doi șefi ai mișcării cehoslovace 
în persoana profesorului Stefanik, care începe a conlucra cu ei 
dela sfârşitul anului 1915. 

Tot în acest timp, i se întâmplă lui Beneș un accident, sem- 
nificativ pentru marile dificultăți, pe care acţiunea lor trebuia 
să le întâmpine mereu. 

Cităm din propriile sale memorii (vol. I, p. 107): 

« În Olanda am plecat chiar a doua zi. Ajunul Crăciunului 
l-am petrecut foarte bolnav pe vapor. Imediat după sosire, m'am 
întâlnit cu familia lui Fill şi cu dr. Bedrich Stefanik din Am- 
sterdam. In cursul acestei călătorii, am fost imobilizat timp de 14 
zile la Rotterdam, unde am trăit sub numele de Monsieur Le- 
blanc. Autorităţile engleze, considerându-mă spion austriac, nu 
voiau să-mi permită plecarea spre Londra, şi dacă e adevărat că 
cu mare greutate am izbutit să mă strecor fără viză pe vapor, 
nu este mai puțin adevărat că, debarcând pe țărmul englez am 
fost arestat și dus sub escorta a doi poliţişti la Londra, unde m'au 
închis. Numai cu ajutorul lui Masaryk, am fost eliberat, iar la 11 
Noemvrie 1916, m'am întors la Paris. De altfel această arestare 
de autoritățile aliate n'a fost ultima. Englezii |m'au arestat de 
trei ori, iar francezii de două ori. E adevărat însă că eram reținut 
puţină vreme, până când lucrurile se clarificau. » 

Două săptămâni după reîntoarcerea sa la Paris, Beneș primește 
acolo vizita lui Masaryk, după ce în prealabil făcuse toate demer- 
surile necesare, pentru a-i mijlocii diverse întrevederi cu per- 
sonalitățile de seamă ale vieţii publice franceze. 

La 4 Februarie 1916 are loc la Ministerul de externe, o în- 
tâlnire între Aristide Briand şi Masaryk, eveniment ce conso- 
lidează desigur poziţia diplomatică a mișcării cehoslovace. 

Cu acest prilej, bătrânul profesor este invitat să repete pentru 
auditori parizianul, conferințele ţinute cu atâta răsunet la Londra, 

şi, într'adevăr, în ziua de 22 Februarie 1916, ţine o admirabilă 
prelegere la « Institutul pentru studiile slave », de sub patronajul 
Sorbonei. Conferinţa a fost publicată apoi aproape în același 
timp în revista «La Nation Tchèque » din Paris şi în Buletinul 
Societăţii «Czech National Alliance» din Londra. 

Odată cu reîntoarcerea lui Masaryk în Anglia, Beneș rămâne 
să conducă mai departe singur acțiunea la Paris. In cuvinte de 
emoţionantă simplicitate avea să ne vorbească mai târziu în me- 
moriile sale (vol. I, p. 146) despre această perioadă: 

« Activitatea mea se desfășura febrilă. In fiecare zi, trebuia să 
prelucrez ziarele austro-ungare, pentru a da cât mai grabnic 
autorităților și ziarelor informaţiile ce meritau atenţie. Lucram 
între 12 și 16 ore, muncă zilnică aproape fără întrerupere şi fără 
repaos. Locuiam studențește, ca pe vremea când fusesem la 
Paris cu 10 ani înainte. La prânz și seara mâncam într'un restau- 
rant de 1 franc și o. Dimineaţa îmi fierbeam singur apa de ceai... » 

In Iunie 1917, pe lângă însărcinările sale de până atunci, 
Beneș este obligat, din motive diplomatice, să-și asume şi direcția 
organului oficial «La Nation Tchèque », fostul director, profe- 
sorul Denis, înființând o nouă revistă «La Monde Slave», care 
nefiind publicaţie oficioasă, îi dădea mai multă libertate în ex- 
primarea ideilor. 

Pentru a stabili aceste schimbări, Beneș îl vizitează pe Masaryk 
la Londra, unde revine în curând din nou, ca să soluţioneze o 
nouă chestiune: plecarea unei delegaţii cehoslovace în Rusia. 

Această delegație se compunea din deputatul Duerich şi ge- 
neralul Stefanik. Rolul ei era de a duce la Kiev un plan politic 
şi militar, elaborat de Consiliul Naţional Cehoslovac. 

Tot cu această ocazie, sunt trimiși doi curieri speciali la Praga, 
cu instrucțiuni destinate colaboratorilor de acolo. Curierii sunt 
aleși în persoana d-rului Somal și a d-rei Kvicalov. 

Masaryk profită de prezența lui Beneș, pentru ca, împreună 
să aibe câteva importante consfătuiri: cu omul politic jugoslav 
Supil, cu Miljukov, cunoscutul bărbat de Stat rus, cu profesorul 
Holand Rose dela Oxford. 

Referitor la călătoria întreprinsă în vechiul oraş universitar 
britanic, găsim în memoriile lui Beneș un fragment deosebit de 
impresionant: 

« Despre excursia noastră la Oxford păstrez amintiri, la care — 
omenește vorbind — mă gândesc cu emoție. Era în vremea în 
care aliații se găseau într'o situație foarte grea. Speranţele noastre 
de succes erau destul de amenințate. In timpul plimbării noastre, 
ne întrebam dacă nu vom rămânea pentru totdeauna niște emi- 
granţi. Profesorul Masaryk se gândea îngrijorat la familia sa. 
Alice Masaryk era arestată și profesorul se temea de starea ei 
nervoasă. D-na Masaryk rămăsese singură la Praga, cu sănă- 
tatea zdruncinată,. 

« Deseori mă întreb — îmi spunea profesorul Masaryk — dacă 
n'ar fi mai bine să mă întorc acasă... Pe mine de sigur m'ar spån- 
zura, dar cel puţin aș mai vedea-o odată pe soția mea, care mă 
tem că nu va supraviețui războiului, și pe Alice, care ar fi poate 
în sfârșit lăsată în pace... D-ta ești tânăr, ar trebui să conduci 
și după război cauza noastră în străinătate...» 

« Imprejurările generale pe de o parte, relațiunile mele per- 
sonale și familiare pe de altă parte, au făcut ca seriozitatea cu 
care profesorul Masaryk îmi vorbea în acel moment să mă im- 
presioneze foarte puternic. Mi-am adus aminte că soția mea se 
afla undeva la Viena, în închisoare. Mi-am amintit de asemeni 
ultima mea convorbire cu d-na și d-ra Masaryk, două zile înaintea 
fugii mele din Praga, când se îmbărbătau una pe cealaltă. Mi-am 
imaginat ideea lui Masaryk realizată dramatic, sfârşitul lui și viața 
mea pribeagă de emigrant — și m'am simţit copleșit de emoție. » 

«A doua zi, l-am întâlnit pe profesor cu un sentiment nou. 
Până atunci fusesem față de Masaryk, la început un student, apoi 
un partizan, iar mai târziu un coleg mai tânăr de universitate. De 
ani de zile îmi dădeam seama că și prin idei și prin sentimente, 
îi sunt mai apropiat decât mulți din anturajul său politic. Dar 
temperamentul meu îmi impunea față de el, ca și față de toţi cei 
care mi-au fost scumpi, o anumită discreţie a sentimentelor. Am 
avut însă în acel moment conștiința intimă că Masaryk m'a în- 
teles: îmi vorbea despre prietenia lui, despre scrisorile amicale 
pe care nimănui altuia nu le-ar putea trimite şi îmi spunea că 
noi doi vom rămâne totdeauna, nu numai colaboratori, ci mai 
ales prieteni, în ciuda vârstei care ne desparte.» 

«Am fost recunoscător Providenţei că mi-a dat putinţa să 
lucrez cu el într'o prietenie adevărată și în chestuni atât de mari. 

M'am întors la Paris la munca mea, cu puteri sporite. Erau tim- 
puri când omul cel mai tare avea nevoe de o reconfortare perso- 
nală. .. » (pp. 198—200). 

Dar, în ciuda tuturor obstacolelor, în ciuda tuturor clipelor 
grele, cauza naţională trebuia să triumfe. La ro Ianuarie 1917 
ea înregistrează primul ei mare succes şi prima recunoaștere 
oficială a obiectivelor politice, pe care şi le propusese. 

Intr'adevăr, în acea zi, se face cunoscut răspunsul aliaților la 
propunerile de pace comunicate de prezidentul Wilson puterilor 
centrale, iar prin acest răspuns se cere în mod expres « eliberarea 
italienilor, slavilor, românilor şi cehoslovacilor de sub domina- 
ţiile străine... ». 

Toţi cei care munciseră până atunci pentru libertatea ceho- 
slovacă, vedeau în aceste cuvinte un început de realizare a visului 
lor. Satisfacţia ce domnește în sufletul cehoslovacilor, o exprimă 
de minune telegrama pe care cu acest prilej Masaryk i-o adre- 
seată lui Beneș: 

« Succesul este neașteptat de mare. Comunicaţi dacă pentru 
aceasta suntem îndatorați lui Briand. Partea voastră la succes va 
fi totdeauna prețuită. » 

Pe Beneş l-a ajuns această telegramă în drum spre Roma, 
unde se ducea să trateze o chestiune delicată, cu privire la ani- 
mozitatea dintre Jugoslavia și Italia. 

Cauza cehoslovacă avea nevoe de sprijinul ambelor țări. 

La 25 Ianuarie, Beneș primește o nouă telegramă din partea 
lui Masaryk, care-l invita insistent la Londra, pentru a examina 
situația în urma notei aliaților. 

Problemele diplomatice europene erau complicate acum şi 
de turburările sociale din Rusia. Profesorul Ștefanik, care nu se 
înțelegea prea bine cu deputatul Duerich, își anunţă și el în- 
toarcerea la Londra, unde cei trei bărbaţi politici se întâlnesc, 
examinând toate problemele la ordinea zilei. 

Intru cât atitudinea Rusiei era capitală pentru rezolvarea 
finală a situaţiei, profesorul Masaryk se decide a pleca el însuși 
în Rusia. Călătorie plină de primejdii, nu numai pentrucă drumul 
pe mare era riscat într'o vreme în care Germania ducea un crâncen 
război submarin, dar şi pentrucă bătrânul profesor avea de în- 
fruntat anumite comploturi urzite împotriva persoanei sale şi 

de care fusese informat. De aceea, înainte de a pleca, îi încredință 
lui Beneș un plic, în care închide testamentul său politic. 

Din fericire, acest plic n'a trebuit să fie deschis. Masaryk a 
scăpat cu bine din toate grelele încercări, pe care le-a suferit 
în anul petrecut în Rusia, iar la 7 Decemvrie 1918 cei doi luptă- 
tori pentru libertatea naţională se întâlneau din nou la Paris. 
De astă dată, profesorul Masaryk era Preşedintele Republicii 
Cehoslovace, iar Dr. Beneș ministrul său de externe, cel dintâi 
ministru de externe al noului Stat, care, în bună parte, luase ființă 
prin munca și lupta sa, 

Mai târziu, Preşedintele liberator spunea, în această privință, 
câteva cuvinte memorabile în convorbirile sale cu scriitorul Karel 
Capek: 

« Vă spun că fără Beneș n'am fi avut Republica. Intre noi a 
fost o desăvârşită înțelegere în privința directivelor principale, 
iar când eu nu eram de față, Beneş decidea în spiritul acestei 
armonii. Odată a venit dela Paris, la Londra ca să ne sfătuim: 
mi-a expus mersul lucrărilor, mi-a arătat cum se desvoltă miş- 
carea noastră și cum se realizează progresiv obiectivele acestei 
mişcări şi atunci i-am spus: Beneș, noi vom rămâne prieteni.» 

Au rămas întradevăr prieteni pe veci. Colaborarea lor poli- 
tică a fost la fel de intimă şi de fertilă în cadrul noului Stat, ca şi 
până atunci. Ocupând în permanenţă fotoliul de ministru de ex- 
terne, Dr. Beneş s'a bucurat mereu de încrederea totală a Preșe- 
dintelui Masaryk, care, într'o anumită conjuctură politică, în anul 
1921, i-a încredințat și Preşedinţia Consiliului de Miniştri, pe 
care a deținut-o mai bine de un an. 

Un intim al lui Masaryk, Machar, povesteşte într'o “carte a 
sa un moment caracteristic pentru legăturile ce domneau între 
cei doi bărbați de Stat. 

« De Anul Nou 1919, am fost la Preşedinte la masa de seară, 
împreună cu Svehla, Tomașek şi Habrman. După masă, am 
luat loc în sala, în care Habsburgii de mult morţi, se uitau din 
ramele de aur cu privirile reci, și am vorbit despre chestiunile 
zilei și despre grijile de mâine şi de viitor. 

« Președintele deveni deodată gânditor şi spuse: « Dragii mei, 
sunt un om bătrân și trebue să mă aştept la orice. Vreau să vă 
spun că singur Doctorul Beneş va putea să continue intenţiu- 

nile mele mai departe. A lucrat cu mine peste graniță, cunoaște 
mersul lucrărilor... D-voastră îl veți ajuta. Promiteţi-mi acest 
lucru... » 

« Un moment am rămas tăcuţi, sunțem oameni și ne vine greu 
să ne imaginăm că cineva care este astăzi în mijlocul nostru, ar 
ar putea mâine să lipsească. După o clipă de tăcere, am promis, 
iar Președintele a continuat să-și desvolte gândul. 

«Doctorul Beneş este desigur puţin cunoscut. E necesar să 
se vorbească despre el, să se scrie asupra lui, să fie apropiat de 
popor» 

« De curând mă plimbam prin Praga, m'am uitat în vitrine, am 
văzut cărți ilustrate ale mele, ale lui Wilson, pe Beneș însă ni- 
nicăeri... » 

Publicarea acestor rânduri în 1919 a provocat oarecare po- 
lemici în presă, dar nu e mai puțin adevărat, că și fără ele, gândul 
Preşedintelui era clar. 

Căci de exemplu, dacă în 1920, votându-se noua Constituție 
a Statului, vârsta necesară unui candidat la Președinția Repu- 
blicii a fost redusă la 35 de ani, aceasta s'a făcut numai pentrucă 
Doctorul Beneș avea pe atunci această etate, iar legiuitorul vroia 
să-i asigure, în mod expres, eligibilitatea la o eventuală vacanță 
a scaunului prezidenţial. 

Din fericire, sănătatea Președintelui Eliberator i-a permis 
să-și asume încă timp de numeroşi ani răspunderea conducerii 
supreme, fiind reales succesiv de trei ori, până ce, în ziua de 14 
Decemvrie 1935, a cerut din cauza greutăților bătrâneții, să fie 
lăsat a trece în mâini mai tinere greaua sa sarcină. 

Cu acest prilej, a reînnoit în mod public vechea sa reco- 
mandare. 

«Aș vrea să vă mai spun că drept locțiitor al meu îl recomand 
pe d-rul Beneș. Am lucrat cu el şi peste graniță și acasă și îl cu- 
nosc. Am o încredere deplină că totul va merge bine, şi dacă 
Dumnezeu va vroi, voi avea mulțumirea să privesc și eu cu proprii 
mei ochi acest lucru.» 

Retragerea bătrânului Președinte Eliberator a fost primită 
cu o sinceră tristeță de întregul său popor, dar viața cere o 
veşnică mergere înainte, aşa încât patru zile mai târziu, la 18 
Decemvwrie 1935, în memorabila sală a lui Vladislav, D-rul Eduard 


MASARYK ȘI BENEŞ 555 


Beneş a fost ales Preşedinte al Republicii cu 340 de voturi din 
449, majoritate ce nu fusese întrunită nici la ultima alegere a lui 


Masaryk, 


La sfârşitul acestei expuneri, avem dreptul să afirmăm că 
tovărăşia Masaryk-Beneş este un fapt fără precedent în istoria 
culturală a neamului cehoslovac, 

Caracterele lor sunt deosebite, dar tocmai de aceea se între- 
gesc reciproc. Dacă lui Beneș îi lipseşte căldura şi sentimentalismul 
lui Masaryk, ele sunt în schimb înlocuite prin energie. Dacă Ma- 
saryk reprezintă conștiința poporului, Beneș reprezintă sănătosul 
său spirit practic, Dacă Masaryk este un propăvăduitor sufletesc, 
Beneş este un medic al greutăților politice şi sociale, pe care le 
cercetează cu o minte rece, în timp ce sentimentele le ascunde 
în inima sa generoasă, dar stăpânită. Nu ştie să vorbească poate 
cu adânca forță de convingere a lui Masaryk, dar ştie în schimb 
să studieze cu o extremă preciziune de matematician fiecare che- 
stiune, Masaryk e un filosof, Beneș un sociolog, dar amândoi au 
puternice legături în popor şi în democraţie, 

In multe cuvinte ale lui Beneş, auzim gândurile lui Masaryk, 
dar exprimate mai practic, mai viguros. Este vigoarea tinereții 
şi desigur Președintele Eliberator are toate motivele să fie fericit 
privind munca intensă a urmașului său. 

In excelenta publicație omagială, publicată de Mica Inţelegere, 
cu prilejul împlinirii a go de ani a lui Eduard Beneș, Președin- 
tele Eliberator i-a adresat câteva emoţionante cuvinte. 

« Dragă prietene, încă de acum cîțiva ani vam spus că fără 
D-voastră, fără colaborarea D-voastră din timpul războiului, al 
revoluţiei și al tratativelor de pace, n'am fi ajuns politicește acolo 
unde am ajuns. De aceea îmi doresc în primul rând mie, să putem 
colabora încă un oarecare timp împreună. Deci sănătate. Al D-voa- 
stră Masaryk. » 

Este o urare pe care o repetăm şi noi, nu numai în interesul 
patriei cehoslovace, ci în interesul întregii Europe, căci Preşe- 
dintele Beneș este fără îndoială unul din factorii esențiali ai păcii 

MITOLOGIA ȘI TRAGEDIA ANTICĂ, 
SUBIECT DE OPERĂ LA C. W. GLUCK 
ȘI RICHARD STRAUSS 


Istoria operei este intim legată şi de nedespărțit de mito- 
logia greacă. E suficient să amintim că, în antichitate, tragediile 
se reprezentau totdeauna cu acompaniament muzical. Potrivit 
structurii sale, teatrul antic tindea spre muzică, și nu este de mirare 
că nevoia de a avea un teatru muzical, — Opera, —s'a reali- 
zat în clipa în care s'a ajuns a se pune în muzică subiecte deduse 
din poeme sau din tragedii antice. 

Prima operă în acest sens a fost Daphne a scriitorului Rinuc- 
cini, pusă în muzică, simultan, de Peri şi Caccini, eveniment 
epocal ce s'a produs la sfârșitul secolului al XVI-lea și poartă 
pecetea, oarecum vagă, a anului 1594. 

Prima reprezentație a acestei opere, cu muzica lui Peri, a avut 
loc în palatul Contelui Corsi, din Florenţa, de unde a radiat genul 
nou al Operei. Opera lui Peri era tinerească și încă neevoluată, 
însă atât de atrăgătoare, încât reprezentarea ei a exercitat un efect 
de prospeţime şi o însuflețire inaccesibile nouă. Curând, după 
aceea, este tratat mitul lui Orfeu, de Rinuccini, și pus în muzică 
tot de Peri. Alţi compozitori continuă inițiativa acestuia; din 
punct de vedere artistic, încercările lor înseamnă, pe zi ce trece, 
un progres vizibil, mai ales în ce privește îmbogățirea invenţiei 
şi intensitatea vieţii interioare şi exterioare; opera s'a desvoltat 
atât de rapid, încât 30 de ani mai târziu, se clădește la Veneţia, 
un teatru închinat acestui nou gen de artă. 

Opera nu era menită să satisfacă numai gustul unui cerc res- 
trâns de iubitori de muzică şi artă, ci, şi ceea ce înţelegem noi 

astăzi prin «public », participa la spectacolele de operă, care nu 
însemnau numai distracție şi petrecere, ci reprezentau o valoare 
umană și constituiau, în același timp, și un eveniment artistic 
pentru ascultători. 

Claudio Monteverdi, artistul căruia îi recunoaștem calitatea de 
autor spiritual al acestui gen și de realizator al spectacolelor de 
operă, este prima apariţie genială în domeniul teatrului muzical și, 
ca atare, de o însemnătate covârșitoare pentru evoluţia lui ulterioară. 

In ce priveşte aranjamentul muzical, tragedia cântată are 
părți de solo, ansambluri, coruri în faţa şi în dosul scenei, o inten- 
sitate extrem de importantă în declamaţia recitativului și o partici- 
pare însuflețită a orhestrei care, susținută prin accente caracte- 
ristice și grație agrementului alcătuirii ei, însuflețeşte desfășu- 
rarea acţiunii. 'Ținuta muzicei, liberă și departe de orice expresie 
care s'ar pierde în amănunt, corespunde sufletește sensibilităţii 
şi concepţiei antice. Spiritul operelor lui Monteverdi e încă până 
astăzi elocvent. 

Italia este, de-acum înainte, centrul unde se dezvoltă opera. 
Graţie lui Alessandro Scarlatti, întemeietorul Şcoalei Neapo- 
litane, s'a ajuns la un rafinament al stilului, în cânt, şi, în cadrul 
operei, s'au realizat multe și importante aspirațiuni în ce privește 
formele muzicale, tratate, până atunci răzleț; astfel s'a ajuns la 
acea formă fixă, Uvertura, a părţii introductive a partiturii. Tot 
la Neapole s'a desvoltat și Opera buffă, opera comică a Italiei, 
graţie lui Gzovanni Battista Pergolesi, a cărui operă, Serva Padrona, 
a fost introdusă în Franța, de o trupă de comedieni italieni. 

Cu toate că interesul acestui studiu nu se îndreaptă spre opera 
comică, totuși, în legătură cu subiectul nostru, înflorirea acestui 
gen este de cea mai mare însemnătate. 

In decursul secolului al XVIII-lea, opera comică a atras cu 
atâta însuflețire interesul publicului, încât s'a manifestat pentru 
acest gen o predilecție mult mai mare în raport cu aceea cu care 
a fost cultivată opera serioasă; ceva mai mult, s'a ajuns să se 
intercaleze opere comice ca întermezzo-uri între actele operelor 
serioase și, poate grație tocmai acestui fapt, s'a putut evita disgrația 
totală și decadenţa acestora. 

Dacă examinăm acum producţia franceză, în materie de operă 
ne dăm seama că, în primul plan, se situează Jean Baptiste Lully, 

a cărui influență e continuată până în zilele noastre. Dacă opera 
comică a fost introdusă din Italia în Franţa, în schimb Lully 
poate fi considerat întemeietorul operei naționale franceze. 

Născut în Italia și italian de origine, Lully emigrează în Franța 
încă în primii ani ai tinereței, unde debutează ca ajutor de bucă- 
tar şi îşi încheie cariera împovărat de multiple ocupaţiuni și ono- 
ruri: compozitor, maestru de balet, regisor și șef de orchestră al 
lui Ludovic al XIV-lea. Lully a fost un talent multilateral, po- 
sedând o rară mobilitate spirituală şi posibilități variate, grație 
cărora a reuşit să pue temelia şi să creeze terenul pe care a putut 
să înflorească opera franceză, danţul și toate genurile de teatru 
muzical. 

Datorită faptului că realizarea și răspunderea spectacolelor 
stăteau în mâna lui, și cum poseda o autoritate eminentă și necon- 
testată de nimeni, el poate fi considerat ca primul intendant de 
operă, un nou tip artistic care s'a menținut până în timpurile 
noastre, aşa cum l-a creat el. 

In ce privește inovaţiunile de ordin artistic, îi datorăm desvol- 
tarea pe care a dat-o formelor de danţ, în cadrul operei, și pre- 
dominanța menuetului cu partea intermediară a trioului, cu care 
contrastează. Și el a fost creatorul unei noi forme de uvertură, 
care egalează în importanță tipul imaginat de Scarlatti. 

Spiritul realizărilor sale se manifestă în prelucrarea muzicală 
a pieselor lui Molière, în balete comice. Lully a lucrat şi cu 
Corneille, iar în Quinault a găsit un eminent autor de texte pentru 
operele sale cu subiect antic. În timpul său, inspirația nemuritoare, 
care izvorăşte din arta antichității, se manifestă în toată splen- 
doarea ei. La orice veac, la orice artă, la orice direcție spirituală 
ne-am gândi, modelul antic este susceptibil de transformări, chiar 
dacă rămâne credincios sieşi. Graţie adevărului etern pe care-l 
conţine, el este în stare să se adapteze unei directive spirituale, 
potrivit duhului oricărei epoce, oricărui veac, inspirând artiştii 
din toate timpurile. 

Lully a însuflat substanței antice, spiritul francez al veacului 
său și a dăruit națiunii franceze o operă proprie. 7. Ph. Rameau i-a 
continuat opera. 

Prin acest gen de operă, Italia și Franţa și-au întins influența 
în Germania şi Anglia. Cu toate că și compozitorii englezi și 

germani (H. Schütz, H. Purcell) au reuşit să creeze o artă splen- 
didă, ei au avut totuși o soartă diferită de aceea a lui Lully, 
nefiind influențați de gustul şi stilul străinătății. 

Influenţa operei comice s'a manifestat, din ce în ce mai puter- 
nic, în Franţa. Spectacolele au suferit în aşa măsură contagiu- 
pea acestui gen, încât nimeni nu s'a temut să intercaleze între 
actele operelor serioase, suplimente care constituiau un inter- 
mezzo, plăsmuiri cu totul diferite de opera serioasă. Și operele 
buffe ale lui Pergolesi au fost utilizate, în acelaşi sens, ca inter- 
mezzi. Acest nou soi de spectacol a reprezintat o concesie făcută, 
de o parte publicului, de alta cântăreților. In timp ce publicul 
prefera, cu tot „dinadinsul, spectacolul vesel înălțării sufletești, 
cântărețul, în loc să imprime vocii sale expresie lăuntrică, voia 
mai de grabă să strălucească graţie agilității sale vocale. 

Ca urmare firească a adoptării acestor obiceiuri, expresia 
muzicală a început a pierde din interes, chiar după ce artişti de 
talia unui Peri, Monteverdi, Scarlatti, Lully, Rameau, Schütz, 
Purcell și alţii, nu mai puţin iluștri, se străduiseră să realizeze o 
culme în operă. Manifestare morbidă şi decadentă, ce a purces 
din Italia, și a influenţat, înainte de toate, Franţa, pentru a cu- 
prinde, mai târziu, ca o adevărată epidemie, și alte țări. Cu toate 
că în tot locul, unde militau artişti serioși, pentru o artă serioasă, 
s'a încercat să se puie stavilă acestor devieri, a trecut oarecare 
timp, până ce s'a ivit adevăratul reformator, care a avut tăria şi 
curajul să înlocuiască lucrul vechi şi prost, printr'un lucru nou 
şi bun. Acest reformator a fost Christoph Willibald Gluck (1714— 
1784). Prefaţa la opera sa Alceste exprimă limpede intenţiile sale: 

«În ce privește muzica « Alcestei » mi-am propus să înlătur 
abuzurile care s'au cuibărit în opera italiană, din pricina vani- 
tății cântăreților și a îngăduinţii muzicanţilor, și au făcut, din 
cel mai fastuos și cel mai frumos dintre toate, un spectacol din 
cele mai ridicole şi plictisitoare. Am avut de gând să limitez muzica 
la adevărata ei menire: Să slujească poezia, fără ca prin aceasta 
să întrerupă acțiunea sau să o tempereze cu vre-un prisos inutil 
de ornamentaţie, și am crezut că— după cum întrun desen 
bine conceput și reușit, vioiciunea colorilor și contrastul dintre 
lumină și umbră — muzica trebue să însuflețească personajele, 
fără să le altereze, totuși, conturul. Am încercat să elimin toate 

accentele şi expresiile, împotriva cărora bunul gust şi înțelepciunea 
şi-au spus de mult cuvântul ». 

« Imi imaginez că sinfonia (uvertura) trebue să anticipeze 
acțiunea care o urmează și să fie, cum s'ar spune, tabla ei de mate- 
rie; că orchestra trebue să evolueze în raport cu interesul și pasiu- 
nea (acţiunii); că, în dialog, nu trebue să existe, între recitativ 
şi arie, o distincție pregnantă care să ciopârțească, fără nici un 
sens, desfășurarea (acțiunii) sau să-i întrerupă, într'un moment 
inoportun, puterea și căldura ». 

«Am crezut, mai departe, că trebue să-mi concentrez toată 
grija, străduindu-mă să realizeze o simplitate frumoasă, și am 
evitat să strălucesc, în dauna clarităţii, prin artificii care ţin de 
meșteșug, care îmi făceau impresia unui înveliș străin, unui 
element nou, lipsit de valoare, dacă nu este condiționat, în mod 
firesc, de situație şi expresie ». 

Realizările înnoirii sale grandioase sunt în primul rând: Orfeo 
ed Euridyce (1762), Alceste (1767), după textul compus de Calza- 
bigi pentru Opera italiană din Viena, Iphigeme en Aulide, după 
Racine, cu textul lui Du Rollet, terminată în 1772, şi reprezentată 
în 1774; « Orfeo ed Euridyce » a fost prelucrat în limba franceză, 
în 1774, de Molines, iar « Alceste », în 1776, de Du Rollet. Ulti- 
mele sale compoziţii sunt Iphigénie en Tauride, după textul lui 
Guillard, şi Echo et Narcisse (această operă prezintă şi astăzi mare 
însemnătate, dat fiind că unele părți din ea sunt deseori între- 
buințate pentru reprezentarea lui «Orfeo ed Euridyce »). 

Raniero de Calzabigi care i-a scris textul pentru «Orfeo et 
Euridyce » și « Alceste » i-a susținut creaţia artistică într'o măsură 
care adevereşte cât de cuprinzătoare i-a fost înțelegerea și cât de 
puternică energia. Prima sa lucrare reformatoare a fost «Orfeo 
ed Euridyce »; poate că reforma lui Gluck se manifestă însă mai 
puternic legată de stilul tragediei, în textul « Alcestei ». Gloria 
acestei reforme revine, în egală măsură, poetului și compozitoru- 
lui. Felul în care Calzabigi a tratat materia pe care Gluck avea 
să o transpună în muzică, prilejueşte construcția muzicală a reci- 
tativului, a ariei, a ansamblului și predominanţa scenelor cu cor 
şi danț. Corul și danțul sunt încastrate în text, participând activ 
la desfășurarea acțiunii. Muzica lui Gluck e clasieistă. Forma, 
factura, linia, limba, acţiunea, creează atmosfera antică, fără să 

încerce totuși să-i imite stilul. Melodia evită orice ornamentaţie, 
orice podoabă, și conferă multă simplitate desfășurării melodice. 
Și funcţiile armonice poartă de asemenea, pecetea simplităţii. 
Când e însă vorba să atingă momente de înalt dramatism, Gluck 
părăseşte totuşi, pe neaşteptate, această simplitate a armoniei, reu- 
șind să exercite asupra auditorului efecte neașteptate. Pentru a da 
numai un singur exemplu, e suficient dacă amintim moartea 
Euridycei. Puterea și tăria acestei muzici rezidă însă în ritm, con- 
statare valabilă, în aceeași măsură, și când e vorba de părțile în 
care predomină calmul și de acelea de înalt dramatism, de for- 
mele concepute îm proporții mărunte sau în linii grandioase. In 
bucăţile sale muzicale, intervine un ritm determinat care e păs- 
trat, în urmă, cu stăruință. Faptul că Gluck a dat precădere 
recitativului acompaniat de orchestră, conferă fiecărui act o uni- 
tate organică. El însuși mărturiseşte că, asemenea teatrului antic, 
muzica sa e destinată spaţiilor mari. 

Evitând să ne lăsăm târîți, în cadrul acestui studiu, la consi- 
derațiuni de amănunt, în ce priveşte instrumentația, amintim 
totuşi că graţie fanteziei sonore bogate a lui Gluck, fiecare scenă are 
un colorit distinct care însuflețește, în aceeași măsură, desfășu- 
rarea acţiunii. In instrumentaţia sa, e esenţial faptul că mişcarea 
interioară nu numai că este admirabil caracterizată, dar grație 
variaţiei constante a coloritului sonor, urechea este continuu fer- 
mecată de posibilități de expresie veşnic noi. 

In comparație cu operele al căror text se datorește lui Calza- 
bigi, ambele « Iphigenii » au parcă o ţinută mai puțin severă. 
Principiile compozitorului, în ce privește stilul, rămân aceleași. 

Cu înnoirea lui Gluck se deschide un capitol nou în istoria 
operei. Realizările sale își manifestă efectele în direcţii diferite, 
mai de grabă însă în domeniul muzical şi componistic, decât în 
latura lor poetică, întemeiată pe mitul antic. Dacă ne gândim la 
opera germană, — alegând, la întâmplare, « Flautul magic» de 
Mozart, «Fidelio» de Beethoven, opera lui Weber, — la 
evoluția muzicei italienești și, înainte de toate, la urmaşii lui Gluck 
în Franţa și la evoluţia operei franceze până la opera mare, împo- 
triva căreia se ridică puternica reformă a lui Wagner, ne dăm 
numaidecât seama că spiritul antic în operă este reînviat de un 
compozitor contemporan, Richard Strauss. Poetul şi colaboratorul 

său Hugo von Hofmannsthal spune că arta lui Richard Strauss 
este ultima expresie pompoasă a unei mari epoci muzicale. Să 
examinăm sensul acestei afirmaţii. Pompos înseamnă solemn. 
Operele lui Strauss poartă pecetea excepţionalului, pe care cadrul 
burghez, de pildă acela din «Arabella», nu-l poate influența, 
căci sărbătorescul, spre deosebire de cotidian, se verifică în excep- 
ționalul manifestărilor sufleteşti. Și Hofmannsthal se referă la 
« ultima expresie a unei mari epoci muzicale », tocmai în legătură 
cu caracterul pompos al operei lui Richard Strauss. 

Sesizăm îndată însemnătatea acestui cuvânt, dacă avem în 
vedere că Strauss stăruie conștient în experienţa trecutului. Căci 
el își trage puterea și inspirația din trecut, din care purcede 
însuși spiritul său, nou și unic. Iar ideile sale îmbogăţesc tre- 
cutul şi îl împrospătează. 

Strauss apare ca un creator de valori noi, fără ca prin aceasta 
să merite calificativul de modernist. Spre deosebire de Strauss, 
compozitorul modern crede, dimpotrivă, că nu poate exprima 
nimic nou, utilizând legile trecutului. Astfel, artistul modern 
descoperă legi noi şi născoceşte un sistem nou pentru arta sa. 
Strauss creează neintenţionat și involuntar valori noi, ca un bun 
al său, fără ca prin aceasta să rupă cumva orice legătură cu înain- 
taşii. El formează articulația care leagă prezentul de realizările 
trecutului. După cum Richard Strauss se trage din Gluck, tot 
astfel are afinități cu opera lui Mozart, Beethoven, Weber și 
Wagner. Dacă am lărgi domeniul muzicei dincolo de limitele operei, 
atunci puterea creatoare a acestei epoci ar reieși şi mai accentuată. 

Strauss poate fi pus alături de marii creatori ai acestui trecut. 

Prima sa realizare grandioasă este Salomea, care prezintă un 
deosebit interes, în legătură cu subiectul nostru, dat fiind că 
muzica sa tratează, în spiritul veacului nostru, un subiect biblic. 
Aici se desluşeşte şi voința poetică a lui Oscar Wilde, care a 
reuşit să reînvie eternul şi nemuritorul din acest episod biblic, 
grație privirii sale pătrunzătoare şi a sentimentului său rafinat, 
cu înclinări spre psihologie. E interesant că un muzician inspirat 
de această literatură creează un limbaj susceptibil să cuprindă 
ideea poetică şi să o adâncească. Prima pagină a partiturii acestei 
opere ar constitui singură un document pentru caracterizarea 
lui Strauss. 

Salomea şi Elektra (Wilde-Strauss, Hofmannsthal-Strauss) au 
fost de nenumărate ori comparate, adesea în chip interesant, 
de cele mai multe ori însă superficial. Ele au comun, ceea ce 
Christian Morgenstern numeşte «cântecul profund despre firea 
lumii » așa cum e transmisă din vechime substanța, aşa cum s'a 
conservat, în ambele opere, în același timp, însă așa cum au 
pus stăpânire pe ea, gândirea și simțirea modernă, Poetul și 
compozitorul au fost inspirați în egală măsură. Din belșugul, 
din bogăţia fanteziei lor artistice, au reușit să trezească interesul 
omului sensibil, 

«Elektra » a fost prima operă care a unit, într'o lungă cola- 
borare, pe Hugo von Hofmannsthal cu Richard Strauss. 

Richard Strauss, asistând la reprezentarea « Elektrei » lui Hof- 
mannsthal la teatrul lui Reinhardt, și-a dat seama că această 
piesă necesită un tălmaci muzical. Geniul său a descoperit nemij- 
locit că firea poetică a lui Hofmannsthal e înclinată spre muzică, că 
poezia sa tindea către muzică. De aici purcede colaborarea lor, 
și, într'adevăr, Strauss nu s'a mai despărțit de Hofmannsthal 
până la moartea acestuia, în 1929. 

Limba lui Hofmannsthal izvorăşte nouă şi unică pentru fie- 
care operă și își exercită farmecul, graţie fascinaţiei care însu- 
fleţește figurile acțiunii, în comerțul lor, în timp, în spaţiu și în 
ambianţă, 

In «Elektra », imaginată şi simțită în factura ei antică, trans- 
pusă în lumea sensibilităţii noastre moderne, expresia ce purcede 
din spiritul antichităţii și sentimentul modern al limbii se înve- 
cinează şi sunt juxtapuse, Strauss nu urmărește numai ritmul 
limbii, ci reuşeşte să transpuie în muzică şi fascinația spirituală 
a limbii. Partea vocală, tratată cantabil, iar declamaţia muzicală, 
ingenioasă, are, în momentele dramatice culminante, accentele 
unui cântec autentic, urmând alternarea, obişnuită în operă, 
dintre recitativ şi cântec. Elementele de operă se manifestă în 
recitativ, solo, duet, ansambluri, pantomimă şi danţ, ordonate 
şi legate organic prin elementul formal al leitmotivului variabil. 
Partitura lui Strauss reprezintă un nou fel de a scrie, care se 
evidenţiază, atât în frângerea temelor, cât și în armonie, și stră- 
luceşte în splendoarea de colorit a orhestrei. Un nou univers 
instrumental revine fiecărei opere. Instrumente, dinadins adăo- 

gate, pentru a lumina anumite momente dramatice, îmbogățesc 
coloritul orchestrei. Strauss realizează amestecuri noi de timbre 
şi utilizează şi exploatează fiecare instrument, solicitându-i posi- 
bilitățile optime de expresie și sonoritate. Căci este un adevărat 
virtuoz, și îndemănarea sa tehnică slujeşte, înainte de toate, expre- 
siei. O partitură a «Elektrei » a «Ariadnei la Naxos » sau a «Elenei 
egiptene » executată la pian, produce efectul unei schițe în creion. 
De abia amestecul de colori din paleta bogată a instrumentațţiei 
sale, dă viață muzicei. Puternicului simț muzical al lui Hof- 
mannsthal îi corespunde un simţ poetic egal al lui Strauss, și 
amândoi posedă sentimentul și înțelegerea necesare pentru 
teatru. 

Hofmannsthal a spus cândva: «Lucrurile mute au o viață 
nebănuit de puternică şi intensă sub fascinația muzicei » refe- 
rindu-se, de sigur, la lucrurile mute în spaţiu; noi, însă, îi putem 
extinde gândul asupra a tot ce este znexprimabil, unde muzica 
înlocuiește cuvântul. In toate operele, ne dăm seamă ce admirabil 
se compensează cuvântul rostit şi cântat cu pantomima, cu danțul 
şi cu muzica, înseninând spiritul și transfigurând arta. 

Această tendință, manifestată în «Elektra», e exprimată în 
următoarele cuvinte ale lui Strauss: « Am ajuns treptat la convin- 
gerea că Elektra trebue să fie străbătută de un mare suflu tragic, 
așa încât mi-o imaginez ca personificarea răzbunării implacabile şi 
inevitabile a soartei, ca o mare zeiță răzbunătoare al spiritului de 
familie antic, şi am caracterizat-o muzical, ca atare», Privind 
lucrurile mai de aproape, ne dăm seama că această ţinută, transpusă 
din spiritul elenismului, în gândirea și simţirea noastră, încolțește 
modern şi adâncită psihologic, în partitura lui Strauss. E ideea lui 
Hofmannsthal a metamorfozei. A te metamorfoza, a renunța la 
tine, a trece eroic peste tine însuți, până la: « Acela este fericit 
care colaborează cu propria sa faptă». Metamorfoza exterioară 
merge paralel cu evoluţia internă a metamorfozei. Citim în con- 
tinuu, în prescripțiile scenice care însoțesc partitura « Elektrei »: 
«Ca un animal». Fiecare scenă apelează, datorită acestui accent 
eroic, la sentimentul nostru omenesc, încordat la superlativ, de 
tempo-ul înfocat şi accelerat al acestei opere într'un act. Cuvântul 
lui Strauss a însemnat împlinire. 

Trecând peste Rosenkavalier, ajungem la Ariadne auf Naxos. 

Nu e vorba să analizăm ambele versiuni ale acestei opere. Căci, 
ceea ce am vrea să recunoaştem aici, poate fi găsit, înainte de toate, 
dacă ne gândim la epoca tratată la începutul acestui studiu, în 
care elementele operei comice au pătruns în domeniul celei serioase. 
« Ariadne auf Naxos» parodiază epoca anterioară lui Gluck. 
Schimbul de scrisori dintre Strauss şi Hofmannsthal, care înfă- 
țișează desvoltarea şi evoluţia acestei opere, în timpul plămădirii 
ei, constitue în sine, o mică istorie a muzicei, care, din păcate, nu 
poate fi tratată în cadrul acestor considerațiuni. Ne minunăm în 
fața « Ariadnei », operă unică ca factură și stil, unică şi singură, 
în ce priveşte voința poetică și muzicală. Parodia stilului iese în 
evidență încă în ce priveşte cadrul în care este tratat actul întâi, în 
casa d-lui Jourdain. In prima ei versiune, « Ariadna » era o mică 
operă de balet, după modelul lui Lully, iar în cea de-a doua, o co- 
medie care parodiază viața teatrului şi gustul societății, după înfăţișa- 
rea etică a compozitorului. In cadrul actului al doilea, se reprezintă, 
în casa d-lui Jourdain, opera « Ariadne auf Naxos », în care stilul 
şi epoca Regelui Soare sunt reînviate, Și noi suntem transpuși 
în această epocă și ne simțim oaspeţii d-lui Jourdain, care a orga- 
nizat reprezentația pentru a-și desfăta amanta. Potrivit manierii 
timpului, opera serioasă e întreruptă, întretăiată, în felul comediei 
de « Stegreif » (improvizate) cu Zerbinetta şi alte figuri comice. 
Zerbinetta ca purtătoare de cuvânt a ironiei, aruncă, în același 
timp, o lumină ironică asupra concepției de viață a Ariadnei. 

Concepţia lui Hofmannsthal despre metamorfoză apare limpede 
aici. Intro scrisoare datată din 18 Iulie 1921, spune acesta: «E 
vorba de o problemă de viață, simplă și mare: aceea a fidelității. 
Agăţându-ne cu disperare de ceea ce am pierdut, stăruind veșnic, 
până în pragul morţii, să ne păstrăm viața, să ne salvăm, să ne 
transformăm, fie chiar cu prețul de a renunţa la unitatea noastră 
sufletească şi conservându-se totuşi în această metamorfoză, 
pentru a ne păstra ca oameni și a nu cobori la nivelul animalelor 
lipsite de memorie. Aceasta e tema fundamentală a « Elektrei », 
vocea Elektrei împotriva Chrysothemisei, vocea eroică împotriva 
celei omenești. Aici stau față în față, grupul eroilor, al semi- 
zeilor, — Ariadna-Bacchus-Teseu, — îndreptat împotriva grupului 
lumesc şi nimic altceva decât lumesc, al ușuraticei Zerbinetta şi a 
însoţitorilor ei, aceste măști comune ale vieţii ». Acest mic fragment 

din scrisoarea lui Hofmannsthal arată cum, într'o minunată 
fantazie poetică, parodia echivalează cu stilul fin și spiritual, 
realizat sufletește şi înălțat omeneşte, graţie filosofiei sale, care 
transpune în figurile lui Bacchus și a Ariadnei ceea ce este autentic 
şi preţios în firea umană. Hofmannsthal scrie, mai departe, în 
aceeași scrisoare: « Zerbinetta nu vede în aventura Ariadnei decât 
ceea ce ea este în stare să vadă: Un amant vechi schimbat cu unul 
nou. Astfel ambele aspecte sufleteşti se contopesc ironic în final, 
întocmai așa cum ele pot fi legate: Prin incapacitatea de înțelegere ». 

Indicaţiile pentru decoruri și costume sunt și ele ciudate. 
Pentru « Ariadne la Naxos », Hofmannsthal vrea ca decorurile și 
costumele să nu fie tratate în parodie, ci în stilul autentic și eroic 
al operei din timpul lui Ludovic al XIV-lea sau a lui Ludovic al 
XV-lea. Atmosfera poetică condiționează muzica și îngăduie ameste- 
cul interesant între expresivitatea antică și barocul francez; uvertura, 
monologul Ariadnei, apariţia cu totul delicată şi poetică a nimfelor, 
construcția muzicală minunată și unică, având ca punct culminant 
intrarea lui Bacchus, și duetul final dintre Ariadne și Bacchus, ne 
face continuu sensibilă această epocă, totdeodată printr'o invenţie 
muzicală cu totul originală şi apropiată spiritului timpului nostru. 
De dragul acestei originalităţi, n'avem decât să examinăm partea 
întâia şi a doua a uverturii, fragmente din monologul Ariadnei sau 
intrarea lui Bacchus. Un contrast splendid și agreabil, de cel mai 
puternic efect artistic, în raport cu lumea antică, îl alcătuiește 
muzica ce însoţeşte apariția figurilor bufe. In prețiozitatea muzicală 
a celebrei arii a Zerbinettei, rezidă, în același timp, atât contrastul 
dintre concepția de viață şi expresia muzical-stilistică, și pathosul 
înalt al monologului Ariadnei. Pecetea acestei pagini muzicale este 
ironia pe care am recunoscut-o și în voința creatoare a lui Strauss. 
Aici își găsește iarăși aplicaţie, ca o formă fixă, principiul leitmoti- 
vului. Iată şi alcătuirea cu totul particulară a orhestrei: 2 flaute 
(și flaute mici), 2 oboi, 2 clarinețţi, 2 fagoți, 2 corni, 1 trompetă, 
1 trombon tenor, timpani, tobă mică, tamburin și cinelli, trianglu, 
joc de clopote, celesta, harmonium, pian, 2 harpe și 16 corzi 
(6 viori, 4 viole, 4 violoncele şi 2 contrabasuri). 

De «Elektra» şi « Adriane auf Naxos » se leagă Aegyptische 
Helena, ultima operă care tratează un subiect antic. Hofmannsthal 
dă acestei lucrări titlul de «operă în două acte de Hugo von 

Hofmannsthal, muzica de Richard Strauss », vrând, prin aceasta, să 
scoată în evidență că textul e scris special pentru a fi pus în mu- 
zică. Hofmannsthal ne-a dat o explicație care răspunde la multe 
întrebări, în legătură cu această operă: « Mijloacele artistice ale 
dramei lirice sunt singurele prin care atmosfera contemporaneității 
poate fi exprimată. Dacă această contemporaneitate reprezintă 
ceva, ea este mitică, — căci nu cunosc altă expresie pentru o 
existență care se împlinește în fața unui orizont atât de uriaș, — în 
ambianța ei cu mileniile, în interpenetraţia Occidentului cu Orientul 
în eul nostru, în imensa ei dimensiune interioară, în tensiunile ei 
interne contradictorii, în acest Aici și Aiurea, care este însuși 
semnul vieţii noastre. Ea nu poate fi exprimată în dialoguri bur- 
gheze și tihnite. De aceea trebue să facem opere mitologice, căci 
între forme, mitul este cea mai autentică ». Poetul ne indică limpede 
că este vorba de opera sa, în care Hofmannsthal tratează iarăși un 
subiect antic care, graţie fantaziei sale, pune problema căsătoriei 
moderne. Hofmannsthal vede în Menelaos un nobil erou de tra- 
gedie «ce destin, ce complicaţii, ce vină mare poartă şi, cu toate 
acestea, nu era decât om ». Și mai departe: « Menelaos a fost pentru 
mine întruparea Occidentului, iar Elena imaginea nesecată a 
Orientului. Menelaos militează pentru lege, căsnicie și paterni- 
tate, iar Elena plutește deasupra acestor concepte, zeiță neliniștită, 
fermecătoare și nestașnică ». 

Din acest conflict tragic răsare izbânda ideii că bărbatul și 
femeia sunt sortiți să trăiască într'o conviețuire fericită şi eternă, 
dacă sunt autentici, unul față de celălalt, și se recunosc ca atare 
fără prefăcătorie, minciună și înșelăciune. Aici răsare din nou 
ideea metamorfozei. Limba lui Hofmannsthal adoptă ținuta trage- 
diei antice, de data aceasta însă aliată cu tonul unei conversațiuni 
de salon. In acest limbaj, mondenul și elegantul exercită, mai ales 
în actul întâi; un farmec specific, pentru a se estompa în cel de-al 
doilea. Hofmannsthal spune undeva că acțiunea « Elenei egiptene » 
poate fi considerată ca și cum s'ar fi petrecut acum 2—3 ani, 
undeva, între Moscova şi New-York, și, cu toate acestea, cu câtă 
putere descrie el atmosfera ciudată care răsare sub vraja forțelor 
naturii: iele și războinici. Actul întâi apare ca o comedie divină, 
cel de-al doilea, însă, necesită participarea noastră omenească și 
însuflețită. Spiritul lumii antice, limba elegantă a timpului nostru, 

vraja naturii și a elixirurilor, apariţia gingașă a ielelor şi acea 
barbară a războinicilor, perechile care-și mărturisesc iubirea, sunt 
însufleţite din plin de muzica lui Strauss, al cărei fluid se adaptează 
de minune genului operei. «Elena egipteana» e o operă cantabilă 
a cărei linie melodică culminează în paginile strălucitoare ale teno- 
rului și sopranei. Versiunea autentică e cea dela Salzburg, prelu- 
crată, — după îndemnul lui Clemens Krauss, în vremea aceea direc- 
torul Operei de Stat din Viena, — de regisorul Dr. Lothar Waller- 
stein împreună cu compozitorul. Această versiune nouă a afectat 
mai ales actul al doilea. Ca şi la « Elektra » și la « Ariadne auf Naxos », 
leitmotivul alcătuește și aici forma fixă, iar instrumentaţia e acor- 
dată, în bună parte, pe strălucirea luminoasă și limpede a tim- 
brelor, după cum şi reflexul lumii eline a lui Hofmannsthal iese 
cu deosebi în evidenţă în tratarea poetică a subiectului. 

Incheiem expunerea noastră succintă, în pragul unei noi lucrări 
a lui Strauss, Daphné, după textul lui Joseph Gregor. Opera împli- 
nește aproape 350 de ani de existenţă, debutând în 1594 cu Daphné 
compusă simultan de Peri şi Caccini. Ne place să vedem un simbol 
în faptul că împrospătarea idealului spiritual al operei se reali- 
zează astăzi din aceeași substanță 1). 


MITIA MAYER-LISMANN 


1) Acest studiu a fost scris anume pentru Revista Fundațiilor Regale, 
Copyright by Mitia Mayer-Lismann, Frankfurt-am- Main, 27 Im Trutz. 


RĂZBOAIELE RELIGIOASE ÎN FRANŢA 
ȘI GENEZA IDEII DE TOLERANȚĂ 


Războaiele religioase care au însângerat Franţa dela 1560 la 
1594 nu sunt numai o perioadă capitală din istoria Franţei: de 
rezultatul lor a depins viitorul confesional al Europei occidentale 
şi libertatea conștiinței. La capătul acestor războaie s'a impus 
adevărul că e imposibil pentru partizanii unei credinţe de a su- 
prima credința adversă cu forța. In acest sens, istoria războaielor 
religioase nu e decât istoria genezei, evoluţiei și triumfului 


ideii de toleranță. 


* 
* * 


Inceputul războaielor religioase coincide cu o schimbare adâncă 
în politica Europei. 

In 1559 se constitue sistemul Contra-Reformei. Forţele catolice 
se concentrează pentru lupta împotriva ereziei. Conciliul dela 
Trento, suspendat de șapte ani, se redeschide şi-şi încheie lucrările. 
Biserica catolică iese din aceste lungi desbateri cu autoritatea în- 
tărită şi gata să ia lupta cu forma cea mai agresivă a protestan- 
tismului. Alianţa papei Pius IV cu Spania oferă o bază puternică 
ofensivei catolice. 

Așezată între ţările catolice din Sud și țările protestante din 
Nordul Europei, Franța era predestinată să devină câmpul de luptă 
al celor două confesiuni care-și disputau egemonia Europei. Decla- 
rându-se hotărît protestantă sau rămânând exclusiv catolică, 
Franţa ar fi asigurat victoria completă a religiei pentru care s'a 
pronunţat şi Europa occidentală ar fi rămas catolică sau ar fi de- 
venit protestantă. Acceptându-le pe amândouă, Franţa a făcut să 
triumfe ideea de toleranță. 

Protestantismul francez n'a fost, cum se crede în general, un 
articol de import german, ci își are originea în Franța şi poartă 
pecetea distinctivă a spiritului francez. El se deosebește dela început 
prin caracterul său popular și laic. Fără șefi, fără organizaţie, fără 
un crez, protestantismul francez a fost mai mult o stare de spirit 
și o problemă de conştiinţă. Inspiratorii lui, Lefèvre de Etaples 
și Louis Berquin, erau aici și, prin urmare, străini de felul de gân- 
dire al teologilor. Abuzurile eclesiastice erau de altfel mai puţin 
izbitoare în Franţa, fiindcă clerul francez era mai instruit și mai 
popular, iar națiunea era ocrotită de rege împotriva exceselor 
fiscale ale Curiei romane. 

Atâta vreme cât protestanții s'au abținut dela acte sacrilege 
împotriva bisericilor catolice, Francisc I a observat față de ei o ati- 
tudine binevoitoare, corespunzând de altfel politicei sale de alianță 
cu principii protestanți din Germania. Când însă protestanții 
francezi au început să insulte cultul catolic și să distrugă imaginile 
sfinte, el i-a tratat ca rebeli și a ordonat măcelul Valdensilor. Sub 
fiul său, Enric II, persecuția a devenit sistematică. Edictul de 
Châteaubriant (1551) înăsprește procedura de urmărire, interzice 
publicarea şi vânzarea scrierilor religioase neaprobate de Facultatea 
de Teologie, închide funcţiile Statului tuturor persoanelor care 
nu pot produce un certificat de ortodoxie și asigură denunţătorilor 
a treia parte din averea victimelor lor, 

Cu toate aceste persecuții, protestantismul a făcut progrese 
necontenite sub Enric II, dar n'a reușit să câștige majoritatea 
poporului francez. Regele, absorbit de războaiele cu Spania, n'a 
avut nici puterea să stârpească « erezia », ca Filip II, nici interesul 
să convertească toată țara la protestantism, ca Enric VIII. Hughe- 
noții, cum se numeau protestanții francezi, au rămas deci o mino- 
ritate, dar această minoritate era ferm hotărîtă să constitue o bise- 
rică separată și să smulgă regelui recunoașterea existenţei ei legale. 
'Toleranţa religioasă, fără de care nu se putea închipui coexistența 
a două biserici deosebite în acelaşi Stat, nu era însă admisă decât de 
umaniști. Catolicii considerau biserica protestantă ca o primejdie 
pentru unitatea politică a ţării şi pentru autoritatea regelui. Chiar 
şi Michel de l'Hopital, acest apostol al toleranței, considera diver- 
sitatea de limbă mai puțin primejdioasă pentru unitatea şi liniștea 
Statului, decât diversitatea de religie. « E nebunie, spune Michel 

de l Hopital, să aştepţi pace, linişte și prietenie dela oameni de 
religie deosebită... E greu ca cei care se află în asemenea diver- 
sitate și contrarietate de opinii să nu se încaere... De aici vine 
proverbul: une foi, une loi, un roi». 

In asemenea condiții, încercarea Hughenoţilor, de a impune 
protestantismul în Franța, nu se putea termina decât cu o revo- 
luție. La moartea lui Enric II (1559), toate elementele conflictului 
erau reunite. Intre acei care erau ferm hotărîți să aprindă mai 
departe ruguri şi să recurgă la ajutorul Spaniei pentru a stârpi 
« erezia » şi acei care au suferit pentru credinţa lor şi au ajuns la 
convingerea că libertatea conștiinței e supremul bine care merită 
toate sacrificiile, războiul era inevitabil. Francisc II, căsătorit cu 
Maria Stuart ar fi urmărit și mai departe pe protestanți, dacă n'ar 
fi murit în 1560. Fratele și urmașul său Carol IX (1560—1574) 
n'avea decât 10 ani când s'a urcat la tron și avea să moară la 24 de 
ani, fără descendenţi. Cu fratele său Enric III (1574—1589) avea să 
se stingă dinastia Valois. 

Criza religioasă s'a dublat deci cu o criză dinastică și cu o criză 
politică. 

.“ 

Intr'un regim politic, ca acela care a triumfat în Franța, cu 
Ludovic XI şi cu Francisc I, valoarea personală a suveranului 
avea o importanță covârșitoare. De aceea, o perioadă de regi minori 
sau incapabili, ca aceea a fiilor lui Enric II, care au domnit dela 
1559 la 1589, ar fi fost o perioadă de criză, chiar şi fără conflictele 
religioase. Toate forțele de opoziție împotriva monarhiei absolute, 
pe care regii energici le-au conținut, dar nu le-au înnăbușit, aveau 
să izbucnească în timpul acestor minorități de treizeci de ani. 

Nobilii, despoiaţi de privilegiile lor politice și sărăciţi pe trei 
sferturi, s'au folosit de prilej pentru a-și redobândi averile în- 
străinate și influența pierdută și pentru a restabili vechiul « regim 
legitim al regatului », adică regimul feudal. Mulţi dintre ei sau 
făcut protestanți din spirit de opoziţie față de Curte. Răspândirea 
Reformei în Franța coincide deci cu redeşteptarea spiritului aristo- 
cratic. Nobilimea mică, grav atinsă de revoluţia economică, era 
legitimistă şi fidelă. Dar nici ea n'a uitat că a fost deposedată de 
funcționarii și de magistraţii regelui, de orice influență politică în 

provincie. Redeşteptarea spiritului provincial merge uneori până 
la separatism, ca în Guyenne şi Burgundia. 

Burghezia era mult mai lealistă. Interesele ei se confundau 
cu ale Coroanei. Ea avea nevoie de ordine, de unitate și de o eco- 
nomie condusă de sus. Din mijlocul ei se ridicau financiarii, 
Juriştii şi funcţionarii cei mai devotați ai regimului. Dar și aici, 
de îndată ce disciplina regală ceda, se manifestau o mulțime de 
forțe particulariste. Oraşele şi provinciile, deşi supuse regelui, 
şi-au păstrat tradiţiile și aspiraţiile lor de independenţă. Și ele 
căutau în turburări o ocazie de a se ridica din decadenţa lor. « La 
simplul cuvânt de libertate, scrie un contemporan, toate oraşele 
din Franţa au părăsit, ca şi galerienii, lopeţile datoriei și supunerii ». 

Țăranii, principalele victime ale monarhiei, se constitue în 
ligi pentru a distruge cuiburile de nobili briganzi și a obţine noi 
împărțiri de pământ. 

In timpul minorităţilor, toate aceste forțe de dezordine sau 
deslănțuit și au oferit tuturor ambițiilor liberă carieră. 


* 
* * 


Regența revenea de drept Bourbonilor, lui Antoine, regele 
Navarrei şi fratelui său Condé, care erau mai aproape înrudiţi cu 
familia regală. Dar Francisc II, fiind căsătorit cu Maria Stuart, 
nepoata ducelui de Guise, Bourbonii au fost înlăturați și înlocuiţi 
cu Guise-ii, originari din Lorena şi considerați ca străini în Franța. 
De necaz, Bourbonii s'au pus în fruntea opoziției, iar Condé s'a 
declarat fățiș protestant. 

Cardinalul de Lorena şi Francisc de Guise au continuat per- 
secuţiile. Protestanţii se unesc atunci cu adversarii personali ai 
Guise-ilor, Bourboni, Montmorency şi Châtillon, și-și propun să 
cucerească prin surprindere guvernul şi să traducă pe Guise în fața 
Statelor generale. Conspirația a fost însă descoperită și Condé 
arestat, iar un auxiliar al său, la Renaudie, decapitat. Un mare 
număr de nobili protestanți, veniţi la Amboise, au fost arestaţi, 
decapitați sau spânzurați. Condé însuși ar fi avut aceeaşi soartă 
dacă între timp regele n'ar fi murit (1560). 

Prin cruzimea cu care sau răzbunat pentru conspirația dela 
Amboise, Guise-ii și-au făcut atâți dușmani, încât regina mamă, 

Ecaterina de Medici, a putut să-i îndepărteze dela curte și să 
guverneze personal, în numele fiului său minor Carol IX 
(1560—1574). 

Indiferentă în materie religioasă și lipsită de scrupule, Eca- 
terina de Medici, n'a cunoscut decât o pasiune, aceea a puterii, 
şi o dorință, aceea de a păstra fiilor ei coroana Franţei. Pentru a 
rezista Guise-ilor, care au ţinut-o departe de guvern sub domnia lui 
Francisc II, Ecaterina s'a apropiat de protestanți. Ea a numit cone- 
tabil (generalisim al armatei franceze) pe Antoine de Bourbon 
și cancelar pe Michel de 'Hopital, un partizan convins al ideii de 
toleranță. Apoi, pentru a restabili unirea între biserica catolică 
și cea calvinistă, a interzis, prin edictul dela Romorantin, introdu- 
cerea închiziției în Franţa, și a convocat pe reprezentanții celor 
două biserici la o discuţie publică. Colocviul, ţinut la Pozssy, în 
prezența regelui şi reginei, a accentuat însă și mai mult divergențele 
dintre catolici şi protestanți. Pentru a preveni ciocnirile între cele 
două biserici, Ecaterina a promulgat în 1562, Edictul din Ianuarie, 
care autoriza cultul calvinist Ja țară și în orașele deschise, dar inter- 
zicea adunările și concentrările de trupe. Acest edict recunoștea 
pentru prima dată existența legală a protestantismului francez. 

Calviniștii s'au folosit de această libertate pentru a desfășura 
o propagandă religioasă mai intensă. Predicatorii lor atacau abu- 
zurile Bisericii, explicau doctrina lui Calvin și cântau psalmi, în 
franţuzește. 

Catolicii, alarmaţi, s'au organizat într'un partid politic sub 
conducerea triumviratului format din ducele de Guise, coneta- 
bilul de Montmorency și mareșalul de Saint-André. In aceste 
condiții, pacea era la discreția unui incident. 

Ducele de Guise, în drum din Champagne spre Paris, s'a oprit 
cu escorta sa la Vassy în Champagne să asiste la predică. Abia 
intrat în biserică, fu anunţat că într'o șură din apropiere vre-o cinci 
sute de calviniști își celebrau cultul. Vassy era oraș fortificat; 
adunarea protestantă era deci protivnică edictului din Ianuarie. 
Ducele s'a crezut provocat şi s'a dus să-i împrăștie, dar a fost 
primit cu lovituri de pietre. Oamenii ducelui au răspuns cu focuri 
de pușcă, au spart ușa șurii, au omorît 30 de oameni şi au rănit 
alți 200, bărbaţi, femei și copii. « Masacrul dela Vassy» a de- 
schis războiul civil, care, de șapte ori suspendat, avea să reînceapă 


574 REVISTA FUNDAȚIILOR REGALE 


de tot atâtea ori, pentru a nu se sfârși decât în 1594 prin 
victoria lui Enric IV. 

Ridicând armele, Hughenoţii erau îndreptățiți să creadă că 
apără dinastia şi regatul. Conduși de principi de sânge, a căror 
prezenţă conferă revoltei lor un aer de legalitate, de luptă con- 
stituțională, Hughenoţii sunt regalişti. Ei vor să libereze pe rege 
din mâna fanaticilor care-l împing să semneze edicte rele. Ei pot să 
concilieze lealismul şi revolta. Regina scrisese în secret lui Condé 
patru scrisori prin care-l invita să salveze familia regală din mâinile 
familiei Guise, care o ţinea prizonieră la Fontainebleau. Dar Condé 
nu ştiu să îndrăznească, și familia regală fu condusă la Paris, de 
unde toţi Hughenoţii fură alungaţi. 

Răpirea regelui confirmă teza protestantă: Convins că nu mai 
poate «aştepta nimic decât dela Dumnezeu și dela armele lor», 
Condé lansează manifestul de război, în care chiamă pe protestanți 
la arme, pentru «apărarea regelui, guvernului reginei şi liniștii 
regatului ». Calviniştii iau prin surprindere mai multe orașe: 
Orleans, Tours, Blois, Valence, Lyon şi solicită ajutorul princi- 
pilor protestanți din Germania și Anglia. Tratatul dela Havre 
(22 Sept. 1562) le asigură 100.000 coroane în schimbul portului 
Havre. Guise-ii se apropie de Papă şi de regele Spaniei. Amândouă 
partidele înrolează mercenari străini: elvețieni, germani şi spanioli. 
Războiul ordonat se complică prin lupte locale, unde cele două 
partide se întrec în cruzimi: protestanți măcelăriți, preoţi schin- 
giuiți, orașe și sate devastate, statui sfărâmate, biserici profanate, 
oameni nevinovaţi torturați. Un şef catolic, Montluc, se lăuda că 
drumul pe unde a trecut se cunoaște după protestanții spânzurați 
de crengile copacilor. El făcuse din spânzurare un sistem: « Un 
spânzurat impresionează mai mult decât 100 de ucişi». Coman- 
dantul calviniştilor din Dauphine, des Adrets, ocupând un târguşor 
de pe malul Rhonului, a aruncat în fluviu 200 de catolici din vârful 
castelului. Alţi șefi protestanți împingeau la cruzimi din tactică, 
pentru ca partizanii lor să nu vadă mântuirea decât în victorie. 

In asemenea condiţii, războiul nu putea însemna decât ruina 
şi dezolarea țării. 

Ducele de Guise, după ce aruncă pe protestanți spre Orleans, 
atacă Rouen și-l ocupă, apoi aleargă înaintea lui Condé, care venea 
din Germania cu'o armată de ajutor, îl bătu și îl făcu prizonier la 

Dreux, apoi se îndreptă spre Orleans pentru a da protestanților 
lovitura de graţie. Dar a fost omorît de un protestant fanatic. 
Pacea dela Amboise (19 Martie 1563) restrângea edictul din Ianuarie, 
de vreme ce nu mai acorda libertatea cultului decât într'un oraș 
de 4 baillage » şi numai în castelele nobililor. Pentru privilegiul 
de a-și avea pastorul său, Condé a sacrificat cauza simplilor credin- 
cioşi. Cu toate acestea, protestanții şi catolicii, uniţi în acelaşi senti- 
ment patriotic, s'a dus să recucerească, Havre dela Englezi. 
Pentru a întări autoritatea regelui, proclamat major la 13 ani, 
regina s'a gândit să-l arate supușilor. In cursul acestui turneu 
prin Sudul Franţei, Curtea se opri la Bayonne, unde avu o între- 
vedere cu ducele de Alba, sfetnicul cel mai influent al regelui 
Spaniei. Deşi regina refuză propunerea de alianță a Spaniei pentru 
a distruge protestantismului, zvonul public pretinde că s'ar fi 
realizat un acord pentru suprimarea șefilor protestanți din Franţa. 
Pentru a preîntâmpina executarea acestui plan, de realitatea 
căruia nu se îndoiau, Hughenoţii ridicară din nou armele. Ei în- 
cercară mai întâi să pună mâna pe familia regală, care se afla la 
Meaux, dar nu reușiră şi fură bătuţi la St. Denis, lângă Paris, 
unde căzu mareșalul de Montmorency, şi la Jarnac, unde fu omorît 
Condé. Amiralul Coligny, devenit șeful protestanților, primi însă 
ajutor dela Wilhelm de Orania, înaintă spre Paris şi smulse Curţii 
Edictul dela St. Germain (1570), care acorda protestanților liber- 
tatea conștiinței şi a cultului, amnistie generală şi patru cetăți de 
siguranță (La Rochelle, Montauban, La Charité şi Cognat). 
Pacea dela St. Germain dovedea că protestanții nu puteau fi 
exterminați cu armele. Amiralul Coligny, care devenise prin moartea 
lui Antoine de Bourbon și Condé, şeful partidului protestant, a 
căutat să întărească pacea, prezentând regelui un proiect îndrăzneț, 
menit să reconcilieze pe protestanți şi pe catolici întrun război 
naţional. Țările de Jos, revoltate contra Spaniei, cereau intervenţia 
Franţei. Coligny propuse regelui să atace Spania şi să cucerească 
Țările de Jos, și, "pentru a cimenta înţelegerea între protestanți și 
catolici, susținu căsătoria Margaretei de Valois, sora regelui, cu 
Enric de Navarra, şeful Bourbonilor care a fost celebrată la 18 
August, 
Un război alături de Anglia, contra lui Filip II, ar fi însemnat 
o răsturnare a situaţiei și o victorie completă a partidului prote- 


Lă 
. 


576 REVISTA FUNDAȚIILOR REGALE 


stant. Ecaterina de Medici, geloasă pe influența lui Coligny și 
dornică să salveze pacea, s'a apropiat din nou de familia Guise 
şi, în înțelegere cu ea, a pus la cale un atentat contra amiralului. 
Pe când se întorcea dela Louvre, Coligny a fost împușcat în 
braţul drept de un om al familiei Guise. 

Vestea atentatului s'a răspândit imediat în tot Parisul. Regele, 
fără să se gândească că lovitura putea veni din anturajul său, jură 
să facă dreptate. Hughenoţii, veniți în număr de peste două mii la 
Paris pentru nunta lui Enric de Navarra, amenințau că se vor răz- 
buna singuri, dacă nu li se va face dreptate. Guise-ii descoperiți 
amenințară pe Ecaterina că nu se vor lăsa să fie condamnați fără 
să-şi demaşte complicii. Așa încolțeşte în sufletul Ecaterinei ideea 
de a suprima dintr'o dată tot statul-major al Hughenoţilor. Intr'un 
consiliu secret, regina, ducele de Anjou, 'Tavannes, reușesc, după 
un asediu în regulă, să smulgă regelui consimțământul: «dar să 
omoare pe toți Hughenoţii din Franţa, pentru ca să nu mai rămână 
nici unul să i-o reproşeze ». 

Ducele de Guise s'a însărcinat cu executarea planului. Primarul 
a primit ordin să închidă toate porțile orașului şi să mobilizeze 
toate forțele militare de care era sigur. La ora două, în noaptea 
Sfântului Bartolomeu, clopotele dela Biserica din fața Luvrului 
au dat semnalul; celelalte biserici din Paris l-au transmis mai 
departe. Populația pariziană, ostilă Hughenoţilor, a răspuns cu o 
violență fanatică. Hughenoţii, surprinși în toiul nopții, nici mau 
încercat să se apere și au fost măcelăriți cu toții, bărbaţi, femei, copii. 
Coligny, spintecat cu o sabie, a fost aruncat în stradă, la picioarele 
ducelui de Guise, încă viu, decapitat, târît în noroi, aruncat în 
Sena, pescuit din nou și spânzurat de picioare. 

Regele Navarrei și prințul de Condé, care erau la Louvre, 
au scăpat cu viața, dar au fost siliți să abjure. Numărul victimelor 
a fost foarte mare: unii spun 2000, alții 4000, alții chiar 10.000, 
fiindcă mulțimea nu s'a mărginit să ucidă numai pe Hughenoţi. 
Hoţii, sub pretext de erezie, omorau pe acei pe care voiau să-i je- 
fuiască; alții s'a folosit de prilej pentru a scăpa de un rival, de un 
dușman sau de un creditor. 

La 26 August, Carol IX a revendicat în fața Parlamentului 
din Paris toată răspunderea măcelului și a trimis ordin guverna- 
torilor de provincie să execute pe toți protestanții mai de seamă. 

Rapiditatea cu care acest ordin a fost executat în mai multe orașe 
(Troyes, Orleans, Bordeaux, 'Toulouse, Lyon) dovedește că el 
corespundea unei stări de spirit sau unui plan concertat de mai 
înainte. Dar unii guvernatori au refuzat să execute ordinul. Coman- 
dantul oraşului Bayonne a răspuns: «Eu n'am găsit în această 
garnizoană decât cetățeni buni și soldați viteji ». Răspunsul cel mai 
demn a venit dela călăul din Lyon: «Eu nu omor decât vinovați 
şi nu execut decât sentințe legitime ». Cu toate aceste rezistențe, 
numărul victimelor s'a ridicat la 10.000, poate la 15.000, de patru- 
cinci ori mai mare decât al celor răpuși sub regimul teroarei la 
Paris, în timpul Revoluţiei franceze. 

Crima din noaptea Sfântului Bartolomeu a produs efecte con- 
trare acelora pe care le-au urmărit catolicii: Rezistența protestantă 
a încetat de a mai fi regalistă. Cruzimea regelui față de Hughenoţi 
a ridicat, cum spunea Montaigne, « chestiunea supremă a timpului », 
adică problema raporturilor dintre rege și supuși, și aceasta a 
dus la formularea teoriei drepturilor naturale şi a rezistenţei legi- 
time față de suveran, când acesta calcă legile lui Dumnezeu. 
« Statul a crăpat şi s'a clătinat din ziua Sfântului Bartolomeu, a spus 
Duplessy-Mornay, de când încrederea regelui în supușii săi și 
a supușilor în regele lor s'a desminţit în mod atât de revoltător ». 
Aceste idei au fost exprimate mai clar în două cărți celebre: în 
Franco-Galka a lui Fr. Hotman și Vindiciae contra Tyrannos atri- 
buită de unii lui Hubert Languet, de alții lui Duplessy-Mornay 
şi care se poate să aparțină amândurora. Hotman caută în trecut 
modelul unei monarhii, electivă la început, democratică în esenţă, 
subordonată Statelor Generale, şi-l opune monarhiei absolute și ar- 
bitrare a ultimilor Valois. Poziţia lui, asemănătoare cu a juriştilor en- 
glezi din secolul următor, e leitmotivul viitoarelor revendicări de li- 
bertate și constitue prima pagină din istoria constituțională modernă. 

Vindiciae contra Tyrannos aduce în favoarea libertăţii argu- 
mentul fundamental care avea să influențeze două continente și 
să justifice o serie de revoluţii de cea mai mare însemnătate: e 
ideea de contract. 

Ordinea existentă e întemeiată pe două contracte: primul în- 
cheiat între Dumnezeu pe de o parte, rege şi popor pe de alta, 
prin care Dumnezeu promite să țină poporul în prosperitate atât 
timp cât păstrează cultul și se fereşte de idolatrie; al doilea, între 

rege şi popor, prin care acesta se obligă să se supună atâta timp 
cât e bine guvernat, și numai cu condiția aceasta: bene imperante 
obtemperatur. 

In virtutea acestor principii, rezistenţa contra unui tiran sau unui 
rege care ordonă lucruri împotriva legii lui Dumnezeu nu e numai 
legitimă, ci obligatorie. Dar acest drept nu aparţine decât func- 
ţionarilor publici şi adunării Statelor Generale; particularii mau 
drept să ridice sabia contra unui rege legitim, fie el tiran. Hughe- 
noţii nu sunt democrați. Ei nu recunosc dreptul individului de a se 
revolta. 

Prin contractul încheiat între rege și popor, acesta renunţă de 
bună voie la o porţiune a libertăţii naturale, pentru a asigura pacea 
şi securitatea. Dar această renunțare nu e nici absolută, nici irevo- 
cabilă. Cum ar fi putut niște oameni liberi și egali să-și încredințeze 
fără condiţii, viața şi proprietatea unui guvern? Poporul nu şi-a 
cedat suveranitatea decât cu condiţia ca regele s’o întrebuințeze 
spre binele lui. Poporul se supune, când această condiţie e înde- 
plinită. In caz contrar, contractul devine nul și poporul are dreptul 
să se revolte. 

Aceste discuţii au dat războaielor religioase din Franţa o în- 
semnătate universală. Ele au pus principiile prin care se vor justifica 
revoluțiile din "Țările de Jos, din Anglia, din America şi din Franţa. 
In al doilea rând, ele au contribuit la desăvârşirea organizării poli- 
tice a protestanților, care au format un Stat în Stat, o republică 
protestantă, cu adunări generale, sfaturi provinciale, organizație 
judiciară, militară şi financiară. i 

Miăcelul din noaptea Sfântului Bartolomeu a nimicit aristo- 
crația militară a partidului protestant, dar n'a reuşit să frângă 
puterea de rezistență a maselor. Opoziția s'a organizat în jurul 
pastorilor mai intransigenți şi mai consecvenți decât nobilimea 
mare. Revolta protestantă devine o revoită populară, fără menaja- 
mente şi fără compromisuri. Nemai având nici o încredere în 
cuvântul autorităților, s'au concentrat în La Rochelle, Montauban, 
Nîmes şi o sută de alte cetăţi, şi au respins toate atacurile armatei 
regale. Pacea dela Rochelle acorda protestanților libertatea cul- 
tului în toate oraşele pe care le posedau (1573). 

Crearea unui nou partid, al Politicilor, care puneau considera- 
ţiile politice mai presus de chestiunile de principii, a fost o altă 

consecință a nopții Sfântului Bartolomeu. Format din catolici 
moderați, acest partid voia să restabilească pacea pe baza toleranței 
religioase și a respectului autorității regale. Sufletul acestui partid 
era Montmorency-Damville ; adeziunea ducelui de Alençon i-a dat 
un fel de legitimitate. 

Principiul libertăţii conștiinței a fost proclamat de Reformă. 
Dar când în mijlocul protestanților au apărut diverse secte, refor- 
matorii şi-au schimbat ideile. Luther, Melanchton, Calvin și Bèze 
au reclamat dreptul de a pedepsi pe eretici. Din oprimate, Bisericile 
protestante au devenit opresoare, de îndată ce au biruit. Numai 
când experiența a dovedit că lupta duce la ruina Statului, fără ca 
mir oritatea să poată fi exterminată, apare ideea de toleranță. «Atunci 
apare ideea că scopul Statului nu e același cu al Bisericii, că adevărul 
religios nu poate fi decretat prin legi, că conștiința e un imperiu 
inaccesibil forţei și că persecuția trupului e un mijloc îndoelnic 
de-a salva sufletele. » 

Războiale religioase au dovedit că nu se poate obține nimic dela 
protestanți prin violențe și măceluri. Din moment ce unitatea 
religioasă nu poate fi realizată decât printr'un război de exterminare, 
lung şi nesigur, care ar umple ţara de ruine și ar surpa autoritatea 
regală, singurul mijloc de a restabili pacea e de a admite amândouă 
religiile. 

Acestea sunt ideile pe baza cărora politicii se străduesc să pună 
capăt războaielor religioase, pe baza libertăţii conștiinței. 

Scurt timp după pacea dela Rochelle, Carol IX a murit, fără 
copii. Fratele și urmașul său, Enric III, era şi mai incapabil să 
domine situația. Victimă a unei eredităţi bolnave, el s'a discreditat 
prin capriciile şi moravurile sale. Căsătoria sa cu o principesă din 
casa de Lorena l-a făcut și mai impopular. 

Protestanţii au cerut noului rege reînnoirea Edictului din Ianuarie. 
La refuzul regelui, războiul a început din nou. Enric de Navarra, 
scăpat dela Curte, s'a pus în fruntea Hughenoţilor și, în înțelegere 
cu ducele de Anjou, fratele regelui, care a luat conducerea politi- 
cilor, a ameninţat Parisul. Incapabil să reziste, Enric III a fost 
silit să publice Edictul dela Beaulieu (6 Mai 1576) care acorda 
Hughenoţilor libertatea cultului în afară de Paris şi de locurile 
unde s'ar afla Curtea; acces la toate funcţiile publice; opt cetăţi 
de siguranță; dreptul de a construi temple, de a înființa şcoli şi 

de a ţine întruniri; anularea tuturor sentințelor pentru cauze reli- 
gioase și reabilitarea victimelor nopţii Sfântului Bartolomeu. 
Niciodată protestanții n'au obţinut mai mult şi mau fost mai 
stăpâni pe situaţie ! 

Edictul dela Beaulieu însemna eșecul politicei catolice, urmărite 
de șasesprezece ani. Cu toate persecuțiile, măcelurile şi emigraţiile, 
Hughenoţii n'au putut fi nimiciţi. Convingerea că cele două religii, 
catolică și protestantă, vor trebui să trăiască alături, în toate pro- 
vinciile Franţei, se răspândește tot mai mult în cercurile condu- 
cătoare. 

Catolicii intransigenți, găsind inadmisibile aceste condiţii, au 
format o ligă sfântă pentru restaurarea Bisericii catolice și pentru 
oprirea cultului protestant. Ducele Enric de Guise, șeful ligii, se 
aliază cu Spania și, în Statele Generale din Blois, formate din parti- 
zani ai Ligii, somează pe Enric IJI să interzică cultul protestant. 
Apropriindu-şi teoriile protestante, Guise vorbeşte de restituirea 
vechilor libertăţi și privilegii. Statele din Blois proclamă că religia 
catolică e singura autorizată și că deciziile lor vor avea tărie de lege. 
Chiar și consiliile regale vor fi revizuite, Apoi refuză regelui, 
subsidiile și dreptul de a înstrăina domeniile sale. De necaz, regele 
s'a unit cu Enric de Navarra, 

Hughenoţii ridică din nou armele, Enric de Navarra, trecut din 
nou la calvinism, se proclamă protectorul bisericilor reformate și 
catolice asociate, dar, ne mai având bani să plătească trupele, le 
permite să prade. Catolicii fac la fel. In aceste condiţii, războiul nu 
mai e decât jaf, pârjol și tâlhărie, Casteluri invadate, biserici 
incendiate, mănăstiri profanate, ţărani torturați, femei necinstite, 
cruzimi, cum «nici Turcii, nici Tătarii» nau comis. Țăranii, 
nemai putând lucra pământul, erau reduși să se hrănească cu 
rădăcini și cu ierburi și mureau cu miile din cauza epidemiilor. 
Pentru a curma aceste nenorociri, regele a restabilit, cu unele 
restricţii, Edictul dela Beaulieu (Pacea dela Bergerac 1577). Enric 
III declară Ligile «anulate şi desfiinţate ». Pacea aceasta: n'a fost 
decât un intermediu, permițând ducelui de Anjou să-și încerce 
norocul în Flandra. După ce a fost numit duce de Brabant, acesta 
a fost silit să evacueze "Țările de Jos și a murit în Franţa (1584). 
Moartea ducelui de Anjou, moștenitorul tronului și ultimul des- 
cendent al casei de Valois, adaogă la celelalte cauze de dezordine, 

o criză de succesiune la tron. Moştenitorul legitim era Enric de 
Navarra, șeful partidului protestant. In fața primejdiei unei succe- 
siuni protestante, Enric de Guise se aliază cu Spania, care-i pro- 
mite, în schimbul unor teritorii franceze, 50.000 ducați pe lună, 
şi răscoală toate provinciile din Nordul Franței. Papa Sixtus V 
excomunică pe Enric de Navarra și-l declară incapabil de a domni, 
iar regele, intimidat de Ligă, revoacă toate edictele de toleranță și 
exclude pe Enric de Navarra dela tron. 

Amestecul Papei și al Spaniei în ordinea de succesiune a Franţei 
a făcut din Enric de Navarra campionul protestantismului euro- 
pean şi i-a asigurat alianța reginei Elisabeta, Cu banii primiţi din 
Anglia, Danemarca și Germania, regele Navarrei a organizat o 
armată și a câștigat la Coutras cea mai strălucită victorie protestantă 
din toate războiale religioase (1587). 

Dar ducele de Guise a reușit să oprească auxiliarii germani care 
veneau în ajutorul protestanților şi a fost primit la Paris ca « salva- 
torul Franţei ». Cu ajutorul unui comitet de acțiune — Les Seize — 
el guverna Parisul şi coresponda cu Franţa întreagă, Regele, pro- 
vocat şi umilit, a chemat un regiment de Elveţieni și altul de soldaţi 
francezi. Dar populaţia s'a revoltat, a acoperit Parisul cu baricade 
şi a silit pe rege să fugă la Chartres (Mai 1588). 

« Regele dela Chartres » fu silit atunci să accepte toate condi- 
tiile, «regelui dela Paris»: el jură să distrugă protestantismul, 
numi pe Guise locotenent-general al Regatului și convocă Statele 
Generale la Blois. Dar când acestea s'au întrunit, situația se schim- 
base complet, ÎInvincibila armată fusese învinsă, prestigiul lui 
Filip II ruinat. Enric de Guise şi fratele său cardinalul fură asa- 
sinaţi din ordinul regelui. Ecaterina de Medici muri câteva zile 
mai târziu (5 Ianuarie 1589). Enric III se credea în sfârșit rege. 

Ameninţat să fie excomunicat de Papa și asasinat de Guise, 
Enric III se uni cu Enric de Navarra și recuceri cele mai multe 
orașe din «regiunea Parisului ». La 24 Iulie, armata regală, întă- 
rită cu 14.000 Elveţieni, forță podul dela Saint-Cloud şi începu 
împresurarea Parisului. La 2 August trebuia să aibă loc un asalt 
general, când regele fu asasinat de un călugăr fanatic, Jacques 
Clement (1 Aug. 1589). Inainte de a expira, Enric III recunoscu 
pe Enric de Navarra ca moştenitor al său și. recomandă tuturor 
spușilor săi să-l recunoască, 

Enric de Navarra devenea rege sub numele de Enric IV. Mulţi 
nobili l-au recunoscut, dar i-au cerut să se convertească. Enric 
IV a înţeles că o conversiune precipitată i-ar înstrăina pe Hughe- 
noți, fără să-i asigure concursul Ligii. 

El a găsit că e mai prudent să câștige întâi lupta, apoi să 
se convertească, victorios, când nimeni nu-i va mai suspecta 
sinceritatea. Deocamdată a promis să se lase instruit și să nu 
știrbească prin nici o măsură privilegiile catolicilor. 

Cu toate asigurările acestea, numărul acelora care l-au pă- 
răsit a fost atât de mare, încât Enric IV a trebuit să renunțe 
la asediul Parisului. Dar, în loc să se retragă în regiunile protes- 
tante din Sud, printr'o supremă abilitate, s'a restras în Norman- 
dia, unde putea primi ajutoarele Angliei, fără să aibă aerul că 
e prizonierul protestanților. După bătăliile dela Argques şi Ivry, 
care i-au consacrat reputaţia de mare general, Enric IV a încer- 
cat de două ori să ocupe Parisul, dar de două ori a fost silit de 
Spanioli să se retragă. 

Cu toate acestea, timpul lucra pentru el. Prin moartea car- 
dinalului de Bourbon, pe care Guise-ii l-au proclamat rege 
sub numele de Carol X, acțiunea Ligii a fost astfel lipsită 
până și de aparenţa legitimităţii. Nobili și orașe din ce în ce 
mai numeroşi trec de partea lui Enric IV. Republica venețiană 
îl recunoaşte rege. Moartea lui Sixtus V şi alegerea lui Grigore 
XIV înlătură ultimele piedici serioase. 

Cu ajutoarele primite din Anglia, Olanda şi Germania, Enric 
IV ridică o armată de 40.000 de oameni și ocupă St. Denis. Apelul 
imprudent al Ligii la intervenţia Spaniei a deșteptat patriotismul 
francez și a asigurat succesul lui Enric IV. La 25 Iulie 1592, acesta 
e absolvit de arhiepiscopul din Bourges și ascultă liturghia la St. 
Denis. Din momentul acesta, se mai poate vorbi cel mult de 
rezistența unor rebeli: războaiele religioase s'au sfârşit. 

Pentru a pecetlui pacea între protestanți și catolici, Enric IV 
a promulgat Edictul dela Nantes (1598). Acest edict garanta pro- 
testanţilor libertatea absolută de conștiință, libertatea cultului în 
orașele de baillage sau sénéchaussée, întrun număr de castele 
feudale şi în toate locurile unde calvinismul exista deja; acces 
liber la toate funcțiile, tribunale mixte pentru a judeca pro- 
cesele dintre catolici și protestanți și o sută de cetăți de siguranță, 

inclusiv La Rochelle, Montauban și Nimes. Edictul dela Nantes 
crea cel mai larg regim de toleranță care a existat dela Imperiul 
roman, El întindea libertatea religioasă până la limita compati- 
bilă cu spiritul timpului şi cu condiţiile speciale create orașelor și 
districtelor rebele. De asemenea el reducea independența politică 
pe cât era de compatibilă cu bănuiala și temerile legitime ale 
protestanților, care nu puteau uita noaptea Sfântului Bartolomeu. 


* zi %* 

Edictul dela Nantes însemna, în același timp, prea mult și 
prea puţin. Libertatea religioasă era incompletă, iar privilegiile 
politice excesive, Calviniștii şi-au păstrat organizația lor politică 
și militară, aveau dreptul să convoace sinoade religioase și 
adunări politice, Cetățile de siguranță, cu garnizoane plătite de 


rege, par deasemenea incompatibile cu demnitatea și unitatea 
Statului, 


Dar oricât de imperfect ar fi fost, Edictul recunoștea libertatea 
conștiinței. Intro lume în care stăpânea principiul cujus regio, 
ejus religio, Enric IV a fost silit, pentru a cuceri tronul, să accepte 
religia majorității poporului său, și, în același timp, a trebuit să 
respecte şi să garanteze religia minorităţii. Astfel s'a impus regi- 
mul de toleranță, care, cu toate eclipsele vremelnice, a devenit 
baza tuturor Statelor civilizate, 


ANDREI OȚETEA 


STILULJURIDIC 
AL ACTELOR VECHI 


Actele vechi cu caracter judiciar sunt numeroase, constituind 
aproape totalitatea scrisurilor de odinioară. Deşi faptul ar părea 
curios la o primă examinare, totuşi este ușor explicabil, ţinând 
seama Că, pe vremuri, erau prea puţini cunoscătorii de carte și, 
implicit, corespondenţa se practica în prea mică măsură. Singure 
ordinele stăpânitorilor, hotărîrile judecăților, tocmelile sau învoie- 
lile, și actele de înzestrare sau cu caracter de ultimă voință erau 
consemnate în scris; alte acte, în afară de rare şi mai recente 
scrisori negustoreşti, se găsesc rarerori. 

Spre a avea o privire completă asupra scrisului cu caracter 
judiciar, trebuesc cercetate în general actele care sunt în legă- 
tură cu distribuirea justiției. Se vor socoti printre acestea, pra- 
vilele, diferitele acte judecătorești având un caracter public, 
precum sunt hrisoavele cele însoţite de mici predoslovii, cărțile 
domneşti, uricele, cărțile de hotărnicie, de întărire sau de jude- 
cată; diferitele acte cu caracter privat, precum sunt pitacurile, 
zapisele sau sineturile cuprinzătoare de învoieli, în fine, diferite 
răvașe, foi de zestre sau diate. 

.". 

Istoricii, sociologii și linguiştii au stabilit în bună măsură 
evoluţia culturii româneşti și a mijloacelor ei de exteriorizare. 
Din străvechile legături de natură religioasă dintre români şi 
slavi, datorite tradiției şi peregrinării călugărilor, din înrâurirea 
politică care a fost inerent exercitată de acest popor, datorită 

convieţuirii sau alăturatei evoluţii și relaţiilor ce se cereau suc- 
cesiv şi necontenit, a rezultat şi o influență pe tărâmul cultural. 
Știința de carte o găsim aproape exclusiv la călugări și preoți 
care o utilizau în slujba bisericească, în scrierile sau tipăriturile 
de cult, în şcolile mănăstirești și în cancelaria domnească; ei 
totdeauna se indicau ca redactori: «Floru ierei dasc. slov. ispi- 
sale » (=preotul Floru dascăl de slavoneşte a scris), și de obicei 
cu multă umilință: «... mult păcătosul ierodiacon x...», sau 
«... cel din urmă dintre sfinţii călugări... », sau, cum scria 
mai târziu Eustratie Logofătul: «... unul mai mic și nice de 
o treabă Măriei Sale rob... ». 

Viaţa agitată și nesigură, faptele de arme care se succedau 
în hotarele nestabile ale ţării, izolarea boierilor și boiernașilor 
pe la conacurile lor, toate acestea constituiau împrejurări protiv- 
nice dezvoltării unei vieți culturale și astfel ştiinţa rămânea numai 
acea expusă de călugări, în limba lor cunoscută și predomi- 
nantă la cult, în limba slavonă. Aşa s'au scris acele însemnări 
scurte care au constituit începuturile istoriografiei românești, apoi 
analele şi cronicele, în fine, primele tipărituri ale Principatelor ; 
aceasta a fost limba celor dintâi scrieri în țările române. 

In această epocă și până în primele decenii ale veacului al 
XVII-lea, pravilele sau diferitele culegeri fragmentare de norme 
judecătorești, cum au fost Cormcia, Zbornicul dela Agapia, pra- 
vila dela Neamţ (1474), dela Bisericani (1512), dela Putna (1581) 
sau Bistrița (1636), sunt scrise în slavonește. In aceeași limbă 
se scriau şi diferitele alte acte publice, cu prea rare excepţiuni 
de redacțiuni în limba română 1!) sau în grecește ?). Puținele 
acte cu caracter privat, în special acelea în confecţionarea cărora 
nu au intervenit călugării cu școală slavonească sau erau redactate 
pentru nevoi de interes particular, se scriau în limba română; 
cu titlu informativ cităm actul de scutire a impozitelor pe care 
l-a făcut Vlad Dracul în favoarea unor boieri, la 10 August 1437 °), 


1) Cf. Iorga N., op. cit., act. XXXII din 1517 și XXXIII din 1537. 

2) Cf. Iorga N., op. cit., act. CDLXXVIII, din 1544; redacţiunea acestui 
act se poate explica şi prin faptul că cuprindea o donaţiune a lui Radu (Paisie) 
Voievod către un episcop, Kir Anania dela Buzău. 

3) Iorga N., op, cit., act. CCCXCIII. 

ca fiind cel mai vechi act redactat în românește, din cele ce 
cunoaștem. 

Incepând cu veacul al XVII-lea, actele judecătoreşti se redac- 
tau obișnuit în limba română. Cultura nu mai era un apanaj 
al Bisericii, domnitori luminaţi ca Matei Basarab, Vasile Lupu, 
Şerban Cantacuzino şi Constantin Brâncoveanu, şi boieri cunos- 
cători a multor limbi, dintre care cităm numai pe Udriște Năs- 
turel şi spătarul Milescu, ajutau la propăşirea culturii care 
mai înainte lâncezea între zidurile mănăstirilor. Pentru întâia 
oară s'au tipărit la noi legiuiri în limba națională, traducându-se 
şi completându-se din nomocanoane slavoneşti sau norme bizan- 
tine, pravila lui Eustratie Logăfătul (1632), pravila dela Govora 
(1640), pravila lui Vasile Lupu (1646) şi a lui Matei Basarab 
(1682). 

Actele în limba slavonă sunt tot mai rar întrebuințate, fiind 
nevoie a se tipări chiar «lexiconuri » slavo-române !). 

Cu toată puternica înrâurire grecească asupra limbii și culturii 
române, ce a intervenit peste vreo surtă de ani, actele judecă- 
torești continuau a fi scrise în limba națională. In afară de noile 
pravile ale lui Ipsilanti, Calimach 2) și Caragea, scrise în grecește, 
actele publice şi private se scriau de obicei tot în limba română, 
principiu definitiv câştigat și care s'a menţinut până la orga- 
nizarea statului unitar şi independent. Singura dificultate, care 
a persistat până în ultimul timp, consta în faptul că scrierea 
se făcea tot cu caractere chirilice, ceea ce la 1860 a determinat 
redactarea unei circulări în care găsim: 

4 Avându-se în privire că de pe la mai multe tribunale se primescu ra- 
porturi scrise atât de rău încât unile cu greu se pot chear ceti... 

.. Tribunalul va stărui a se introduce cât mai curând scrierea cu litere 


strămoşeşti latine, păzind acum deodată ortografiea ce mai uşoară, adică 
aceea de a se scri precum se vorbeşte încât se atinge de stil 3)». 


* 
* * 

1) Sextil Puşcariu, Istoria literaturii române, vol. I, p. 94 ş.u. 

2) A se vedea discuțiunea asupra redactării, în cele două opinii divergente 
ale d-lor Andrei Rădulescu: Izvoarele Codului Calimach, p. 2; Pravilistul 
Flechtenmacher, p. 8 ş. u., şi G. D. Triantaphyllopoulos: Sur les sources du 
Code Calimague, în Revista Istorică, vol. L, fasc. I, 1931, p. 36. 


3) Sc. Pastiea, Codu Iudeciar, 1862, P. 1291; Fircularnica Minist. Drep- 
tății, din 1 Septemvrie 1860. 

Vocabularul întrebuințat în vechile acte, corespundea înrâu- 
ririlor străine și prefacerilor suferite de cultura românească. 
Dacă redacțiunea slavonă a fost înlocuită cu cea română, nu în- 
seamnă că și vocabularul a fost schimbat tot așa radical; vechile 
acte judecătoreşti cu redacțiune română cuprind încă multe 
expresiuni slavone, în special formula domnească și de prezen- 
tare: 

« Milostieiu bojieiu Io Mihail Radul Voevod i gospodinu văsoe zemle 
ungrovlahiiscoe, davat gospodstavmi siin poveleanie gospodstvami » 1)... 


(= prin mila lui Dumnezeu, Io Mihail Radu Voevod și stăpânitor al întregii 
ţări a Ungrovlahiei, domnia mea dau acest privilegiu. ..). 


sau data și finalul: 


«.,.Sej ubo i sveadeatelie postavilimu gospodstvani... 

«...I azu Preda Log. pisu, msţa Dich 9 dni, i otu Adamu do uinea tece- 
niia leatu 7167 i otu rojdistvo Hvo. 1658 »... 3) (= pentru aceasta am pus 
ca martori ai domniei noastre pe... Şi eu Preda Logofătul l-am scris, luna 
Decemvrie 9 și dela Adam până azi anul 7167 şi dela naşterea lui Hristos 
1658). 


sau: 


«...I saam gospodstvomi. Iun 10, 7187»... 3) (= şi domnia mea aşa 
l-am dictat. Iunie 10, 1679). 


Mai târziu, actele sunt lipsite de aceste formule, păstrând 
numai izolate cuvinte slavone, apoi turceşti, grecești şi rusești, 
intercalate în redacțiunea română, ba încă, în prima jumătate a 
veacului al XIX-lea, mai apar și cuvinte franceze. Vom găsi astfel 
în actele mai vechi și în legătură cu noțiunile juridice, următoa- 
rele cuvinte de origine slavonă: 

baştină (= proprietate transmisă din străbuni), ocină (= moşie dela 
părinţi), ohabnic (= de veci), pravilă (= lege), slobod (= liber), volnic 
(= liber a face ceva), zălog (= amanet), zapis (= înscris), și a. m. d. 


Mai târziu, cuvinte de origine turcă: 


Mezat (= vânzare publică), patalama (= înscris), telal (= acel care 
strigă la vânzările publice), vadea (= termen), vechilet și vechil (= mandat, 
mandatar). 


1) Iorga N., op. cit., act. LV din 1658. 
2) Ibidem. 
3, Iorga N., op. cit., act. CLXX. 


588 REVISTA FUNDAȚIILOR REGALE 


sau, de origine greacă: 


Catagrafie (= listă, inventar), iconomie (= economie), pliroforie (= in- 
formație, desluşire), scopos (= scop). 


iar în urmă, noianul de rusisme ca: 


Delă (= dosar, proces), dopros (= interogator), otonoşenie (= raport), 
presustvie (= pretoriu), sdelcă (= contract), sprafcă (= anchetă, cercetare), 
vidomostie (= catagrafie, listă). 


şi formele franceze: 


Anonsarisire (== vestire, anunţare), debataţie (= desbatere), dosier (= do- 
sar), demandor şi defendor (= reclamant și pârît), reprimandă (= observație), 
seanță (= ședință), etc. 


Intrebuinţarea unor asemenea cuvinte străine sau de creație 
nouă, sub înrâurirea timpurilor și în căutarea unei limbi lite- 
rare, a ajuns foarte uzitată în veacul trecut. Acest fapt a alarmat 
chiar pe Logofătul Dreptăţii, într'un timp când ne-am aşteptat ca 
oamenii noștri politici să aibă alte preocupări decât acelea de 
ordin estetic și literar, determinându-l a face cuvenita luare- 
aminte. Astfel, la 1847 s'a trimis o categorică circulară în care, 
printre altele, se scria: 


€ ...s'au văzut că unele din tribunale în a lor lucrări se slujesc de cuvinte 
necunoscute până acum în dialectul naţional, care străine fiind de cunoștința 
obștiei aduc îndoelnică înțălegere lucrărilor tribunalelor... Dreptu aceea 
spre înlăturarea unei asemenea necuviinţe, care prin urmare poate aduce 
şi schimonosire limbei, și așa precum nu este iertat nici a se preface limba 
oficieală întrebuințată în Regllement Organic] şi acturile cârmuirei, ?nici 
ca jiudecătorii să se facă academișşti (|), fiecare după a lui părere, Depar- 
tam[entul] acesta au găsitu de cuvinţă a scrie și acei jiudec[ătorii] ca pe vii- 
torime să nu se mai slujască în lucrările ei cu cuvinte necunoscute în de- 
obştie >... 1). 


Și instanţele au ţinut seamă de recomandările făcute, redac- 
torii au purificat, pe încetul, vorbirea eterogenă așa cum se între- 
buința, înlăturând acele cuvinte care o «schimonoseau ». Din tot 
acel amestecat vocabular, din acele cuvinte străine de origine și 
fire, nu au rămas decât prea puţin în limbajul și stilul juridic 


1) Sc. Pastiea, Codu Judeciar, 1862, p. 796; Țircularnica, Nr. 5093, din 
17 Noemvrie 1847. `” 

de astăzi; ele au dispărut sau au suferit transformări, o dată cu 
vorbirea curentă, și acele, care au mai supraviețuit izolat, au fost 
înlăturate prin redacțiunile noilor legiuiri intervenite dela 1864 
încoace. 


* 
* * 


Modul de compunere al actelor judecătorești a variat după 
gradul de cultură şi ştiinţă, după diferite înrâuriri străine, și 
potrivit cu firea acelora ce le-au redactat. Deși actele vechi sunt 
mai concise în cuprinderea lor, comparativ cu redacţiunile vea- 
cului al XVIII-lea, stilul juridic de altă dată este greoi, predo- 
minat de propozițiuni incidente care fac dificilă înţelegerea sau 
urmărirea ideii principale. Dificultatea este cu atât mai mare, 
cu cât în actele mai vechi nu se întrebuința de obicei decât punc- 
tul, pentru încheierea ideilor, astfel că fraza cuprindea adesea 
atât numele părţilor, natura actului, cauzele şi diferite alte ele- 
mente de fapt, care constituiau o redacţiune greoaie, servind ca 
foaie cadastrală sau ca istoric, prin diferitele menţiuni ce le cuprin- 
dea. Ca exemplu, vom cita următorul zapis dela 1667: 


« Adecă eu Gheorghi Zlătariul, tatăl lui Enachi Zlătariul, şi noi chiziașii 
lui Enachi, anume David, starostie de neguţători, și 'Tudori Căminariul şi 
Dumitrașco Brașoveanul şi alţi negustori, vr'o treidzeci de oameni, scriem 
și mărturisim cu cest zapis al nostru cum au fost Enachi Zlătariul bănar, 
şi au cădzut la mare vini domniasci la Măria Sa Ion Evstratie Dabija] Vo- 
evoda: pusu-l-au la închisoare în temniţi, şi era să dea Măriei Sale lui Vodi 
7000 de taleri. Deci noi cu toţii am mărsu de l-am luat în chizăşie din tem- 
niţi, ca să s[ă] vă[n]dză ce are, să plătească banii domnești. Şi aşia n'au făcut, 
ce s'au sculat și au fugit la Rașcov, în ţara Căzăceasci, și ni-au lăsat pre noi, 
pre toţi chiziaşii, la nevoe mare de spre Măria Sa Vodi. Noi într'alt chip 
n'am avut cum face, ce am luat haine și arginturi şi vii de a lui Enachi, ce 
am găsit, de li-am vândut și am dat banii domneşti. Vându-am doo falci 
de vie la Șorogari părintelui Macarie ce-au fost egumen la Golăe dirept şiap- 
tedzăci de lei, bani de argint, care vie iaste între viia lui Şaidir logofătul şi 
a lui Panî Caciaune statostia. Şi s'au sculat Sv[i]nţia Sa și au dat deplin aceşti 
bani întru mănule noastre, de i-am dat la Domnie. De acum acea vie ca să 
fie Sv[i]nției Saale părintelui Macarie diriaptă očni și cumpărituri în viaci, 
iar alt nime dintru săminţiile lui Ghiorghi sau a lui Enachi triaabi să nu mai 
aibă a întoarce vândzaria noastră, căci pre noi ni-au lăsat la mare urgie dom- 
niaască pentru vina lui şi au fugit...» 1). ' 


1) Iorga N., op. cit., act. LXXIV. 

Sub înrâurirea — de sigur — a cronicarilor care însemnau scur- 
gerea domniilor an după an, și care adesea erau chiar redactorii 
şi scriitorii actelor juridice, stilul întrebuințat este narativ. Din 
zapise aflăm spiţe de neamuri, din urice aflăm succesiunea sau 
neînțelegerile domnești, ba încă suntem informați asupra diferi- 
telor fapte istorice; astfel, întrun uric din 1658 al lui Mihnea 
(Mihai Radu) se arată că moșia ce o dăruește a fost confiscată 
dela un boier care l-a trădat: 

4 .,.pre vreme ci-amu fostu la 'Teliajin, mergători în slujba cinstitului 


și putearnicului Împărat, în Țara Ungurească, dinpreună cu Măria Sa Hanul, 
şi cu toată Tătărâmea, şi cu Cazacii, și Ghica Vodă, cu Moldoveanii... » 1), 


iar întrun zapis din 1670, Safta, fostă doamnă a lui Gheorghe 
Ștefan, vinde un pământ 


4 ...după t-am lipsăt noi din domnie şi dacă am vinit eu din pribegie 
dela Șfedzi... » 2), 


Toate aceste expuneri, deși prezintă un deosebit interes în 
ceea ce priveşte istoria politică, socială sau culturală a trecutului 
nostru, sunt cu totul inutile pentru înțelegerea actului juridic 
care intervenea și obiectul acestei învoeli. 

Hotărîrile judecătorești, ca sf celelalte acte, erau de asemeni 
prolixe, redactorii lor întrebuințând înflorituri de stil care le 
făceau neinteligibile. 

Cităm ca exemplu o poruncă domnească dela 1743 a lui Con- 
stantin Mavrocordat către ispravnicul din Putna, referitor la o 
carte de judecată ce redactase, şi pe care îl admonesta în felul 
următor: 

+ ...şi acele basne multe &-ai scris într-ace carte de Xudecată: de ce triabă 
era, că ničo temelie într'ănsa noi n'am găsăt, Și, din vrem[e] ce nu ştii a face 
cărţi de &udecăţi, iată că cartia ruptă ţi-am trimis, şi ţ'am trimis și formație, 
în ce chip să urmedzi a face cărţ[i] de &ud[ejcat[ă], şi de acum înainte aşă să 
urmedzi, să nu mai scrii atătea basne... » 3), 


Actele judecătorești cu redacțiune simplă sunt extrem de rare, 
Preoţii, « diecii » sau logofeţii știutori de carte și micii scriitori, 


1) Iorga N., op. cit., act. LV. 
2) Iorga N., op. cit., act. LXI. 
3) Iorga N., op. cit., act, CCCVI. 

redactau în spiritul cărților slavonești sau greceşti pe care le 
cunoșteau, cu un stil narativ sau prolix și astfel, gândul simplist, 
convențiunea părților, îmbrăca o haină bogată în aparență, dar 
care îi îngreuna înțelegerea şi îi deforma structura. 


* 
* * 


' La prima înfăţişare şi ca desăvârșită caracteristică, vechile 
acte judecătorești apar cu o cuprindere plină de umilire când este 
vorba de jalbe adresate celor mai mari, sau conduse de spirit 
religios, predominant în veacurile trecute. În mod obișnuit, găsim 
formula: «cu lacrămi jeluim » domnitorilor sau boierilor !), ba 
chiar, de sigur, când nevoile erau mai mari, se solicita 4 cu izvor 
de lacrămi fierbinţi » 2); izolată am găsit formula mai plină de 
demnitate, adaptată de un egumen dela Florești: 


«... Milostive și luminate Doamne, să fii Măria Ta s[ă]n[ă]tos. 
« Jăluiesc Măriei Tal[e] ca unui Domnu milostiv, că»... 3), 


Spiritul religios predomina în toate actele, atât cele publice, 
cât și cele private, fiind cu atât mai pronunțat, cu cât actele sunt 
mai vechi. Adeseori aceste documente au câte o mică introducere 
cu caracter religios; semnalăm astfel un uric din 1649, care începe 
cu formula: 

«...In numele Tatălui şi Fiiului și Sfântului Duhu, Troiţii cei de o 


fiinţă nedespărţitei, iată eu robulu stăpânului Domnului Domnezeului meu 
Isus Hristos și a 'Troiţii închinătoriu, noi...» 4). 


Sau o foaie de zestre cu dată mai recentă, din 1856, care începe 
cu: 


+ Fie Doamne mila ta spre noi, precum am nădăjduit și noi întru tine... » 5). 


Actele, şi în special acele privitoare la donațiuni sau testa- 
mente, cuprind dese apeluri la divinitate, sau citații din cărțile 


1) Iorga N., op. cit., actele CCXCVI, CCCXCVII, etc. 

2) Iorga N., op. cit., act. XCVIII. 

3) Iorga N., op. cit., act. CCXXXII. 

1) Iorga N., op. cit., act. LVI. 

5) Act tradus şi legalizat de Arhivele Statului, sub Nr. 6or/1912. 

sfinte. Semnalăm cu această ocaziune o diată de asemeni cu dată 
recentă, scrisă la Noemvrie 1855, cu următoarea cuprindere: 

«De vreme ce întâmplarea cea viitoare este nevăzută și îngerilor necu- 
noscută, pentrucă numai la Dumnezeu toate sunt cunoscute, 

Drept aceia eu roaba lui Dumnezeu Ivana soţia răposatului Deacon Ne- 
culai din acest sat Moceşti, am socotit mai înainte până ce nu mă coprinde 
sfârşitul vieţii mele şi pânăm[i] sunt minţile întregi și sănătoase, să fac dietă 
și să dovedesc gându meu către moştenitorii mei cei aleşi cu care voesc să 
chivernisească ei averea mea mișcătoare și nemișcătoare după petrecania mea 
din viaţă, ci întâi mă rog lui Dumnezeu ca un milostiv să-mi erte mulțimea 
păcatelor mele cele ce am greșit ca un om într'această lume, așișderea mă 
rog şi tuturor creştinilor, cui ce-i voi fi greșit să erte şi de mine să fie ertaţi 
toţi, 

Mai întâi de toate, moşia ce este dela...» 1). 


Trecând la analiza cuprinsului vechilor acte, vom găsi conven- 
țiunile și actele cele mai variate, dela vânzare sau constituire 
ca rob, până la aplicaţiuni ale prescripţiei, învederându-se noţiu- 
nile juridice cunoscute în veacurile trecute, a căror cercetare 
evolutivă urmează a se face cu altă ocaziune. 

In cuprinsul vechilor acte aflăm cu prisosință elementele 
esenţiale ale convențiunii juridice; în toate găsim specificate: 
numele părților, consimțământul, obiectul și cauza obligațiunilor 
care se recunosc. 


Pui 
< Părţile contractante, de obicei sunt indicate prin numirea și 
funcțiunea persoanei fizice care intervine în act. Astfel am găsit: 
« Orestu clisiaru otu Cometu » 2), sau « Iordachi Cantacuzino biv 
vel Med[elnicer] » şi « Ion Neculae biv Hatman » 3) sau « Onofrie 
călugărul, care me'amu chematu Oprea Tearciu di în Pruiani » 4), 
ș.a.m.d. 
In unele acte, participanții sunt determinaţi prin filiația pe 
care o au, referindu-se mai totdeauna la două grade de ascendenți 
spre a fi cât mai bine identificați; astfel găsim: « Eu Pătrașcu și 


1) Act tradus şi legalizat de Arhivele Statului, sub Nr. 944/1912; Cpr. 
diata din 1787 citată de d. Iorga, op. cit., act. CCLIII. 

3) Iorga N., op. cit., act, LIII din 8 Mai 1682. 

3) Iorga N., op. cit., act. CXCV din 21 Martie 1728, 

4) Iorga N., op. cit., act. CCLVII dela 1610. 

cu soru-mea Teodosia feciorii Acsiniei, nepoți Anghelineai 'ci-au 
fost sor[ă] lui Scînteaia din Buzaţi» 1); sau « Dumitrașco Mălaiu, 
ficiorul lui Simon Mălaiu, ce au fost visternic, nepotul lui Coste 
Vornicul » 2). 

In alte acte, părțile sunt determinate prin indicarea cuscrenii- 
lor sau a legăturii de căsătorie; astfel, într'un zapis din 1673 se 
indică: «eu Dumitrașco ginerile Alčului din Mircești » 2); într'o 
jalbă din 1794 se arată: «Simion, ginere de nepoată lui Pintilie 
sin Andreica, răzeși de moșie Răcești și Ordăşei » 4); iar în alt 
zapis din 1670, se specifică: «... eu Safta ci-am fost Doamnă 
răposatului Gheorghie Ștefan Vodă » 5). 

Alteori, persoanele contractante se identifică prin locul de 
origine sau domiciliul lor; un zapis din 1628 ne arată pe «Stan 
Micaluși di[n] Săcelu » 5), un altul din 1645, este scris de « Hubulea 
ot Nistoreani » 7), în fine, un altul dela 1700 se referă la « Simion 
din "Țara Ungureasc[ă], din sat din Veștim » 8). 

Rareori în acte nu se arată numele persoanelor contractante, 
dar atunci sunt determinate cât mai mult cu putință și de obicei, 


prin menţiunea subscrierii: «eu care mai jos mă voi iscăli»?,. 
De asemeni, actele în care intervine câte o colectivitate, sau 


prea numeroase persoane, nu cuprind menţionat numele tuturor 
acestora, ci denumirea lor globală: «săteni ot satul Fîntinelili, 
Ungureni dintr'acest județu Saacu » 10); sau întrun zapis din 
3815: «noi mazăli, clăcași, după moşia dumisale vel Dvornic) 
Barbul Văcărescul, Tohani, din sud Saac 11)»; sau în alt zapis 
din 1808: «răzășii din moşia Moinești dela "Țănutul Bacăului », iar 
într'o jalbă: «toți moşnenii dela Urlați sud Saac 12)». 


1) Iorga N., op. cit., act. XCII. 

2) Iorga N., op. cit., act. XVI din 20 Mai 1666. 
3) Iorga N., op. cit., act. CCXXI. 

4) Iorga N., op. cit., act. XIX. 

5) Iorga N., op. cit., act. LXI. 

€) Iorga N., op. cit., act. IV. 

% Iorga N., op. cit., act. XXVII. 

8) Iorga N., op. cit., act. LXXX. 

3) Iorga N., op. cit., act. CXXXV. 

10) Iorga N., op. cit., act. CLXXXIV din 1800 (petiție). 
11) Iorga N., op. cit., act. CLXXXIII. 

12) Iorga N., op. cit., act. CXXXI. 

Denumirea persoanelor morale se făcea prin indicarea însăși 
a așezărnântului care participa la convenţiune; cum aceste per- 
soane erau de obicei mănăstirile care primeau danii, vom găsi 
numele lor arătat fie prin termeni expreși, fie implicit, ca în uricul 
dela 1428 al lui Alexandru cel Bun: 


€...bineamvoit... ca să învoim și să întărim mânăstirea Neamţului, 
a Inălţării Domnului, și am adaos ei dintru a noastră aveare... » 1), 


Socotim de un deosebit interes să arătăm că puteau figura 
în acte şi persoane juridice a căror existență era pur ideală, care 
încă nu funcționau, nu se manifestau, sau nu aveau încă patri- 
moniu de administrat; astfel, într'un uric din 1649 se scria: 


« ... Domnia ME am începutu a »idi sfânta mânăstire înu târgulu Eşi, 
anume Golăia, undi este hramulu de Inălțare Domnului Dumnezău și Mân- 
tuitorului nostru Is. Hs., şi amu datu şi amu miluit sfânta mânăstire cu un 
sat... » 3), 


Cu toate că, în mod obişnuit, persoanele morale erau desemnate 
prin însuşi așezământul lor, destul de rar se făcea mențiune şi 
de persoanele fizice pe care le cuprindea, similar cu « reprezen- 
tanți legali » din dreptul modern; cităm astfel un caz izolat, când 
într'un act de danie dela 1749 se prevedea că donaţiunea s'a făcut. 


e ...Sfintei și dumnezăeștei mânăstiri Cozii, părintelui igumenului chir 
Ghenadie arhimandritul și tuturor părinţilor carii sânt lăcuitorii la sfânta 
mânăstire, și carii vor fi de acuma înainte... » 2). 


In ceea ce priveşte consimțimântul, vechile acte judecătorești 
cuprind termeni expreşi din care să rezulte că obligațiunile se 
luau fără vre-o violentare a voinţei. In acte cu dată mult îndepărtată, 
se precizează că cuprinsul este elaborat «cu a noastră bună voire 
şi cu toată a noastră bună voinţă » €), iar mai târziu, în mod obişnuit 
se introduce formule că actul este «adevărat zapis al mieu de 
nimine nevoită nici asuprită, ce de a mia bună voe... » 5), între- 


1) Iorga N., op. cit., act. LXVI. 

3) Iorga N., op. cit., act. LVI. 

3) Iorga N., op. cit., act. CDLXXIII. 

+4) Iorga N., op. cit., act. LXVI din 1428 (uric). 

*) Iorga N., op. cit, act. LXI (zapis), LXVIII, LXXXVI, etc. 


STILUL JURIDIC AL ACTELOR VECHI 595 


buințată în special în actele de donaţiune și vânzare; ba încă, 
într'o diată dela 1787 se întrebuințează formula și mai categorică: 
« fiindu-mi în toată întregimea minţii mele și fire » 1). 

De asemeni, în aceste acte este totdeauna prevăzut un obiect 
așa cum îl înțelegem în dreptul modern, — fie că este determinat 
în existența sa, fie că este determinabil. Luând exemplul obișnuit 
al transmiterii proprietăţii bunurilor imobile, pe acestea le găsim 
totdeauna determinate; imobilele urbane sunt desemnate în deobşte 
prin ulița pe care sunt situate, sau prin vecini: 

«.,..un loc ce este între ograda Mitropoliei şi între ograda dumisale 


Logofătul celui Mare, lui Solomon Bârlădianul, care loc a fost a Roşcăi Vi- 
stiernicul. .. è 2). 


In cazul când se transacționează asupra unor imobile rurale, 
acestea de asemenea sunt determinate, fie prin hotarele lor: 


€...0 livade, anume în Muscel, la fintâna moși-meu lui Mușat, și merge 
împrejur, dela fântână în sus, pă supt rozoru Danciului şi prin zălogi, pînă 
în capătul Piscului cu Măsteacăni, și treace pă scursură, până în locul Nedel- 
ceștilor, şi mearge de obreaje, și mearge în jos, până în mijlocul arăturilor, 
și arătura cea de prigoană să fie a Nedelceștilor. Şi pă pisc, în izvor, şi pe 
izvor în sus, și prin zălogi în sus, până în fântână... » 3), 


fie prin măsurătoare: 


4...0 grădiniţă], adic[ă] măsurat[ă] cu prăjina împărătească: 21 pră- 
jin[i] pi dânbuţu, din răchit[ă] în sus, pân[ă] în uliţ[ă]... » 4). 


fie prin alte împrejurări sau elemente, precum: 


4 .. carii moşii sântu scrisi într'un zapis dela Curili, soţul meu cel d'in- 
tii... o 5). 


Obiectul vândut este desemnat de obicei prin totalitatea sa: 
se vinde moșia, satul, pădurea, ș. a. m. d.; rareori este specificat 
în cuprinderea pe care o are și aceasta se întâmplă mai ales în actele 
de zestre, sau rareori în celelalte acte, dar numai în acelea prove- 


1) Iorga N., op. cit., act. CCLIII. 

2) Iorga N., op. cit., act. XXII (zapis) din 1671. 

3) Iorga N., op. cit., act. CVIII (zapis) din 1718. 
4) Iorga N., op. cit., act. XLIX (zapis) din 1810. 
5) Iorga N., op. cit., act. LXVIII (zapis) din 1674. 

nind din ultimul secol. Astfel, într'un act dela 1800, prin care se 
dăruia o moșie, se specifică cuprinsul acesteia: 

€...cu tot hotaru cât este domnescu şi nedat nimărui de alţi luminați 
Domni, cu toţi munții ce se află pe dânsa, cu locuri de fânaţe, de ţarini, cu 
Jocuri de mutări pentru pășunatul oilor, cu vaduri de mori și de chio dă suc- 
mani şi de hirisăia 9 1). 


In fine, obiectul convenţiunilor mai este și determinabil: 


€ ...am volni[ci]t și pă dum[nea]lui ca să aibă a-ș lua vinitul moşii dela 
toţi câți să vor fi hrănind pe acel loc...»2). 


In afară de aceste elemente esenţiale pentru existența conven- 
ţiunilor, apreciindu-se nu după criteriile legale moderne, ci după 
însăși rațiunea juridică și spiritul timpurilor, când în afară de 
orice texte trebuia să reiasă în fapt cine se obligă, pentru ce se 
obligă și cum se obligă, în cuprinsul vechilor documente mai 
găsim și alte elemente accesorii. Actele juridice puteau să-și aibă 
fiinţa şi fără existența lor; erau elemente explicative sau ajutătoare 
pentru obligaţiunile ce se inserau în acte, pe care nu le cerea vre-o 
pravilă sau nevoie imperioasă, ci numai uzul scriitorilor sau cugetu! 
contractanţilor. 

S'ar părea curios, dar semnătura nu constituia un element esenţial 
al vechilor acte juridice și explicaţia o găsim ușor dacă ne gândim 
la numărul infim al știutorilor de carte de odinioară; lipsa semnă- 
turii era înlocuită însă prin alte mijloace probatorii. 

Cele mai multe din vechile acte juridice aflate poartă totuși 
semnătura proprie a părților, martorilor și scriitorilor, făcându-se 
mențiune despre aceasta în cuprinderea actului: 


€...Şi, pentru mai adevărată credință m'am iscălit mai jos ca să se 
rează >... %). 


Neştiutorii de carte semnau prin desemnarea unei cruci și 
apăsarea, sau tragerea cu degetul peste semn, făcându-se mențiune 
în act despre aceasta; 


€...și pentru credință, neștiindu a scrie, am pus sămnul sfintei cruci » €). 


1) Iorga N., op. cit., act. LXV. 

2) Iorga N., op. cit., act. LXXVI (carte domnească) din 1742. 

3) Iorga N., op. cit., act. CCXLIV și CCC (zapise) din 1772 și 1717. 
t) Iorga N., op. cit., act. CCXLIII (declaraţie) din 1736. 

sau 


«....şi pentru credinţă ne[a]m pus degitul ca să s[ă] crează... »1). 


sau, în fine 


«...eu Grigoraş Prodan am pus degitul neștiind carte... +2), 


Alteori, spre mai mare întărire a actului, pe lângă semnături 
se punea și pecetia proprie: 


«... iar [s]pre mai mare credință ni-am iscălit și ni-am pus şi peceţile 
ca să să știe... » 3). 


Pe lângă semnăturile părţilor, la sfârşitul actelor se făcea 
menţiunea de numele scriitorului care «am scris cu dzisa lor» 4), 
sau «am scris cu vot [a] amândurora părţile » 5), — precum și de 
al martorilor care au asistat cu menţiunea «față», sau «mătr», 
sau « martur%, sau 4 m'am tâmplat », martori al căror număr varia, 
ajungând chiar a se face menţiune că martoră a fost o întreagă 
colectivitate: « priloj... nas văsii greadea. ..» €) (= martori: noi 
întreg orașul). i 

In afară de acestea, în cuprinsul vechilor acte juridice găsim 
inserată data confecționării lor, care până prin secolul al XVIII-lea, 
era scrisă în slavonește, sau sub forma «m[ejslijța Mai 5 d., 
v[ă]i[eajt 7145 », sau sub forma mai simplă: « leat 7180 Oc[tomvrie] 
28 », anii fiind socotiți dela facerea lumii. 

De asemeni, adeseori era arătată și localitatea unde s'a redactat 
înscrisul, aceasta mai cu seamă la actele mai recente. 

Pe lângă aceste elemente accesorii, privitoare la persoanele 
care intervin în acte și redactarea lor, cercetând cuprinderea propriu 
zisă, la cea mai mare parte din actele vechi se observă nevoia de a 
indica diferitele motive sau cauze care au determinat confecțio- 
narea actului. 


21) Iorga N., op. cit., act. CCXLIV şi CCC (zapise) din 1772 şi 1717. 
2) Iorga N., op. cit., act. XXIX (zapis) din 1789. 

3) Iorga N., op. cit., act. CCCXXI. 

+) Iorga N., op. cit., act. XXXI, XXXIV ș. m. a. 

5) Iorga N., op. cit., act. L. 

*) Iorga N., op. cit., act. CCCXXI. 

Cităm fără vre-o deosebită alegere, un zapis din 1582 prin care 
domnitorul vindea o moșie primind drept preţ doisprezece cai, 


«...pe cari cai Domnia Mea i-am trimis în trebuinţa Domnii Mele la 
"Țarigrad, dimpreună cu birul... » 1), 


sau, un act de danie din 1673 prin care donatorii arată că 


« ,. [moşia] am dat-o pentru mari nevoia ce am avut o svadă cu un oam 
dăn Obrocerni şi l-am bătut și i-am spartu capul şi era să moare oamul. Și 
ni cere igumenul dela Galati treizeci de lei gloabă și ni care şi oamenii dela 
Obroceni să plătim bărbierului și să punem un oam la lucru să lucreze până 
se va scula oamul, și usturimea oamului toat[ă] să plătim noi. Vădzînd noi 
că n'avem cu ce plăti, am îmblat la sămânțiili şi rudili noastr! să ne plătească 
şi nime nu s'au aflat... +2), 


şi oferindu-se pentru aceasta vornicul Todraşcu, i-au dăruit lui 
moşia, Sau cazul unui ţigan care își justifică darea sa în robie 
prin următoarea narațiune de fapte: 


« [In] Tâmplându-să în ţ[ajra noastri mare străcăciuni de prădzi şi de 
robii de 'Tătari şi de Turci, lipsit-am din ț[a]ra noastră și am trecut în ț[a]ra 
Moldovii de frica robii 'Tătarilor şi, într'aceste vremi întâmplându-s[e] de 
au dat Dumnedzeu mari foamite în ț[a]ra Muldovei, şi trăgându noi mari 
greu şi multi lipsî de p[i]nia, ce era piaste toţ[i] lăcuitorii ț[ă]rii, şi neavând 
de ce să ni apucîm, ne am socotit să ni vindem, să fim mai bini robi decât 
să fim pieitori de foamia. Cercat-am pe la boeri: nimin[i] nu s'au aflat să ni 
cumperi ca să ni scoatem capetili din foamete. Cădzut-am cu rugăminte 
dup[ă] dumnealui Chiriiacu, snă lui Abăza stiagariul g[os]ploldu, şi ni-am 
vândut dumisali driapt, ca să-i fim driapţi robi dumisali... » 3). 


Găsim astfel numeroase expuneri de fapt, pe cât de originale, 
pe atât de inutile în ceea ce privește actul juridic care se încheie. 

In fine, se pare că și în alte vremuri nu era suficientă numai 
«tocmeala », ci trebuia întărită prin diferite garanţii sau mijloace 
de constrângere ; în categoria acestora vom semnala sancțiunile 
morale şi cele religioase la care recurgeau părțile, atât spre a asi- 
gura executarea obligaţiunilor de contractanţi, cât și a înlătura in- 
tervenţia celor de al treilea, 


1) Iorga N., op. cit., act. XCIII, 
3) Iorga N., op. cit., act. CCXV. 
3) Iorga N., op. cit., act, CXCVII din 1719. 

Actele juridice cuprinzând garanţii de natură pur morală sunt 
destul de rare. In vremurile când credința și tradiția aveau pre- 
ponderenţă, când influența religioasă era foarte puternică datorită 
mânăstirilor ce dobândeau mereu privilegii, şi culturii bisericeşti 
alimentându-se mereu prin călugări ce cutreerau țara, — actele 
adoptau forma acestor garanții ce păreau mai eficace. Vom semnala 
totuși o carte domnească din 1679 în care se spune că dacă 


€ ar sta cineva împotriva cărții Domnii Meale, bine să ştie că unii ca aceia 
vor petrece mare certare și rea scârbă de Domnia Mea... » 1), 


sau următoarea convenţie de... dragoste, sub sancţiunea « făcu- 
telui de râs în lume»: 
«Mai făgăduescu dumisale comisului Hristodoru Adamachi că, dacă 


vredată oi hotărâ să facu amoriu, să fii dumnealui acelu norocitu, daru, de 
înpotrive, dacă oi face cu altulu, să aibă voi să mă facă de bajocore... » 


la care beneficiarul adaogă, ca o acceptare: 


« Biletu a dumis. cc. Marghiliţei G.... îndatoritoriu că, oricând va voi 
a faci amoriu, să fii silită a-lu urma cu mini, iaru, cându, dinu potrivă, fă- 
cându cu altulu oricine, volnicu a fiu a o faci de rezil inu lumi... » 3). 


Garantarea obligațiunilor în mod obișnuit se făcea prin înse- 
rarea unor clauze scrise în același spirit religios ca și termenii 
redactării: «adevărămu cu sufletili noastre. ..2)». 

Totuşi actele de o deosebită importanță aveau şi o clauză... 
a blestemului, sub diferite variante, dela un simplu «...să fie 
proclit...», sau danatima...», până la teribila amenințare aflată 
într'un zapis prin care se blestema: 

« Să fie proclit şi anatima; blăstămat de Vlădica Hr. și de 318 ije va Ni- 


cheie şi să lăcuiască într'un loc cu Iuda și cu Ariia; ferul şi piatrile i acioaia 
să putrezească, iară trupurile acelora să nu mai putrezească... » 4), 


Nu știm însă dacă asemenea clauze erau destul de eficace față 
de reaua credință a contractanților interesați, care — de sigur — 


exista odinioară ca și acum. 


%* 
% %* 


1) Iorga N., op. cit., act. CLXX. 

3) Bibl. Acad. Rom., act. necatalogat, din 2 Decemvrie 1828, Revista 
Istorică, p. 99/1916. 

2) Jorga N., op. cit., act. X. , 

4) Iorga N., op. cit., act. CLXVI din 1619. 

Din examinarea tuturor acestor vechi acte judecătorești se 
învederează puternica influență religioasă a timpurilor. Scriitori 
fiind călugării sau preoții, redactarea actelor era făcută în stilul 
familiar acestora, adică în spirit religios pe care îl găsim fie sub 
forma de « predoslovie », ca introducere a unora din acte, fie sub 
forma sancţiunilor pentru neexecutare sau nerespectare a obliga- 
ţiunilor. Şi această observare o putem face nu numai asupra actelor 
scrise de dieci şi logofeţi, ci și în acelea scrise de particulari, cum 
sunt multe din diate sau zapise, înveder ându-se astfel că spiritul 
religios era puternic desvoltat în masele populare. Și socotim că 
tot sub această înrâurire, redactarea actelor se făcea într'un stil 
narativ şi prolix. Rareori actul juridic se prezintă într'o redacțiune 
simplă, arătând numai numele părţilor şi convenţia care inter- 
venea. Inversiuni și incidențe fac greu de înțeles cele mai multe 
dintre documente, iar cărțile de judecată, în dorința redactorilor 
lor de a prezinta litigiile cât mai complet redate, cuprind expuneri 
atât de lungi şi inutile, încât — într'un caz cunoscut — au alarmat 
Chiar pe domnitor. 

Noţiunile de drept, natura și diferitele elemente ale conven- 
ţiunilor se creau pe încetul, se stabileau, se cunoșteau de marea 
mulțime. La transmisiunile proprietăţilor imobiliare se prevedea 
mențiunea stăpânirii « în veci de veci », sau «pentru X, coconi și 
nepoți, neclătită înu veaci 1)», implicând dar ideea de folosință 
şi deplină stăpânire; plata prețului se făcea cu banii « primiţi toți 
şi diplin 2)», în fine, diferitele hotărîri judecătoreşti cuprind con- 
venţiuni privitoare la cele mai variate materii ale Dreptului aşa 
cum îl cunoaştem astăzi, sau privitor la instituţii juridice de odi- 
nioară. 

Un stil juridic propriu zis nu există, vechile redacţiuni cu- 
prindeau cuvinte obișnuite, un limbaj curent, iar nu tehnic. Pe 
măsură ce se fixau diferitele noțiuni juridice, pe măsură ce se 
repetau aceleași operaţiuni, consacrându-se în scris pe pergament 
sau hârtie, ideile așternute într'o primă redacțiune se completau 
și apoi deveneau clauze obișnuite, se transformau în formule, iar 
întrunirea tuturor acestora a constituit începutul stilului juridic. 

RADU DIMIU 


1) Iorga N., op. cit., act. LV din 1658. 
2) Iorga N., op. cit., act. XLIX. 


ORIZONTUL VIEȚII SOCIALE 
ŞI MORALE IN FILOSOFIA 
LUI DESCARTES 


Privindu-l în totalitatea sa, sistemul lui Descartes ne apare 
astăzi ca o metafizică preocupată de problemele unei cunoașteri 
fundamentale și desăvârşite, prin care omul să ajungă la o viaţă 
cât mai înţeleaptă și mai creatoare. Scopul acestui humanist modern 
a fost ştiinţa universală, din care să se poată deduce toate cele- 
lalte ştiinţe și adevăruri, Nimeni nu a fost mai curios şi mai dornic 
de a găsi prin rațiune, adevărurile filosofiei sau ale înţelepciunii, 
pe care Descartes o vedea asemeni unui arbore, a cărui rădăcină 
este Metafizica, trunchiul-Fizica, iar ramurile, toate celelalte științe, 
care pot fi reduse la trei principale: Medicina, Mecanica și Mo- 
rala 1). Dar în afară de principiile lor, toate aceste cunoștințe nu 
mai erau privite ca la gânditorii antici, drept nişte adevăruri sta- 
tice şi imuabile, ci, dimpotrivă, ca instrumente de depășire şi 
progres, utile omului, «atât pentru conduită în viață, cât şi pentru 
conservarea sănătăţii sale și inventarea tuturor artelor » 2). 

Fizician şi metafizician, în primul rând, Descartes nu s'a 
gândit să propuie reforme sociale, așa cum de altfel nu a căutat 
să impuie celorlalți nici măcar metoda sa de cugetare 2), în care 
credea, totuși, în mod absolut, Acest gânditor modern a văzut și 
a observat, totuși, prea multe lucruri, pentru a nu fi lăsat în lucră- 
rile sale, atât de prudent exprimate, o seamă de elemente morale 
și sociologice, care să ne îngăduie să deducem, într'o oarecare 


1) Descartes, Les Principes de la Philosophie, Prefaţa. 
2) Ibid, 
3) Descartes, Discours de la Méthode, Partea Il-a. 

măsură, și chipul în care privea el societatea sau orizontul social 
al existenţii. Căci « nimeni ca Descartes nu a fost stăpânit de nece- 
sitatea abstractului, dar nimeni, de asemenea, nu a avut mai cu 
prisosinţă sentimentul realului » 1). 

In consecință, ne propunem de a schița felul în care vedea 
marele gânditor relaţiile dintre individ şi societate, cum înțelegea 
societatea și care erau normele de comportare în viața socială. 
Dacă vom reuși a demonstra prezența acestor elemente strict 
sociologice, credem că vom desprinde un nou aspect al operei 
lui monumentale, precum și dovedi că încă într'o direcţie filo- 
soful francez a fost un ilustru precursor. 

Se știe că oricât de rezervat şi de indiferenţ a privit lumea 
înconjurătoare acest filosof, oricât de departe a rămas el de poli- 
tica și moravurile contemporanilor săi, concentrându-se asupra 
problematicei sale ştiinţifice, Descartes a fost un mare călător, 
un vagabond plin de nelinişti, care a cunoscut atâtea medii dife- 
rite, — regale, aristocratice și burgheze —și a avut aface cu 
oamenii bisericii şi ai armatei, cu oamenii de ştiinţă, ca și cu adepții 
unor organizații secrete. A rămas mereu el însuşi, mare și izolat, 
dar nu mai puţin a fost și un observator, care, dacă nu a crezut 
în experiența vieţii ca izvor de adevăruri fundamentale, pe care 
numai rațiunea le poate desvălui omului, a înțeles și viața cu 
necesităţile-i imperioase. Și, de aceea, nu trebue să ne mire că pers- 
pectiva sociologică ce se degajă din cercetarea operei carteziene 
este dintre cele mai interesante și permanent valabile. ~ 

Omul este pentru Descartes, «o putere limitată » (une puis- 
sance finie). Mai mult decât în fața realității metafizice, omul este 
limitat în fața realității cotidiene. Sunt o seamă de realități natu- 
rale, cărora nu poate decât să li se supună. Dar, spre deosebire 
de animale, orice om este și rațional, și prin rațiune poate să ajungă 
la o libertate şi la o înţelepciune aducătoare de mulțumirea, pe 
care întotdeauna o conferă Binele adecvat meditat şi voit în acțiu- 
nile sale. Viaţa, totuși, nu-i dă răgazul de a medita în deajuns 
Înainte de a purcede la acţiunile cotidiene. 

Filosoful a pus aici una din problemele ma celei actuale ale 
timpului nostru, anume relația dintre contemplaţie și acțiune, 


1) Ch. Adam, Vie et Oeuvres de Descartes, p. 353. 

dintre cunoaștere și experiență, dintre adevăr şi viață. Așa cum 
este constituită, viața ne cere mereu să acționăm și nu ne așteaptă 
până să ajungem la adevărurile esenţiale, ce singure ne-ar putea 
călăuzi spre o trăire justă și creatoare. Fără aceste adevăruri rațio- 
nale, suntem mereu expuși greșelilor şi ignoranței, iar soarta 
noastră ne cere, totuşi, să lucrăm fără ele, căci adesea luminile 
rațiunii vin prea târziu, Descartes, încercând să rezolve această 
dificultate a condiției umane, a depășit linia de cugetare stoică, — 
prezentă în distincția dintre lucrurile ce ne stau în putinţă și de 
care suntem moral răspunzători, și cele care nu depind de noi — 
înțelegând și caracterul de urgenţă əl comportării sociale, Idealist 
activist, el vede societatea și morala în chip dinamic. El înţelege 
că viața nu aşteaptă gândirea și știința, chiar dacă el dorea o 
altfel de viață. Și atunci propune omului obişnuit, de a căuta 
să-și formeze o Morală suficientă, pentru rânduirea acțiunilor 
vieţii, pentru ca aceasta să nu sufere nici-o întârziere și pentrucă 
noi trebue să ne străduim cu dinadinsul să trăim bine » 1). E vorba 
de cunoscuta sa morală provizorie (morale par provision), morală 
conformistă, cu resemnări stoice, dar care afirmă totuși și un 
voluntarism modern: să fii cel mai ferm şi mai hotărît în acțiunile 
tale 2). E morala pe care și-a propus-o și sieși, când, căutând ade- 
vărul prin rațiune, nu voia să rămână «cu totul nehotărit în acțiu- 
nile mele în timpul în care rațiunea m'ar obliga să fiu în jude- 
cățile mele » ?). Când nu avem putinţa de a discrimina suficient 
opiniile ce ni se înfățișează, trebue să alegem pe cele mai pro- 
babile, preferând să ne înfrânăm pe noi înşine, decât să forțăm 
schimbarea ordinei prezente, Utilizând fericita formulă a Profe- 
sorului Gilson, putem spune că «voința are totdeauna înda- 
torirea de a nu rămâne în îndoială și de a afirma ceea ce intelectul 
încă nu a demonstrat » 4). Iată cum rezolvă Descartes paradoxul 
constituit din contratimpul acțiunii şi al cunoașterii, 

Dar, punând ipoteza că intelectul reușeşte să ne rezolve îndoe- 
lile, înainte de a purcede la acţiune, nu putem atunci părăsi 


1) Descartes, Les Principes de la Philosophie, Prefaţa. 

2) Descartes, Discours, Partea III-a. 

2) Ibid, 

4) R. Descartes, Discours de la Méthode, text şi comentariu de Etienne 
Gilson, p. 233. 

maxima provizorie, renunțând de a ne mai înfrâna și cercând să 
ajungem la o altă ordine pe care rațiunea ne-ar arăta-o superioară? 
Iată cum credem că trebue văzut și sensul pozitiv al maximei 
carteziene, mai ales în cazul cugetătorilor care vor să modifice 
realitatea prezentă. Descartes considera în chip relativ viața socială 
şi aceasta se vede din referințele sale, aflate mai ales în Discurs, 
la «condițiile », «circumstanțele », « moravurile » (les moeurs) și 
« modele » atât de diferite, pe care în calitate de filosof-călător 
le-a observat în ţările cutreerate atâta vreme. 

Cadrele sociologice există din plin la acest mare spirit, care 
înțelege varietatea societăților cu ajutorul metodei comparaţiei, 
declarând că, datorită acestei metode, poți judeca «plus sainement » 
moravurile poporului tău. Este drept că această cunoaştere stu- 
diind « cartea lumii », superioară celeia din cărți, dar care implică 
riscul de a te înstrăina de țara ta (deși, dacă aplicăm aici norma 
acelei moderaţiuni sau măsuri carteziene, neajunsul se poate pre- 
face în folos), îi apare, în cele din urmă, destul de incertă față de 
studiul interior al spiritului cugetător. Dar pentru o sociologie 
care privește tocmai dinanica socială, metoda observaţiei şi com- 
paraţiei directe, nu este vrednică de desconsiderare. Descartes 
rămâne, în ciuda sa, un înaintaș al Sociologiei noastre. 

Dar, în ştiinţa filosofului, găsim nu numai condiţiile realităţii 
sociale, ci şi conștiința unităților sociale. Omul lui Descartes nu 
este un izolat și nici centrul universului, ci e o parte a unui întreg. 
In scrisoarea din 15 Septemvrie 1645, către Principesa Elisabeth, 
filosoful îi recomandă și acest adevăr, a cărui cunoaștere îi pare 
foarte utilă: « cu toate că fiecare din noi este o persoană separată 
de celelalte, şi ale cărei interese sunt, prin urmare, într'un fel 
oarecare, distincte de ale celorlalte din restul lumii, trebue, totuși, 
să ne gândim că nimeni nu ar putea subsista singur și că fiecare 
este, într'adevăr, una din părțile universului, şi, mai cu seamă 
încă, una din părțile acestui pământ, una din părțile acestui Stat, 
a acestei societăţi, a acestei familii, de care este legat prin lo- 
cuința sa, prin jurământul său, prin nașterea sa» 1). 

Iată, așa dar, înșiruirea sociologică a unităților sociale; iată 
recunoașterea destinului social al individului, parte legată, prin naș- 


1) Vie et Oeuvres de Descartes, publicate de Ch, Adam și Paul Tannery , 
IV, p. 293. 

tere, de un întreg. Dar spiritul acesta, atât de aproape de noi, vede, 
corelațiile dintre oameni, nu numai ca un fapt natural, ci și ca o 
interacțiune specific umană. Suntem legaţi unii de alții, nu numai 
prin jurământ, dar și prin prietenie. Societatea apare ca o prie- 
tenie, dar mult mai sentimentală şi mai concretă decât cea aristo- 
teliană. «In viața socială nu există un bine mai mare decât 
amiciţia » exclamă Descartes în epistola împotriva lui Voetius 1). 
Iar într'o scrisoare adresată Principesei Elisabeth, cu care discută 
preceptele lui Machiavel, găsim următoarele: « Dar pun la o parte 
un fel de înșelătorie ce este de-a-dreptul protivnic societăţii şi 
de care nu socot că este îngăduit să te slujești... anume de a pre- 
tinde că eşti prietenul acelora pe care vrei să-i nimiceşti, pentru ca 
astfel să-i poți mai prielnic surprinde 2). 

Prietenia văzută ca un profund sentiment social, ca legătura 
sfântă dintre oameni, nu este, însă, singura manifestare ce carac- 
terizează umanitatea vieții sociale. Alături de ea mai este și gene- 
rozitatea, care ocupă un loc atât de important în Traité des Pas- 
sions. Generoșşii «nu prețuesc nimic mai mult decât de a face 
bine celorlalți oameni și de a-și dispreţui propriile lor interese » 2). 
Căci generozitatea nu este decât conștiința că omul posedă libera 
dispoziţie a voinţei sale, precum și hotărîrea sa termă şi constantă 
de a utiliza cum trebue această voință 4). Generozitatea este vir- 
tutea supremă, care prilejueşte individului «de a nu pierde nicio- 
dată voința de a pune la cale și a înfăptui toate lucrurile pe care 
le va judeca drept cele mai bune». 

Generozitatea atârnă, aşa dar, de cunoaștere. De aceea, când 
semenii noștri greşesc, nu trebue să-i dispreţuim, ci să înțelegem 
că «mai curând din lipsă de cunoștință decât din lipsă de bună 
voinţă au săvârşit aceste greșeli ». 

Totuși, în îndeletnicirile sociale, în viaţa cotidiană, oamenii 
trebuesc observați după faptele lor. Așa a procedat în tinerețe 
Descartes călătorul, care, pentru a cunoaște într'adevăr gândurile 
oamenilor ce-i întâlnea lua seama 4 la ceea ce ei practicau decât la 


1) Citat de Maxime Leroy, Descartes, le philosophe au masque, Il, p. 87. 
2) Vie et Oeuvres, ediţia AT, IV, p. 488. 

3) Descartes, Traité des Passions, art. CLVI. 

4 Ibid., art. CLIII. 

ceea ce spuneau » 1). Acţiunea trădează gândurile omului, pe când 
spiritul poate uneori să-și ascundă gândurile, sub porunca cir- 
cumstanţelor. Dar nu-i mai puţin adevărat că acei care se com- 
portă nevrednic o fac nu atât din rea voinţă, cât din ignoranță. 

Viaţa socială mai cunoaşte și opusul iubirii, adică tot felul de 
conflicte. Are cineva a priori dreptate în conflictele sau diver- 
genţele dintre individ și societate? Raţionalistul Descartes rezolvă 
dificultățile altfel decât, de pildă, un Hegel, care cere individului 
supunerea la ethosul poporului său. Problema e pusă de Des- 
cartes în Discurs, ca şi în aceeași scrisoare despre unităţile sociale, 
din 15 Septemvrie 1645. 

In Discurs ne spune că omul cugetător poate găsi în spiritul 
său drumurile pe care trebue să le urmeze, mai bine decât prin 
cercetarea societăților sau a cărților. Iar în scrisoare pune și mai 
concret problema: «Și totdeauna trebue să preferi interesele 
întregului, din care ești o parte, intereselor persoanei tale în parti- 
cular; dar totuşi cu măsură și discreţiune, căci ai greşi dacă te-ai 
expune unui mare rău pentru a procura doar un mic bine părin- 
ţilor sau țării tale; iar dacă un om valorează într'adevăr el singur 
mai mult decât tot restul orașului său, atunci nu există nici o 
rațiune de a-și voi pierzarea pentru a-și salva orașul ». Dar îndată 
adaogă filosoful: e altceva dacă poți salva pe cineva, dacă poţi 
face bine întregii lumi 2). 

Astfel de considerațiuni prudente și potolite par, la prima 
vedere, a respinge orice eroism spontan și excesiv şi a recomanda 
numai eroismul raţional, care, în fond, se confundă cu virtutea. 
Totuşi, acest iubitor al măsurii şi al armoniei, în tot ceea ce pri- 
veşte spiritul și manifestările sale, nu nesocotește avânturile și 
impetuozitatea vieţii. In definiția omului lui Descartes, anumite 
excese sunt îngăduite. In scrisoarea din 3 Noemvrie 1645, el 
distinge între pasiunile, care sunt cu atât mai utile, cu cât înclină 
spre exces, acestea nestricând rațiunii şi realizând Binele într'o 
mai mare măsură, și pasiunile celelalte, care ar putea dăuna rațiunii. 
Deci, spre deosebire de antici, echilibrul spiritual al omului car- 
tezian este mai dinamic, şi credem că nu greșim afirmând că ar- 


1) Descartes, Discours de la Méthode, Partea III-a, 
3) Vie et oeuvres, ed. AT, IV, p. 293. 

monia la care poate ajunge un astfel de om este o necurmată 
depășire către Bine, prin rațiune şi acțiune, un necurmat ciclu de 
echilibrări dinamice, creatoare iar nicidecum statice și resemnate, 
cum le năzuiau anticii. De asemenea, în organizarea personalităţii 
sau în realizarea-de-sine, raţionalistul lasă un loc important și 
plăcerilor. In Traité des Passions, după ce recomandă ca folosirea 
pasiunilor să nu fie, în general, excesivă, scrie: « Cât privește 
restul, sufletul poate să-și aibă plăcerile sale particulare; dar pentru 
acelea pe care le împărtășește cu corpul, ei (oamenii n. r.) atârnă pe 
de-a "'ntregul de pasiuni, așa încât aceia pe care pasiunile pot 
să-i miște cel mai mult aceia sunt în stare să guste cel mai mult 
din bunătatea vieţii (sont capables de goûter le plus de douceur 
en cette vie» 1), 

Omul cartezian are drept la o viață mai complexă, mai mult 
decât omul filosofiei antice sau decât acela al unui anumit creș- 
tinism. Înţelepciunea lui lucrează pe viu și când raţiunea, dirijată 
în viața socială de Bine, îi inspiră voința, el poate săvârși chiar 
excese. Eroismul nu este, așa dar, isgonit din acest univers, ci 
capătă o grandoare mult mai complexă și mai nobilă. 

De altfel, ordinea pe care a stabilit-o Dumnezeu în viața în 
care El a unit (conjoint) pe oameni « d'une si étroite société », 
ordinea aceasta virtulă este și în om. Individul nu are decât să 
cugete pentru a găsi mereu măsura în care să se devoteze socie- 
tăţii. « Recunosc că este dificil de a măsura până unde ordonă 
rațiunea să ne interesăm de lume (pour le public) ; dar, totodată, 
aceasta nu este o chestiune (une chose) în care se cuvine să fii, 
în chip necesar, foarte exact. Este de ajuns să-ți satisfaci conș- 
tiinţa și să dai ascultare înclinaţiei tale (et on peut en cela donner 
a son inclination) » 2), 

In afară de inspirație, de acea logică a inimii sau înclinaţie 
interioară, pe care Descartes o vedea și la Socrate 2), şi pe care 
Pascal o va dezvolta nespus de măreț, și în afară de elementele 
sociologice ale acestei judecăţi, găsim tot aici şi linia individua- 
lismului modern, ce va da atâta importanță conștiinței. 


1) Art. CCXI. 
2) Scrisoarea din 6 Octomvrie 1645. 
3) Scrisoare din Noemvrie 1646, ediția AT, pp. 530—531. 

Dar oricâte filoane mistice şi libertăţi practice posedă omul 
cartezian, metoda supremă rămâne rațiunea, așa cum scopul final 
rămâne realizarea Binelui suveran. În chipul acesta, am şi ajuns 
la normele vieţii sociale ale acestui sistem, în care elementele 
sociale şi cele morale sunt atât de intim legate. Descartes pre- 
ţueşte oamenii și societățile în funcțiune de adevărurile pe care 
le poartă în ei şi le slujesc. Căci scopul cel mai nobil și mai 
autentic al omului este cultivarea rațiunii și înaintarea adevărului. 
In scrisoarea către Principesa Elisabeth, din 4 August 1645, filo- 
soful reia maximele morale trasate în 1619 şi formulate ca o mo- 
rală «par provision » în Discurs (1637), dar acum pune, în primul 
rând, regula, care în 1637 nu era decât a patra și mai mult rezer- 
vată pentru sine însuși: să ştie să-şi folosească viața sa pentru 
cultivarea rațiunii și pentru înaintarea cunoașterii adevărului 1). 

Deci un om care se devotează cum se cuvine adevăralui, pre- 
țţuește mai mult decât restul orașului său. Lucrurile se schimbă 
însă, dacă şi comunitatea sa cultivă în mare măsură înțelepciunea. 
« Fiecare naţiune este cu atât mai civilizată și mai așezată (polie) 
cu cât în ea oamenii cugetă mai bine (y philosophent mieux) ; şi 
astfel cel mai mare bine ce poate exista într'un stat este acela 
de a avea filosofi » 2). 

Iubitor al spiritului, al valorilor și al măsurii, Descartes nu 
poate aprecia decât comunităţile unde înţelepciunea domnește şi 
nu poate decât dispreţui actele necugetate și sacrificiile nemoti- 
vate și deci inutile. 

Morala sa socială apare senină, aristocratică, lăsând loc, în 
primul rând, ierarhiei valorilor, cultului competenţei, acţiunilor 
înțelepte. Din acest punct de vedere, Descartes nu aparţine nici- 
unei clase sociale, asemenea tuturor marilor filosofi. Rațiunea fiind 
o calitate general omenească de sigur că punctul de plecare al 
moralei sociale carteziene poate fi numit democratic, dacă prin 
democraţie înțelegem egalitatea de condiţii sociale pentru ca cei 
mai înzestrați de natură să poată ajunge la locurile ce le merită. 
(Cecil DeLisle Burns). Dar organizarea societății carteziene im- 
plică sau vizează nu mai puțin o aristocrație intelectuală, o selec- 


1) Vie et Oeuvres, ed. AT, IV, pp. 265 —267; Ch. Adam, XII, pp. 415 —416. 
2) Descartes, Les Principes de la Philosophie, Prefaţa. 

țiune bazată pe criteriul devoţiunii față de adevărurile fundamen- 
tale ale spiritului. Pentru aceste motive trebue să privim cu rela- 
tivitate părerea d-lui Maxime Leroy, că, din activitatea lui Des- 
cartes se desprinde burghezul, «l’homme de 'Tiers-Etat» 1). De sigur 
că acest iubitor al bunului simţ, care nu disprețueşte contactul 
cu poporul și vorbeşte limba lui, socotită pe-atunci vulgară, este 
mai aproape de lumea care, prin educaţie, poate deveni înțeleaptă, 
decât de acei care având toate posibilitățile de a ajunge la ideile 
clare şi distincte, se comportă totuși fără rațiune. Dar omul 
ideal pe care-l proiectează doctrina carteziană, nu poate fi decât 
individul care se realizează prin rațiune şi cultivă adevărurile 
esențiale. 

In acest sens, ca şi Plato, Descartes pare a năzui către o aris- 
tocrație conducătoare, formată pe baze democratice și având în 
fruntea ei, poate, un rege-filosof. Și ca și Plato, cel din Legile, 
nu din Republica, raţionalistul Descartes crede mai curând în 
legi, decât în moravuri, mai mult în anumite principii funda- 
mentale, decât în oameni. Nu crede Descartes în partea a doua a 
Discursului că popoarele care respectă dela început constituțiile 
unui legislator prudent sunt mai civilizate decât cele care şi-au 
făcut legiuiri, doar pe măsura ce sufereau neajunsurile nepreve- 
derii lor? Și vede înflorirea Spartei «nu din pricina bunătății 
fiecăreia din legile ei în particular, căci se ştie că multe din ele 
erau foarte ciudate și chiar protivnice bunelor obiceiuri, ci din 
pricină că, nefiind inventate decât de un singur om, toate legile 
tindeau la același scop (mais ă quase que, n'ayant inventé que par 
un seul, elles tendaient toutes à même fin) ». 

Filosoful francez și catolic crede în legistatorul unic, deci 
într'un fel de rege-filosof şi crede mai mult în câteva legi fun- 
damentale decât în experiența socială, unde există atâta diver- 
gențe, pe care numai unitatea rațiunii le poate înlătura. Căci 
« mulțimea legilor furnizează adesea scuze pentru vicii» °). Iar 
în scrisoarea către Chanut din 20 Noemvrie 1647, filosoful re- 
cunoaște suveranilor sau delegaților lor, dreptul de a rândui (régler) 
obiceiurile celorlalți. 


1) Maxime Leroy, Descartes, le philosophe au masque, Il, p. 94. 
2) Descartes, Discurs, III. 

In puterea noastră omenească nu stau pe de-a 'ntregul decât 
gândurile noastre, dar acestea sunt absolut ale noastre pentrucă 
ele nu atârnă decât de liberul nostru arbitru 1). Astfel fiind, 
libertatea noastră e rațională, iar Politica nu poate fi decât respec- 
tarea unor legi fundamentale, propuse de un legislator unic și 
prevăzător, care are putere asupra treburilor lumești. 

Dar dacă societatea nu poate fi scutită, totuși, de experiențe 
nefaste, dacă unele state nu au avut dela început beneficiul unei 
legislații esenţiale şi prevăzătoare? Atunci rezultă că Statul îşi 
poate corecta şi trebue să-și corecteze, prin mijlocul rațiunii, nea- 
junsurile, fără a o lua dela început. Aşa pare a rezulta din partea 
a II-a a Discursului, 

Că în sistemul cartezian rămâne deschisă posibilitatea unor 
reforme temeinice în acord cu rațiunea, nu mai încape îndoială. 
Dar astfel de reforme trebuesc săvârșite unitar și cu înțelegerea 
întregului. Nimeni nu a disprețuit mai mult decât Descartes, spe- 
cializările unilaterale, concesiunile pe gustul mulțimii sau cer- 
cetarea neutră a unor aspecte ale vieţii. Totul trebue făcut pentru 
îmbogățirea înţelepciunii, deci pentru progres, cunoaşterea im- 
plicând realizarea concretă. « Dacă, aşa dar cineva, se gândeşte în 
chip serios să caute adevărul în lucruri, să nu aleagă o singură 
ştiinţă, deoarece toate stau împreună şi se ţin una de alta». Ci 
să le înveţe pe toate împreună, «nu pentru a descurca cine știe 
ce chestiune specială de școală, dar pentru ca, în fiecare din îm- 
prejurările vieții sale, mintea să-i fie în stare să arate voinții ce e 
mai bun »2). Adânci adevăruri de care se cuvine să ţie seamă 
deopotrivă oamenii practicei sociale și politice, ca și înșiși socio- 
logii, adesea opaci față de o înţelegere totală a societăţii, tocmii 
din pricina specializării în ştiinţa unor aspecte fragmentare. 

Știința universală în care credea Descartes era menită să folo- 
sească oamenirii Prin triumfurile spiritului, societatea putea ajunge 
la progres, dar nu numai în viaţa-i interioară și socială, dar chiar 
şi în biologia ei. Prin medicină, filosoful fizician credea că oamenii 
vor putea fi făcuți mai înţelepţi și mai îndemânateci (plus habi- 


1) Comentariul Profesorului Gilson, op. cit., p. 246. 
2) R. Descartes, Regulae ad directionem ingenii, ediţie românească cu note 
de C. Noica, Braşov, 1935, Regula I. 

les). Știința avea să dea omenirii, prin invențiile, descoperirile 
şi judecăţile ei, Binele. 

Morala carteziană este profund socială. Studiind-o, profe- 
sorul E, Boutroux conchidea că morala ultimă a marelui idealist 
activist (cea din Les Principes şi din Traité des Passions, spre deo- 
sebire de acea din Discurs şi Scrisori, aceasta pătrunsă mai mult 
de spiritul antic şi de creştinism) este morala științei aplicate, 
morala care înglobează natura şi raţiunea, şi proiectează în centrul 
înţelepciunii pe omul stăpânit de rațiune. Omul nu mai este zdro- 
bit de natură, ci se slujeste de natură !). 

Morala aceasta care nu mai este direct teologică, ci sprijinită 
pe știința umană şi mai ales pe Fizică, este, prin excelență, o mo- 
rală socială, căci oricât individualismul cartezian ar preţui pe om 
în sine şi l-ar ierarhiza după gradele de idei clare și distincte 
ia care se ridică, omul este socotit o parte a întregului. Pentru 
acest întreg, individul trebue să raționeze, inventând şi găsind 
instrumente spirituale şi materiale și tot pentru Binele cert al 
acestui întreg se poate el sacrifica. Procedând astfel, și individul, 
şi societatea nu fac decât să se supună Binelui suveran, punând 
probabilul experienţii și certitudinea gândirii, în slujba datoriei. 
Acest Bine suveran este descris într'o scrisoare din 18 August 
1645, drept «lucrul pe care noi trebue să ni-l propunem ca scop 
în toate acțiunile» 2), Astfel, putem ajunge la mulțumire, la 
acea beatitudine ce presupune Binele suveran. 

Fireşte că nu putem tinde către Bine decât prin mijloace 
demne. Binele dobândit prin forță e ceva nevrednic (indigne). 
Descartes distinge în legătură cu acestea între Principii, care au 
dobândit un Stat prin mijloace juste, și ceilalți, arătând că numai 
primii sunt demni de preceptele creatoare, Cu alte cuvinte, crede 
că realizarea este hărăzită numai conducătorilor care întrebuin- 
ţează și mijloace şi scopuri juste. Și privește cu neîncredere pre- 
ceptele tiranice, convins fiind că forța se distruge prin forță şi 
că viața își are o finalitate creatoare numai prin rațiune şi știință. 


1) E, Boutroux, « Du rapport de la Morale à la Science dans la philosophie 
de Descartes », în La Revue de Methapysique et de Morale, 1896, pp. 502 şi 


urm, 
2) Vie et Oeuvres, ed. AT, IV, p. 275. 

Aproape toate aceste afirmaţii pot fi găsite sau deduse din scri- 
soarea din Septemvrie 1646, în care filosoful discută cu Principesa 
Elisabeth preceptele lui Machiavel 1). Și este nespus de semni- 
ficativ că, împotriva acestuia, declară Descartes că nu crede că 
cineva se nimiceşte (on se ruine) fiind totdeauna un om de bine. 
Pentru el există numai lucruri juste și injuste. 

Acesta este orizontul sociologic şi etic al marelui iubitor de 
rațiune şi de adevăr, al acestui premergător al spiritului civiliza- 
toriu și legalist care acum este desvoltat în cadre internaționale, 
al acestui activist modern pentru care tehnica și știința, invenţia 
și adevărul nu s'au exclus, ci aveau menirea de a colabora pentru 
binele umanității. Idealul său concret a fost astfel definit de Ch. 
Adam: «a uni concepţia Ştiinţei, aşa cum era în Antichitate, cu 
"aceea a artei, cum era în Evul-Mediu, într'un chip cât mai strâns și 
mai definitiv, iată, — într'adevăr, îndoita condiţie a progresului » 2). 

Intr'adevăr, alături de înțelept, marele gânditor francez iu- 
bea pe muncitor; alături de legislatorul prevăzător, pe omul crea- 
tor. Toți aceștia făceau parte integrantă din realitatea carteziană, 
din societatea în care ei lucrau pentru realizarea unui Bine pămân- 
tesc. Muncitorul său este meșteşugarul medieval, dar și acel al 
lumii civilizate de astăzi, omul care armonizează însușirile natu- 
rale cu știința şi tehnica. Și Descartes ar iubi şi astăzi pe acest 
meşteșugar (artisan), ca și pe cei care se devotează cu priviri largi 
și înțelegeri atotcuprinzătoare, ştiinţelor folositoare societăţii. 

Dar pe lângă realizarea legăturii dintre înțeleptul antic şi 
meșteșugarul modern, Descartes năzuia să înglobeze în sinteza 
viitorului încă ceva: unificarea lumii prin rațiune, printr'o legis- 
laţie unică, printr'o conducere a elitelor intelectuale. E ceea ce 
timpul nostru a căutat să înfăptuiască în anii de după războiul 
mondial şi ceea ce viitorul va încerca din nou cândva, căci idea- 
lismul cartezian nu a murit, oricâte crize a întâmpinat în calea sa. 

Descartes ar iubi multe din năzuințele idealiştilor raționaliști 
de astăzi. Ceea ce, însă, n'ar iubi deloc în zilele noastre, înafară 
de chipul în care filosofâm noi î), ar fi tristețea şi nerăbdarea 


1) Vie et Oeuvres, ed. AT, IV, pp. 486 şi urm. 

2) Ch. Adam, Vie et Oeuvres, AT XII, p. 228. 

3) C, Noica, Concepte deschise la Descartes, Leibniz şi Kant, Bucureşti 
PP. 37—41. 

noastră, păcate ale decăderii contemporanilor din idealism și rațio- 
nalism, Precum și risipa de sânge. Căci, să nu uităm, pe patul 
de moarte, Descartes a refuzat propunerea medicilor de a i se 
lua sânge, spunându-le: «cruţaţi sângele francez» 1). Cruţaţi sân- 
gele şi cultivați rațiunea ! — aceasta aud rostind acum spiritul 
marelui Descartes. 

PETRU COMARNESCU 


P.S. Cerem scuze pentru stilul oarecum sintetic şi rezumativ al acestei 
cercetări asupra unuia din aspectele cele mai neglijate ale operei carteziene, 
aspectul ei sociologic şi etic. Publicăm acest articol ca un umil omagiu, cu 
prilejul împlinirii a trei sute de ani dela apariţia, la Leyda, a nemuritorului 
Discurs asupra Metodei, prin care Descartes a adus omenirii o nouă cunoa- 
ştere şi înțelegere. Articolul nostru constitue prima formă a comunicării 
ce am trimis-o celui de-al IX-lea Congres Internaţional de Filosofie (Congres 
Descartes) ce se va ţine la Paris, între 1 şi 6 August a. c. Astfel se explică stilul 
sintetic și rezumativ al acestui articol, conceput în cadrul condiţiilor congre- 
sului. 


1) Ch, Adam, Vie et Oeuvres, AT, XII, p. 551. 


MEMORIALISTICA 
D-LUI E. LOVINESCU 


1, Memorii, 1900—1916, Editura « Cugetarea », fără dată, 1930; 2. Memorii, 
II, 1916—1931, Editura Scrisul Românesc, Craiova, fără dată, 1932; 
3. Memorii, III (Portrete şi Scene din viaţa literară), Editura « Adevărul », 
fără dată, 1937. 


Situaţia literară a d-lui E. Lovinescu a suferit, în ultimii ani, 
o nemeritată depreciere, de pe urma veleităţilor sale epice. Activi- 
tatea sa de romancier, judecată cu fiecare prilej nou și în paginile 
revistei noastre, nu înfăţişează latura cea mai durabilă din opera 
d-sale. Atât ciclul autobiografic al lui « Bizu », cât și ciclul emi- 
nescian, au avut virtutea negativă de a pune într'o lumină defa- 
vorabilă realul talent al scriitorului, care şi-a găsit formula în cri- 
tica literară. Pe de altă parte, polemicele extra-literare în jurul 
celui de-al doilea roman eminescian, « Bălăuca», au deplasat 
problema valorii pe un plan de actualitate înverşunată. Sub 
proiecția insucceselor epice și a discuţiilor pătimașe, a rămas în 
umbră calitatea esenţială de critic a d-lui E. Lovinescu, Se cu- 
vine așa dar, o exăminare neprevenită, a locului deținut de emi- 
nentul critic, în mișcarea literară din ultimele două decenii. In 
acest interval, după dibuirile inerente oricărei cariere, d. E. Lo- 
vinescu a preluat moştenirea maioresciană, părăsită de directorul 
« Convorbirilor critice», şi a reprezentat conştiinţa artistică a 
unei perioade literare. După declinul semănătorismului și al 
poporanismului, literatura noastră, în căutarea unei justificări 
autonome, a trecut printr'o impresionantă criză de creştere. In 
acest fecund răstimp, poezia, după istovirea eminescianismului şi 
a experiențelor simboliste dinainte de războiu, s'a desvoltat, 

felurită și bogată, manifestând un stil nou, de sensibilitate şi de 
expresie. Totodată, desfăcându-se din inerția la care părea 
condamnat până atunci, romanul nostru s'a desfășurat liber şi 
organic. i 

Infruntând suspiciunea factorilor culturali, evoluția normală 
a literelor româneşti a sfărâmat cadrele prea strâmte din ajun, 
întrun ritm impetuos de creaţie. Această literatură biruitoare 
a fost totuși bănuitor învinuită de anarhie sau de improvizare, 
dacă nu și de nesănătate morală. Dintre reprezentanţii criticei 
estetice, d. Mihail Dragomirescu, preocupat fie de regentarea 
didactică a scriitorilor, după o concepţie imperialistă a criticei, 
fie de elaborarea unui ambițios sistem de estetică științifică, se 
ridica ostil împotriva noilor valori, rămânând legat de ierarhi- 
zările decretate cu zece ani înainte. Preocupat de formularea 
conceptului aestetic de specific național și oscilator între inter- 
pretarea socială și estetică a literaturii, G. Ibrăileanu s'a apropiat 
arareori de problemele nouă ale scrisului contemporan. În aceste 
împrejurări, dotat cu un temperament piastic, d. E. Lovinescu 
a fost criticul prin excelenţă al timpului său. Poate că nu a avut 
un rol determinant, activ și călăuzitor în precipitarea tendinţelor 
literare moderne. Orișicum, se cuvine să-i recunoaștem meritul 
de a fi urmat cu relativă fidelitate graficul evoluției literare 
și de a fi ridicat bilanţul just al realizărilor artistice de după 
războiu. 

In ediţiile succesiv remaniate ale « Criticelor » sale, dar mai 
ales în lucrarea sa de sinteză « Istoria literaturii române contempo- 
rane», fenomenul literar se găsește aproximat cu mai multă 
stringență decât în încercările risipite ale celorlalți critici din 
generaţia sa. In același timp, calitatea artistică a stilului critic 
lovinescian, promovează critica în gen literar, după pilda criticei 
literare franceze. Dacă nu ar fi decât această realizare personală, 
care de altfel a fost urmată de o strălucire neîndoioasă, prin scrisul 
nouii generaţii critice, și încă locul d-lui E. Lovinescu ar fi excep- 
tional în critica noastră. Intr'adevăr, d-sa a determinat evoluţia 
criticei, dela expresia didactică şi culturală, ideologică şi informa- 
tivă, polemică și militantă, la demnitatea îndoită a proprietăţii 
tehnice şi a portretului lite rar. Factor activ în încetăţenirea neo- 
logismului, d. E. Lovinescu a îmbogăţit limbajul critic, urgentând 

un fenomen linguistic necesar. Crescut la școala impresionistă 
franceză, la psihologismul lui Sainte-Beuve, şi fecundat de prin- 
cipiul calității « maîtresse », tainian, d-sa a vizat mereu către por- 
tretul literar simplificator și sintetic. Critica d-lui E. Lovinescu, 
dela războiu încoace, emancipată de stăpânirea modelelor străine, 
s'a cristalizat într'un mod de expresie personală, propunându-se, 
prin prestigiul perfecțiunii formale, ca un model. 

In cadrul cercetării noastre, nu vom duce mai departe exa- 
minarea activităţii critice lovinesciene. Ne rămâne doar să scoatem 
în evidenţă derivarea memorialisticei sale din portretistica « figu- 
rinelor ». După ce a dat o redactare definitivă « Criticelor » sale 
şi după ce și-a încheiat lucrarea sintetică asupra literaturii noastre 
contemporane, d. E. Lovinescu a fost ispitit să dea o urmare 
filonului portretistic, prin redactarea memoriilor sale scriitoricești. 
Perspectiva dela care porneşte întreprinderea d-sale, este cercul 
literar al « Sburătorului ». Se știe că sub acest nume, al periodi- 
cului condus de d. E. Lovinescu între 1919 şi 1927, cu oarecare 
intermitențe, cată să se înțeleagă și cenaclul d-sale literar, care 
funcționează, prin reuniuni duminicale, neîntrerupt, de aproape 
douăzeci de ani. De bună seamă, această grupare literară, lipsită 
de aproape un deceniu de beneficiul unui organ literar, stimulent 
și verificator de activitate, nu mai posedă astăzi nervul de pe 
vremea când dispunea de o revistă periodică. Activitatea cenaclului 
se poate deci socoti virtual încheiată. Gruparea din jurul criticului 
şi-a trăit zilele de glorie (între 1922 și 1927), supraviețuindu-și. 
Perioada intensivă a « Sburătorului » își află în volumul II de 
«Memorii » nu atât istoricul, cât portretistica principalilor săi 
actori, precum și a figuranţilor. In volumul întâi, d. E. Lovi- 
nescu descrisese în prealabil, «ambianța universitară » în care a 
crescut, și « ambianța literară a epocei », până la războiu. Volumul 
al treilea, de curând apărut, prezintă un ultim rând de « portrete 
literare » şi câteva «scene din vieața literară», reprezentative 
pentru moravurile scriitoricești, încheindu-se cu un şir de « des- 
bateri literare ». Primele două volume se organizează pe un fir 
de autobiografie spirituală, care introduce pe cetitor în formaţia 
critică a d-lui E. Lovinescu, sub raportul ideilor sale literare şi 
al stilului său critic. Deși d. E. Lovinescu spune undeva că d-sa 
obișnuește a-şi însemna zilnic convorbirile cu scriitorii, cari îl 

frecventează, memoriile sale nu redau graficul cotidian, ci se 
organizează portretistic. Formula acestor memorii este sintetică: 
portretul literar și critic. 


% 
* %* 


Ne este îngăduit să vorbim în toată libertatea de persoana 
morală a d-lui E. Lovinescu. L-am frecventat foarte puţin, între 
1923 şi 1925. Nu am colaborat la nici unul din cei trei « Sburători ». 
In sfârşit, calitatea noastră de admirator extern, al criticei sale, 
îndreptățește unele disocieri obiective. Amfitrionul se distinge 
prințr”o civilitate desăvârșită, o atenţie amabilă pentru persoana 
vizitatorului, o răbdare politicoasă la lecturi adesea obositoare. 
Indărătul acestui ceremonial social, apreciabil dacă ţinem seama 
că primul venit își arogă dreptul să terorizeze gazda cu pretenții 
literare nejustificate, se simte însă o rezervă ironică şi o impene- 
trabilitate dela om la m, dela suflet la suflet. Lipsit de afectivi- 
tate și de iradiere simpatică, d. Lovinescu nu stăpânește secretul 
de a se face iubit. Însuși măiturisește undeva caracterul excep- 
tional al unei puternice afecțiuni personale, «într'o viaţă de 
altfel cu puţine afecţiuni (1, 163)». Din vremea chiar a copilăriei, 
când sufletul fraged nu şi-a uzat capacitatea afectivă, autorul, 
pomenind de epoca vieţii școlare, menționează că «amintirea nu 
se poate opri aproape asupra nimănui cu recunoștință simpatică 
(I, 29)». Om de litere cu exclusivitate, stăpânit de o netăgăduită 
pasiune literară, d-sa iubeşte literatura, dar nu și pe producătorii 
ei, cu cari a venit în atingere. Înaintea carierelor literare, întrerupte 
printr'o moarte pretimpurie, îi surprindem atitudini inumane, 
Cu cât dispreţ vorbeşte bunăoară d-sa de «generaţia de dinainte 
de război ce lua pe Antimireanu drept critic și filosof, iar pe 
Ștefan Petică drept poet și sociolog (I, 274)». Petică, poet de 
ma:i nădejdi, a avut reale preocupări sociologice, iar Antimireanu 
făgăduia să dea un critic și un eseist de prim ordin; unul a murit 
la 28 ani, celălalt în jurul vârstei de 30 ani: la aceeași vârstă, nici 
d. E. Lovinescu nu trecuse de limita făgăduelilor strălucite, 
Din partea unui om de litere pur, întâmpinarea d-lui E. Lovinescu 
este mâhnitoare, pentrucă vădește o lipsă fundamentală de omenie. 
În masa compactă a celor goo de pagini de « Memorii», ne sur- 
prinde așa dar plăcut excepția unică de generozitate, cu prilejul 

regretatului Bogdan Amaru. Fără să deducem, din scrisorile pri- 
vate ale acestui tânăr, un talent așa de mare cum profesează a 
crede d. E. Lovinescu, sentimentul de turburare în fața suferinței 
şi a morții, îl onorează. Regula generală a raporturilor sale de 
amiciție, rămâne însă frigiditatea morală. 

Răceala temperamentală a criticului pare a fi complementul 
sufletesc al unei mari iubiri de sine, fără prisosiri pentru ceilalți. 
Din lectura « Memoriilor », se desface penibilă, autolatria auto- 
rului lor. Surprins, după o atât de îndelungă frecventare scriitori- 
cească, de susceptibilitatea gintei iritabile, d. E. Lovinescu ne 
uimeşte la rândul său printr'o alcătuire asemănătoare. Pe vremea 
când avea doar treizeci de ani, manifesta sindrome îngrijorătoare 
de intolerabilitate, în raporturile sale literare. Vom da un exemplu 
de acest fel, din « Memorii », făcându-ne de altfel o normă de a-l 
descrie pe critic după cum se zugrăvește singur. Refuzându-i-se 
de un ziar din Ardeal un articol despre Duiliu Zamfirescu, d. 
E. Lovinescu își retrage colaborarea remunerată, publicându-și 
studiul în « Convorbiri literare ». Duiliu Zamtirescu află indirect 
de aceste peripeții şi mulţumeşte tânărului critic în aceşti termeni 
măgulitori: « Vă rog dar să ştiţi că eu pun foarte mare preț pe 
un om, care mai de grabă renunţă la o leafă decât la o convingere, 
să ştiţi şi să luaţi notă », In loc să se simtă plăcut atins de această 
recunoaștere cavalerească, din partea unui rar gentilom al literelor, 
d, E. Lovinescu «câteva ceasuri s'a cumpănit între indignare 
şi ruşine față de o astfel de lipsă de tact; prevalând indignarea, 
i-a răspuns în aceeaşi zi, că firea sa îl scutea de obligaţia de a lua 
notă de buna lui părere despre moralitatea sa literară » (III, 24). 
Reacţiunea a fost firește necuvenită, dacă s'a produs aşa cum po- 
vestește d. E. Lovinescu. Faţă de moravurile noastre literare, 
în care lipseşte cu desăvârşire aproape protocolul civilității dela 
scriitorul recensat la critic, scrisoarea de mulțumire a lui Duiliu 
Zamfirescu constituia o excepţie onorabilă și trebuia primită ca 
atare, fără nici o zgândărire a susceptibilității. Povestind această 
întâmplare, al cărei efect asupra cetitorului este contrar celui 
scontat de autor, d. E. Lovinescu își anulează permanenta sur- 
prindere faţă de alte susceptibilități scriitoricești, pe larg descrise 
în « Memorii », 

Asprimea judecării omului din Duiliu Zamfirescu, în mani- 
festările lui sociale, care îl arată după d. E. Lovinescu înfumurat, 
nesuferit, «lamentabil » și «jalnic», este reversibilă asupra auto- 
rului memoriilor. Dacă cel dintâi era incomod în raporturile 
sale, același lucru urmează a încheia cetitorul mijlociu de literatură, 
la lectura celor trei volume de « Memorii », privitor la d. E. Lovi- 
nescu. Cine cunoaște atât vicisitudinile cât și acomodările vieții 
literare, știe însă că oricât de mare ar fi suprafața de fricțiune 
între temperamentele scriitoricești, se ajunge la un modus vivendi 
de nesfârșită toleranță reciprocă. In comedia literară, în care 
exercițiul obiectiv al criticei se efectuiază peste considerentele 
raporturilor personale, dăinueşte o lege a disocierii dintre om și 
operă. Prin faptul că d. E. Lovinescu și-a propus să descrie cu 
sinceritate absolută portretele mai tuturor scriitorilor cu cari a 
venit în atingere, d-sa a călcat cu bună știință norma convenită 
a menajării susceptibilităților personale. D-sa cunoştea din capul 
locului «riscurile profesionale ale unui gen, ce implică aproape 
dubla postumitate a autorului şi a oamenilor zugrăviți (I, 9)». 
Știa că « memorialistica nu-și poate însemna drumul decât prin 
picături de sânge». 

Lucrul este cu atât mai adevărat, când memorialistul este 
hotărît să nu cruțe deficiențele fizice și morale ale modelelor sale. 
Aceasta este procedarea aproape permanentă a d-lui E. Lovinescu. 
D-sa n'a cruțat nici pe vii, nici pe defuncți. Camaradul său de 
școală primară, Ion Dragoslav, este arătat în caricatura sa fizică 
de «mică gânganie, scăpată parcă dintr'un borcan de spirt, cu 
pielea tăbăcită, cu ochii de un albastru spălăcit, din care unul 
pătat cu un strop gălbui, sub streașina unei clăi de mătase de 
păpușoiu, macabeu scuturat de mișcări convulsive, de râsete 
cavernoase și umanizat doar printr'o familiaritate excesivă ». 
D-sa posedă simțul caricaturalului într'un grad înalt, care denotă 
complementar deficiența simpatetică. In camaradul de universi- 
tate, Vasile Pârvan, același ochiu sfredelitor şi neafectuos a des- 
prins «figura de copil îmbătrânit... mic, slab, rural... simiesc, 
adus de spate, cu umerii obrajilor ieşiţi (I, 76 și 79)». Cu toate 
realizările excepționale ale marelui istoric și arheolog, d. E. Lo- 
vinescu îi surprinde dominanta morală în ambiția mistuitoare de 
parvenire. Cu acest prilej vom nota că memorialistul centrează 

viața sufletească a majorității cunoscuților săi pe axa stridentă 
a orgoliului și a vanității. Aproape fiecare din cei portretizați se 
organizează oarecum monstruos pe această linia deviată a des- 
echilibrului moral. Că orgoliul și vanitatea, dorința de notorietate 
şi de succes intră în compunerea ființei sufleteşti a mai tuturor 
scriitorilor, aceasta este adevărat într'o măsură. A stărui însă 
sistematic în îngroșarea acestei unice trăsături de caracter, împu- 
ţinează mijloacele de diferenţiere morală a scriitorilor portretizați 
şi împinge pe memorialist către tehnica specifică a caricaturii. 
Din frecventarea metodei lui Taine, d. E. Lovinescu a păstrat 
reducerea scriitorului la o calitate dominantă, iar din înclinarea sa 
temperamentală de a vedea peste tot numai vanitate, a decurs ca 
o urmare firească, metoda caricaturistică. Printr?o reţinere formală, 
înverşunarea portretistului își pierde, în parte, evidența metodei. 
La o examinare atentă, se face însă vădită tendința diformatoare 
care prezidează la redactarea artistic îngrijită a portretelor. 

D. E. Lovinescu își retranșează personalitatea, vorbind de 
sine și de viziunea sa cosmică, în dosul unei inapetenţe sociale, 
cu corolarele estetismului, al thanatofiliei şi al simțului zădărni- 
ciei universale. Coordonatele morale lovinesciene, după indicaţiile 
autorului, ar fi deci disprețuirea înaltă a plăcerilor vieții şi a sa- 
tisfacţiilor sociale, contemplarea senină a spectacolului omenesc 
şi plăcerea estetică, toate la un loc topite în gustul sălciu al labili- 
tății universale, către limanul final al morţii. Acesta este oarecum 
portretul în bust, pe care d. E. Lovinescu, necruţător cu ceilalți, 
şi l-a modelat din viață, spre a-l lăsa posterităţii. 

Nu vom recurge la elemente externe memoriilor, ce ne-ar sta 
eventual la îndemână, pentru a aduce retușările necesare, trăsătu- 
rilor înmărmurite ale eminentului critic. Din cercetarea însăși 
a monumentului memorialistic, în care bustul lovinescian se ridică 
peste un morman de victime încovoiate, vom aduce câteva în- 
dreptări. D. E. Lovinescu n’ar fi urmărit oare o carieră universi- 
tară? Să fie adevărat că şi-a primit destinul cu seninătate? Cine 
cetește cu luare aminte paginile despre G. Ibrăileanu, are proba 
contrarie de-a-gata. Va fi primit fără solicitare o conferință uni- 
versitară la Iaşi, aşa cum spune; dar când a pierdut-o, s'a sbârlit 
şi a păstrat un resentiment tenace împotriva beneficiarului. Ba 
chiar înainte de această lovitură, s'a găsit nedreptăţit de faptul că 

nu a fost convocat în comisia de examinare a lui G. Ibrăileanu, 
deşi d-sa nu era la acea dată decât profesor suplinitor. Este perfect 
adevărat că titlurile universitare şi lucrările de specialitate prisosi- 
toare îl indicau pe d. Lovinescu pentru ocuparea definitivă a 
unei catedre universitare. Chestiunea ce se pune este însă de a ști 
dacă d. E. Lovinescu a manifestat totdeauna același dispreț 
pentru cursus honorum. Dacă adăogăm la indiciile oferite în capi- 
tolul despre G. Ibrăileanu, publicarea recentă a scrisorilor lui 
Lazăr Șăineanu către fratele său și reproducerea lor în volumul III 
din « Memorii », vom avea confirmarea definitivă a aprehensiunilor 
noastre. De ce a publicat d. E. Lovinescu aceste scrisori, în care 
limba și stilul d-sale: sunt primite cu atâta rezervă? Pentrucă 
Șăineanu își exprimă de mai multe ori mirarea că d. E. Lovinescu 
n'a ajuns la universitate. 

Formula ce se potrivește seninătății sale este aceea de « resem- 
nare agresivă», pe care a găsit-o însuși, pentru caracterizarea, 
firește a altuia. 

Cum poate însă vorbi de inapetența sa, tocmai acela care după 
ce a propus caracterizarea morală a d-lui N. Iorga în afirmarea 
repetată de sine: «eu sunt Neculai Iorga », sfârșește la rândul său 
cu același leit-motiv: «eu sunt E. Lovinescu » (III, 279)? Nicăieri 
nu reiese mai dureros sindromul personalist, prin ricoșeu, decât 
în bucata finală a « Memoriilor (Post-scriptum: Comisia medicală, 
III, 275 urm.)», unde d. E. Lovinescu protestează împotriva 
tratamentului comun ce i s'a impus, de către comisia medicală 
a Ministerului, căruia îi solicitase un concediu de sănătate de un an. 
D-sa credea că, avându-se în vedere personalitatea sa, va fi scutit 
de examinarea medicală și s'a mirat că, «în loc sâ-l întrebe, de 
pildă, asupra mersului literaturii române, doctorul își aplică obe- 
dient (?) și profesional urechea de piept ». Intrebat câte kilograme 
are, criticul a răspuns bombănind: « — în orice caz mai puține 
decât numărul cărților mele ». Faptul că nu i s'a dat concediul 
din oficiu şi că medicii au părut a nu-l fi identificat, este calificat 
de d-sa ca o ruşine pentru Ministerul Educaţiei Naţionale. Prin 
aceste răbufniri personaliste, episodul povestit de d. E. Lovi- 
nescu deviază comicul de situaţie, al corpului medical ignorant 
de literatură, către un comic de caracter, care îi este preju- 


diţiabil. 

Vom da un alt exemplu de vanitate scriitoricească, ulcerată. 
Intr'o cancelarie de liceu se discuta defavorabil portretul crud 
consacrat de d. E. Lovinescu lui Aurel Vlaicu. Un profesor 
aflând cu acest prilej că scriitorul Lovinescu este una și aceeași 
persoană cu profesorul Lovinescu, cere sancţionarea de către 
Minister a sacrilegiului național. D. E. Lovinescu pomenește 
ignoranța exemplară a profesorului, pentru a-i servi d-nei Elena 
Farago, poetă prea susceptibilă, o lecţie de seninătate. Care este 
însă această seninătate, lăsăm la aprecierea cetitorului, după ce 
vom Cita cuvântul final al memorialistului: «. . .intervenţia Mini- 
sterului ar fi fost poate mai oportună în anchetarea cazului său », 
adică a profesorului care nu știa că d. E. Lovinescu este scriitor. 
Seninătatea așa dar a d-lui E. Lovinescu are la fund drojdia acu- 
mulată a susceptibilităților scriitoriceşti. 

De aceeași natură este capitolul mai recent: Dela plugarul 
Gheorghe Chindriş la Viceregele Ardealului (III, 142 urm.), care 
vrea să pună în contrast avantajos sie-şi, notorietatea d-lui E. 
Lovinescu în creerii munţilor Maramureșului, cu ignorarea iden- 
tității sale scriitoricești, din partea unui ilustru general. Dacă nu 
ar fi fost repetată, manifestarea acestei hipertrofii a eului cu toate 
protestările de seninătate ale autorului, nu am fi pomenit-o. 

Deși ni s'a înfățișat în stăpânirea unei superioare impasibilități, 
memorialistul se vădeşte așa dar de un egotism funciar şi stăruitor,. 
In repetate rânduri suntem izbiți de afirmarea exemplarităţii sale: 
«...am dat pilda rară a unei activități exclusive, ce se scutește 
de compromisurile unei cariere condiționate de sentimentele 
oamenilor, pe cari îmi rezervam dreptul de a-i judeca cu impar- 
ţialitatea unei desăvârșite independențe (I, 108)»; sau: «Celor 
mai tineri... am speranţa de a le oferi pilda unei atitudini des- 
interesate (I, 317)»; ori: «...pilda onestităţii literare și a măsurii 
în judecată și expresie, pe care le-am dat-o totdeauna (tinerilor, 
III, 21)». 

« Nevoia continuei afirmaţii de sine», după o lege enunțată 
chiar de d. E. Lovinescu, se explică la d-sa din lipsa « sentimen- 
tului recunoașterii unanime ». O stare de precaritate sufletească, 
subsecventă, își găsește compensarea morală prin exagerata laudă 
de sine. D. E. Lovinescu este singurul critic, după cunoştinţa 


noastră, care vorbește despre critica sa, denumind-o «adevărată 

creaţie artistică (I, 288)» și revenind cu complezență asupra 
«creației sale (II, 290)». Niciun alt critic, oricât de imperialist 
prin temperament sau doctrină, fie chiar regent literar al epocei 
sale, nu și-a scos justificarea din frumuseţea scrisului său. Obiectul 
criticei rămâne explicarea și judecarea operei literare. Recunoscând 
d-lui E. Lovinescu calitatea artistică a expresiei sale critice, îi 
tăgăduim îndreptăţirea unui asemenea procedări, pe care o so- 
cotim măcar inelegantă. Din această deprindere de a-şi prezenta 
fără reținere « creaţiile sale critice », se va desluși limpede imo- 
derația unui egotism înnăbușitor. 

Nu vom urmări din autobiografia sa spirituală, în care senti- 
mentul autocomplezent se pune în puternic contrast cu necruță- 
toarea privire față de confrații literari, fazele evoluţiei sale critice. 
Ne vom opri însă asupra unei erori fundamentale, referitoare la 
procesul sufletesc al criticei d-lui E. Lovinescu. Doritor să diso- 
cieze între atitudinile sale temperamentale și între ideile specula- 
tive, fără rădăcini subiective, numeşte geneza acestora din urmă, 
bovarică. Modificând înțelesul bovarismului, formulat de filosoful 
Jules de Gaultier, d-sa întrebuințează conceptul pentru a desemna 
ideile speculative, neobârșite din inclinările structurale ale gândi- 
torului. Aşa bunăoară un conservator prin temperament şi pregă- 
tire intelectuală, poate, împotriva felului său organic de a fi, 
teoretiza legitimitatea progresului social și a revoluțiilor literare. 
D. E. Lovinescu numește aceasta bovarism. A deveni, cu toată 
formaţia sa junimistă şi cu tot fondul său conservator, susținătorul 
ideologiei liberale în « Istoria civilizației române moderne» şi 
propagatorul modernismului literar în « Istoria literaturii române 
contemporane », înseamnă a gândi bovaric. Noi credem în treacăt 
că explicarea teoretică este pretențioasă și că lucrul pe numele 
său adevărat, înseamnă o convertire sau o «evoluţie » a criticului 
şi a gânditorului politic. Dar despre altceva este vorba. După ce 
a recunoscut că adeziunea sa la modernism nu a corespuns unei 
înclinări temperamentale, d. E. Lovinescu își revendică totuși 
o notă comună cu simbolismul. D-sa definește simbolismul ca 
expresie a stărilor muzicale, prin care înțelege substratul sub- 
conştient şi irațional al vieții sufleteşti. Nu vom intra în exami- 
narea temeiniciei acestei circumscrieri a simbolismului. Prin ana- 
logie, d-sa explică însă însuși demersul actului critic sau geneza 

sa prin punerea în mișcare a stărilor muzicale interioare. Ca și 
poetul, criticul şi-ar scoate dialectica dintr'un proces misterios de 
organizare a efluviilor interioare. Criticul nu gândeşte logic și 
discursiv, ci creează prin limpezirea stărilor lăuntrice iraționale. 
Ca să nu lăsăm aparenţa unei înfățișări tendenţioase a principiului 
« creaţiei critice », vom da o pagină de text, doveditoare: 

« Oricâtă coerență s'ar putea constata între elementele unei 
ideologii împinsă până la o adevărată doctrină, ea e produsul mai 
mult a unei stări sufletești muzicale decât al unei speculaţii intelectuale. 
Sunt, negreșit, cercetători ce proced dela examinarea unui mare 
număr de fenomene izolate pentru a se ridica la consideraţii de 
ordin general; procesul formaţiei ideilor mele, ca la atâți alți, 
a urmat traectoria inversă dela intuiţii la fapte. E evident că în- 
dărătul acestor intuiţii există latenţa unei activităţi intelectuale, 
de lectură, de reflexie; procesul formulării lor nu reprezintă, 
totuși, un aparent efort speculativ sau rezultatul unei compilări 
erudite, ci o creațiune venită din regiunea muzicei interioare, de 
unde și clasicul tamburinar își scosese modulaţiile tamburinei sale. 
Trecerea dela stările obscure de conștiință la formularea precisă 
se face prin intervenția miraculoasă a unei simple foi de hârtie albă, 
dinaintea căreia efluviile muzicale devin cugetare organizată, Căci, 
după cum cerebralul gândește prin jocul abstract al speculaţiei 
intelectuale, oratorul prin jocul fluxului sonor al cuvintelor, 
scriitorul gândește prin jocul ritmului stilistic ; dinaintea acestei foi 
el nu aduce decât dispoziții sufletești, adică o vioară încordată în- 
trun anume fel față de problemele, pe care voeşte să le trateze, 
fără alt suport ştiinţific decăt cel subconștient, fără argumente in- 
catenate ; ajunge să se concentreze în ritmul frazelor, pentru ca dis- 
pozitiile sufleteşti vagi să ia consistenta formelor precis delimitate, 
pentru ca faptele și argumentele să se insereze dela sine, predestinat, 
într'o ordonanță incontestabilă. Odată punctul inițial găsit, scriitorul 
devine astfel, creaţiunea propriei sale expresii.» (II, 274—75, Crea- 
iunea muzicală a ideilor mele). 

Analiza metodică a erorilor grave cuprinse în aceste rânduri 
ar descumpăni economia acestui articol. Ne mărginim așa dar 
să le indicăm și să le discutăm pe scurt. O primă contradicție 
găsim între afirmarea că « cerebralul gândește prin jocul abstract 
al speculaţiei intelectuale » şi susținerea că ideologia sa literară 

și doctrina sa socială s'au produs «prin jocul ritmului stilistic ». 
Contradicția este evidentă. Sociologul și criticul de idei care vrea 
să fie d. E. Lovinescu este așa dar dintru început exceptat dela 
normele creației cerebrale. Ideologul literar şi sociologul, prin 
urmare, «gândesc», când este vorba de d. E. Lovinescu, după 
normele scriitorului de imaginație. Nu vom putea admite însă 
nici pentru acest fel de scriitor, creația prin automatismul spiritual, 
pus în funcţiune de «intervenția miraculoasă a unei simple foi de 
hârtie albă». Fie că scriitorul de imaginație lucrează într'un 
material de observaţie realistă, sau că povestitorul fantastic ela- 
borează pe planul unei alte logice, și unul şi altul organizează 
conștient, nelăsând « faptele... . să se insereze dela sine, predestinat, 
într'o ordonanţă incontestabilă » Numai un scriitor de mediocră 
alcătuire se așează la masa de scris, lăsându-se în voia condeiului 
și așteptând ca «inspiraţia » să-i dicteze întâmplări asupra cărora 
n'a meditat. Cele două comparații de ordin muzical, cu tamburi- 
narul şi cu vioara, nu lămuresc nimic asupra procesului de creaţie. 
«O vioară încordată într'un anume fel față de problemele, pe care 
voeşte să le trateze », este un non-sens găunos. Însuși titlul acestui 
paragraf sufere de o regretabilă improprietate, deoarece ideile nu 
se creează, ci se elaborează. O atare explicație, neîntemeiată psiho- 
logic, denotă la d. E. Lovinescu, insuficiența pregătirii filosofice, 
necesară teoreticianului creației literare, sau gânditorului ambi- 
tios de a propune o modalitate nouă a procesului de creație. Deşi 
nu îndeplinește această condiție esenţială criticului filosofic, d. 
E. Lovinescu îşi revendică un sistem coerent de gândire, astfel 
formulat: 4...0 ideologie sprijinită în ordinea biologică pe prin- 
cipiul mutaţiei al lui Hugo de Vries, în ordinea socială pe princi- 
piul revoluționar al transformărilor brusce determinate de sin- 
cronismul vieții contimporane, de primatul spiritualului asupra 
economicului și de evoluția inversă a civilizaţiilor tinere dela formă 
la fond, iar în ordinea estetică pe principiul diferenţierii ca element 
esențial al talentului... (II, 299—300)». 

Toate aceste idei sunt de altfel de împrumut și nu de invenţie, 
aplicate asupra evoluţiei noastre sociale și literare, printr'o des- 
voltare dialectică. Gândirea aplicată, iar nu originală a d-lui 
E. Lovinescu, recomandă atenţiei publice pe un scriitor impre- 
sionist, într'un târziu deşteptat la noui interese speculative, străine 

de vocaţia sa primordială. Prin una din frecventele confuzii de ter- 
meni, care îl caracterizează, d. E. Lovinescu vorbeşte undeva de « im- 
presia creațiunii artistice pe care o are ori de câte ori este silit să des- 
volte în zece pagini o « idee » ce se poate reduce la zece rânduri...» 
(1, 154). Desvoltarea unei idei pe zece pagini este un proces de 
gimnastică spirituală, care poate da sensația plenară a stăpânirii 
dialectice și numai prin prezumție «impresia creaţiunii artistice ». 
Vedem aşa dar că d. E. Lovinescu străbate o întreagă scară de 
confuzii, asimilând procedarea critică și chiar dialectica socială 
cu creaţia artistică. La originea acestei confuzii stă ambiția literară 
care precumpănește la d. E. Lovinescu asupra comandamentului 
gândirii juste, în critică literară și în sociologie. Incoronarea efor- 
turilor sale critice nu constă în conștiința de a fi dat o formulare 
adevărată, ci de a fi realizat un ideal de frumuseţe. Derivat din 
literatura de imaginaţie și din critica impresionistă, prin deviere, 
de aceeași esență literaturistică, d. E. Lovinescu nu a reușit să 
creeze, în repetatele sale încercări de literatură pură. Redus la 
vocația sa adevărată de critic, printr'un complex de inferioritate 
inconștient, şi-a căutat satisfacerea nevoii de creație prin stră- 
mutarea virtuţilor sale pozitive de literat în domeniul criticei. 
Prin procesul psihologic de compensație, pe care l-am surprins 
şi în hipertrofia eului, nerăsplătit social, critica d-lui E. Lovinescu 
s'a îmbogățit cu mijloacele expresiei artistice. Dar dela recunoa- 
şterea calității artistice a criticei lovinesciene și până la iluzia ne- 
sănătoasă a «creației critice », prin lucrarea subconștientului şi a 
inspiraţiei, este un hiat de gândire, neîngăduit. 


* 
Li * 


Portretele d-lui E. Lovinescu se cuvin considerate sub proiecția 
aceluiași mobil subconștient și compensator, pe care l-am sur- 
prins și în iluzia actului genetic al criticei. După cum în critică 
d. E. Lovinescu își trage mulțumirea din scrisul ornat artistic, 
astfel şi în portretistică d-sa nu urmărește descoperirea adevărului 
moral, ci realizarea frumosului autonom. Descoperindu-și încă 
mai acum douăzeci de ani talentul de portretist în figurinele schi- 
ţate sub prestigiul realizărilor similare ale lui Jules Lemaître 
(Les Contemporains, VI, Figurines) şi primite admirativ de pu- 

blicul literat, d-sa a dat urmare acestui filon, ducându-l la 
desvoltare și perfecțiune. Autorul figurinelor și al portretelor, atât 
de volubil în lămurirea formaţiei sale, nu a dat nicăieri mărturi- 
sirea coboririi meşteșugului portretistic, din lectura criticului 
impresionist francez. Ascendenţa pe care o recunoaște însă este 
aceea tainiană, şi anume instrumentul simplificator al calității 
« maîtresse >. A intui într'un scriitor o calitate dominantă, a o 
izola şi a reconstrui apoi arborescențe pe această tulpină, este 
metoda autorului « Istoriei literaturii engleze ». Metoda derivată 
a d-lui E. Lovinescu este de a izola, din cunoașterea personală 
a scriitorului, o însușire morală și de a trage din acest element 
generator, cum îl numește d-sa, seva portretisticei. Punctul de 
plecare al metodei tainiene şi lovinesciene este intuitiv. Riscul 
recunoscut de d. E. Lovinescu al acestei procedări, constă în 
eroarea iniţială de a lua drept intuiţie centrală și revelatoare, o 
intuiție periferică și nesemnificativă. Portretistul român a primit 
însă fără clintire, obiecțiile ridicate cu privire la inexactitatea 
unora din portretele sale. In apărarea acestor portrete d-sa nu a 
răspuns cu contra-argumente menite să valideze intuiţiile sale 
de viaţă. Justificarea pe care a adus-o în prefața ultimului volum 
nu este de natură psihologică, ci estetică. « Un portret literar... 
fiind expresia estetică a unei viziuni personale, în afară de minimul 
de elemente obiective, trebue considerat în valoarea sa de creaţie 
după tehnica și legile interioare ale genului (III, 6) ». Mai departe, 
recunoscând legitimitatea discuţiei sub raportul autenticității de 
ordin psihologic, d-sa îşi pune eventualele erori la adăpostul 
interpretării și al arhitecturii portretistice. « Materialitatea faptelor 
de ordin moral », când este contestare asupra lor, «se resoarbe 
în interpretarea nuanțată a observatorului pentru a se valorifica 
apoi în arhitectura ansamblului portretistic ». Prin acest proces 
de «resorbire », se poate justifica orice denaturare a adevărului 
psihologic. Un fapt de ordin moral, gest sau cuvânt al scriitorului 
portretizat, dacă este răstălmăcit în interpretarea prea nuanțată 
a observatorului și folosit într'o arhitectură strict logică, satisface 
cerinţei estetice a portretului, care scapă de sub controlul psiho- 
logic. « Conceput astfel, adică estetic, portretul trebue judecat 
exclusiv estetic, adică sub unghiul artei cu care a fost elaborat, 
al îmbinării tonurilor şi al armonizării lor după legile interioare 

ale compoziţiei ». Se vede dar că d. E. Lovinescu își revendică 
o îndreptăţire de ordin estetic, pentru acreditarea autenticităţii 
portretistice, Este un punct de vedere arbitrar, care subordonează 
adevărul intuiţiei morale, construcției artistice. 

Securitatea interioară a portretistului este câteodată profund 
zdruncinată la constatarea soluţiei de continuitate dintre om și 
operă. Cetind astfel « Femeia sângelui meu » de d. Mihail Cela- 
rianu, roman de o aprigă sensualitate, contrazicând violent as- 
pectul exterior al autorului, d. E. Lovinescu exclamă descum- 
pănit: «...trebue să conchid ori la zădărnicia portretisticei, ori 
la lipsa de aderență a personalității umane cu personalitatea arti- 
stică » (III, 79). Portretistica literară este într'adevăr deşartă când 
pleacă dela postularea identităţii perfecte dintre om și operă. 
Omul nu se reflectă în scrierile sale ca într'o oglindă credincioasă, 
ci după raporturi nelămurite şi variabile. Dar nici inaderența 
totală a personalității umane cu aceea scriitoricească nu este po- 
sibilă. Procedarea portretistică a d-lui E. Lovinescu este pur 
literaturizantă, când pleacă dela o impresie poetică asupra omului 
pentru a deduce o imagine delectabilă, neverificată printr'o in- 
tuiție morală în adâncime. Din sfiala oarecum feminină a d-lui 
Mihail Celarianu, în raporturile sale sociale, d, E. Lovinescu 
scoate efecte literare, comparându-l cu un seraf lăcrimos, proiec- 
tându-și umbra albă a penelor pe zid, cu o «flacără albăstrue 
pâlpâitoare », sau cu o lebădă « încurcată în propriile ei aripi», 
cu reminiscențe după albatrosul baudelairian. Constatând din 
lectura romanului « Femeia sângelui meu», că omul nu explică 
opera, portretistul s'a resemnat să scoată efecte literare din ală- 
turarea contrastelor. 

Literaturismul se manifestă parazitar în portretele lovinesciene, 
prin procedeul metaforelor sugerate de înfățișarea fizică a mode- 
lelor. Astfel d-l Vladmir Streinu este prezentat prin acest abuziv 
procedeu: «sul de fum ridicat de pe coșul casei, etc., plop sub- 
ţiratic cu foșnet perpetuu, etc., cioban grigorescian răzimat în 
bâtă, etc.; beduin fără burnuz, etc., tânăr prinț indian, etc. »; 
d-l Constantin Kirițescu: « Stindard încă de pe atunci, cu pânza 
bătută de vânt; drept, înalt până la ostentaţie, cu pieptul deschis 
în fața unor dușmani invizibili; paratrăznet înfipt în vârful unui 
edificiu pentru a sfida amenințarea norilor negri»; d-şoara 

Margareta Miller-Verghy : « floare de cireș lunecată pe ferestrele des- 
chise ale primăverii » sau «fărâmă luminoasă de bolid prăvălit din 
pulberea lactee »; d-na Elena Farago: «floare de ginestră suspen- 
dată pe craterele neantului », ș.a. m. d. 

Alături de acest procedeu poetic, discutabil, d. E. Lovinescu 
se folosește de metoda anecdotică, pentru ilustrarea copioasă a 
trăsăturilor de caracter. In primul volum de « Memorii », vâscul 
anecdotic cutropeşte textul fără nici o măsură. Din șase sau șapte 
pagini de text consacrate lui Aurel Vlaicu, numărăm cinci pagini 
de anecdote, dintre care unele pur asociative şi străine de scrii- 
torul portretizat: o vorbă a lui Caragiale, alta a d-lui Tudor Ar- 
ghezi, iarăși alta a unui țăran ardelean și una a d-lui Octavian 
Goga. Plăcerea impură a anecdotei pentru anecdotă, constituia 
o amenințare reală în arta portretistică a d-lui E. Lovinescu, dar 
a fost redusă în urma protestării aproape unanime a criticilor 
recenzenți. Tot atât de gravă se vădește înclinarea memorialistului 
către spiritul de cancan. Deși d. E. Lovinescu manifestă p 
repulsiune teoretică față de bârfeală (II, 262), am înregistrat 
unele colportări regretabile despre persoane încă în viaţă (I, 
198—203), şi mai ales îngrijorătoare când atacă centrul portre- 
tului, reprezentând bunăoară pe poetul Cerna mistuindu-se de 
pasiune pură pentru logodnica sa şi satisfăcându-se îndată apoi 
«în camera fetei de casă» (lucrul este speculat apoi la figurat, 
arătându-se evoluția poetului «între spiritualitatea d-lui Maio- 
rescu și masa d-lui Dragomirescu »). La respingerea categorică a 
acestor elemente impure, se cuvine să adăugăm desaprobarea 
unui cuvânt de dezolantă neomenie, ca acela rostit la sinuciderea 
romancierului de războiu George Cornea: « .. .iertând în sfârșit 
pe toți cei ce au avut nenorocirea să-l cunoască, şi-a tras un foc 
de revolver în tâmplă» (II, 263). 

Poate că intră în compoziţia structurală a memorialistului 
această curiozitate, care se învecinează cu spiritul potinier; o 
frână de decenţă trebue însă pusă, pentru a deosebi pe omul mare 
de cameristul său. Spiritul incisiv și maliția intelectuală trebue 
oprite la un prag al măsurii şi al gustului. Sunt regiuni din viaţa 
privată, interzise cercetătorului, când ele mai ales nu luminează 
pentru a descoperi resortul central al unei psihii particulare. 
Portretistica d-lui E. Lovinescu, care se reclamă dela intuiţia 

miezului de foc al existenței morale se putea scuti de asemenea 
investigări. 

Asprul rechizitoriu dezvoltat de d. Camil Petrescu în cartea sa: 
«Eugen Lovinescu sub zodia seninătății imperturbabile (Caietele 
Cetăţii Literare, fără dată, 1933)», valabil prin întâmpinările 
fenomenologice, a stabilit decisiv carenţa intuiției morale lovi- 
nesciene. Principiul tainian al calității dominante, transpus în 
memorialistică, este infirmat de psihologia structurală, care pune 
accentul pe complexitatea vieții morale și pe însemnătatea sub- 
conştientului. Scriitorii portretizați de d. E. Lovinescu, prin 
schematismul comportării lor morale, sunt legați de concepția 
clasică a psihologiei. Unde ne deosebim de d. Camil Petrescu, 
este în considerentul că un portret moral insuficient din punct 
de vedere psihologic, poate fi totuși valabil sub raportul estetic. 
Portretele d-lui E. Lovinescu nu dau impresia vieții complexe și 
contradictorii în marginile aceleiași existențe; prin statismul lor 
fundamental, ele contrazic dinamica vieții morale. In locul unei 
comedii umane diversă şi mobilă, scriitorii înfățișați de d. E. 
Lovinescu lasă impresia unui muzeu de figuri de ceară. Incre- 
meniți în imobilitatea lor, portretizații pot fi contemplaţi con~ 
fortabil: este o plăcere a ochiului, dar nu și o adâncire a cunoașterii 


omului, 
* 


% % 

« Memoriile » d-lui E. Lovinescu, prin finitul expresiei artistice 
şi simţul compunerii, prin demnitatea unui scris abstract şi for- 
mulator, constitue o încheiere armonică a talentului său scriitori- 
cesc. Se pot ridica obiecţii filologice, psihologice sau etice; dar 
nu se poate tăgădui că autorul a ridicat la o perfecţie formală 
genul portretistic și memorialistic. Fireşte, unghiul domiciliar al 
perspectivei omeneşti lovinesciene se cuvine lărgit. Viaţa ne invită 
în larg, acolo unde se deschid zări fără limite şi unde rezidurile 
pasionale se topesc în iubirea de viață şi de oameni. Pereţii unui 
cenaclu sunt prea strâmți pentru adulmecarea vieții și pentru 
înțeicgerea simpatică a semenilor noştri. Atmosfera memoria- 
listicei literare suferă de confinare și se cere împrospătată. Lecţia 
negativă a memoriilor d-lui E. Lovinescu este un îndemn de a ne 
elibera de exclusivismul literar și de a căuta pe om oriunde, dar 


MEMORIALISTICA D-LUI E. LOVINESCU 631 


mai ales desfăcut de contingențele scriitoriceşti. Lecţia etică de 
generozitate, de înţelegere reciprocă şi de iubire nu a pornit 
nicicând din conformaţia pur scriitoricească. Sub calitățile sale 
personale de mare scriitor, d. E. Lovinescu închide prea mult 
defectele omului de litere, exclusiv. La lumina etologiei vieții 
literare, se risipesc umbrele din « Memorii », rămânând să con- 
templăm în voie genul literar, pus în circulație de d. E. Lovi- 
nescu. Dela d-sa, portretul dobândește prima cristalizare arti- 
stică în literatura noastră. Cu un spor de pătrundere intuitivă și 
pe o arie mai întinsă a vieţii morale, portretul poate fi însuflețit 
în viitor. D-lui E. Lovinescu îi rămâne meritul unui început de 
netăgăduit prestigiu. 
ȘERBAN CIOCULESCU 


CRONICI 


CÂTEVA PRECIZĂRI DIN PUNCT DE VEDERE 
MEDICAL ASUPRA LUI EMINESCU 


Personalitatea lui Mihail Eminescu a fost studiată din nume- 
roase puncte de vedere, emițându-se cu acest prilej o seamă de 
caracterizări şi concluzii, cu totul false sau unilaterale, alături, 
fireşte, de altele care au izbutit să cuprindă cât mai întreg şi mai 
adevărat spiritualitatea creatoare a marelui poet. In cele ce ur- 
mează, ne propunem a aduce câteva precizări din punct de vedere 
medical asupra vieţii şi operii lui Eminescu, înlăturând astfel 
unele interpretări şi caracterizări greșite, ce întunecă şi nedreptă- 
tesc ființa şi sensul creației eminesciene. 

D. dr. Vlad a încercat a îngloba pe genialul nostru poet în 
Categoria schizofrenilor. In lucrarea sa psihanalitică, d. dr. Vlad 
ne descrie pe poet nu ca schizoid, ci ca schizofrenic, nu pe mar- 
ginea nebuniei, ci în plină demenţă precoce, cu un delir de gran- 
domanie, cu fenomene de narcisism, cu neputința de a se adapta 
realității, posedat de negativism, manifestând întoarcerea spre 
sexul propriu, precum şi tendințe către masochism, raptusuri, 
bizarerii și vergiluraţie. D-sa îşi fundează pretinsa constatare a 
acestor manifestări morbide, nu atât din faptele vieții lui Emi- 
nescu, cât mai ales din descrierile și din vorbele eroilor săi. Astfel, 
în judecarea narcisismului şi a întoarcerii la sexul propriu, d. dr. 
Vlad se bizue pe citate din «Postumele » lui Eminescu, despre 
care criticul G. Ibrăileanu s'a pronunțat definitiv de limpede, 
arătând că ele nu pot avea preţ decât ca documente pentru cerce- 
tătorii literari, dar că nu pot fi luate drept expresii estetice sau ca 
material reprezentativ pentru creaţia scriitorului. Autorul nu le-a 
judecat vrednice de a fi date la lumină și credem, împreună cu 
G. Ibrăileanu, că este o indelicateță şi o jignire adusă memoriei 
marelui poet, de a lua postumele drept elemente care l-ar putea 
caracteriza deplin. 

Medicul freudian mai susține că Eminescu nu a iubit niciodată 
şi că s'a iubit pe sine însuși ca faimosul Narcis. Bazându-se 

pe descrieri din « Geniu Pustiu » şi mai ales din « Cezara », fără să 
adâncească viața reală a poetului şi semnificaţia versurilor sale 
de un sublim lirism față de femeie, d. dr. Vlad identifică pe eroii 
din această epică cu însuși poetul. Cu alte cuvinte, socoteşte 
narcisismul drept punct central al simptomatologiei profund pato- 
logice a lui Eminescu. 

D. dr. Vlad susţine, mai departe, că poetul îşi alegea artiste sau 
femei măritate sau, în sfârșit, orice femeie din lumea lui Dumnezeu, 
pentru a le ridica pe un piedestal atât de înalt încât, fatal, ajungea 
la deziluzie, simțindu-se îndreptăţit, apoi, să le disprețuiască și 
explicându-și în deajuns de logic faptul că nu le putea iubi. 

Adevărul, credem că este altul. Cercetând şi viaţa poetului 
şi opera sa, precum și tălmăcirile criticilor, nu putem conclude 
decât că Eminescu a fost un hipersensibil la care toate bucuriile, 
întristările şi decepţiile au avut un ecou din cele mai puternice. 
A adorat și a blestemat femeia; a iubit voluptatea, dar totodată 
a gustat ani de zile, aşa cum a fost cazul cu Veronica Micle, câtă 
vreme aceasta a rămas soţia credincioasă a lui Ștefan Micle, far- 
mecul iubirii platonice. De asemenea, s'a mulțumit şi a fost fericit 
cu singura sărutare a Mitei Kremnitz. 

A studia pe Eminescu și a-l reduce la perspectiva freudismului, 
aşa cum procedează d. dr. Vlad, este exact cu faptul de a te 
privi şi a spune că eşti la fel cu "imaginile pe care ţi le reflectă 
acele oglinzi concave sau convexe atât de diformatoare. Eminescu 
posedând, după cum ne-a dovedit G. Ibrăileanu, un puternic simţ 
de autocritică şi un gust de-o rară finețe, împreună cu « marea 
exigență față cu sine însuși», cu «setea lui de perfecţie », rezultă 
cănua putut fi un schizofrenie, pentru simpla rațiune că schizofrenii 
nu posedă nici simţul autocriticii şi nici aspiraţiunea către o crea- 
iune desăvârșită. 

In ceea ce priveşte viața sentimentală a marelui poet, ne per- 
mitem a intra în oarecare amănunte, pentru a accentua carac- 
terul lui complex, care nu poate fi redus la viața sexuală, 
aşa cum încearcă freudiştii cu toate produsele estetice. Dimpo- 
trivă, Eminescu, fire hipersensibilă, a cuprins toate aspectele 
esenţiale ale sentimentalitătii și sensibilităţii, dragostea pură ca şi 
cea fizică, optimismul ca şi pesimismul, bucuria ca și tristețea, 
A-l reduce la cadrele explicaţiilor psihanalitice, iată o exagerare 
şi un unilateralism tipic neștiințifice. 

In decursul adolescenţei și al primilor ani de tinereţe, nu putem 
şti, într'adevăr, dacă geniul acesta a fost profund îndrăgostit de 
o țărancă, aşa cum crede d. G. Călinescu şi cum îl zugrăvește 
d. Cezar Petrescu în « Luceafărul », țărancă ce ar fi murit în lipsă-i, 
eveniment căruia i sar datori versurile din « Mortua est». D. dr. 
Vlad crede că acestea s'ar datori durerii pricinuite de moartea 

surorii sale Maria. In fond, nici o posibilitate de verificare a acestor 
presupuneri. Cert este că relațiile lui de dragoste intensă cu artista 
Eufrosina Popescu din trupa în care era sufler, dragoste cu o 
femeie frumoasă şi cu mulți adoratori, nu i-au putut întări cre- 
dinţa în fidelitatea femeii. Știm, de asemenea, că la Viena, asemeni 
oricărui student, lui Eminescu i-a fost dat să cunoască acele legături 
ușoare, fragile, care se fac şi se desfac, după capriciul şi farmecul 
unei zile de primăvară. Mai târziu, a cunoscut și a cântat în versuri 
nepieritoare toate aspectele unei vieți afective, de o extremă hiper- 
sensibilitate. In unele femeia este idealizată. In multe, tonul erotic 
predomneşte. In altele, dimpotrivă, femeia este privită ca o ma- 
donă: 
Atât de fragedă te-asemeni 
Cu floarea albă de cireș 
Și ca un înger dintre oameni 

In calea vieţii mele ieşi. 

Și-o să răsai ca o icoană 

A pururi verginii Marii 

Pe fruntea ta purtând coroană 

Unde te duci? Când o să vii. 


In foarte multe poezii, găsim îmbinarea celor două aspecte ale 
iubirii omenești, psihicul și fizicul. In scrisorile către Veronica 
Micle şi, mai ales, în cea dela 3 Iunie 1882, un an înainte de decla- 
rarea boalei, Eminescu crede în supremaţia dragostei aducătoare 
de fericire. lar când la București cunoaşte pe Mite Kremnitz și 
devine profesorul ei, alcătuind împreună un fel de dicționar etimo- 
logic al limbii române, se naşte o nouă iubire, dar cu caracter 
platonic, ce contrastează cu aspectul pasional şi absolut al dra- 
gostei față de Veronica Micle. Capitolul dragostei pentru Mite 
a fost limpede redat de d. Lovinescu, care a luat drept temă prin- 
cipală sărutul dat de poet Mitei, fără să meargă mai departe pe 
urmele dragostei înaugurate, Ne întrebăm cum se împacă acest 
aspect de iubire pură și dezinteresată cu concepţia d-lui G, Căli- 
nescu, care zugrăvește pe poet ca un erotic voluptos? D. E. Lovi- 
nescu a prins minunat de bine caracterul lui Eminescu care idealiza 
femeia și care adesea era fericit numai cu o dulce mângâiere, cu o 
desmierdare prin păr, cu un sărut pe ochii închişi. Sărutarea lui 
Eminescu nu a supărat pe Mite. A doua zi «când ne revăzurăm », 
scrie ea în memoriile ei, «în treacăt hotărirăm să ne iubim unul 
pe altul ca doi copii ». Iubirea dintre Eminescu și Mite Kremnitz 
se rezumă, așa dar, la o colaborare literară, învăluită într'o at- 
mosferă de farmec feminin şi pecetluită printr'o singură sărutare. 

Astfel de fapte trebue să ne decidă a dezbăra imaginea lui Emi- 
nescu şi de schizofrenie, şi de predominanţa erotismului voluptos, 

şi de vălul negru al pesimismului integral. Eminescu a cuprins 
şi a trăit toate aspectele sentimentalității umane în chip nespus 
de adânc şi de exemplar pentru a nu-l putea reduce la nici unul din 
aspectele-i particulare, pentru a nu-l mai putea diforma prin 
prismele interpretării freudiste sau materialiste. 

Incursiunea mea în acest domeniu este justificată şi mai mult 
de faptul că, din punctul de vedere al iubirii, autorii atât de numeroși 
care s'au ocupat cu biografia geniului român au expus concepţii 
diametral opuse. Mulţi au fost surprinși, de pildă, cum d. G. 
Călinescu, care a alcătuit cea mai completă monografie a poetului, 
a putut ajunge uneori la afirmări de felul acesta (şi care de sigur 
că nu constitue, din fericire, o obișnuință în lucrările sale) : « Emi- 
nescu era un tip sexual veneric, adică stăpânit de obsesia funcţiunii 
erotice, căutând dragostea cu femeia, victima mereu a improvi- 
zaţiei şi a absurdului ». Iar mai departe tot d. G. Călinescu scrie: 
«pentru Eminescu iubirea este un leagăn de desfătări venerice, 
o necesitate nu spirituală, dar afectivă, bine înţeles şi fiziologică, 
o nevoie de a trăi viața speciei cu toate deliciile de ordin sufletesc 
pe care conştiinţa le suprapune mecanismului reflex, dar în sfârșit 
un instinct», 


Am arătat netemeinicia unei astfel de exagerări şi reducții 
la un caracter atât de complex și de bogat, care a trăit toate fazele 
esenţiale ale sentimentalităţii cu o extremă hipersensibilitate. 

O altă chestiune în care medicina are de adus şi mai multe 
lumini este aceea a boalei lui Eminescu. Sunt aci o seamă de fapte 
şi de amănunte care nu au fost puse în deajuns în relief şi nici 
relevant corelate. De pildă, nu s'a accentuat şi analizat faptul 
că afecțiunea cerebrală a celui mai mare poet al nostru se desfă- 
şoară în curs de şase ani, din Iulie 1883 până la 15 Iulie 1889, 
durată neobișnuit de îndelungată. În majoritatea cazurilor, evoluția 
paraliziei generale progresive e mai rapidă. 


In mersul acestei cerebropatii, întâlnim o seamă de remisiuni 
care posedă şi semnificații spirituale şi tălmăcesc condiţiile care 
au dus la nimicirea lui Eminescu. In timpul acestor remisiuni, el 
își reîncepe ocupațiile de gazetar, publică articole pline de bun 
simţ, citește cu glas şovăelnic, în cercul Junimei, piesa «Lais » 
uitând, totuși, să spună că e vorba de-o traducere din Augier. 

Boala lui Eminescu este, prin urmare, întretăiată de lungi 
remisiuni. Prima remisiune, după o cură de repaos şi probabil 
după un tratament judicios, are loc după internarea sa la Viena 
în sanatoriul Obersteiner. Atunci scrie prietenului său Chibici 
Râureanu: «nu sunt deloc în stare să-mi dau seama de boala 
cumplită prin care am trecut, nici de modul în care am fost 
internat aci în ospicial de alienați. Știu numai că boala intelectuală 
mi-a trecut», 

Vom recapitula mersul boalei după o seamă de date precise, 
parte culese de d. G. Călinescu, și după o observaţiune medicală 
provenind din hârtiile găsite la Cornelia din Moldova, aflate în 
posesiunea d-lui G. Potra, profesor. Boala se confirmă prin schim- 
barea profundă a caracterului, pierderea noţiunei de timp şi de 
spaţiu, irascibilitate, apoi amenințări cu uciderea. D-na Slavici 
la care şedea în gazdă Eminescu scrie desperată lui Maiorescu: 
«vă rog faceți ceva ca să scap de el, că e foarte rău». 


Eminescu este internat la ospiciul Caritatea al D-rului Suţu în 
Iulie 1883, spre întristarea amicilor și bucuria dușmanilor în cap 
cu Macedonski, care scrie atunci faimosul pamflet, ce, în loc să 
ucidă pe marele poet, l-a ucis pe el însuși. D. G. Călinescu notează 
că « Veronica Micle aflată de Iacob Negruzzi în societatea unui 
ofiţer ar fi primit știrea cu nepăsare şi ironie ». In Noemvrie 1883 
a fost dus la sanatoriul vienez al d-rului Obersteiner, unde şade 
până în Februarie 1884. Inainte de a se înapoia în ţară, face un 
drum prin Italia, la Veneţia și Florenţa. Dar locurile acestea splen- 
dide nu-l atrag. Are mereu gândul către ţară. Revine la Iași, unde 
îl încălzeau atâtea amintiri și unde avea prietenia lui Creangă. 
Incepe să lucreze. I se dă în cei doi ani ce îi petrece la Iași locul 
de bibliotecar la Universitate şi apoi o suplinire de istorie la școala 
comercială. Dar suferința lui e groaznică pentrucă-şi dă seama 
limpede de deficitul său intelectual. Pentru ca să uite, reîncepe 
a colinda crâşmele celebre ale Iașului, «La Bolta Rece », la Re- 
pedea, pe la viile renumite din jurul capitalei Moldovei. Eminescu 
începe să dorească vinul ca să își poată redobândi o vigoare inte- 
lectuală dispărută. 

Socotesc că Eminescu n'a fost niciodată un alcoolic în adevă- 
ratul înțeles al cuvântului. Pentru el, vinul era în timpul depre- 
siunilor sufleteşti un mijloc de uitare și de alinare. 

In anii 1885 şi 1886, vara, face băi de nămol la Liman, lângă 
Odessa și la Repedea. Dar manifestările morbide se accentuează. 
Devine agresiv pe stradă cu femeile, face zgomot şi turbură ordinea 
publică. In urma nui raport medico-legal al profesorului Gh. 
Bogdan, e transportat la ospiciul de alienaţi dela Mănăstirea Neam- 
tului, unde rămâne până în Aprilie 1887, când părăsește mânăstirea 
luat, sub îngrijirea surorii sale Harieta, la Botoșani. 

Aci starea i se îmbunătățește. Excitaţiile maniace contenesc; 
dar are mai multe faze de melancolie. In cursul verii 1887, e adus 
la Iași ca să fie văzut de medicii de acolo. Profesorii Negel şi Riegler 
îl trimit să facă băi de iod la Hall și îi prescriu fricțiuni mercuriale. 
Fapt important este că în Septemvrie se întoarce mult mai bine 
şi e mai sociabil. Putea scrie acum din nou. 

Semnalăm că în cursul ultimilor ani se plângea mereu de niște 
răni la picioare și chiar în protocolul necropsiei sunt semnalate 

cicatrice pretibiale. Acestea nu puteau fi decât gome specifice. 
Influenţa fricțiunilor mercuriale a fost bună și asupra stării psihice 
și asupra ulcerațiunilor de pe gambe. 


Interesându-mă de boala lui Eminescu, m'am adresat şi d-lui 
A. C. Cuza, unul dintre puţinii care au cunoscut pe poet și sunt 
în viaţă. Iată ce mi-a răspuns printre altele profesorul Cuza: «a 
fost o nenorocire a timpului, mai întâi. Căci dacă ar fi fost să tră- 
iască în zilele noastre, câteva injecții i-ar fi salvat viața şi o dată 
cu dânsul atâtea opere ce era să mai producă, pierdute astăzi 
pentru totdeauna. Dar pe lângă nenorocirea timpului, se adaogă 
și nenorocirea oamenilor. Căutarea lui Eminescu nu a fost ceea ce 
trebuia să fie. Un exemplu : la ọ Noemvrie 1886 a fost internat la 
ospiciul de alienați dela Mănăstirea Neamţ, din ordinul Munici- 
palităţii Iașului... De ce în ospiciul de alienați dela Neamţ, cu 
nebunii, și nu într'o casă de sănătate, ca să fie îngrijit în mod siste- 
matic, științific de boala ştiută de care suferea? » 

Sifiligratii şi neurologii au observat, adesea, faptul clinic inte- 
resant că existând bogate erupțiuni și ivindu-se gome multiple 
cutanate, manifestările viscerale, mai ales cele cerebrale, se ate- 
nuează. Adesea, cele mai grave localizări meningo-encefalitice se 
ivesc tocmai la bolnavii care nu au avut manifestațiuni cutanate. 
D. A. C. Cuza, deși nu e medic, mi-a arătat, cu admirabil spirit 
de observaţie, că agravarea simptomelor nervoase ale lui Eminescu 
a coincis la ospiciul din Neamţ cu închiderea gomelor pretibiale. 

La 10 Aprilie 1887, e luat şi îngrijit de sora sa Harieta la Boto- 
șani. Tratamentul specific instituit acolo de un renumit practician, 
d-rul Isac, face minuni. Acelaşi tratament, impus și în vara urmă- 
toare la Iaşi de medicii numiți mai sus, îi refac viaţa. Iodul și fric- 
ţiunile mercuriale i-au redat acea lungă remisiune ce i-a îngăduit 
perioada de activitate dela București, 


Din nefericire, acolo nu s'a mai căutat deloc, ducând pe deasupra 
o viață plină de necazuri și lipsuri, ca și o seamă de excese ce, în 
cele din urmă, îl conduc la ospiciul d-rului Suţu. Luesul cerebral, 
curabil la început, s'a adâncit în scoarța cerebrală și a isprăvit 
cu acele aderenţe meningo-encefalitice, caracteristice paraliziei 
generale progresive. Socotesc evident că la început Eminescu a 
avut numai sifilis cerebral, şi ulterior i s'a dezvoltat paralizia gene- 
rală progresivă. Așa dar, este adevărat că alături de nenorocirea 
timpului, Eminescu nici pentru stadiul ştiinţei din epoca sa nu 
a fost bine căutat. Acestor două pricini se datorește pierderea 
celui mai mare poet al României. 

In privința morţii lui Eminescu sunt, iarăşi, câteva elemente 
de precizat. Un an înainte de moarte, în 1888, poetul cunoaște 
încă o perioadă de limpezire a inteligenței şi voinţei sale creatoare. 
E redactor la « România liberă » şi apoi în fruntea unui grup de 

tineri scoate, împreună cu Al. Hodoș, un ziar cu titlul « Fântâna 
Blanduziei ». Tot în decursul anului acesta a cetit piesa « Lais », 
acceptată la Teatrul Naţional, dar care nu era decât o traducere 
din Emile Augier. Adeseori, poetul recită versuri înfăptuite mai 
de mult, frânturi din autorii clasici și, chiar mai târziu, fiind internat, 
din memoria sa prodigioasă se ridică la suprafață crâmpee incoe- 
rente din operile literare. Cităm din observaţiunea medicală 
găsită la Cornelia din Moldova: «ca dovadă a dezechilibrului 
intelectual, sunt şi citațiunile ce le face mereu din operele autorilor 
greci și latini, fie din acele ale sanscriţilor, fie din propriile sale 
producțiuni de altă dată, fără șir, fără logică între ele». 

Către finele anului 1888 şi până la 3 Februarie 1889, când e 
internat din nou, amicii observă la Eminescu o apatie morală, 
o dezechilibrare mintală și decadență intelectuală. Devine violent 
şi iritabil. Provoacă certuri în public, cerând să bea şi neplătind. 
Un delir erotic îl cuprinde la Oppler, unde cântau nişte artiste 
germane și suedeze. Internat la ospiciul d-rului Suţu, se întrebă, 
totuși, de ce a fost adus acolo şi nu-și dă seama de starea celorlalți 
bolnavi. Găsim în observaţiunile și descripţiile pe care le urmăm 
simptomele ce însoțesc de obicei, paralizia progresivă: undula- 
țiunea fibriliară a mușchilor limbii și tremurul buzelor. Moartea 
se anunța, aşa dar, implacabilă. 


In ceea ce priveşte incidentul cu lovirea la cap cu o piatră 
asvârlită cu o praștie de către un alienat, putem afirma cu exactitate 
că acest incident nu a fost decât o cauză ocazională și îndepărtată 
a morţii. Rana produsă numai asupra tegumentelor în regiunea 
parietalului, pe o întindere de 2 cm., era pe cale de cicatrizare, 
Se infectează, însă, cu streptococ, ce-i produce un erizipel și care 
se întinde pe tot gâtul şi toracele. 

Această infecțiune supra-adăogată era şi ea pe cale de vin- 
decare, organismul puternic al poetului biruind şi această compli- 
cațiune. Dar spre dimineața zilei de 15 Iunie, deci la o diferență 
de multe zile după traumatismul cranian, sucombă brusc în 
urma unui acces cardiac urmat de sincopă mortală. Eminescu 
mai avusese astfel de fenomene de insuficiență cardiacă în timpul 
ultimei internări. Actul de deces a avut ca martori, la Oficiul 
stării civile, doi infirmieri, neștiutori de carte, care au semnat 
prin punere de deget. 


Din protocolul necropsiei, făcută de profesorii Aleseanu și 
Suţu, găsim câteva date precise. Mai întâi, se spune acolo că 
greutatea creerului ar fi fost de 1490 de grame. (D. G. Călinescu 
dă cifra de 1400 de grame). 

Lesiunea meningo-encefalitei specifice era foarte accentuată în 
lobul frontal și occipital. Regiunea psiho-motrice ar fi fost relativ 
mai puţin atinsă. 

Credem și repetăm că dacă leziunea a îngăduit atât de lungi 
remisiuni, aceasta se datorește faptului că, la început, procesul a 
fost mai mult meningeal, realizând chiar o formă curabilă a avariei 
cerebrale şi numai ulterior straturile corticale cu multiplele centre 
celulare și anastomazele lor au fost distruse de procesul luetic. 

Necropsia a mai arătat că valvulele aortice erau atinse pe supra- 
fața lor arterială şi că plăci întinse și proeminente se găseau pe 
fața internă a aortei. De asemenea, există și o leziune a mușchiului 
inimii, a miocardului. Slăbit în urma erisipelului, care i-a atins 
miocardul, nu a mai putut rezista, şi Eminescu se stinge în ziua 
de 15 Iunie 1889, în al 40-lea an al vieţii, Conchidem, așa dar, 
în mod precis că avaria cerebrală a urmat la Eminescu două stadii: 
unul cu posibilităţi de curabilitate, meningeal, și care explică 
lungile și multiplele remisiuni ; al doilea terminal, realizând paralizia 
generală progresivă, care, pe atunci când nu exista tratamentul 
malarioterapic, constituia o condamnare la moarte. Iar sfârșitul letal 
nu s'a datorit decât slăbirii organismului, în urma infecției strepto- 
cocice, ce a succedat loviturii cu piatra în regiunea parietală. 
Ultimul moment al dramei și care nu a fost pus în evidență însă, 
sincopa terminală, s'a datorit, fireşte, slăbirii inimii. Miocardita 
și aortita specifică găsite la necropsie explică, hotăritor, că sfârșitul 
marelui poet prin sincopă a fost pricinuit de această dificiență 
cardiacă. Se poate conchide că rănirea cu piatra și erisipelul au 
fost cauze ocazionale și că Eminescu a murit din cauza inimii 
atinse, ca şi creerul, de treponema palidă. 

Poate cunoscând şi aceste adevăruri şi precizări ne vom putea 
da seama și mai adânc de realitatea existenţei lui Mihail Eminescu, 
de complexitatea și monumentalitatea trăirii sale, pricepând mai 
deplin tâlcul unei fraze dintr'o însemnare a sa de pe marginea 
unei variante a Luceafărului, aflată în colecția de manuscripte a 
Academiei («motto » la «Luceafărul» d-lui Cezar Petrescu): 
«dacă geniul nu cunoaște nici moartea și numele lui scapă de 
noaptea uitării, pe de altă parte însă pe pământ nu e capabil de 
a ferici pe cineva, nici capabil de a fi fericit, El n’are moarte, dar 
n'are nici noroc >. 

Prof. Dr. C. BACALOGLU 

De zece ani, atenția lumii științifice e încordată asupra 
săpăturilor și descoperirilor arheologice dela Ras Shamra, unde 
savantul şi răbdătorul Claude F. A. Schaeffer, conservator la 
Muzeul de antichități naționale din Saint-Germain, a izbutit să 
scoată la iveală vechea cetate Ugarit situată pe coasta nordică 


640 REVISTA FUNDAȚILOR REGALE 


a Siriei, cetate bine cunoscută prin documentele dela El-Amarna. 
Surpriza săpăturilor dela Ras-Shamra a constituit-o «bib- 
lioteca » de tablete acoperite cu o scriere cuneiformă alfa- 
betică. Fără să fie ajutați de un text biling, Hans Bauer, Ed. 
Dhorme și Ch. Virolleaud au izbutit să citească aceste tablete 
scrise într'o limbă semită care poate fi considerată ca proto- 
feniciană. Cel dintâi care are meritul descifrării acestor docu- 
mente este Hans Bauer (într'o comunicare la Academia de In- 
scripțiuni, 23 Mai 1930; cf. cartea lui Bauer, apărută în Octom- 
vrie 1930, Das Alphabet von Ras Shamra, Halle a. S., ed. Max 
Niemeyer, unde se găsește bibliografia completă a problemei). 
Restaurarea precisă a semnelor alfabetice și stabilirea gramaticei 
acestei limbi dela Ugarit s'au făcut datorită mai ales eforturilor 
lui Charles Virolleaud. Primele texte complete, transcrise și co- 
mentate, le publică Virolleaud (La legende phenicienne de Danel, 
Paris, Ed. Paul Geuthner, 1936; La legende de Keret, Paris, Ed. 
Paul Geuthner, 1936; alcătuesc tomurile I—II din «Mission 
archéologique à Ras-Shamra», care apare sub conducerea lui 
Schaeffer). 


Importanța covârșitoare a descoperirilor dela Ugarit n'ar fi 
putut străbate în cercurile largi ale cercetătorilor istoriei reli- 
giunilor și ai Vechiului Testament, dacă René Dussaud n'ar fi 
publicat o carte de sinteză asupra problemei: Les découvertes de 
Ras Shamra (Ugarit) et l Ancien Testament (Ed. Paul Geuthner, 
Paris, 1937, 130 pagini in-40, 30 frs.). René Dussaud a luat el 
însuși parte la truda descifrării şi comentării textelor dela Ugarit. 
In numeroase studii, publicate mai ales în revista Syria și Revue 
de L'histoire des religions, Dussaud a încercat să desprindă semni- 
ficaţiile culturale şi religioase ale acestor texte obscure. Cartea de 
faţă însă este o adevărată sinteză, accesibilă unui cerc mai larg 
de cititori, şi a fost alcătuită cu prilejul unor conferinţe ţinute 
de sclipitorul orientalist francez la Ashmolean, la Oxford. René 
Dussaud face parte, după cum se ştie, dintre acei foarte rari orien- 
talişti care, deşi lucrează în domenii variate, nu se înspăimântă 
de «sinteze». Cartea lui despre civilizațiile pre-helenice este, 
încă și astăzi, o carte clasică. Micul și elegantul studiu despre 
Cântarea Cântărilor, ca și « Introducerea » sa în istoria religiunilor, 
ca şi « Originile cananeene ale sacrificiului israelit », ca și lucrările 
mai inaccesibile asupra topografiei Siriei — dovedesc un sigur 
instinct de orientare în oceanul erudiției şi o admirabilă claritate 
în expunere. Cunoscător al preistoriei şi protoistoriei basinului 
mediteranean, bine informat în istoria religiunilor, specializat mai 
ales în filologia semită și în Vechiul Testament — nimeni altul 
nu era mai în măsură ca el să încerce cea dintâi privire de an- 
samblu asupra descoperirilor dela Ugarit. 


UGARIT ŞI VECHIUL TESTAMENT 641 


In cartea de care ne ocupăm, după ce aminteşte rezultatul 
celor mai însemnate săpături din secolele XIX—XX în Siria și Pa- 
lestina (p. 9—14), René Dussaud rezumă concluziile asupra stra- 
turilor dela Ras Shamra (p. 15—25). Au putut fi deosebite cinci 
niveluri, adică cinci civilizații succesive; cea mai veche, încă in- 
suficient cunoscută, aparține neoliticului, a treia se desfăşoară în 
mileniul IV—III, în a patra domină elementul fenician, în a cincea 
(sec. IV a. Chr.) intervin elemente acheene, emigrate de pe con- 
tinent. «A ce moment la population d'Ugarit offre le mélange 
le plus curieux. Les chefs de la ville, notamment le roi, si l’on 
en juge par le nom de Nigmad (Nigmeas), sont des Mitanniens 
dont nombre pouvaient être nés en Syrie. On compte aussi des 
Syriens de tout bord, des Phéniciens et des Palestiniens, des Hit- 
tites, des Khurrites (confondus alors avec les gens de Mitanni), 
des Chypriotes, des Achéens ou Mycéniens. A côté des textes 
dits phéniciens, on en possède en khurrite ou dialecte voisin, en 
accadien et même en sumérien » (p. 21—22). Un asemenea con- 
glomerat de rase, culturi şi graiuri, presupune o istorie de mai 
multe ori milenară. Intr'adevăr, la Ugarit domină pe rând cultura 
mesopotamiană, feniciană, hitită, egeeană. Legenda lui Cadmos 
— care nu era, probabil, fenician, ci un grec care a trăit în Fe- 
nicia — trebuie privită acum într'altă lumină. Influenţa orientală, 
atât de sensibilă în lumea miceniană, nu se datoreşte negustorilor 
fenicieni care navigau în Egeea şi atingeau Grecia, așa cum credea 
Helbig, ci, dimpotrivă, ea a fost adusă chiar de populaţiile 
egeene care au trăit în Fenicia (p. 23). In continuu se perindă 
prin Ugarit neamuri străine. Spre sfârşitul secolului XIII a. Chr. 
năvălesc populaţii aspre, necioplite, « popoarele dela mare», din 
textele egiptiene. Probabil că aici, în nordul Siriei, s'au oprit 
aceste neamuri «barbare » înainte de a cobori spre Egipt. Atunci 
se observă la Ugarit o violentă ruptură cu civilizaţia stabilită pe 
fondul fenician. Atunci tăblițele de cărămidă feniciană miturile 
feniciene sunt sfărâmate, şi se fac ziduri din ele... 

Un capitol copios dedică Dussaud oraşului Ugarit şi artei 
feniciene (p. 27—46). Regele Nigmad, care era străin, dovedea 
totuși o mare dragoste pentru ţara sa nouă, şi, în «biblioteca» sa 
din Ugarit, s'au găsit vechile mituri și legende arhaice feniciene, 
pe care scribii le transcriseseră special din porunca și pentru folosul 
regelui. Datorită în bună parte acestui interes al regelui Nigmad 
pentru trecutul fenician, ni s'au păstrat preţioasele legende, 
care aruncă o lumină nouă asupra timpurilor pre-mozaice. In 
ceea ce privește arta din mileniul II, s'au identificat la Ugarit 
influenţe egiptiene (p. 35, 37), asiatice (mitaniene, p. 38), mice- 
niene (p. 37). « Ainsi l’art phenicien est constitué par un mélange 
de styles non completement assimiles; mais ces emprunts artisti- 

ques n'exercent aucune influence sur les concepts religieux » 
(p. 41). Se verifică, încă o dată, incapacitatea plastică a semiţilor, 
compensată printr'o industrie prosperă, polistilistică (p. 42—43). 
Influenţa cretană se verifică nu numai în ceramică, dar şi în pietrele 
tombale. Arta feniciană dela Ugarit decade, ca şi întreaga cultură, 
după năvălirea « popoarelor dela mare ». 


O completă dare de seamă asupra descifrării cuneiforme alfa- 
betice dela Ugarit, cu bibliografia critică necesară (p. 47—53) — 
aduce încă o dovadă de sforțările pe care le făceau Cananeenii 
pentru a simplifica scriptura egipteană; fără să izbutească, fireşte, 
deoarece până la urmă preferau sistemul accadian. E interesant 
de ştiut că exista, și la Ugarit, ca în Mesopotamia, o adevărată 
școală de scribi, unde se studiau limbile accadiană, sumeriană, 
khurrită şi protofeniciană (p. 47). Cercetând habitatul primitiv 
al Fenicienilor (p. 55—63), Dussaud ilustrează condiţiile în care 
s'a născut comerțul fenician, ocuparea de către Fenicieni a tinu- 
tului Libanului și crearea acelei prodigioase marine care a făcut 
din Fenicieni stăpânii mărilor. 

Oricât ar fi de interesante lămuririle pe care textele dela Ugarit 
le aduc problemelor de istorie veche, ele sunt întunecate de 
importanța religioasă a acestor texte. «Ce qui frappe surtout 
chez les Canancens, c'est la médiocrité morale », scria recent 
H. Beer, după Mommsen şi atâția alții. Literatura religioasă 
feniciană modifică întru câtva opinia aceasta prea categorică. 
In capitolul Panthéon et mythes (p. 65—93), René Dussaud traduce 
un număr suficient de texte dela Ugarit, și rezumă altele, în aşa 
chip încât mitologia feniciană își capătă de acum înainte un loc 
autonom în istoria religiunilor. Zeul suprem, Ba'al, Hadad, pare 
a fi fost adoptat tardiv de Fenicieni, după ce ei ocupaseră 
Libanul (p. 69)). Deşi Dussaud nu stărue asupra acestui amănunt, 
nu rămâne îndoială că înainte de Hadad, Fenicienii adoraseră 
— ca divinitate supremă — o « Mare Mamă » (poate, cea care a 
devenit mai târziu Ashera?). Este un lucru bine stabilit astăzi 
anterioritatea cultului Marei Zeiţe în toate civilizațiile arhaice 
afrasiatice (cf. cartea noastră Yoga, p. 279 şi urm,), precum şi 
rolul femeii în societăţile asianice (cf. Contenau, Manuel d'ar- 
cheologie orientale, vol. I, Paris, 1927, p. 293 şi urm.). De altfel, 
numele Asherat se integrează perfect în seria numelor semitice 
ale Marei Zeite: Atargatis sau 'Atar'ate în Siria, Athtar în Arabia, 
Ishtar la Babilon, Astarteea în Fenicia clasică, etc. (cf. ipotezele 
lui Przyluski asupra originii acestor nume, Les noms de la Grande 
Déesse, « Revue de Phistoire des religions », 1932, p. 182—192). 
La Ugarit se mai cunoştea o zeiță, alături de Asherat. Era Anat: 
«son caractère guerrier avait frappé les Égyptiens de la seconde 
moitié du II millénaire, qui lont representee à cheval et armée » 

(Dussaud, p. 71). Cruzimea războinică este și ea o formă a 
« Marei Zeiţe », căci războiul e un semn al morții (cf. Przyluski, 
Le culte de la grande déesse, « Revue de l’histoire des religions », 
1933, p. 50—66; în deosebi p. 58). Anat pe cal şi înarmată amin- 
teşte atâtea din « Marile Zeiţe» comune civilizaţiilor Asiei (cf. 
Max Semper, Rassen und Religionen im alten Vorderasien, Heidel- 
berg, 1930, p. 190 sq., p. 275 sq.). 

Importanța textelor mitologice dela Ugarit se vede atât în 
mitul lui Ba'al şi Aliyan (p. 71—81), cât şi în legenda lui Danel 
(p. 86 și urm.). Mitul lui Ba'al și Aliyan aduce încă o verigă la 
lanţul mitului zeului vegetației, studiat de Frazer, Cumont și alţii. 
Cu acest prilej, expresia din Exod, III, 8: « ţară în care curge lapte 
şi miere» pare a-şi găsi adevăratul ei sens. Căci textul fenician 
vorbește aproape în termeni biblici: « Cerurile vor face să plouă 
grăsime, Râurile vor face să curgă miere » (p. 79). E vorba, pro- 
babil, de o ţară unde abundența apelor asigură înmulţirea vitelor 
(« grăsime», «lapte») şi creşterea vegetației (« miere »). Acesta ar fi 
sensul « concret » al expresiei biblice; care nu umileşte întru nimic 
sensul său « mistic ». (Există, se știe, o « geografie mistică » alături 
de geografia reală; un Ierusalim ceresc, un «centru polar», o 
«insulă albă », etc. — realități pe un nivel mistic, simbolizând 
anumite stări de cunoaștere mistică.) 

Legenda lui Danel pare că s'a dezvoltat şi ea tot în jurul cultelor 
agrare (p. 86). Ne aflăm, așa dar, în acelaşi climat religios medi- 
teranean, bine cunoscut prin religiile lui Tammuz și ceilalți zei 
ai vegetației. Dar cât de viu şi de proaspăt se desenează acum 
acest cult fenician, după descoperirile dela Ugarit... 

Intr'un ultim capitol, studiind raporturile cu Vechiul Testa- 
ment (p. 95—113), Dussaud analizează toate lămuririle pe care 
textele dela Ugarit le aduc înțelegerii Scripturii. Nu e locul aici 
şi-nici nu e de competența noastră să le însemnăm pe toate. 
Amintim numai că legenda lui Keret aruncă o cu totul altă lumină 
asupra Feniciei, Negebului şi Edomului din mileniul II a. Chr. 
Aceste populaţii sunt departe de a fi barbare, așa cum lăsau a 
crede textele egiptiene (p. 106). Se poate chiar vorbi de un « răz- 
boi religios», între părtizanii cultului lunar și solar — război 
care coincide cu «reforma » lui Amenophis IV, și care se sfârșește 
cu victoria cultului soarelui. « Liinterât de cet épisode est de nous 
aider à comprendre comment le mouvement, ă la tête duquel se 
place Moise, a pu comporter non seulement une rupture politique 
avec le groupe méridional des Cananéens, mais aussi une rupture 
religieuse qui se répercutera tout au long de Phistoire d'Israël » 
(p. 106—107). Rolul « Terachiților » care promovau cultul lunar 
pare a avea o imensă importanță, dacă admitem un raport 
etnic între Terachiții din textele dela Ugarit și Abrahamiți (p. 

108—109). In sfârşit, multe puncte controversate din vechiul 
ritual mozaic pot fi luminate. Organizarea sacerdotală a Fenicie- 
nilor, sacrificiul molk, sacrificiul de comuniune, ofrandele, etc., 
toate amănuntele vieții religioase cananeene capătă astăzi o 
nouă verificare. Identitatea sacrificiilor izraelite pre-mozaice cu 
sacrificiile cananeene — pe care Dusaud o afirma în cartea sa 
din 1921 — este deplin demonstrată. Și se poate afirma, în urma 
descoperirilor dela Ugarit, că Izraeliţii aveau toate ritualele înainte 
de intrarea lor în Canaan (p. 113). Căci, până în mileniul II, 
triburile izraelite făceau parte din grupul cananean, în strânsă 
legătură cu Edomiţii și Fenicienii (p. 115). Textele dela Ugarit 
«obligent ă conclure que les recits israclites se sont conserves 
grâce à la tradition écrite, ce qui modifie radicalement le point 
de vue de l’école de critique biblique » (p. 116). Afirmația aceasta 
va fi, fără îndoială, controversată. Pentrucă o bună parte din cro- 
nologia «şcolii critice » ar trebui astfel să cadă. « Ce sont des ren- 
seignements positifs, parce qu’écrits anciennement, que l'Ancien 
Testament nous conserve sur la situation des Israélites avant 
leur instalation en Canaan » (p. 117). Dacă lucrul acesta e adevărat, 
trebue să se renunte la ipoteza că povestirile biblice au fost arbitrar 
adunate de scribii din secolele IX și VIII. O continuitate istorică, 
se adaogă astfel pseudo-continuităţii orale în care se credea până 
acum. Vechiul "Testament, în afară de miracole de morală și 
mistică, mai cuprinde, deci, şi foarte veche, și foarte bună istorie... 


MIRCEA ELIADE 


NOTĂ LA « WUTHERING HEIGHTS» 1) 


Au trecut aproape opt ani de când am citit pentru prima 
oară « Wuthering Heights », romanul Emilyei Brontë, și nu-mi 
dădeam seama cât de mult îl uitasem, deși continuam să-l număr 
printre amintirile mele literare cele mai scumpe. 

Sunt cărți care, după ce le-ai uitat povestea și după ce și-au 
pierdut treptat în memoria noastră conturul, lasă în urma lor 
un fel de lumină care nu se stinge niciodată, un fel de sunet 
pe care-l vei recunoaște totdeauna printre o mie de sunete uitate. 

Este o virtute poate numai a poeziei şi a muzicii de a ne lăsa 
emoții mai durabile decât amintirea lor materială. 

De sigur nu voi putea spune, cu cartea închisă, versurile 
Herodiadei lui Mallarme, și nici nu voi putea număra în gând, 


1) Emily Brontë, La răscruce de vânturi. Roman, Fundaţia pentru lite- 
ratură şi artă « Regele Carol II». 


NOTĂ LA s WUTHERING HEIGHTS » 645 


măsură cu măsură, o anumită sonată de Beethoven, dar și una și 
cealaltă își păstrează pentru mine un gust distinct, chiar dacă 
mi-ar fi greu să-l definesc, o calitate emoțională proprie. 

Păstram din prima citire a romanului « Wuthering Heights», 
o imagine mereu mai depărtată, cu cât anii treceau, dar în schimb 
gustul intim al acestei cărți mi s'a părut totdeauna viu. Dacă 
figurile eroilor se pierdeau în ceața uitării, dacă întâmplările cărții 
deveneau nesigure, dacă decorurile aspre și peisajele sălbatice, în 
care se desfășoară povestea, se decolorau treptat, nu e mai puţin 
adevărat că dincolo de toate acestea, rămânea un suflu de poezie, 
pe care uitarea nu-l putea acoperi. 

N'aș fi putut istorisi decât foarte vagi lucruri despre « Wu- 
thering "Heights ». Deşi e o povestire romantică, aprinsă, cu oameni 
viforoşi, cu pasiuni întunecate, o uitasem aproape în întregime. 
Nu ţineam minte decât atmosfera stranie ce se desprinde din 
paginile ei. E o carte lunatecă, turmentată, o carte bătută de vân- 
turi — acele vânturi aprige pe care le amintește cu atâta putere, 
titlul ei intraductibil. 

Mai puţin şi mai mult decât o amintire, romanul Emilyei 
Brontë îmi lăsase un sentiment de tristețe şi de teroare, sentiment 
supraviețuind parcă unui vis uitat. 

După opt ani, nu fără oarecare teamă am redeschis vechea 
carte, astăzi tradusă și tipărită în româneşte... 


* 
% * 


Recitirea unei cărți, pe care altădată ai iubit-o prea mult, nu 
este — ca și revederea unui loc ce ţi-a fost pe vremuri scump — 
lipsită de primejdii. S'ar putea să te aștepte o deziluzie. S'ar 
putea să nu mai regăsești nimic din ce te-a încântat cu ani în 
urmă, și să nu mai înţelegi vechile tale emoții. 

« Wuthering Heights » a rămas însă aceeași poveste miracu- 
loasă, pe care am cunoscut-o întâia oară. 

Carte zbuciumată, când străbătută de cumplite viziuni dră- 
cești, când înseninată de imagini pure și odihnitoare... Carte 
aspră, în multe din paginile ei, purtând parcă sigiliul unui ble- 
stem. E una din cele mai sumbre poveşti de iubire din câte am 
cunoscut. 

Tragica pasiune care îi uneşte și îi desparte pe Heathcliff şi 
pe Catherine Earnshew este poate fără exemplu în literatura 
romanelor de dragoste. Ce pereche stranie și ce destin întunecat | 
Până dincolo de viață, până în lumea fantomelor, se vor chema 
fără glas, unul pe celălalt. 

Cititorul urmărește cu neliniște împlinirea acestui destin, pe 
care nu-l înțelege. 

Literatura ne-a învățat să aprobăm sau să dezaprobăm. In 
Citirea unei cărți, ne place să luăm parte la tot ce să întâmplă 
și le dăm eroilor prietenia sau aversiunea noastră, 

Dar oamenii din « Wuthering Heights » ne derutează. E ceva 
demonic în ei, o înspăimântătoare voință de a face rău, dar, 
în același timp, este o putere cutremurătoare de iubire, 

Simţi că întradevăr —așa cum spune un teribil cuvânt al 
lui Heathcliff — ei pot iubi într'o singură zi, mai mult decât 
alți oameni în optzeci de ani. 

Sunt pasiuni ce ard limitele unei conștiințe normale și trec 
mai departe spre demenţă, spre atrocitate și poate spre cine ştie 
ce neînțeleasă liniște finală. 

La toate acestea, cititorul azistă dezorientat, orbit şi de fla- 
cările ce țâșnesc din carte, dar și de petele mari de întuneric ce 
rămân în urma lor. 

Să se apropie de aceste fantomatice apariții omenești, nu 
îndrăznește, iar să le deteste, simte că nu are dreptul, 

O mare iubire duce cu sine și blestemul și iertarea ei. 


Ce e greu de înțeles, este că « Wuthering Heights» a fost 
scris de o femeie, și nu de o femeie care să fi cunoscut viaţa, 
care să fi dus o existenţă excepțională și să fi privit în față mari 
aventuri personale, ci de o fată de ţară, pierdută într'un colț de 
provincie, unde moartea avea s'o ajungă în plină tinerețe. 

Emily Brontë era o domnişoară, Intrebuinţez într'adins acest 
cuvânt, căci totul trebue să fi fost cuviincios și bine crescut în 
casa surorilor Brontë, în casa domnişoarelor Brontë. 

Emily, Charlotte şi Anne! Când mă gândesc la ele, la ce 
trebue să fi fost viaţa lor în orășelul din Yorkshire, îmi place 
să le văd sub înfățișarea candidelor eroine, pe care ni le-a prezen- 
tat acum vre-o doi ani un admirabil film de cinematograf: « Fetele 
doctorului March ». Până și trăsăturile feţei mi se pare că sunt 
aceleași, şi, deși n'am văzut nici un portret al Emiliei Brontë, 
nu cred că fac un prea mare abuz de închipuire, dacă mi-o ima- 
ginez ca pe un fel de Catherine Hepburn. In orice caz, este în 
« Wuthering Heights » o notație care îmi permite această libertate. 


« Actuala Caterină nu semăna cu ea decât prin fruntea lată şi prin nările 
ei care îi imprimau anumită mândrie, fie că ea o vrea sau nu» (p. 456). 


Fruntea lată, nările deschise, mândria involuntară, iată aproape 
un portret. 

Cum din mintea şi sufletul unei domnișoare din Yorkshire, 
a ieșit o carte atât de turmentată, plină de atâtea neliniști, sfâșiată 
de atâtea strigăte, este într'adevăr de neînțeles. 


NOTĂ LA e WUTHERING HEIGHTS» 647 


N'a înţeles nici sora mai mică a Emilyei, blânda Charlotte, 
care avea să scrie mai târziu o prefață speriată pentru a doua 
ediţie a teribilului roman. 

Ea o cunoscuse bine pe Emily. Cunoştea în ea o fată visătoare, 
care scria pe ascuns versuri ce nu trebuiau arătate nimănui, o fată 
timidă care a renunţat la viață înainte de a o trăi. 

Câtă ingenuitate, câtă naivă bravură şi câtă copilărie le-a tre- 
buit celor trei domnisoare Brontë, pentru a-și aduna versurile 
laolaltă și pentru a le tipări într'un singur volum, ca și cum s'ar fi 
prezentat toate trei deodată în lume, ţinându-se de mână și lăsând 
în acelaşi timp o frumoasă reverență... 

E mișcătoare această intrare în lume: e un gest de domnișoară, 
e o îndrăzneală de fete cuminţi. 

Dar « Wuthering Heights» e o carte de foc. Nu cu mistere copi- 
lăroase de fată visătoare se scrie o poveste atât de aprigă. Nu 
din reveriile unei tinere provinciale, iau naștere oameni atât de 
sălbateci în pasiunea lor, atât de crunți în vorba lor. 

Emily Brontë ascundea în casa din Yorkshire mai mult decât 
un album naiv de versuri. Ea ascundea acolo o inimă tragică, o 
conştiinţă gravă, o halucinantă luciditate: 


e Sora mea Emily nu era o fire expansivă, nici una în ale cărei ascunzişuri 
sufleteşti ar fi putut pătrunde uşor chiar cei care îi erau mai apropiaţi şi mai 
dragi ». 


Dar oricât de închisă ar fi fost Emily, încă n'ar fi îndrăznit 
nimeni să întrevadă sub tăcerea ei, marile vânturi zbuciurnate, 
pe care avea să le libereze în « Wuthering Heights ». 

Cine cunoaște « Shirley », romanul cel mai bun al Charlottei 
Brontë, va înțelege câtă distanță este între cele două surori. 

«Shirley » este o carte încântătoare prin cumințenie, prin 
graţie casnică, prin linişte. Povestea e armonioasă, oamenii sunt 
ușor de înțeles, iubirea este clară, aducătoare de pace. Până și 
momentele cele mai încordate ale acțiunii au ceva placid, de 
tristețe egală, de resemnare luminoasă. Nicăeri nu se simte acea 
strălucire sumbră, ce-i luminează din adâncul lor pe eroii din 
« Wurthering Heights ». Nicăeri acel sbucium fără odihnă, ce cu- 
tremură temeliile cărţii, ca pe o casă vizitată de fantome. 

« Dând viață acestor ființe, ea nu știuse ce face» — spune 
Charlotte Brontë. Nu e greu de descifrat în aceste vorbe un sen- 
timent de spaimă, pe care buna Charlotte l-a încercat de sigur 
citind cartea propriei ei surori. 

Și totuși, poate că e în această frază mai mult decât o surpriză 
speriată: poate că este o justă observaţie psihologică. 

Intr'adevăr, cine ar putea spune dacă Emily Brontë, în timp 
ce scria acest cumplit și admirabil roman, «știa ce face». 

Arta romancierului este în bună parte instinctivă, pentru a 
nu spune involuntară. 

Sunt atâtea lucruri care scapă de sub dominaţia sa, și iau 
naștere prin propria şi spontana lor voință... 

Sunt atâtea situaţii care se impun prin forța lor intimă roman- 
cierului, în loc să asculte de ordinele lui premeditate. 

Ce frumos spune tot Charlotte Brontë acest lucru: 


« Nu ştiu dacă e bine sau recomandabil să creezi fiinţe ca Heathcliff; mă 
tem că nu. Dar știu un lucru anume: că scriitorul care posedă darul creaţiunii 
are ceva pe care el nu-l stăpâneşte, — ceva care uneori posedă voinţa sa pro- 
prie și lucrează dela sine. El poate stabili reguli și principii și acest tceva2 
va asculta de ele ani de zile; apoi, din întâmplare, fără a anunţa dinainte revolta, 
vine un timp când nu mai consimte să-l urmeze... 

4 Oricât ar fi de înspăimântătoare sau de splendidă opera, oricât de groaz- 
nică sau de divină, n'ai altceva de făcut decât să o adopţi cu cadru. Cât despre 
tine — artistul — rolul tău în compunerea ei, a fost să lucrezi pasiv sub impe- 
rativul unei voinţi care nu depinde de tine și pe care nu o poți discuta — care 
nu S'ar explica, nici dacă ai ruga-o...». 


Oricât de arbitrară ar putea să pară unora explicația aceasta, 
care recurge la o voință superioară artistului, pentru « Wuthering 
Heights » şi pentru Emily Brontë suntem ispitiți să o accentuăm. 
Fiindcă într'adevăr opera este un real miracol. Cineva sau ceva 
trebue să fi condus mâna admirabilei fete din Yorkshire, atunci 
când condeiul ei ne deschidea lumea fermecată şi plină de spaime, 
din € Wuthering Heights ». 


* 
* * 


Carte stranie, carte singuratecă, romanul Emilyei Brontë nu 
este totuși în literatura engleză cu desăvârșire izolat. 

Deși anumite elemente de inspirație, de decor, de poezie 
sunt absolut unice, romanul acesta rămâne o operă profund 
britanică. 

Incercaţi să o comparați cu o carte mai recentă: « Sara» de Mary 
Webb. Veţi regăsi același fior de contraste, ce merge dela demo- 
nic la îngeresc, aceeași violentă alăturare de sălbăticie şi puritate, 
aceeaşi dublă confundare în fantastic și în real. 

Ultima trăsătură mi se pare cu deosebire caracteristică pentru 
romanul englezesc. Fantasticul nu este realizat cu mijloace de 
sugpestie globală, exterioară. Dimpotrivă, el este introdus într'un 
mediu minuţios studiat. Psihologia eroilor nu este indicată excla- 
mativ, ci studiată auditiv, cu preciziune. 

Ce e impresionant în realizarea lui Heathcliff de exemplu 
este buna, solida construcție literară. Tot ce e «straniu » în acest 

personaj nu e obținut prin vagi terori, prin simple mistere ver- 
bale. Casa dela Wuthering Heights este descrisă plastic; domeniul 
dela Thrushcross Grange este realizat vizual. Oamenii, lucrurile 
au o existență concretă, definită, reală, dar peste toate acestea 
trece un suflu fantastic, cu atât mai puternic, cu cât impresia 
inițială de realitate a fost mai întreagă. 

Nu e o calitate aparținând exclusiv Emilyei Brontë. Literatura 
epică engleză, în tot ce are mai specific și mai durabil, cunoaşte 
această alianță intimă dintre real și fantastic. Este ceea ce o împie- 
dică de altfel ca în situaţiile cele mai « tari », în momentele extreme, 
în contrastele cele mai fulgerătoare, să nu ne dea totuși impresia 
de melodramatică, ci de adevăr. 

Marile romane ale lui Thomas Hardy (Tess din Urberville 
şi Primarul din Canterbridge mai ales) ne cuceresc prin aceeași 
naturală alăturare de fapte violent contrarii, de sentimente puter- 
nic adverse, cuprinse însă într'un cadru general de irecuzabilă 
autenticitate, de irecuzabilă naturaleță. 

Emily Brontë, singurateca și simpla fată dela 1840, se afla 
poate fără să o ştie, pe linia mare a geniului literar britanic. Dar 
pe această linie, ea era destinată să marcheze un moment mira- 
culos de sensibilitate, de vigoare expresivă, de poezie, în acelaşi 


timp exaltată şi cuminte. 
MIHAIL SEBASTIAN 

Există un spirit excesiv, care definește nota generală a scrisului 
nostru de azi. El se manifestă printr'o largă predilecție față de 
literatura beletristică, în special cea narativă, atât din partea auto- 
rilor cât și a publicului cititor. E un semn caracteristic vremii 
acesteia când, din te miri ce, se iscă un entuziasm colectiv care 
se cheltuește într'o direcție unilaterală până la epuizare. Lucrul 
se întâmplă în mai toate domeniile de contact sufletesc şi zilnic 
asistăm la atâtea înlănţuiri care, bune sau rele, ajung să fie domi- 
nate, creând moduri noi, uneori fără motive adânci. 

Astfel nu ne putem lămuri cauza care favorizează un anumit 
fel de scrieri, în timp ce altele sunt neglijate. Fără să vorbim de 
calitatea lor, remarcând numai freamătul acesta nestăpânit de 
scrieri și tipărituri destinate literaturii, s'ar părea că posibili- 
tatea de creaţie nu mai constitue o raritate, de vreme ce e la înde- 
mâna multora. Mai dificil se vădeşte în zilele noastre efortul stu- 
diului şi curajul de a lucra pe tărâmul cercetărilor literare. 


1) Ion Pillat: Portrete lirice — Ed. t Cugetarea e. 

Fenomenul e oarecum inexplicabil, fiindcă, în chip firesc, mai 
greu ne-am putea aştepta la apariția oamenilor dotați cu calități 
alese de creatori, decât la a celor care, prin muncă şi stăruință, 
pot aduce servicii literaturii cu cercetările şi scormonirile lor. Se 
vede treaba, însă, că e mai ușor să fie cineva romancier, decât 
căutător de comori în gândul și truda altora, cu toate că lucru- 
rile ar trebui să se petreacă invers. 

Oricum, e o mare disproporție între cărțile menite să dea 
emoții și cele de discuții literare. 

Echilibrul îl țin numai revistele mari, unde într’adevăr se cul- 
tivă cu multă stăruință eseul — e drept — cu preocupări variate, 
dar în mare parte consacrat şi literaturii. Mai ales Revista Fun- 
daţiilor Regale şi Gândirea stau pe planul întâi şi din acest 
punct de vedere. E o direcție de lucru foarte prețioasă și ingrată 
pentru zilele acestea, când criticii au devenit romancieri, pro- 
babil urmărind o cale mai sigură de popularizare. 

Discuţia literară nu poate anima decât un cerc restrâns de 
elite, oameni dintre aceia la care se întâlnește pasiunea pentru 
frumos cu o cultură de dimensiuni nu prea comune. Efortul lor, 
nerăsplătit de nimeni, și-l impun singuri pentru o mare mulțu- 
mire personală. Se înţelege, deci, că nu pot fi mulţi dintre aceștia 
într'o vreme când atâtea necesități urgente ne sufocă și când 
egoismul e mai tare ca orice. Cine face discuţie literară, înţelege 
să vorbească despre alţii, nu despre sine, şi trebue să recunoaștem 
că astăzi, oricine preferă să fie el subiect de conversație când 
ocazia prilejuieşte un omagiu. De aceea, mi se pare cu totul expli- 
cabil că în domeniul acesta părăsit de critici, s'au ridicat în vremea 
din urmă unii poeţi, e drept, pe baza unei activități începute 
mai de mult. 

Eu înţeleg prin poet cea mai bogată sferă sufletească, în care 
clocotesc elanuri, cu resurse inepuizabile de cugetare şi simţire, 
totul organizat pe fondul unui sentiment de virtute şi mare dis- 
tincție omenească Mai mult decât oricine, poeţii reali se pre- 
ocupă de opera altora, despre care știu să-ți vorbească în chip 
minunat. Şi tot ei sunt susceptibili de a frământa anumite pro- 
bleme care vin în atingere cu arta lor, fiindcă au terenul pregătit 
pentru cugetare și gând, ca unii care trăesc într'o permanentă 
animaţie lăuntrică. Lucrul poate fi dovedit cu exemple numeroase, 
dar e suficient să amintim că în ultimul an, discuţia literară e 
refăcută la noi, cu deosebire de trei poeți: Camil Petrescu: « Teze 
şi antiteze », Ion Pillat: « Portrete lirice» şi Dragoș Protopopescu: 
« Fenomenul englez ». Sunt trei nume de prestigiu, trei scriitori 
realizaţi în opere care au făcut încântarea fiecăruia dintre noi, 
şi care vin acum să acopere goluri mari cu silințele lor de labo- 
rator. In rândurile de față ne vom ocupa de Jon Pillat. Poetul 


UN POET MĂRTURISIND DESPRE ALȚII 651 


acesta cu sfera lui de visări calde și melodioase în care 
trăieşte toată gama de înfiorări și nostalgii, sufletul de continuă 
rezonanță care ne-a pus la dispoziţie o grădină imensă de frumu- 
seţi, ne oferă acum rodul plimbărilor sale prin inima altora. Se 
ştie că în aceeași măsură în care l-a preocupat creația personală, 
d-sa a lucrat și pe tărâmul cercetărilor, manifestându-se prin 
conferinţe şi numeroase eseuri, când i s'au putut prețui cuno- 
ştințele sale atât de vaste și superior selecționate. Cartea acea- 
sta, « Portrete lirice », nu e decât o prezentare unitară a temelor 
propuse atunci, dar e cum nu se poate mai bine venită pentru 
însemnătatea care 0 consacră. 


Ce minunat lucru e să poţi avea sub ochi, în întregime, bu- 
chetul unor flori care fuseseră răslețite; parcă relieful fie căreia 
e mai viu şi mai pasionant în ansamblul celorlalte. 

Cartea e o mărturisire despre alți poeţi, sau « despre poez zie », 
cum precizează autorul în scurta prefață, de aceea, i sia şi zis 
« Portrete lirice ». Cuvântul « lirice » e atât de bine ales, că pentru 
felul cum trebuesc înțelese prezentările care urmează, nu se putea 
găsi unul mai potrivit: portrete lirice în ele însele, dar şi în modul 
în care le înfățișează cel care le-a făurit. 

In chipul acesta ne sunt evocate numele care fac gloria liricii 
moderne, cu vibrările care le-au eternizat și uneori cu dâra de 
vieață a existenței lor omeneşti. 

Locul dintâi e consacrat lui Don Quijote, cavalerul neastâm- 
părat al visului, peste care oricâte veacuri vor trece, nu vor izbuti 
să-i întunece sublima nebunie. Viaţa şi lupta lui atât de bizare, 
găsesc în entuziasta înțelegere a d-lui Ion Pillat, interpretări 
adânci și cu totul noi, ca unul care pentru a-și lămuri mai bine 
sensul original al acestei opere, a mers pe drumuri spaniole ca 
s'o confrunte cu realitatea de-acolo. Prin mersul şi firea eroilor 
comentează sufletul spaniol în aspectele vieţii spirituale și se ocupă 
de autorul lui Don Quijote, din a cărui biografie aduce nume- 
roase mărturirii de cel mai mare folos pentru o mai justă înţe- 
legere a creației sale. După ce cunoşti toate izvoarele, pricepi şi 
nota ei stranie prin ideia conclusivă a d-lui Pillat, care afirmă că 
Don Quijote e cartea unei răzbunări, în care sunt plătite toate 
înşelările din tinereţe ale autorului şi înfrângerile de mai târziu, 
lăsând să expire din cuprinsul ei un duh de biblică urnanitate. 
D. Ion Pillat ne pune la dispoziţie tot ce s'a scris mai frumos și 
mai măreț despre opera lui Cervantes, alături de care contribuția 
sa se încadrează într'o perfectă armonie. 

Dar pe deasupra, studiul acesta e mărturisirea unui suflet de 
artist covârşit de o carte. La fel și când se ocupă de « Lirica 
lui Victor Hugo » — poetul acesta a cărui operă imensă e o ade- 
vărată organizare cosmică în plan poetic. Cu o rară finețe și 

adâncă pătrundere, îl urmărește în toate momentele caracteris=. 
tice ale vieţii şi ale creaţiei, fixând rolul covârșitor al marelui 
poet francez, — influenţa lui de care s'a resimțit întreaga lite- 
ratură de mai târziu. O personalitate de necuprins prin diversi- 
tatea realizărilor poetice, — opera i-a fost putrnic înrâurită de 
împrejurările vieţii. D. Ion Pillat exemplifică această legătură și 
defineşte puterea creatoare a lui Hugo în expresivitatea lui 
verbală, care de altfel a dat și stilul romantismului. Deosebit de 
interesant e prezentată evoluţia lăuntrică a marelui francez, dela 
celebrele opere până la seria finală, în care se cristalizează emo- 
ţiile atâtor încercări ale vieţii. După fericita caracterizare a d-lui 
Pillat, activitatea literară a lui Victor Hugo constă din fluxuri 
decenale de inspirații poetice, cărora le urmează refluxul de 
aceeași durată al operelor de altă factură și manieră: proza și 
teatrul. E o activitate care s'a divesificat totuși, după un plan 
simetric în concordanţă cu marele spirit al poetului și cu cerințele 


vremii. Justificarea o dă chiar el, în versul pe care-l citează d, 
Pillat: 


«Un poète est un monde enfermé dans un homme ». 


Poetul acesta e Victor Hugo. 

Fără a suţine că d. Pillat a tratat un autor cu mai multă căl- 
dură decât altul, lucru cu neputinţă, fiindcă d-sa și-a ales numai 
figurile a căror seducţie i-au determinat lucrarea de față, se poate 
vedea totuşi, că acolo unde lirismul său a ajuns pe culmi greu 
de atins, sunt paginele închinate lui Baudelaire — « Actualitatea 
lui Baudelaire » — pentru care are un sentiment de adevărată 
evlavie, de mistică îngenunchere în fața poetului nedepășit. 


« Nu există în toată literatura poetică a lumii de azi —spune d-sa — 
carte mai grea de probleme, carte mai însemnată de poezie, decât acest 
volum de 300 de pagini intitulat a Les Fleurs du Mal». Aceste 150 de poezii 
ţin în cumpănă, prin interesul pasionat ce-l suscită încă, prin controversele 
ce le deschid, prin tcorespondențele » sufletești pe care le evocă tainic — biblio- 
teci întregi, mereu mărite de critică şi comentarii ». 


Actualitatea lui Baudelaire stă în ceeace constitue arta lui pură 
precum și în luciditatea sa, iar influența lui a devenit covârși- 
toare printr'un lirism universal pe care nimeni nu-l intrezărise. 
El «a deschis poeziei un câmp nou al sensibilităţii omeneşti ». Poezia 
lui «stă la originea tuturor curentelor care frământă lirica de azi», — 
în ea şi-au găsit expresia deopotrivă și clasicismul și romantis- 
mul şi simbolismul. 

Dacă unii l-au socotit decadent, n'a întârziat nici înţelegerea 
cea justă, prin care Baudelaire a fost văzut ca un Dante al vre- 

murilor moderne. Criticul elvețian Gonzague de Reynald, aran- 
jându-i poezile într'o anumită ordine, a putut demonstra că ele 
corespund celor trei etape ale poemului dantesc: Infernul, Purga- 
toriul și Paradisul. Baudelaire are o poezie a rugii și a credinței, 
care pendulează între culmile răului şi ale binelui, pe linia de 
purificare şi eliberare de sub fatalitatea păcatului originar. E în 
aspectul acesta o conştiinţă frământată de anumite resorturi, o 
conștiință pe care interpreții de azi o consideră ca un produs al 
străfundurilor misticismului catolic. D. Ion Pillat stărueşte mult 
în jurul acestui aspect care aruncă o lumină nouă asupra celui 
mai discutat poet. Sunt revelatorii, cu deosebire, indicațiile asupra 
vieții care fac, și din omul Baudelaire, un subiect cu totul actual. 
Notaţiile lui intime şi scrisorile adresate mamei sale, desvălue 
sbuciumul metafizic al unei vieţi agitate și arată că, prin sufe- 
rință și umilinţă, poetul acesta atât de nepătruns, s'a putut apropia 
de Dumnezeu pe calea rugăciunii. Este emoționant de constatat 
rolul pe care l-a avut rugăciunea pentru liniștirea uneia dintre 
cele mai frământate conștiințe. El singur mărturisește că s'a eli- 
berat de gândul sinuciderii, care multă vreme îl tiranizase și a 
putut scăpa de povara păcatului originar. « Să-ţi faci datoria în 
fiecare zi și să te încrezi în Dumnezeu pentru ziua de mâine », 
notează undeva, în carnetul său intim, precum altădată, stabileşte 
şi această comparație axiomatică: « Omul care-şi face seara rugă- 
Ciunea, e un căpitan care postează sentinele. Poate să doarmă ». 
Un alt Baudelaire, cum se vede, apostol al credinței şi poet al 
rugii, un credincios adevărat, net lămurit până acum cu această 
distincție care, desigur, îi va fi fost scumpă. 

Corespondenţele dintre sufletul și opera lui sunt evidente prin 
marile frământări care i-au dat cele mai diverse și stranii aspecte 
şi totuși, « Les Fleurs du Mal» — după cum observă d. Ion Pillat, 
poate fi privită ca un singur poem. E ceea ce se poate spune și 
despre opera lui Eminescu, în care, într'o sferă vastă dar profund 
unitară, și-au găsit expresiv momentele caracteristice ale biografiei 
sale lăuntrice. 


In studiul care urmează, « Aspecte din lirica modernă fran- 
ceză », autorul nostru pune pe Baudelaire la temelia liricii univer- 
sale. Verlaine e considerat drept urmașul său firesc care-i desci- 
frează opera muzicală; Mallarmé caută, din melodia şi versul lui 
Baudelaire, un sens nou cuvântului, de exprimare subitilă și erme- 
tică, iar Rimbaud nesocoteşte criteriul logic şi noțional în căutarea 
formelor de rezonanță nouă. 

Suntem în epoca poeziei pure și a versului muzical, care fac 
şcoală cu «suprarealkiștii » francezi, 4 futuriștii » italieni şi « expre- 
sioniştii » germani. 

Mai departe ne sunt prezentaţi poeții creștini: Claudel, cântă- 
rețul ordinei catolice, care caută să cunoască pământul pentru a 
îmbrăţișa prin el pe Dumnezeu; Francisc Jammes, misticul rustic 
care se încântă de Dumnezeu prin minunile naturii şi poezia lor; 
Peguy, poetul Dumnezeului francez, al sfinţilor și sufletului nea- 
mului său, pe care iubirea de țară — de moșie — l-a dus până la 
sublimul sacrificu în războiul cel mare. 

Un fenomen de pură estetică reprezintă poezia lui Valery, cel 
care «a dus până la extrema lui consecință modul poetic mallar- 
méan ». Arta lui, dublată de o cugetare subtilă, construită ca să-şi 
descopere frumuseţile numai pentru cel ce izbutește să şi-o apropie 
cu efort şi putere de înţelegere, e o nouă orhestraţie în care se 
răsfrânge sufletul omului modern. Pentru nuanțele și arhitectura 
sa, Paul Valery e socotit de către autorul cărții ce ne preocupă, 
drept «poet al poeților ». 

Dintre «pionierii cuvântului nou », ne este citat poetul « Vieţii 
unanime » și al numeroaselor rugăciuni, Jules Romains, împreună 
cu opusul lui, Léon Paul Fargue, cel cu «poezia care a visat viața 
şi a trăit visul». 

Un alt capitol tratează despre « Poeţii fanteziști și tradiția 
franceză ». Câteva indicaţii istorice arată modul în care s'a născut 
şi a evoluat noua tendinţă de regăsire a tradiţei franceze, ca un 
protest împotriva formelor anarhice. Sufletul fanteziştilor, dela 
care s'au inspirat toți ceilalți, e Paul-Jean Toulet, cântăreț al pei- 
sajului tropical şi provincial, apoi al Parisului, dar nu mai puţin 
interesant şi prin vieaţa lui de noctambul, cu atâtea linii bizare. 
Din aceeași școală se numără Jean-Marc Bernard, «bucolic rustic 
și subtil >, Jean Pellerin, în care se regăsesc accentele lui Villon 
şi Ronsard, Francisc Carco, poetul barurilor, al cavourilor și al 
vieţii interlope, Leon Verane, Tristan Derême în care s'au concen- 
trat toate tradiţiile și Philippe Chabaneix. 

Dar cartea d-lui Ion Pillat atât de bogată în izvoare și evocări, 
lămurește și problema aspiraţiei colective realizate în poezie, 
luând ca model pe William Butter Yeats, cel care reprezintă « su- 
fletul irlandez în poezie». Tot eposul și mitologia irlandeză cu 
sporurile lor fanteziste, şi-au găsit expresia nu numai în poezia 
acestui mare liric, dar şi în teatrul şi proza lui. In el s'au reafir- 
mat depozitele de poezie ale neamului și s'a întrupat specificul 
sufletului irlandez. Ceea ce-l distinge de Yeats, e «puterea vizi- 
onară » prin care transpune în plan real ceeace e vis și legendă. 
Influența folklorului și marea tradiție mistică i-au dat o simpli- 
tate care face farmecul operei sale. Și tot pe linia artei populare 
e și sentimentul naturii, atât de manifest la acest poet. 

Pe lângă aspectul acesta de exponent al neamului, care face 
unicitatea lui Yeats, d. Ion Pillat ne prezintă și pe celălalt, al 

artistului. Căci, după cum observă d-sa cu mare dreptate, un 
poet adevărat poartă în sufletul său două moșteniri: una a sufle- 
tului strămoșesc şi alta a marilor poeți. Yeats le-a avut pe amân- 
două în măsură considerabilă. Stăruind asupra acestei părți, d. 
Ion Pillat fixează un mare adevăr privitor la problema etnicului 
în poezie, menit să înlăture erorile și tendințele anarhice. Cităm 
partea finală, care e și concluzia studiului: « Poezia unui popor 
nu poate deveni de interes universal, înainte de a-și fi găsit și 
exploatat propriul său suflet naţional, în forma artistică cea mai 
înaltă » E o lege care garantează marile ascensiuni, fără respectul 
căreia orice sforțare e nulă. 

Un titlu şi mai puţin obişnuit în publicistica noastră, ne intro- 
duce în « Lirica modernă americană ». Aici lipseşte tradiţia litera- 
turii clasice; lipseşte tradiția Renașterii, nu există mitologie și 
nici putinţa de evocare a vre-unei opere însemnate. Cu toate acestea, 
se află și aici un puternic suflu de poezie și lirism, caracterizat 
prin nota specifică a «realității directe », prin « umanism », « sim- 
plitate » «noblețe» și «preciziune », atribute prin care se dis- 
tinge de altfel sufletul american. Poetul cel mai însemnat, robust, 
natural și entusiast, e Walt Whitman, căruia îi sunt adăogați ur- 
mașii: Emily Dickinson, Edwin Robinson, Robert Frost, Sandburg, 
Masters, Vachel Linadsay, Amy Lowell şi alţii. 

Mai departe este studiat Goethe ca poet liric, urmărindu-i-se 
corespondenţele dintre împrejurările vieții şi poeziile pe care le-au 
dictat ele, între cei doi poli: tinerețea şi bătrânețea poetului, cu 
pendulările dintre orient și occident şi până dincolo de aceste 
limite, peste pământ și istorie. 

In capitolul care urmează după Goethe, «spre un nou clasi- 
cism german », ni se dă o orientare asupra poeziei din zilele noastre. 
Ea s'a eliberat de spiritul decadent dela finele secolului trecut, 
impus de influenţe străine, prin reafirmarea lui Goethe şi Hol- 
derlin, a căror actualizare a săvârşit minunea întoarcerii la clasi- 
cism. Astfel, Stefan George, poetul îndumnezeirii trupului şi al 
intrupării Dumnezeirii, reprezintă conștiința unui german care 
a asimilat desăvârşit antichitatea greco-romană, cu toate aspec- 
tele ei artistice, iar Hugo von Hofmannsthal — altă conștiință în 
care trăeşte Italia şi Roma — a cărui distincție o formează echi- 
librul perfect între elementele formei şi elementele fondului: 

Ultimile pagini tratează despre « Valery, Rilke și poezia pură » 
un nou capitol de puternice evocări și scormoniri în inima poeziei 
de azi. Cei doi poeţi de origini diferite sunt apropiaţi pentrucă: 
«în aspecte contradictorii ale unei realități superioare reprezintă 
sufletul liric european ». Rilke, pornind dela rezonanța muzicală 
a sentimentului introdus în poezie, ajunge la gândire, pe când 
Valery îşi spiritualizează conținutul sufletesc prin muzică. 

Valery, prin creaţiile și teoriile sale a ajuns la idealul poeziei 
pure, — care însemnează muzică şi armonie a coloritului eliberat 
de sub rigorile logicei și al înţelesului uzual, dar impregnat de o 
puternică notă sufletească. Poezia lui reproduce sudul meditera- 
nean scăldat în lumină şi azur, cu aspectele multiforme care-i 
definesc stilul. E o poezie de imagini cu caracter static, pe când 
poezia lui Rilke e auditivă și dinamică. In ea se resimte atmo- 
sfera nordului — patria sa — și tălăzuirile sufletului slav în preajma 
căruia a crescut şi pe care şi l-a altoit mai mult prin cunoaşterea 
lui Tolstoi. De aceea, inspiraţiile lui polarizează în jurul a trei 
mari direcţii sufletești: singurătatea, iubirea şi credința. 

Meditaţiile religioase ale lui Rilke, de o adâncime evan- 
ghelică, sunt înfiorate de cultul virtuţiilor creștine. E sensul 
creaţiei sale, la care mai adaogă încă unul tot atât de sublim 
«ceea ce logic e imposibil, o poezie pură de esență curat descriptivă), 
— de astă dată sub influența sculptorului Rodin. 

La sfârşitul studiului şi al cărții, d. Ion Pillat vorbește despre 
izolarea de după răsboi a poetului german în Elveţia, unde, după 
sforțări supraomenești s'a putut desăvârși în « Sonetele lui Orfeu » 
şi « Elegule duineze ». O scrisoare a lui aduce din această singu- 
rătate veşti despre marele său sbucium, rămânând ca un document 
sguduitor pentru cine va voi să afle drama creaţiei şi mai ales 
să-şi apropie sufletul lui Rilke. Cităm un fragment: 


« Abia acum voi respira şi voi putea să-mi reiau viaţa, Căci lucrul a 
fost. ... peste puterile vieţii —am gemut în aceste zile şi nopţi, ca pe 
vremuri în Duino — dar chiar după lupta aceea, acolo, —n'am știut că o 
astfel de furtună de spirit şi sentiment poate lovi un om. Cum am putut 
să-i rezist! Cum am putut să-i rezist! Destul, opera e aici! 


E tot ce poate fi mai emoţionant, — într'adevăr, dincolo de 
puterile minţii noastre, — sguduirea aceasta în care s'a scufundat 
o viață, oricum, omenească, pentru a se reclădi fără sine și peste 
limite în desăvârșirea propriei sale creaţii. 

In sfârşit, d. Ion Pillat amintește de vizita ce i-a făcut-o aici 
Valéry, de întâlnirea celor doi care țineau «destinul poeziei euro- 
pene în mâinile lor » şi încheie cu evocarea unor clipe, după care 
marele singuratec a trecut în veșnicia morții, pe care şi-o apro- 
piase prin rostul operii, așteptând să-l încunune, fiindcă poetul 
își izbândise visul. 

In linii generale, cam acesta e cuprinsul cărții d-lui Ion Pillat. 
Ne-am reţinut asupra lui tocmai pentru a-l releva, cu speranța 
că din însăşi faptul acesta se poate deduce valoarea cărții și modul 
de înţelegere al autorului. 

Fără să emitem o judecată pripită, considerând-o din punct 
de vedere al planului și mai ales al chipului în care a fost reali- 

zată, socotim lucrarea aceasta unică în literatura noastră. Consa- 
crată în întregime poeziei lirice și anume celei mai evoluate, celei 
care are o lungă tradiție de mari înfăptuiri în urma ei, — poezia 
din ultima vreme a neamurilor deplin aristocratizate de o cultură 
adâncă și o vastă experiență literară, — ea ne face un imens ser- 
viciu în primul rând prin informaţiile ce le aduce. Intelectualul 
român, dacă se află într'o aproximativă familiarizare cu scrisul 
francez, mai întotdeauna e străin însă de comorile altor noțiuni, 
Ii lipsește mijlocul de contact și condiţiile necesare ca să și le 
apropie. D. Ion Pillat, unul dintre cei mai dotați, o pasiune rară, 
pusă în slujba cărții, un român care şi-a însușit temeinic cultura 
popoarelor din apus și a trăit-o în sufletul său, după cum dove- 
deşte opera sa, înlesneşte contactul acesta, aducând la noi acasă 
minunile altora. Iată cum lămurește singur geneza cărții: 


« Urmărind de mai mult timp, pentru mine singur, unele probleme 
în legătură cu expresia poetică și cu arta versurilor care mă interesau, în 
deosebi, am fost adus să studiez operele lirice în textul lor original, a patru 
cinci literaturi moderne mai importante din Europa occidentală și până 
de peste Atlantic. 


Cu alte cuvinte, iniţiativa cărții o are o neliniște personală, 
nevoia unor explicări legate de interesul poetului și de funcția sa. 
Iată o cauză care poate fi valabilă pentru oricare scriitor, ca să 
nu zicem chiar o condiţie a blazonului. De sigur, în procesul crea- 
ţiei se ridică atâtea probleme și atâtea întrebări a căror deslegare 
uneori e atât de anevoioasă, dacă nu chiar imposibilă, încât, a o 
căuta la alții, constitue o adevărată obligație. Căutările acestea 
au darul de a deschide orizonturi largi şi de a pripi mersul evo- 
lutiv al lucrurilor într'un ritm mai vioi, ceeace nu oferă trăirea 
strictă în mediul tău, care, în mod firesc, asigură o desvoltare 
mai lentă. Orice motiv de înviorare e bine venit ca şi lămuririle 
ce s'ar putea afla pe calea cercetărilor şi a lecturii. 

D. Ion Pillat a pornit dela scopul mărturisit, dar, ca în toate 
ocaziile acestea, mai ales când e vorba de poezie şi poeţi, nu se 
putea să reziste ispitelor care se îngrămădeau peste interesul său 
Și să nu întârzie într'un domeniu care-i era scump. Astfel, pe 
lângă semnele pe care le-a căutat, s'a pomenit într'un cerc de 
intimitate cu o bibliotecă de cărți, — care n'au fost alese la voia 
întâmplării, — şi cu o întreagă galerie de mari apostoli ai poeziei. 
Din întâlnirea aceasta va fi folosit desigur poetul, măcar pentru 
încântările ce i le-a dat, dar nemăsurat de mult foloseşte cel care 
izbutește s'o rețină şi pentru sine. Fiindcă, în cartea aceasta, 
d. Ion Pillat, ca un corăbier care cunoaşte toate drumurile ce 
merg spre ţărmuri îndepărtate de poezie și vis, se face călăuzul 
nostru și, urmărind constelaţiile ce i s'au arătat inimii sale, ne 

poartă într'o călătorie de nesfârşite încântări. Sunt tocmai unde 
a poposit singur și a mas în ceasuri de odihnă și recreaţie, spre 
care ne invită cu dragoste, ca să trăim împreună sub cerul neşter- 
selor bucurii ale frumosului. Sub acest înţeles trebue privită 
cartea d-lui Ion Pillat. 


Ea nu este eșită din intenția prezumțioasă de a face educaţie 
literară, de a fixa directive sau norme de interpretare. N'are 
aere de metodă sau cine ştie ce savante teoretizări, cum sunt atâtea 
care fac din poezie obiect de atelier. Cartea e mărturisirea unui 
prieten, prieten al poeţilor de care se o cupă, dar și al cititorului 
cu care stă de vorbă. Autorul ei nu face, însă, serviciul de inter- 
mediar, fiindcă mărturisirea sa presupune o prealabilă cunoștință 
și mai ales, comunitate sufletească, între cei trei factori. E un 
mediu de familie, în sânul căreia d-sa face onorurile casei. Con- 
sideraţia aceasta nu exclude conșştiinciozitatea cu care şi-a adâncit 
subiectele. E tocmai una din marile calităţi ale sale. Plină de izvoare 
şi amănunte, cartea reprezintă o bogăţie uluitoare de cunoștințe, 
legate organic între ele pe un fond unitar de simţire și cugetare. 
In ea se întâlnește poetul cu eruditul, și, dacă am spus aceasta, 
i-am definit şi structura caracteristică. 

Sunt două aspecte: unul de vastă documentare și gândire, 
căruia nu-i lipseşte nici organizarea motivelor puse în slujba 
susținerilor sale și altul de aleasă simțire, de vibrare, stârnită 
tocmai de frumuseţile relevate. Altfel, credem, nici nu se poate 
vorbi despre poezie, — înțelegând prin aceasta poezia ajunsă la 
un punct de înălțime de unde poate fi contemplată. Dublul aspect 
e necesar când se vorbeşte despre valori, unde nu ai ce tăgădui, 
şi d. Ion Pillat, care nu face operă critică, ci de prezentarea celor 
mai alese frunţi din lirica universală, nu putea să procedeze altfel. 

Tocmai realizarea acestei condițiuni face unicitatea şi valoarea 
operei, pe care nu o putea scrie decât un mare poet, el însuși fău- 
ritor de nestimate, cum este d. Ion Pillat. Vrem să-i prețuim 
la maximum substanța lirică, fiindcă ea formează temeiul operei 
şi încântarea _cetitorului. 


In ceea ce privește mijlocul de prezentare, tehnica lucrării, 
procedeul d-lui Pillat e cel analitic, singurul posibil pentru scopul 
urmărit. Stăpân pe domeniul său, cu un spirit de orientare ager 
şi neșovăelnic, intră în complexitatea subiectului pe care-l lămu- 
rește prin revista detaliilor, nelăsând nimic din ceeace ar folosi 
studiului. Desigur, fără o pătrundere analitică, poezia nu poate 
fi valorificată și nici gustată. Uneori sunt în cuprinsul ei amănunte, 
în aparenţă lipsite de însemnătate, care totuși, ascund în ele ner- 
vul de căpetenie, ceeace nu e tocmai ușor de sesizat. Discernămân- 
tul acesta e o forță hotărîtoare la d. Ion Pillat, de unde şi marea 
sa contribuţie personală pentru înțelegerea poeților studiați. 

Prin detaliile luate în considerație stabileşte firul conducător, 
linia evolutivă a subiectului, dându-ți putinţa să ai în față toată 
înlănțuirea, toată priveliștea aspectelor, a momentelor sau a gân- 
durilor reliefate. De aici urmează, apoi, caracterizarea sintetică, 
unde apare portretul conturat just şi definitiv. 

Nu avem de-aface, prin urmare, cu un impresionism vag și 
capricios, ci cu arătări migăloase care se urzesc pe o temelie 
solidă de argumentare dreaptă și de simţ al frumosului. Atribu- 
tul acesta îi dă cărții marele prestigiu de operă documentară, 
precum căldura paginilor ei o fac să fie pasionantă și plină de viață. 

A vorbi despre poezie, însemnează a face tot poezie, în sensul 
estetic al cuvântului, adică tocmai ceeace a izbutit d. Ion Pillat 
în « Portrete lirice ». 

Nu se poate trata la rece și fără o anumită noblețe sufletească, 
una dintre cele mai sublime manifestări ale spiritului omenesc. 
Se înţelege, deci, justificarea acestei cărți, care rămâne o fierbinte 
şi impresionantă pledoarie pentru poezie, într'o vreme de sincopă 
și uitare față de ceea ce ne-a dat măsura perfecțiunii și a nesfâr- 
şitei durabilități. 

PAN. M. VIZIRESCU 

A doua jumătate a secolului al XVIII-lea se caracterizează 
în literatura română printr'o activitate de traduceri care contribue 
ca să aducă această literatură în curentul celor apusene, și pu- 
nând-o astfel în contact cu ultimele lor câștiguri, ajută apropiata 
înflorire a scrisului național. Atâtea tendințe diverse se întâlnesc 
în scrierile ce au circulat în ambele Principate în preajma anului 
1800, și lucrări atât de variate ca valoare şi ca inspiraţie au intrat 
la noi pe calea aceasta: dela cugetările și reflecțiunile morale ale 
lui Oxenstierna, atât de frumos stilizate chiar şi în traducerea 
românească, până la fadele romane ale lui Florian, și dela po- 
vestirile erotice eleno-bizantine, în frunte cu Etiopicele lui He- 
liodor și cu Ismen și Ismenias a lui Eumathius Macrembolitul, 
până la tragediile pline de patos liric ale lui Metastasio, toate își 
găsesc la noi cititori în vremea aceasta. 

Printre aceste traduceri, literatura franceză e îndeajuns de 
bine reprezentată, dacă pe lângă număr nu se cere și calitate dela 
o epocă lipsită de criterii, şi care tocmai nu face altceva decât 
să și le caute, printre scrierile atât de diverse pe care se sileşte 
să şi le apropie astfel. Am amintit pe Florian, din a cărui operă 
cunoaștem în literatura noastră mai veche pe Beksariu şi pe Numa 

Pompiliu, pe Galatea şi pe Celestina, fără a pomeni lucrările tipă- 
rite mai târziu, destul de numeroase și dovedind pentru opera 
acestui scriitor un interes destul de mare pentru ca soarta scrie- 
rilor lui să merite o atenţiune mai apropiată. S'a studiat mai de 
mult traducerea comediei lui Regnard, Les Menechmes 1), şi a 
rămas cu totul necercetată aceea a slabei lui încercări de tragedie, 
Sapor ; se cunosc încă mai vechi tâlmăciri din Intâmplârie lui 
Telemac ale lui Fénelon şi din Istoria lui Carol al XII-lea de 
Voltaire, aceasta din urmă de curând studiată :). Se adaogă la 
acestea atâtea alte traduceri până astăzi necercetate, şi de multe 
ori cu originalele încă necunoscute, atâtea Zelmis, Zinovita, Tarlo, 
Lentor şi Eudor, cărora le va veni poate vremea să ni se facă mai 
de aproape cunoscute, așa cum în ultima vreme Alțidalis şi Zehdia 
ne-au descoperit secretul pe care îl păstraseră atâta timp °), 

Din însăşi această sumară înşirare de titluri, care nu are nici 
pe departe pretenţia de a fi completă, lucru ce nu va fi cu pu- 
tință câtă vreme nu vor veni monografii care să precizeze origi- 
nalul fiecărui text şi data fiecărei traduceri, se vede că într'adevăr 
nu se poate cere dela aceste traduceri o bună reprezentare cali- 
tativă a literaturii franceze, Dacă se exceptează Aventurile lui 
Telemac şi Istoria lui Carol al XII-lea, celelalte sunt scrieri despre 
care se poate spune că nu contează în istoria acestei literaturi; 
preferința marcată pentru pastoralele lui Florian, astăzi tot atât 
de prăfuite în original ca şi în aceste traduceri, e semnificativă 
pentru gustul unei vremi care în schimb n'a ştiut să traducă pe 
nici unul din marii clasici cu care se mândreşte scrisul francez, 

Lucrul e pe atât de explicabil pe cât de firesc. O literatură 
nu începe ridicându-se din prima clipă la nivelul capodoperelor 
altor literaturi, şi de obicei preferă să-şi asimileze mai întâi 
aceea ce ele pot să-i ofere mai potrivit cu stadiul în care se află, 
Literatura noastră începătoare şi-a făcut ucenicia nu la şcoala 
marilor maeștri, ci la tot felul de dascăli de sat, de scriitori care 
astăzi nu mai interesează pe nimeni, și care singuri îi erau acce- 
sibili, tocmai prin arta lor puțină şi superficială. De aceea o tra- 


1) I. Tanoviceanu, Menegmii sau fraţii cei de gemine, în Arhiva III (1892) 
pag. 279 seq.; G. Suţu, S.udiu critic asupra piesei Les Menechems a lui Reg- 
nard şi traducerii ei moldoveneşti, Ibidem pag. 300—308; I. Tanoviceanu, 
Traducătorul din 1803 al Menechmilor. Vornicul Al. Beldiman, Ibidem, IX 
(1898), pag. 165—181; O. Densusianu, Un presupus manuscris al lui Budai- 
Deleanu, în Revista Critică-Literară, I (1893), p. 349—365. 

2) Cf. Telemah în traducere românească veche, în Cercetări Istorice, II—III 
(1926—1927), pag. 255; Histoire de Charles XII într'o traducere românească, 
Ibidem, (1925), p. 403; O. Cosco, Primele cărți franceze traduse în româneşte, 
Istoria lui Carol al XII de Voltaire, în Cercetări literare, I (1934), p. 102—117. 

3) N. M. Condiescu, Istoria lui Alţidalis și a Zelidiei. Academia Română, 
Memoriile Secţiunii Literare, III, vol. V (1930—1931). 

ducere din J.-J. Rousseau în vechea literatură românească ar fi 
o mirare, dacă această scriere n'ar fi dintre cele mai puţin pre- 
tenţioase şi mai uitate astăzi ale scriitorului francez. Mirarea nu 
mai are loc îndată ce se vede că din Rousseau cugetătorul, socio- 
logul, pedagogul, sau măcar literatul, nimic nu se vede în tăl- 
măcirea aceasta, singura prin care e reprezentat în epoca mai 
veche, originalul însuși fiind o comedie de o facilitate care devine 
vinovată la un asemenea autor, dar care tocmai prin această ca- 
litate a putut să ne ajungă. 

“Traducerea e cuprinsă, împreună cu altele, în manuscrisul 
3.099 al Academiei Române. Acesta începe cu « Istoria lui Ma- 
chen, povestire englezească scrisă de pe franțozască de abati 
Arno, şi tâlmăcită aceasta cum și cele ce urmează de I. K., la 
anul 1794 ». Cele ce urmează sunt, după titlul pe care i-l dă tra- 
ducătorul, « Arsachie şi Ismenia, istorie din partea răsăritului, 
scrisă di pe franțuzăște de Monteschiu, și este tâlmăcită la let 
1794, iar de mine s'a prescris la let 1803 », una, iar cealaltă: « Nar- 
chis sau îndrăgitul însuş de sine. Comedie de Jan Jac Ruso pe 
franțozeşte făcută, și tâlmăcită la anul 1794». 

Lăsând la o parte istoria lui Machen, care e Makin al lui Ba- 
culard d'Arnaud, tipărit pentru întâia oară la 1775, și povestea 
lui Monteschiu, al cărui nume se recunoaşte uşor, ne vom ocupa 
numai de comedia lui Jan Jac Ruso. Vom observa despre aceasta 
că, tradusă în 1794 de necunoscutul I. C., se păstrează în ma- 
nuscrisul de față într'o copie din 1803; suntem deci în plină epocă 
a activității de traduceri pe care am semnalat-o, activitate intensă 
mai cu seamă în această Moldovă, care, după particularitățile 
graiului, se arată a fi patria necunoscutului traducător. 

Cât despre original, Narcisse ou amant de soi-même este una 
dintre primele scrieri ale lui Rousseau. Alcătuită în 1733, adică 
atunci când autorul abia împlinise 21 de ani, ea a fost reprezen- 
tată cu mult mai târziu; premiera dela 18 Decemvrie 1752 a fost 
de altfel departe de a însemna un succes, și piesa a fost retrasă 
curând în urmă. Publicând-o, scriitorul se folosi de prilej pentru 
a explica într'o lungă prefață în ce fel se potriveşte activitatea 
lui de comediograf cu părerile pe care le exprimase în mai multe 
rânduri împotriva literaturii şi artei, semnalându-le primejdia și 
acuzându-le că ar pricinui corupția moravurilor; prilejul era cu 
atât mai bine venit, cu cât scriitori dușmani nu uitaseră să revele 
această contrazicere evidentă. 


Apărarea lui Rousseau nu e tocmai abilă. Revenind la ve- 
chile teorii, el proclamă o dată mai mult că «le goût des lettres 
annonce toujours chez un peuple un commencement de corrup- 
tion qu'il accélère très promptement », și că «le goût de la phi- 
losophie relâche tous les liens d'estime et de bienveillance qui 

attachent les hommes à la société », ceea ce nu-l împiedeca însă 
să-şi simtă înclinări la fel de puternice pentru litere și pentru 
filosofie, Preocupările acestea atât de opuse sentimentului său 
intim se explică prin nevoia de a menținea o stare de fapt, adică 
gustul pentru arte, care are cel puțin avantajul de a păstra socie- 
tatea într'o stare de corupție mijlocie, mai puțin nocivă decât 
aceea pe care ar putea s'o pricinuiască lipsa acestor distracții, 
Se înțelege în ce măsură a putut să aprecieze necunoscutul tra- 
ducător moldovean dreptatea acestor teorii, care nu se potriveau 
cu nici una din datele aproximativei sale culturi; de aceea pre- 
fața în care sunt expuse vederile rezumate mai sus lipseşte din 
traducerea românească, singură acțiunea comediei izbutind să 
intereseze pe tâlmăcitor, 


Printre personajele acesteia, primul rol îl ține Valer, tânărul 
îndrăgostit de sine, dragoste ce nu-l împiedecă însă să o iubească 
pe Angelica, cu care de altfel e şi logodit. Sora lui, Lusinda, în 
care se recunoaşte Lucinde, vrea să-l dezvețe de curioasa lui în- 
clinare, și în ascuns, împreună cu servitoarea Martin, recte Mar- 
ton, aşează pe masa fratelui său un portret reprezentându-l în 
haine femeiești. « Valer, spune Lusinda, este, după gingăşia şi 
obiceiul ce au luat la podoabe, tocmai femeia schimbată în haine 
bărbăteşti, și portretul său acesta asămine schimbat nu putem 
zice că-l greșit, ci cum că-l arată tocmai cum i se cade ». De aceea, 
pentru a-l dezbăra de dragostea pentru farduri și pentru podoabe, 
ea vrea să-i facă prin «portretul » travestit o « imputăciune mută » 
prin care, izbutind, o va îndatora și pe Angelica. Pe aceasta Lu- 
sinda are tot interesul să şi-o câștige, căci ştie că Leandru, fra- 
tele Angelicăi, va veni să o ceară de soţie, și ea ar vrea să scape 
de acest pretendent, deoarece iubeşte pe un necunoscut Cleont, 
care i-a făgăduit și el că va veni să o ceară. Angelica însă, aflând 
de gluma pe care o pune la cale Lusinda, e împotriva unei expe- 
rienţe care ar putea să nu reușească: « Mai bine să ne lăsăm, mă 
rog, de o glumă de tot fără de cale; eu mă simt că n'am atâta 
tărie de inimă cât a putea să-mi petrec vremea dându-mi grije 
şi bătaie de suflet », Dar Lusinda e de părere că trebue să se pro- 
cedeze la grabnica lecuire a lui Valer, căci «nouă ne vine mai cu 
lesnire a drege năravurile rele a unui logodnic, ah !... iară a unui 
bărbat trebue să le suferim și să tăcem». 

Ceea ce urmează la intrarea în scenă a lui Valer e curios,şi 
dovedește că traducătorul își îngăduie și oarecare inițiativă, şi 
înţelege să redea mai mult sensul decât litera textului său. In- 
soţit de valetul său Fronton, sau mai bine Frontin, Valer intră 
declarând: 


Sangaride, ce jour est un grand jour pour vous, 

vers din opera Atys de Quinault, aplicat aşteptărilor sale, căci e 
ziua când se va căsători cu Angelica. La aceasta Frontin îi răspunde: 

« Sangaride, c’est-à-dire Angélique. Oui, c'est un grand jour 
que celui de la noce, et qui mâme allonge diablement tous ceux 
qui le suivent ». 

Traducătorul avea în fața lui dificultatea acestui nume San- 
garide, care evoca pentru spectatorul francez o veche cunoștință, 
operele lui Quinault fiind universal cunoscute, pe când pentru 
cititorul român el nu putea să cheme nimic, Or, iată cum tra- 
duce necunoscutul I. C.: 

Valer: « Sau scurtat toate, astăzi avem o zi mare ». 

Fronton: « Adică astăzi îți pui zăbala în gură pe Angelica; ade- 
vărat zi mare ziua nunții, şi nici că mai are zi scurtă după dânsa». 

Se întâmplă însă că Valer, așezându-se la oglindă ca să-și 
dea cu «rumeneală» pe obraz, vede «portretul», şi recunos- 
cându-l, se îndrăgosteşte de el. Fronton însă îl recunoaște, și 
când stăpânul său îl întreabă: « Cunoști ipochimenul al cui iaste 
porteretul acesta ? », el răspunde: « Ah, de-l cunosc ! Câteva sute 
de bețe pe spinare ce am mâncat, şi palme și pumni câteva testele 
primite cu de-a-mănuntul sunt semne de îndestul de cunoştinţa 
ce am făcut-o ». Plăcându-i însă și lui să glumească pe socoteala 
lui Valer, întrebat cum o chiamă pe frumoasa necunoscută, nu 
dă decât un răspuns evasiv: 4 Ia, o fată fără de nume, cum mai 
sunt și altele multe», spre turburarea lui Valer: «In ce bănueli 
urîte mă pune, măgariul! Cum ar fi prin putință ca asemenea 
chip minunat să fie a unii țoline?» 

Dar definitiv furat de frumuseţea acelei figuri, el hotărăşte 
că nu se va căsători cu Angelica până când nu va afla originalul 
« porteretului » asupra căruia nu ştie încă nimic, ceea ce îi atrage 
din partea tatălui său, bătrânul şi ursuzul Lisimo, o amenințare 
cu desmoștenirea, care totuși nu-l face să dea îndărăt. « Să-ţi fie 
de bine, cucoane; aferim, voinică hotărîre», îl felicită Frontin, 
care totuși nu se poate împăca așa de ușor cu ideea desmoștenirii: 
« De când căzurăm în urgia boieriului, porteretul acesta îmi pare 
că au luat o față flămândă şi un obraz blejit ». Intâlnind pe An- 
gelica, Valer e încă nehotărit între iubirea veche şi cea nouă: 
«Ce ciudate schimbări simt în simțurile mele ! Mă leapăd de o 
persoană plină de nostimade și către care, dreptul să vorbesc, 
clisis a mea tot mă cam împinge », ceea ce îi face milă logodnicei 
care îl vede «stenahorisit », dar îl lasă să-și caute himera, căci 
ştie că «de s'ar picarisi, izbânda iaste a mea». 

Intre timp, Fronton a umblat prin toate tavernele ca să gă- 
sească «orighinalul »: «L/am căutat la un tractir, l-am căutat 
la două, l-am căutat la trei, l-am căutat la patru, l-am căutat la 
cinci, l-am... », enumerare incoloră pricinuită de neputința de 

a transpune indicaţiile topice ale textului original: « Il n'est déjà 
ni ă la Croix Blanche, ni au Lion d'Or, ni ă la Pomme-de-Pin, 
ni... ». Intrebat de Lusinda unde e Valer, valetul, care prin 
cârciumi mai mult a băut decât a căutat, o lămurește că stăpânul 
său «se caută ca să se găsească să se însoare cu sine », și își explică 
apoi combinaţiile complicate încă şi mai mult de aburii vinului: 
« Iaste un portret... metamăr... ba metafor... așa iaste, meta- 
furisit, asta-i stăpânu-meu, asta-i o fată... Dumneata ai făcut 
o amestecătură.,, p}. 


Lucrurile însă se îndreaptă în cele din urmă, Leandru, 
fratele cel necunoscut al Angelicăi, și pe care ea îl urăște pentrucă 
nu iubeşte decât pe Cleont, se dovedește a fi însuşi Cleont, încât 
căsătoria lui cu Lisanda e hotărită în grabă, și fără nici o împo- 
trivire. Angelica e surprinsă de Valer pe când își îmbrățișează 
fratele, şi logodnicul o clipă rătăcit, neștiind cine e Leandru, 
simte vechea iubire renăscând într'însul graţie geloziei: 

Angelica: A, dumneata te laşi mâniei; de-i așa, mă duc, că eu 
nu iubesc gâlceava. 

Valer: Ba să șezi, să-mi saturi ochii de rușinea ce-ţi faci. 

Anghelica: Prea bine; priveşte, 

Valer: Nu crez că-i mai ave gură a vre să te îndreptezi. 

Anghekca: Nu te teme. 

Valer: Şi că nu te-ai socoti că tot poate îmi mai rămâne cel 
mai puțin sămn de dragoste asupră-ţi, 

Anghelica: Cu ce-i vre poţi socoti, iară trebile din ceea ce 
sânt nu s'or mai schimba. 

Valer: Eu îţi vestesc ca decât urîre nu poci ave alt nimic sim- 
tire asupră-ți, 

Anghelhca: Pre bine faci. 

Valer (scoțând portretul): Şi iată de acuș înainte toată dra- 
gostea mea. 

Anghehca: Ai dreptate; şi eu îţi vestesc că am pentru dum- 
nealui (arată pe frate-său) atâta multă dragoste cât poate nu o 
fi nimic mai puţină decât ai asupra tipului adevărat al acestui 
portret. 

Valer: Duşmana | ah, nu-mi mai rămâne alt decât să pieiu ! 

Anghelca : Valer, ascultă, mie îmi iaste milă de stare ce te văz. 
Mărturisește singur că eşti omul cel mai nedrept din lume; te 
mânii numai de un prepus al statorniciei mele, în vreme ce sin- 
gur îmi dai atâta dovadă de umbletile cele rele ce faci, care ar 
trebui să-mi slujească drept pildă, dar bunătatea me și aceste 
urmări rele ce le faci vre să le treacă cu vederea. 

1 se descopere în cele din urmă și lui Valer taina portretului, 
și bietul tânăr rămâne cu totul rușinat, consolat astfel de Mar- 

ton: « Taci cucoane, că nu vei fi acum numai dumneata mort 
de rușine; alții pat multe, și văd că trăiesc ». Astfel comedia se 
încheie ca orice comedie, spre satisfacția generală, cu căsătoriile 
celor două perechi de îndrăgostiți. 

După cum se vede, piesa n'are nici un merit excepțional, şi 
atâtea sute de comedii la fel cu ea sunt astăzi pe bună dreptate 
uitate; numele autorului n'a fost deajuns ca s'o scape pe aceasta 
dela aceeași uitare. Dar, dacă din punctul nostru de vedere, scrierea 
nu mai prezintă decât un interes de istorie literară, pentru con- 
temporanul care o traducea, povestea îndrăgitului înșuși de sine 
şi a portretului misterior nu va fi lipsit să fie atrăgătoare. Nu 
putem cere anonimului moldovean să se arate mai interesat de 
caractere sau de moravuri decât de aceste clasice marionete de 
care autorul dispune după bunul său plac; tot ce putem pretinde 
dela el este o bună înțelegere a textului pe care şi l-a ales pe mă- 
sura gusturilor şi a priceperii lui, şi o cât mai potrivită transpu- 
nere în limba încă grea de atâtea nesiguranțe, în care scria, şi 
calităţile acestea credem că s'a văzut, din puţinele extrase ce au 
precedat, că nu i-au lipsit cu totul. 

Astăzi, când nu ne mai întoarcem la asemenea traduceri decât 
pentru a restabili o atmosferă literară și a reconstitui direcţiile 
interesului cititorilor dela noi în vremea care a precedat târzia 
noastră redeșteptare literară, ceea ce ne interesează, în primul 
rând, e gradul în care izbutește silința progresivă a tălmăcitorilor 
până la posesiunea integrală și definitivă a instrumentului lin- 
guistic care de atâtea ori le scapă acestor începători. Necunos- 
cutul acesta arată a nu fi cu totul un agramat, şi felul în care des- 
leagă unele probleme într'adevăr dificile ale textului, uneori ata- 
cându-le direct, şi ocolindu-le alteori, când mijloacele nu-i mai 
ajung, dovedește un progres al posibilităţilor de expresie ducând 
în cele din urmă la posesiunea definitivă a limbii literare, capabilă 
de acum înainte de orice suplețe, şi care, la noi ca şi în alte părți, 
s'a pregătit prin munca îndelungată, ingrată și niciodată răsplă- 
tită, a acestor traducători. 

AL. CIORĂNESCU 


CRONICI ENGLEZE 

Intr'o cronică anterioară, încercând să fac configurația spi- 
rituală a Angliei de azi, spuneam că, spre deosebire de vremea 
dinainte de război, şi contrar «filistinismului », refractarismului 
la idei ce se atribue în genere englezului, Anglia zilelor noastre 
e o Anglie frământată, 

Vitrina librăriei engleze e azi un film înfrigurat de teme și 
idei. Dela Intelectualismul Sfântului Toma, la Teoriile lui Longinus 
asupra Subhmului, şi dela profetismul Sfântului Bernard de Clair- 
vaux sau părerile lui Bernard Shaw, Andre Gide şi Bertrand 
Russell asupra Filosofiei Vzeţei, la Alegoria Iubirei (un studiu de 
tradiție medievală) de C. S. Lewis, sau raporturile dintre Joseph 
de Maistre şi Anglia, studiate de Dr. Holdsworth, publicul englez 
la ora actuală se agită, se întreabă, 

Un francez ar putea pune capitolul acesta din viața Angliei 
sub titlul Le Désir de /'Intelhgence, — e într'adevăr o dorință de 
inteligență necunoscută până acum la Englezii aceștia sportivi, 
practici și materialiști. . . 

Patima ideii face chiar ravagii la unii din gânditorii lor. Oa- 
recare haos intelectual se desprinde ca o ceață alburie pe unele 
confinii ale filosofiei engleze actuale. 

Și nu putem începe mai bine decât cu una din cărțile cele 
mai cu vâlvă ale anotimpului literar: Language, Truth and Logic 
(Grai, Adevăr şi Logică) datorită lui A. J. Ayer, un tânăr repre- 
zentant al Şcoalei Logicienilor Pozitiviști, ilustrată de un Schlick 
sau Karl Popper, , şi stând în opoziţie cu Școala Raţionalistă ce 
are în frunte pe Bertrand Russell, cel mai mare filosof al Angliei 
de azi. 


Filosofia lui Ayer, cu tot aplombul ei tânăr și ameţitorul 
talent de expresie, înfățișează o lature vie a Angliei actuale, ne- 
liniştea ei spirituală, o neliște ce merge până la contradicție şi 
nihilism. 

In noul său sistem — logic-pozitivist — filosoful englez face 
tabula rasa de mai toate valorile umane contemporane. Meta- 
fizica, etica, estetica, religia, idealismul, percepția, rațiunea, in- 
ducţia, intuiţia, adevărul, lucrul în sine, substanța universală, 
sunt toate trimise succint la plimbare. Și înlocuite cu logica 
formală, cu limbajul, adevărul 'nefiind în esență, după tâ- 
nărul gânditor, decât o formulă verbală, o chestiune gra- 
maticală. 


Cartea e viu comentată de cele mai mari autorități ale judecății 
engleze și americane. Drept care, să insistăm puţin. 

După Ayer metafizica nu există. Metafizica e supra-empirică. 
Ori, singura lume care există e lumea empirică, lumea simțurilor. 
Așa zisa intuiţie intelectuală, prin care metafizicianul ar cunoaşte 
dincolo de experiența simţurilor, e un non-sens. «O afirmare 
are un sens factual pentru orice persoană, numai dacă acea per- 
soană poate să verifice experimental adevărurile pe care ea tinde 
să le exprime... Dacă afirmarea nu corespunde acestei condiții, 
ea poate fi semnificativă din punct de vedere emoţional, dar 

literal e un non-sens». Tot ce nu cade sub simțuri e un non- 
sens. Bine, dar mai există deducțiile, raporturile pe care intelec- 
tual sau intuțional, le scoatem din prima categorie de date, 
datele simțurilor. După Ayer însă, deducțiile sunt simple tau- 
tologii, adică repetarea acelorași ne-adevăruri, non-sensuri, numai 
cu alte cuvinte. La fel ipotezele, aceste deducții anticipate. « Me- 
tafizicianii, conchide filozoful, au fost amăgiți de o superficială 
structură gramaticală a limbajului lor». 

Deducţia e — cum știm — o concluzie particulară trasă dintr'o 
stare generală. Ce e însă cu inducția? Are ea mai mult noroc 
cu filosoful nostru? Inducţia e o concluzie generală trasă dintr'o 
stare particulară. E o prezicere că dacă un fenomen a avut loc 
şi alte fenomene din aceeași categorie vor avea loc. Ori, prezi- 
cerea — spune Ayer — nu e un lucru rațional. Fiindcă rațional 
e numai ceea ce se bazează pe experiență făcută. In zadar va spune 
Bertrand Russell că «fiind toţi convinși că legile naturii nu se 
vor schimba, aparatul știnței va funcționa şi pentru viitor la fel 
ca pentru trecut, dovada fiindcă dacă cineva — bunăoară — s'a 
otrăvit cu arsenic, în viitor toți îl evităm; şi că a te mărturisi deci 
agnostic în raport cu viitorul, e a fi nesincer» (sau a te otrăvi 
oricând cu arsenic !). Ayer va spune că şi inducția, cunoașterea 
viitorului, e o tautologie. O formă de limbaj. 

Vă puteţi închipui ce face Ayer din adevărurile a-priorice. 
Nu există adevăruri necesare, adevăruri dobândite, fiindcă empi- 
rismul nostru nu le recunoaște. 

Urcând scara, nu există judecăți etice, fiindcă ele nu au un 
câmp de experimentare generală, o «validitate obiectivă ». La 
fel esteticul, la fel rekpiosul. Etica, Estetica, Religia, sunt simple 
apartamente particulare închiriate cu luna şi cu locul, în casa 
Psihologiei sau Sociologiei. . . 

In concluzie: 

« Afirmările filosofiei nu sunt factuale, ci linguistice în ca- 
racter, adică, ele nu descriu starea fizică, sau măcar mintală, a 
obiectelor; ele exprimă numai definiții, sau concluziile formale 
ale definiţiilor ». « Iar o definiţie este un simbol întrebuințat ca 
să arătăm cum propoziţiile în care simbolul e implicat pot fi 
traduse și în alte propoziţii, care nu conţin, nici lucrul ce trebue 
definit, nici vre-unul din sinonimele acestui lucru ». 

Filosofia, prin urmare, este: logică și limbaj. 

Nu vom intra în amănunte. Ne aducem aminte că înainte 
de război, biologi ca Felix le Dantec ne spusese că filozofia e 
toată «une manière de parler», o treabă gramaticală. Dacă omul 
dela început, nelăsându-se pradă unei suggpestii antropomorfice, 
s'ar fi întrebat: cum s'a făcut lumea (adică după care legi), în 
loc să se întrebe: cine a făcut lumea (adică atribuindu-i dela în- 

ceput un Dumnezeu, o entitate), filosofia ca şi religia n'ar mai 
fi existat. 

Dar e interesant englezul nostru că, pornind dela empirismul 
lui Locke, Berkeley și mai ales Hume (al căror elevi chiar e) 
dânsul duce tema dincolo de bine și de rău, într'un absolut de 
negaţie, într'un nihilism intelectual și moral nou și foarte carac- 
teristic pentru starea actuală a mentalităţii engleze. 

N'am fi decât nedrepţi şi prea unilaterali, dacă n'am adăoga 
imediat că acest nihilism își găsește replica viguroasă pe o altă 
lature a spiritualității engleze actuale. 


% 
%* + 


Lăsând la o parte şcoli filosofice mai reconfortante, ca şcoala 
raționalistă și neo-realistă a matematicianului și fizicianului la 
origine Bertrand Russell și a lui G. E. Moore, sau școala prag- 
matiştilor în frunte cu Schiller, se poate spune că adevărata co- 
loratură a spiritului englez actual e: humanismul. 

Și povestea lui cere oarecare date. 

Anglia a fost alături de Franţa totdeauna țara humanismului, 
dacă luăm humanismul în accepţia lui curentă: cultură clasică 
sau clasicizantă. 

Dar ne aducem aminte că de curând Europa a descoperit un 
nou humanism, Nota lui a fost dată de faimoasa carte de acum 
aproape zece ani a lui Julien Benda La Trahison des clercs, apărută 
curând şi într'o excelentă traducere engleză, sub titlul: The great 
Betrayal, a lui Richard Aldington. 

Benda împarte acolo lumea în două secte: secta cărturarilor 
Și laicilor. Cei dintâi sunt paznicii valorilor spirituale ale umani- 
tății; laicii, profanii, sunt fiinţele terestre, materialiste, care trag 
omenirea în jos, mai jos de ideal. 

Dacă revoluția produsă de cartea lui Benda e prea cunoscută, 
puțini știu că există, activat dela zi la zi cu teme și forțe noi, 
une neo-humanism anglo-american. Am putea spune: americo- 
englez, fiindcă dacă masa lui e dincoace, protagoniștii lui sunt 
dincolo de Atlantic, 

Acești protagonişti sunt criticul-filosof Irving Babbitt, au- 
torul faimosului Noul Laokoon (The New Laokoon); Paul- Elmer 
More care consacrat, cu Shelbourne Essays, a urcat impunător în 
cărți ca: Studies in religions Dualism, The Demon of the Abso- 
lute şi Christ the Word; W. C. Brownell, sau Stuart Pratt Sherman 
autorul unei cărți mari: Americans (1922) dar care mai târziu 
s'a despărțit de şcoala sa și s'a situat la stânga. Fiindcă această 
școală, pornită dela predecesori ca Lowell şi Whipple şi ajungând 
până la îmbrăţişarea «socialului » preconizat de Prezident Har- 

ding în cuvântul lansat de dânsul «normalitate» (normalcy), 
înseamnă în esenţă: traditionalism, clasicism, puritanism, idealism. 

Dintre cei doi protagonişti, More înclină spre religie, Babbitt, 
mai puţin. 

Dar tradiţionalism, clasicism, puritanism, idealism, cu va- 
riantele de rigoare, sunt cei patru pilaștrii ai noului humanism 
anglo-american. 

El a fost pus în dezbatere în Anglia şi pe continent, mai ales 
de cartea mai recentă a lui Norman Foerster, American Criticism, 
în deosebi prin capitolul ei final: Secolul 20. (The Twentieth 
Century). Și produce am putea spune zilnic discuţii și contro- 
verse în cărți şi oameni. 

Neo-humanismul anglo-american aşa cum reiese din Babbitt 
şi Foerster se poate rezuma, de circumstanță, în următoarele: 

Există trei planuri de viață: planul animal (sau natural); planul 
uman; planul supra-uman. Planul natural nu are de fapt va- 
lori, ci numai cantități: forță, masă, etc. Planul uman este 
esențialmente un plan de calitate, de valori. A cultiva şi exalta 
la maxim valorile umane: sensibilitate, rațiune, puritate, dreptate, 
etic, estetic, tot ceea ce cu un cuvânt se numește spirit, e treaba 
humanismului. Negreşit, instrumentul acestei trebi este cultura. 
Și de aici începe divirgenţa între humaniști. Humanismul francez, 
dela Benda la Massis şi dela Massis la Jacques Maritain vede în 
catolicism adevăratul izvor al humanismului. Dar Maritain vede 
şi în clasicims un izvor. Humaniștii americani din linia lui Babbitt 
depășesc clasicismul și caută sursele humanismului în hebraism, 
budism şi confucianism. In materie de budism, Babbit trece 
chiar drept cel mai mare specialist de o parte și de alta a Atlanticului. 

Dincolo de humanism, pe planul supra-natural, e religio- 
sismul. Dacă humanismul e opusul naturismului, el se apropie 
bine de religie. Religia e un supra-humanism, o cultivare a valo- 
rilor supra-umane. Un fel de humanism dus până la ultima li- 
mită. De aceea, o ramură a humanismului american, reprezen- 
tată de Paul Elmer More, pune mai mult accentul pe religie, 
văzând în ea aspitația supremă a humanismului, şi neglijând de 
pildă estetzcul, pe care-l subordonează complet eticului. De ce? 
Fiindcă religia e de fapt, cum spunea Matthew Arnold în veacul 
trecut, « moralitate atinsă de emoție ». 


Pentru humaniştii religioși, « totul e ca scriitorul, artistul, să 
fie virtuos, opera va avea grijă singură de ea însăși ». 

« Arta adevărată —spune Paul Elmer More—e humani- 
stică mai mult decât naturalistică; și calitatea ei de plăcere înaltă 
şi permanentă este răspunsul dat de inima noastră artistului 
pentru sensul puterii divine pe care ne-o revelează, mișcându-se 
ca duhul lui Dumnezeu pe ape». 

Dacă humaniștii au puţin necaz pe literatură este pentrucă «ea 
nu le dă o filosofie și o biserică ». Și Norman Foerster care e un 
humanist religios crede că Shakespeare însuşi «ar putea dispărea, 
în ciuda impresionantei desfășurări de suflet și artă » reprezentate 
de opera sa. 

Dela humanismul religios avem numai numai un pas până la 
humanismul care chiar dispare în religie. E cazul lui Chesterton 
care întrebându-se: Is humanism a religion, nu-l vede decât ca 
religie, şi încă religie catolică. « Poate humanismul să-şi împartă 
credinţele şi misterele cu 300 de milioane de oameni? — se în- 
treabă acesta. Nu ! Pe când religia are 300 de milioane de cre- 
dincioși. Vrea humanismul să cimenteze o etică și cultură dura- 
bilă ? N'are decât o singură schemă. Aceea care și-a dovedit soli- 
ditatea brăzdând veacuri și ţinuturi cu arcadele ei gigantice și 
ducând pretutindeni fluviul mare al botezului (întru Christos) cu 
ajutorul apeductelor Romei». Adică religia. Creştinismul. 

Iată deci a doua față a spiritualităţii engleze contemporane. 

De o parte — prin urmare — neo-nthilismul logicienilor pozi- 
tivişti (o sectă mai mică) ce neagă tot; pe de alta: neo-kumamsmul, 
cu o puternică reprezentanță americană, care încearcă menţi- 
nerea omului, în ordinea spirituală, și refacerea lui pe linia mare 
a clasicismului, a tradiţionalismului etic şi a religiei. 


DRAGOŞ PROTOPOPESCU 


IN JURUL UNUI APEL 


Sunt câteva luni de când « Societatea Română de cercetări 
psihologice », de sub conducerea d-lui prof. C. Rădulescu-Motru, 
a răspândit în public un apel, destinat să atragă simpatiile și 
ajutoarele materiale necesare unei bune continuări a muncii înce- 
pute. Nu ştim care e rezultatul acestui apel, a cărui subscripţie 
trebuia să se închidă la 1 Iunie 1937. Ne temem însă că el nu 
este unul atât de însemnat pe cât era dorit și, mai ales, pe cât 
era de meritat. 

Apelul începea prin constatările următoare, demne de 
subliniat: « Cercetările de psihologie şi pedagogie experimentală, 
se fac, în ţara noastră, din zi în zi mai necesare. Pe rezultatele lor 
se reazămă părinţii, educatorii, profesorii, sociologii și toți acei 
care urmăresc cunoaşterea și ridicarea poporului nostru. Cerce- 
tările au început de câţiva ani, dar continuarea lor sistematică 
este stânjenită de o seamă de nevoi. Statul, cu toată bunăvoința 
lui, nu mai poate răspunde totdeauna satisfăcător, Aceasta, nu 
numai la noi, dar şi în alte țări, cum este de pildă Italia, unde 

renumitul psiholog A. Gemelli, a organizat, la Milano, un admi- 
rabil laborator de cercetări psihologice din colectă publică ». 
Apelul continua, arătând pe scurt care sunt nevoile de față ale 
laboratorului de psihologie experimentală din Bucureşti şi se 
încheia printr'un apel către cei care doresc şi pot să «promoveze 
o psihologie românească ». 


Ceea ce ne face să credem că apelul nu a reușit întocmai, este 
constatarea că foarte puţine subscripţii de soiul acesteia reușesc 
în lumea românească. Ceea ce ne face totuși să afirmăm că ape- 
lul ar fi trebuit să aibă un ecou serios, este — pentru a da un 
exemplu pe care-l socotim convingător — tocmai analiza celor 
câteva apeluri la subscripţie, reușite în ultimii ani. 

Să luăm cazuri concrete. Iată, unul din apelurile la subscripţie 
care a dus la rezultate frumoase — pentru opinia publică româ- 
nească strălucite chiar — a fost apelul răspândit, acum vre-o zece 
ani, dacă nu ceva mai mult chiar de către un ziar, pentru ajuto- 
rarea studențimii. Dintr'o pornire de cele mai nobile, parti- 
cularii și instituţiile, tot ce e distins și cu mijloace în această 
ţară, au contribuit la sporirea sumelor de pe lista de subscripţie, 
sume ce au fost destinate, până la urmă, dacă nu ne înșelăm, 
înălțării unui măreț palat studenţesc. 


Ce ar putea spune psihologul în fața acestui succes? Ca orice 
român, el s'ar bucura, nici vorbă. Dar ar adăoga un lucru plin 
de miez: Nu e destul, pentru a ajuta studențimea, să-i înalți ziduri 
care s'o ocrotească și să-i dai săli în care să lucreze. Mai e nevoie 
şi, e nevoie mai ales ca, înainte de a o ajuta în felul acesta sau 
într'un altul, să te întrebi și să cercetezi cine anume poate fi stu- 
dent, cine are înzestrarea necesară pentru a se folosi cum trebue 
de învățătura care i se pune la îndemână, și cine va putea fi, în 
consecință, așa cum toată lumea o așteaptă dela studenți, un ele- 
ment de elită al societăţii de mâine? Căci problema studiilor 
superioare e o problemă delicată. Dacă pentru învățământul 
primar este de ajuns, sau este foarte mult să înnalți localuri — 
deoarece toată lumea trebue să treacă prin acest învățământ dacă 
vrem să scăpăm de rușinosul analfabetism ce compromite, în 
ochii lumii civilizate, poporul românesc — în ce priveşte învăță- 
mântul superior, nu oricine este obligat și nu oricine este în măsură 
să treacă prin el. Absurditatea stărilor de lucruri, în cazul învăță- 
mântului românesc, nu stă atât în faptul că avem prea mulţi 
analfabeți; ci stă mai ales în cel că, proporțional cu numărul ştiu- 
torilor de carte, numărul celor ce urmează studii superioare este 
neașteptat de mare, ba mai mult mai mare chiar decât numărul 
celor din aceeaşi categorie, în străinătate. Iar numărul studenţilor 
nu are sens să fie redus — dacă e într'adevăr nevoie să fie redus — 
prin taxe care să favorizeze o categorie socială în dauna alteia; şi 

nici prin examene mai mult sau mai puțin superficiale, care să 
facă un triaj insuficient şi deseori arbitrar. Ci numai metode 
serioase, dacă nu încă ştiinţifice, de tipul celor pe care le foloseşte 
psihologia experimentală pentru determinarea însuşirilor fiecăruia 
pot face adevărata selecțiune de care corpul studențesc are nevoie. 

Iată deci un prim exemplu, din care eram în măsură să tragem 
încheierea că, de vreme ce unele din listele de subscripţie au reușit, 
aceasta a laboratorului de psihologie din Bucureşti trebuia cu 
atât mai mult să reușească. Dar să dăm şi un alt exemplu care, 
prin elementele sale de actualitate, este poate şi mai în măsură să 
convingă publicul de îndreptăţirea celor ce susţinem. În ultimul 
timp, doi români curajoși, aviatori amândoi, unul d. Bâzu Cantacu- 
zino, iar altul d. căpitan Papană, şi-au propus să facă isprăvi demne 
de atenţia opiniei publice mondiale, isprăvi ce, în același timp, 
să ridice în ochii tuturor sufletul și eroismul românesc. Pentru 
a 'se înzestra cu cele necesare, amândoi au făcut apel atât la auto- 
rităţile românești, care le-au dat un larg concurs, cât şi la publicul 
românesc, care, dacă nu ne înşelăm, a subscris sume destul de 
importante pe listele lor. In curând şi unul şi altul îşi vor în- 
cerca puterile şi norocul, iar toată lumea românească îi va urmări 
cu nădejde şi emoție. 

In mijlocul acestei lumi româneşti se află şi psihologul. Ce 
simte psihologul? Negreşit că şi de astădată el participă la entu- 
ziasmul colectivității din care face parte. Numai că experiența sa 
l-a făcut să știe că oamenii de vocaţie sunt mult mai numeroși 
decât cei care reuşesc să se afirme, și că o societate care se mân- 
dreşte cu doi sau trei tineri viteji ai ei, ar putea, dacă ar fi destul 
de conștientă, să se mândrească și cu alţii decât aceştia, în cazul 
că ar şti să-i caute acolo unde se află şi să trezească în ei propria 
lor vocaţie. Psihologului trebue să i se pară surprinzător, prin 
urmare, faptul că opinia publică românească ajută — și bine face 
că ajută — proiectele unui Cantacuzino sau Papană, fără să socoată 
că aceștia, poate, nu sunt singurele exemplare de elită, în ordinea 
de lucruri unde s'au afirmat. Sau, să nu exagerăm: să admitem 
că nu se mai găsesc, nici măcar prin sondajele psihologiei expe- 
rimentale, exemplare la fel de înzestrate ca acești doi Români 
amintiţi. Se găsesc totuși, oricine își va da seama reflectând puţin 
la aceasta, zeci de exemplare, nu prea mult în urma lor și care, 
dacă nu ar fi în stare să facă acte de eroism suprem, ar putea totuşi 
foarte bine săvârşi acele acte de eroism mijlociu, ce întotdeauna 
sunt folositoare, deși mai puţin glorioase, trebue să se recunoască, 
societăţii unde se produc, prin simplul fapt că nu sunt acte izo- 
late ci acte ce ştiu să se încadreze într'un întreg. Pe aceste 
exemplare, care sunt încă de elită deşi nu sunt excepţionale (cu 
privire la omul excepţional existând teoria că se afirmă în orice 

împrejurări și împotriva oricăror piedici), psihologul posedă, până 
la un punct, meșteșugul de a le descoperi și pune în valoare. Nu 
este truda sa tot ce poate fi mai de folos unei societăți bine orga- 
nizate ? Nu era firesc să credem că lista psihologului era cea din- 
tâi care să se acopere cu donaţii? 

Dar nu s'a întâmplat aşa? Iar cei din public, care regretă că 
nu s'a întâmplat așa, ar avea însă putinţa să îndrepte lucrurile, 
cotizând, pe o listă de subscripţie care s'a închis, dar care s'ar 


putea oricând redeschide. 
CONST. NOICA 


DOUĂ OPERE ROMÂNEȘTI: „TRANDAFIRII 
ROȘII» DE CONSTANTIN BOBESCU ȘI „HORIA” 
DE NICOLAE BRETAN 


Incă din primele timpuri ale existenței ei, Opera Română 
din Cluj şi-a fixat ca punct important de program încurajarea 
producției muzicale românești și a căutat, în fiecare stagiune, să 
prezinte cel puțin o operă românească. 

Parcurgând istoricul acestei instituții și ţinându-se seama și 
de lucrările prezentate la Opera Română din București, se constată 
cu bucurie că producția națională în materie de muzică de operă 
e destul de înfloritoare. 

Compozitorii români dovedesc adesea foarte bune intenţiuni, 
dar se observă în general o oarecare stângăcie, fie în alegerea su- 
biectelor, fie în prelucrarea lor, fie în tratarea muzicală propriu 
zisă. Chestiunea aceasta preocupă muzicanții cu răspundere din 
țară şi discuţiunile specialiștilor caută să descopere cauzele 
şi să afle remediile. Compozitorii acuză publicul de lipsă de 
bunăvoință, publicul acuză pe compozitori că sunt lipsiţi de ma- 
rele suflu, de orizontul universal. Cert este că nici ambianța cul- 
turală a țării, în acest domeniu, nu este prea favorabilă creaţiei 
de muzică înaltă. Cunoștinţele elementare de cultură muzicală nu 
s'au stratificat încă suficient. La noi sunt încă mulţi acei care 
consideră muzica drept un gen minor sau o îndeletnicire numai 
distractivă, uitând că o adevărată şi solidă cultură generală nu se 
poate concepe fără o cât mai vastă informaţie în domeniul artelor. 
Nu avem intenţiunea de a arăta aici puterea muzicii ca factor 
de înălţare spirituală. Nu putem decât să deplângem pe cei ce 
nu-i cunosc fiorul tainic sau nu gustă încântarea fără nume pe 
care ne-o strecoară în suflet, 

Pentru împlinirea acestei lacune din viața noastră intelectuală, 
e nevoie, de o parte, ca întregul învățământ muzical să fie 
temeinic reorganizat, iar de alta, ca manifestările publice ale 

diverselor instituţii și asociaţii să se desfăşoare metodic şi susținut, 
în toate oraşele ţării, în special în centrele mari, unde sunt Con- 
servatoare, orhestre simfonice şi teatre de operă. S'a făcut un în- 
ceput, prin modificarea programului analitic al studiului muzicii 
în învățământul secundar, dar această îmbunătățire e insuficientă, 
pentru motive ce nu e locul a fi desbătute aci. Chestiunea prin- 
cipală este însă reorganizarea Conservatoarelor, sau, cum li se spune 
acum, Academiilor de muzică. Problema aceasta ar merita și ea 
un capitol special. 

Cât despre pregătirea profesională a compozitorilor, ea e 
cuprinsă în aceeași problemă a învățământului. Pentru moment, 
vom spune numai atât: toți marii compozitori au fost şi sunt oa- 
meni culți. Pentru o bună creaţie muzicală e deci nevoie, pe 
lângă talent și inspiraţie (care, de sigur, sunt primele condițiuni), 
şi de o vastă “cultură profesională și generală. 

"Țara noastră e lipsită de o o tradiţie muzicală Forţa naţiu- 
nilor din Apus stă tocmai în acest imens resort care e trecutul. 
Si dacă în literatura românească, în plastică și în gândirea filosofică, 
s'au făcut progrese imense, nu s'ar putea spune că, în ce priveşte 
muzica, am ajuns la același nivel. 

Evident, nu vorbim de d. George Enescu care e o apariţie 
unică, nu numai printre compozitorii noştri, dar şi în mișcarea 
muzicală universală. ` 

De aceea, orice încercare românească trebue să fie cercetată 
cu luare aminte şi încurajată, când e cazul. Și dacă nu toate 
lucrările muzicale reprezentate au întrunit calități care să le asi- 
gure un succes durabil, faptul că autorii români au perspective 
de a înfrunta examenul public, rămâne un stimulent pe care îl 
nădăjduim fecund în rezultate bune. 

Dintre operele, datorite compozitorilor români, ce au văzut 
lumina rampei la Cluj în ultimii ani, sunt de menționat, în pri- 
mul rând, « Năpasta » de d. Sabin Drăgoi și «Strigoii» de M. 
Andreescu Skeletty, lucrare cu totul remarcabilă din punct de 
vedere pur muzical, dar oarecum deconcertantă în privinţa acţiunii 
scenice și libretului (1935). De asemeni, «La drumul mare» de 
d. C. C. Nottara a însemnat un moment interesant. Această operă 
într'un act a fost reprezentată, împreună cu «Păcat boieresc» de 
d. Marțian Negrea, cu ocazia deschiderii stagiunii 1934—35. In 
stagiunea 1936—37 s'a reluat, în versiunea ei revăzută, « Fata dela 
Cozia » de d. Emil Monţia, partitură care nu s'a putut menţine 
pe afiş, nici de data aceasta. 

Iar în cursul lunii Ianuarie 1937 s'au reprezentat alte două 
opere românesti: « Trandafirii roşii» de d. Const. Bobescu (15 
Januarie) şi « Horia » de d. Nicolae Bretan (24 Ianuarie). 


* 
* * 

D. Const. Bobescu face parte din aceeași familie de muziciani 
talentaţi care a dat pe d. Jean Bobescu, distinsul șef de orhestră 
şi director artistic al Operei Române din Cluj și pe tânăra vir- 
tuoză Lola Bobescu, ale cărei succese sunt urmărite cu interes 
de lumea muzicală din Apus. Violonist apreciat, fost profesor şi 
director al Conservatorului « Astrei » din Braşov, actualmente şef 
de orchestră și solist la Radio, d. C. Bobescu nu mânuește numai 
arcușul şi bagheta, dar e și compozitor. Acum câțiva ani s'a repre- 
zentat, tot la Opera Română din Cluj, opera sa «Zobail », de curând 
i sa cântat la Ateneul român din Bucureşti «Ziua de apoi», 
poem simfonic pentru orchestră, cor şi bariton solo, și «Trei 
Doamne și toți trei», după Coșbuc; a mai scris trei schițe sim- 
fonice « Fatma », « Lunatecul » și « Paiaţa », precum și un scherzo 
spaniol pentru orchestră și vioară solo, intitulat « Cadix». Se 
pare deci că d-sa are oarecare predilecție pentru subiectele 
orientale; în linii generale, însă, inspirația sa păstrează un ca- 
racter românesc destul de distinct. 

Era natural ca poemul dramatic « Trandafirii roşii » al d-lui 
Zaharia Bârsan, cu lirismul lui cald și emoțţionant, cu versu- 
rile lui luminoase, scăldate în poesie şi visare, să atragă pe un 
compozitor. Nimeni nu a uitat marele succes obținut pe vremuri 
de piesa d-lui Z. Bârsan, în magistrala interpretare a lui Ar. 
Demetriad sau a autorului însuși, nimeni nu poate uita emoția 
curată pe care ani de-a-rândul această minunată dramă a răsco- 
lit-o, 

Nimic mai mișcător decât sacrificiul neştiut sau neînțeles: 
după cum Cyrano de Bergerac alimenta cu scrisorile și versurile 
lui voia bună a superficialei Roxana, tot astfel visătorul Zefir 
întreține cu trandafirul roşit cu sângele lui, sănătatea și veselia 
neînțelegătoarei Liana; şi tot astfel pelicanul din poesia lui 
Musset hrănea, cu sângele lui, puii înfometați. Edmond Rostand, 
Zaharia Bârsan, Alfred de Musset, trei poeţi ce se întâlnesc pe 
o linie şi cântă prin simboluri diferite, drama etern omenească 
a suferinței ascunse, voluptatea în durere. Să mai adăogăm și pe 
Beethoven, scriind, pentru Giulietta Guicciardi, « Sonata lunii »?.. 

Subiectul « Trandafirilor roșii» e cunoscut: la curtea unui 
împărat legendar s'a pripăşit un pribeag, un visător, care iubește 
în taină pe Liana, fiica împăratului. În ţara aceea nu erau decât 
trandafiri albi. Dar Liana, bolnavă, visează un trandafir roșu și 
cere cu îndărătnicie să i se aducă această floare. Trimişii 
împăratului răscolesc lumea în lung și în lat, dar nu sunt în stare 
să găsească nicăieri trandafiri roșii; și deodată străinul necu- 
noscut de nimeni, cântărețul sub vraja lumii şi stelelor, aduce 
domniţei un trandafir roșu. Și tot așa în fiecare dimineaţă. Fata 
se înviorează, e fericită, iubeşte pe voevodul Val, dar nu bănueşte 


43* 


676 REVISTA FUNDAȚIILOR REGALE 


prin ce jertfă grea i se dă zilnic floarea fără de care nu mai 
poate trăi. Unul singur cunoaște taina, grădinarul, Moș Amurg: 
el știe că în fiecare noapte Zefir înroșeşte trandafirul cu sângele 
lui depunând astfel pe altarul iubirii neîmpărtăşite, jertfa lui 
sublimă. 

Impins de același sentiment pentru Liana, Zefir face şi 
altă faptă mare: într'o luptă crâncenă, salvează țara de duşmani. 
Iar în ziua nunții Lianei cu Val, el îi aduce ultimul trandafir, 
mai roșu ca niciodată; apoi sfârșit de puteri, moare la picioarele ei. 

Și-a împlinit rostul pe lume, creând fericirea aceleia care îi e 
dragă, apoi piere; iar în clipa aceea toți trandafirii se înroșesc ca 
prin vrajă., . Natura aduce omagiul ei poetului florilor, al stelelor 
și al mării... 

S'ar putea reduce la trei, caracteristicile acestei piese: sim- 
bolică, filosofică (o filosofie cu o pronunțată înclinație spre 
pesimism) şi romantică. La care s'ar adăoga: atmosfera de legendă, 
justețea observaţiei psihologice, gustul umorului și ținuta literară 
cu totul aleasă a versurilor. 

D. C. Bobescu a menţinut esenţialul subiectului, unele tirade 
şi numele așa de plastice ale personajelor: Zefir, Val, Liana, 
Lăcrămioara, Pâclă, Șagă, Promoroacă, Moş Amurg, etc. și a 
suprimat multe amănunte. Concentrarea e indispensabilă când o 
piesă de teatru ajunge libret de operă, dar faptul că duiosul 'p er- 
sonaj al Lăcrămioarei (fata care iubeşte pe Zefir fără ca acesta să 
ştie), a fost aproape în întregime suprimat, e regretabil. De asem eni 
Liana, care în piesa d-lui Z, Bârsan are aspirații destul de înalte, 
e un rol cam șters în opera d-lui C. Bobescu. 

Muzica d-lui C. Bobescu e scăldată în întregime întrun lirism 
ușor, care reușește, din când în când, să fie cald și emoționan t; 
prin mijloace foarte simple, d-sa realizează uneori atmosfera ne- 
cesară, și, dacă muzica sa nu pătrunde până în adâncimile dra- 
maticului sbucium al nefericitului erou şi nici nu se înalță până 
la sublimul poemului d-lui Z. Bârsan, ea rămâne totuși, în 
ansamblul ei, agreabilă. Numai că e insuficientă pentru o dramă 
atât de răscolitoare. 


Iubitor de fineți orchestrale și vocale, posedând, de altă 
parte, un viu simț al umorului muzical, cât şi un gust marcat 
pentru ansambluri, d. C. Bobescu rafinează, subțiază, uneori până 
la ultima expresie a simplicității, tratarea sentimentelor; alteori 
introduce cu umor sănătos și plin, episoade amuzante, sau, 
în sfârșit, tratează viguros și energic, în ansambluri bine închegate, 
momentele impresionante ale acţiunii, în deosebi finalurile de acte 
sau de scene. 

In maniera d-sale, se pot distinge reminescenţe din marii autori 
de operă, Verdi, Puccini și chiar Wagner, iar unele efecte, de gust 

destul de îndoelnic, amintesc opereta, De aceea, nu știm dacă 
termenul «maniera d-lui C. Bobescu » își poate găsi aplicare. 

E regretabil însă că d-sa nu a sesizat tendința pesimistă din 
piesa d-lui Z, Bârsan, dramatismul ei intens şi pateticul celor 
mai multe dintre situaţii, 

Muzica sa, eminamente lirică, mult prea simplă și prea gco- 
metrică, în construcția vocală a rolurilor, apare goală de sens, 
mai ales în comparaţie cu ideea dominantă a dramei, 

Dar ceea ce e cu totul de neînțeles, e faptul că d-sa pare că 
ignorează revoluţia făcută în muzica de operă de Wagner, care a 
aplicat în mod atât de concludent principiul uniunii intime dintre 
sensul poesiei și expresia muzicală. 


O altă nedumerire a ascultătorului se referă la uvertură: pagina 
aceasta, de altfel foarte interesant orchestrată, are un accentuat 
caracter oriental și descriptiv; ea nu cadrează nici cu stilul 
muzicii din operă, nici nu exprimă, rezumativ și sintetic, ideea 
fundamentală sau motivele principale ale lucrării. 

Realizarea cea mai bună, muzicalicește, e duetul Val-Liana, 
dela începutul actului II, Aici d, C. Bobescu a izbutit să creeze, prin 
muzică, atmosfera șăgalnică din original, De asemeni, nocturna 
din același act e o foarte reușită pagină: un interludiu orchestral 
redă just atmosfera de feerie și de vrajă în timpul căreia florile 
din grădina Lianei (personificate de baletul de copii) se aso- 
ciază la sacrificiul lui Zefir, vrând și ele să aleagă cea mai 
frumoasă floare albă, ce se va înroși, pentru fericirea domniței 
gândurilor lui, 


Subliniem încă odată buna calitate a ansamblurilor vocale, 
Iar corurile, în special, sunt foarte frumos lucrate: pline, bine 
închegate și îmbelșugate, 

Alte fragmente ce ar putea fi menţionate sunt: 

In actul I: motivul (românesc) al Sfetnicului; intrarea lui Șagă 
(pe motive tot românești); motivul blestemului; duioasa arietă de 
soprană 4 Sunt floarea care moare»; intrarea soldaţilor; povestea 
luptei; intrarea lui Zefir; motivul trandafirului roşu; finalul, 
plin de maiestate, într'un ansamblu impunător, 


In actul II: o savuroasă mișcare de dans românesc; duetul 
Val-Liana; balada mării; nocturna; aria tenorului « Floare albă » 
cu finalul său poetic și elegant, care e şi finalul actului. 

In actul III: duetul Amurg-Zefir; duetul Liana-Zefir; lumi- 
noasa arie a tenorului «Era o lună plină »; întreaga scenă a des- 
părțirii (moment într'adevăr emoţionant) ; scurta scenă de un umor 
viu dintre Șagă şi Sfetnic; corul nupţial (bogat şi impunător); 
intra rea lui Zefir (marcată expresiv în orchestră); moartea lui 
Zefir; finalul. i 

Intr'un cuvânt, o muzică scăldată în lumină, plăcută și vioaie, 
cu momente fericite, care, pentru a fi adecuată subiectului, ar fi 
fost de dorit să fie mai dramatică şi mai patetică, iar polifonia 
mai îmbelşugată. Iar mai multă inventivitate ritmică şi tonală nu 
ar fi făcut decât să sporească valoarea compoziţiei d-lui C. 
Bobescu. 


* 
* * 


Festivalul dela 24 Ianuarie s'a încheiat cu reprezentarea altei 
opere românești, « Horia » de d. Nicolae Bretan, director de scenă 
al Operei clujene şi fost cântăreţ. 

D. N. Bretan nu e la prima sa lucrare: a mai compus pe 
vremuri o operă, «Luceafărul», mai de curând o scenă lirică 
după « Scrisoarea III» de Eminescu și, afară de acestea, e au- 
torul a numeroase lieduri. In domeniul compoziției, e mai mult 
apreciat pentru acestea din urmă, dar lucrarea sa cea mai de 
valoare e opera « Horia» în cinci tablouri, partitură de un dra- 
matism puternic, melodioasă, emoţionantă și plină de vigoare. 
Libretul e scris tot de d. Bretan, după o tragedie istorică a d-lui 
Ghiţă Popp și prezintă, într'o serie de scene sguduitoare, miş- 
carea dela 1784, cu durerosul ei sfârșit, moartea pe roată a lui 
Horia şi Cloşca. 

Prin noblețea sentimentelor, prin ţinuta morală a personajului 
principal, prin puternica încordare a unui popor nedreptăţit, 
cat şi prin întreaga linie de mișcare a acțiunii, drama ia proporțiile 
unei epopei. 

Figura lui Horia domină și concentrează într'o superbă ideali- 
zare scenică, tot interesul. E prezentat ca un luptător dârz, 
îndrăzneț, hotărît la orice sacrificiu, dar, în același timp, drept şi 
demn, opunând cruzimii asupritorilor, o măreție tragică în îndâr- 
jirea lui inițială, ca și în trista lui resemnare finală. Sunt adăogate, 
ca elemente întregitoare ale atmosferei, soția şi fiica lui, cu o 
duioasă idilă de dragoste a acesteia, îndârjirea iobagilor români 
puși pe jaf şi distrugere, dar opriți dela aceste violențe de Horia, 
ticăloşia unui nobil ce voia să-i necinstească fiica, recunoştinţa 
lui Horia față de un alt nobil care îl ajutase când era bolnav; iar 
trădarea lui Nuţu se datorește aici nu banilor primiţi de el, ci 
dorinţei de a se răzbuna pe Horia, pentrucă acesta nu-l lăsase să 
se răzbune asupra unei baronese. 

Iată momentele principale ale acţiunii: 

Tabloul I. In biroul baronului Kemenyi, Horia cere drepturi 
pentru Români; duet intens dramatic, cu accente dureroase bine 
marcate, mai ales de instrumentele de alamă, foarte potrivit alese 
pentru a sublinia conflictul. 

Tabloul II. In casa lui Horia. Duet melodios între mamă şi 
fiică; idila Ionel-Ileana, scrisă pe motive de doină; un nou duet, 
mai lung, între mamă și fiică; în culise, corul cântă o foarte fru- 
moasă rugăciune, cu acompaniament de clopote; baronul Nyil 
vine cu gândul de a necinsti pe Ileana, dar e surprins de Horia 
care îl goneşte, umilindu-l: «In casa mea şi peste cinstea mea, 
sunt eu domn şi numai eu». Finalul tabloului e grandios; în 
general tabloul acesta e cel mai reușit. 

Tabloul III. In pădure, poporul proclamă căpitani pe Horia, 
Cloșca și Crişan și depune jurământul, iar preotul rostește o ru- 
găciune pentru izbânda mişcării. 

Tabloul IV. In casa baronului Kep, țăranii jefuesc şi distrug 
totul. Survine Horia care îi opreşte, dar Nuţu îl acuză de tră- 
dare. Acesta ar vrea să se răzbune crunt pe baroneasa Keo. 
Horia o apără şi povesteşte o amintire dela Sibiu când a fost 
ajutat de baron. Nuţu e arestat de popor (momentul e foarte ex- 
presiv subliniat de orchestră); țăranii cântă « Cântecul răscoalei ». 

Tabloul V. In piaţa publică. Horia și Cloşca în lanţuri; baronul 
Kemenyi ceteşte sentința de condamnare la moarte prin tragerea 
pe roată; răspunde Cloșca (scurtă, dar emoţionantă arie de bariton); 
Ileana imploră îndurare, apoi izbucnește într'un groaznic blestem 
împotriva asupritorilor; Horia nu e lăsat măcar să vorbească, dar 
îşi păstrează, neştirbite, demnitatea şi mândria; tatăl și fiica se 
despart şi opera se încheie cu schingiuirea celor doi conducă- 
tori, în timp ce orchestra intonează primele acorduri ale imnu- 
lui regal. 


Muzicaliceşte, opera d-lui N. Bretan prezintă o primă calitate 
de seamă: știința de a trata vocile. Rolurile sunt echilibrat con- 
struite, iar diversele stări sufleteşti, idei și conflicte, sunt expri- 
mate cu o mare putere de suggestie și cu o justă dozare a efectelor 
vocale şi instrumentale. În privința facturii rolurilor, influența 
italiană e vizibilă, atât în țesătură, cât și în deslegări şi în distri- 
buirea efectelor. Această cunoaştere a tainelor vocale e uşor expli- 
cabilă din partea unui fost cântăreț de operă. 

Orchestraţia însă lasă de dorit; dacă nu totdeauna, cel puţin 
în unele momente. Nu s'ar putea spune că e insuficientă, dar d. 
N. Bretan evită complicațiile armonice și contrapunctice, menţi- 
nându-se la acorduri perfecte, la consonanţe elementare și la o 
ritmică nu tocmai ingenioasă. Se observă apoi o oarecare tendință 
spre stabilitate tonală; de aici rezultă o ușoară monotonie. Dar 
faptul că acțiunea e condusă cu îndemânare şi simţ scenic viu, 
precum şi buna întrebuințare a instrumentelor pentru comentarea 
orchestrală a situaţiilor, compensează aceste scăderi. 

Brodată în parte pe motive de folklor românesc, în parte pe 
inspirație proprie de valoarea limbajului universal, muzica d-lui 

N. Bretan e dramatică: când sguduitoare, când duioasă, când im- 
petuoasă, când delicată. 

Muzica aceasta exprimă nu numai durerea lui Horia, dar 
durerea unui neam întreg. 


D. N. Bretan utilizează ca leitmotiv melodia originală a popu- 
larului imn «Deşteaptă-te Române»; motivul e cât se poate 
de suggestiv ales, deși imnul acesta a fost compus mult mai târziu, 
după revoluția lui Horia. Anahronismul de care s'ar putea vorbi, 
nu slăbește întru nimic expresivitatea lui, deoarece acest imn 
nu aparţine unei epoci determinate: se ştie că a devenit un simbol 
al luptelor de totdeauna ale poporului românesc din Ardeal pentru 
libertate, iar în ultimele decenii și-a pierdut caracterul local, de- 
venind un simbol al întregii naţiuni. 


De altfel d. NN. Bretan are o preferință accentuată pentru imnu- 
rile naţionale: în cursul acţiunii, se aud accente dintr'un marș 
unguresc (al lui Rakoczi, dacă nu ne înșelăm); la izbucnirea răs- 
coalei se aud câteva acorduri din Marseilleza. Autorul nostru voește 
probabil să arate quasi-simultaneitatea mișcărilor populare dela 
noi şi din Franţa. Notăm apoi începutul imnului austriac în 
momentul cetirii sentinţei de condamnare în numele împăratului; 
în sfârşit, ultimele acorduri ale operei sunt cele dela începutul 
imnului nostru regal « Trăiască regele », care e introdus aici spre a 
suggera izbăvirea de mai târziu a poporului românesc. 

Considerăm opera « Horia » drept o lucrare valoroasă, totuși 
credem că ea ar câștiga și mai mult ca valoare, dacă i s'ar aduce 
câteva modificări și îmbunătățiri. 

In primul rând, are nevoie de o uvertură puternică și bine 
închegată din motivele principale ale operei. Epopeea așa de 
grandioasă şi de emoţionantă a lui Horia merită să fie concentrată 
într'o uvertură ce ar trebui să se ridice la nivelul unui poem 
simfonic. 


Jurământul din tabloul III, cam rar ca tempo, nu e suficient 
de marțial, iar tonalitatea minoră în care e scris nu convine ideii 
de hotărîre, de energie, de revoltă. Rugăciunea preotului din 
același tablou ar trebui modificată astfel ca să aibă și pauze 
în timpul cărora orchestra să sublinieze ideile; în forma actuală, 
preotul cântă fără încetare; nici nu are timpul să respire, nici 
spectatorul să se reculeagă. 


In sfârşit, credem că imnului regal nu e fericit ales ca final 
al operei. Din punct de vedere pur estetic, introducerea lui e dis- 
cutabilă, iar caracterul lui strict oficial îi limitează sensul și locul. 
D. N. Bretan trebue să caute alt final pentru drama sa mu- 
zicală. 


LUCIAN VOICULESCU 

Ţin foarte mult la adjectivul acesta: «europene»; căci sunt 
printre acei care cred că Europa există. Că adică există fenomene 
care sunt europene şi altele care nu sunt, chiar când se petrec 
peograficește în Europa. Un sociolog german care pe vremea când 
era mai tânăr scrisese interesante lucrări (astăzi schimbate din pri- 
cina edițiilor ulterioare care au modificat cu totul textul originar), 
profesorul dela Berlin, Werner Sombart, a studiat cel dintâi în 
mod metodic sub numele de « Geist einer Epoche » acest ciudat 
fenomen istoric-geografic. Există, de pildă, o mentalitate burgheză, 
după cum există una feudală sau alta proletară; există o menta- 
litate americană, dinstinctă de cea europeană (aceasta din urmă 
distinctă ea însăși de mentalitatea «balcanică », la rândul ei deo- 
sebită de cea «asiatică »). 

Și sunt cu deosebire încântat când, la rubrica aceasta de 
actualități culturale «europene», am prilejul de a semnala un 
eveniment românesc, Intr'un număr trecut al revistei vorbeam 
de lucrarea d-lui C. Rădulescu Motru: « Românismul ». Acum voi 
face același lucru cu volumul d-lui I. Simionescu: « Țara noastră 1) ». 

Căci nevoia aceasta etnografică de a se defini pe sine este o 
trăsătură caracteristic europeană. O carte pornită din plăcerea 
unei națiuni de a-și face auto-portretul este ceva tipic european. 
Să nu uităm că bătrânul nostru continent a fost inventatorul 
« categoriei naționale». A «crescut-o de mică» această stare de 
spirit națională. S'a început cu națiuni miniscule, cu sinecismul 
Politeiei eline, cu patriotismul civității romane, cu orgoliul comunal 
al burgurilor medievale; s'a trecut apoi la absolutismul de oțel 
al Statului provincial, dela feudul comital la Marele-Ducat (acest 
adjectiv e simptomatic pentru trecerea dela seniorie la naţiune), 
Europa a dăruit Istoriei primele exemplare reușite de comuni- 
tăți, relativ vaste și complicate, ca Spania, Franța, Olanda, 
Anglia şi care au servit drept model întregului glob pământesc. 
Aceste comunități, unde 4 synoikismul » e făurit de triplul ciment 
geografic, biologic şi cultural, nu sunt tocmai ușor de definit. 
Cugetătorii marilor naţiuni europene se încearcă de mult la 
aceasta, Discursul lui Renan « Despre naţiune» e un exemplu 
clasic. Iar manualele de sociologie reiau problema, toate ajungând, 
drept concluzie la un «nou liquet». E foarte greu dea da o 
definiție filosofică, naţiunii. Și atunci s'a deplasat problema spre 
mai concret. Naţiunile au început a se defini individual, fiecare 
în parte, Ba chiar s'a recurs la un procedeu şi mai analitic: s'a 


1) I, Simionescu, «'Țara noastră». Editura Fundaţiei pentru literatură 
şi artă « Regele Carol II», Bucureşti, 1937. 

luat un oraș caracteristic, bunăoară capitala. Prin ea s'a încercat 
a se prinde esenţa întregului popor. Sau atunci s'a procedat oare- 
cum turistic, turistic în spațiu şi în timp, totodată. Există în Anglia, 
în Germania, în Franţa, pe lângă ghidurile propriu zise, o întreagă 
literatură psiho-geografică, unde se zugrăvește, cât mai complet şi 
cât mai artistic cu putință, portretul fizic şi moral al unei națiuni. 

Pentru toate aceste motive, consider ca manifestări culturale 
tipic europene și relevând dintr'un spirit foarte contemporan, 
vastele tentative de auto-definire națională de genul celor ale 
d-lor C. Rădulescu-Motru sau I. Simionescu. 


D. I. Simionescu are două calități : scrie frumos și este un erudit 
al acestui subiect, al turismului geografic și cultural românesc. 
Erudiţia d-sale e cea mai tare şi cea mai sigură, căci este erudiția 
ca să zicem așa a amantului, este setea de informaţie a omului 
îndrăgostit, avid să cunoască absolut tot despre obiectul dragostei 
sale. De multă vreme, acest profesor de geologie — care e și un 
literat fără voie—s'a simțit sedus de «geon»-ul românesc. 
Studiind pământul, rocile, orografia, cerul și florile care aco- 
pere solul acestei țări, d. I. Simionescu a învățat a-i înțelege 
şi sufletul. Cu traista drumeţului şi entusiasmul înamoratului, 
d-sa a cutreerat toate locurile ţării, scriind, când şi când, 
despre ele. Acum, a socotit că ceasul unei sinteze a sosit. 
Cartea de care ne ocupăm este, ca orice portret, un bilanţ, și ca 
orice bilanţ, un portret; în sfârşit, ca orice bilanţ sau portret, este 
o viziune totodată spaţială și temporală, o ochire a tuturor locu- 
rilor şi tuturor epocelor care, fuzionate, dau fizionomia proprie a 
unei națiuni. Un astronom francez, vorbirid de teoriile lui Ein- 
stein şi de încercarea lui de a introduce, ca a patra dimensiune, 
timpul, observă că, în lumea oamenilor cultivați, aceste apercepții 
în patru dimensiuni sunt mai frecvente decât s'ar crede, şi dedea 
ca exemplu diagrama unei plante, aşa cum o practică botanistul, 
adică compusă din reprezentarea lungimii, lățimii, adâncimii (sau 
înălțimii) şi..... a evoluţiei, a îmbătrânirii, a metamorfozelor de 
origine temporală... Această cunoaștere mixtă, spațio-temporală e, 
în fond, moneta măruntă a calculelor biologului, instrumentul 
curent cu care lucrează cercetătorul ce se ocupă cu tot ce e viu, 
supus deci schimbărilor de dimensiune şi de tinerețe. D. I. 
Simionescu procedează și el pe bazele unei asemenea cunoa- 
şteri quadri dimensionale. Şi e foarte firesc, căci d-sa consideră 
pământul românesc, cu tot ce este pe dânsul, ca o ființă vie, ca o 
individualitate organică. Când vorbește de timpurile mării sarma- 
tice, este, imperceptibil, în vocea sa un accent de înduioșare ca 
la amintirea primelor tinereți ale unei ființe scumpe: 


« Odată, în Banat creșteau ferigi tropicale. Iar în dreptul Hâr- 
șovei, se formau recife de coralii, care cer o temperatură a apei 

măcar de 200, Clima devine sub tropicală în vremea cretacică; 
păduri de sequoia, arbori uriași restrânşi şi azi spre California, 
umbreau ținuturile din Valea Prahovei ori din jurul Babadagului. 
Mai târziu, pe dealurile din nordul Moldovei, creşteau olean- 
drii. Cârduri de antilope, de girafe, de elefanți, de maimuțe, 
populau ținuturile din mijlocul Basarabiei și al Moldovei, dând 
scenarii asemenea celor din savanele actuale ale Africei. Pe vremea 
quaternară, renii trăiau prin Moldova, iar cămile păşteau până 
prin meleagurile din apropierea Slatinei ». 
Quantus mutatus ab illo! 


Cartea d-lui I. Simionescu este foarte îngrijit editată și con- 
ține ilustrații aproape la fiecare pagină. Aceste ilustrații sunt de 
două feluri: fotografii și desenuri. Iar acestea din urmă sunt, la 
rându-le, de trei categorii: hărți și desenuri liniare, diverse, pentru 
expunerea de grafice şi statistici simbolizate geometric; desenuri 
artistice, penițe sau acuarele, reprezintând frumuseți naturale 
româneşti, ca de pildă piscul Ceahlăului sau Grinţieşul Broşte- 
nilor; în sfârșit, desenuri elementare, introduse în scop utilitar- 
științific, pentru redarea unei unelte sau vre-unui amănunt de 
habitat sau de moravuri. Aceste din urmă sunt totuşi cele mai 
estetice, căci au, ca să zicem aşa, o valoare de înduioșare remar- 
cabilă. Ele reamintesc desenele de abecedar, desenele copilăriei 
noastre, ale epocei celei mai legate de «sentimentul țării», de 
sentimentul participării la un anumit pământ; au ceva naiv și 
primar, care ne mișcă până la lacrimi. Şi afară de asta, mai au 
şi un fel de valabilitate artistică proprie. Căci asemenea desene, 
oribile şi ordinare atunci când sunt redate tipograficește prost, 
sunt în schimb minunate când sunt realizate în condiții de edi- 
tare îngrijită. In acest ultim caz, simplitatea devine acurateță, 
puținătatea liniilor devine fineţe, graţie ușoară și limpezime. 
Tot ce, tipărit prost, ar fi părut primar, devine, tipărit bine, 
«stilizat » și pur. 

La capitolul « Viaţa culturală », autorul se ocupă de urmă- 
toarele şase chestiuni: învățământul, educația fizică, instituțiile și 
societăţile culturale, arta, științele (naturale și spirituale) şi evo- 
luţia literară. Cartea d-lui I. Simionescu este din acelea care ar 
trebui cetite de oricare Român. Farmecul ei general stă în așe- 
zarea fiecărei privelişti de natură în cadrul ei cultural firesc, 
autorul reamintind la tot pasul elementele umane care s'au fost 
împletit cu cele propriu zis geografice, pentru constituirea fiecărui 
colț din țara aceasta. Și niciodată nu s'a aplicat mai bine ca pri- 
veliștilor descrise de d. Simionescu, acea frumoasă formulă a lui 
Barrès: «des paysages travaillés par Phistoire ». 


D. I. SUCHIANU 

ACTUALITĂŢI FRANCEZE 


Luna ce a trecut a prilejuit câteva comemorări, prin care s'au 
înscris, în amintirea noastră, oameni sau împrejurări care, în 
perspectiva istoriei, îşi verifică importanţa sau își află consacra- 
rea, şi existențe care, în clipa sfârşitului lor, îşi măsoară realiză- 
rile artistice. Insemnând, într'o privire caleidoscopică, aceste 
manifestări ale memoriei omenirii, avem prilejul de a actualiza 
câteva momente şi figuri importante ale culturii franceze. 


i + 


Gaston Cherau, scriitorul francez care a murit pe neașteptate, 
în America, în cursul unui turneu de conferinţe, deşi nu mai 
era astăzi în centrul atențiunii marelui public, va rămâne în lite- 
ratura franceză, fiindcă în scrisul său se răsfrâng calitățile, cusu- 
rurile, pasiunile și destinul trist al unei anumite zone a pămân- 
tului francez, a unei anumite categorii de francezi şi a unui 
anumit moment din istoria moravurilor și a sentimentelor fran- 
ceze de pe la sfârşitul veacului trecut. 


Căci nimic valabil nu poate fi realizat în artă, dacă în reali- 
zarea aceasta nu se răsfrâng caracterele esenţiale ale pământului 
pe care s'a zămislit şi ale naţiei care i-a dat naştere. Intre opera 
de artă şi locul ei de obârşie circulă o sevă aparte, care îi dă pute- 
rea de a crește şi a rodi, aşa cum o dă pământul plantelor sale. 
De aceea, opera adevărată lasă să se străvadă în ea, în atmosfera 
din care e făcută, destinul locului, al oamenilor şi al peisajului 
care au modelat simţirea creatorului. 


Lumea cărţilor lui Gaston Cherau este lumea micii provincii, 
a acelor « sub-prefecturi » aproape rurale, cu orizonturi închise şi 
oameni cu sufletul ascuns,i n care destinul zilnic, mohorit şi 
sedentar, se macină sub apăsarea unor dorinţi irealizabile și nemăr- 
turisite. Lume făcută din renunţări, în care eroi umili își poartă 
existențele ratate, tristeţea şi lipsa de pasiune. Din atmosfera 
aceasta, pătrunsă de o poezie amară, Cherau a știut să con- 
struiască,— mai ales în două cărți care vor rămâne: Champi- 
Tortu şi Valentine Pacguault, — personaje tipice, prin destinul 
lor, pentru categoria omenească din care izvorau. Și fiindcă atmo- 
sfera aceasta specială este pe cale de dispariţie, cărţile lui Cherau 
vor constitui probabil, într'o zi, adevărate documente sociale. 
In acest fel, rezlismul scrupulos al acestui romancier al provin- 
ciei franceze îi îngăduie totuşi înfăţişarea unei lumi esențiale, iar 
naturalismul și regionalismul său ajung să capete un caracter de 
valabilitate generală. 

Academia Goncourt, al cărui membru era, pierde cu el un 
romancier de mare talent analitic, iar literatura franceză un scrii- 
tor care a ştiut să fixeze, în scrisul său, anumite caractere autoch- 
tone specifice. 


E 
* * 


La 30 Martie trecut s'au împlinit ṣo de ani de când, într'o 
sală improvizată, din stradela Elysée des Beaux-Arts din Mont- 
martre, a avut loc primul spectacol al « Teatrului liber». Este 
incontestabil că data aceasta reprezintă un moment esențial din 
istoria, nu numai a teatrului francez, dar a teatrului modern în 
general. Din acel moment începea pentru arta dramatică o miş- 
care de reînnoire, de cercetare și de îndrăzneală. Mișcarea aceasta 
se datora lui Andre Antoine, un fost mic funcţionar al companiei 
de gaz, care, sub imboldul dragostei sale de teatru, pornea cu o 
mână de prieteni tineri şi cu mijloace mai puţin decât sărace, 
să dea o viață nouă teatrului francez. 

Astăzi au intrat în istorie peripeţiile acestei lupte împotriva 
convenţionalismului care stăpânea scena de atunci, și împotriva 
căreia Antoine a ridicat stindardul mișcării care avea să ia numele 
caracteristic de mișcarea naturalistă. Luptă pentru a impune un 
nou fel de a înţelege teatrul, un fel mai apropiat de natură şi de 
adevăr. Luptă care, bineînțeles, a luat mai întâi aspecte formale. 
Concepând de pildă scena ca un spaţiu virtualmente închis și 
de un al patrulea perete fictiv, pe locul cortinei, Antoine crea 
momente în care actorii jucau şi vorbeau cu spatele la public. 
Lucru care ni se pare astăzi firesc, dar care pe atunci trezea osti- 
lități în public și nesfârșite discuții în critică. De asemeni, din 
aceeași dorinţă de a se apropia de adevărul vieţii, Antoine aducea 
pe scenă, într'o piesă ce se petrecea la ţară, coteţe cu găini, 
o fântână cu apă şi toate paiele pe care le putuse găsi prin 
curţile vecinilor. In felul acesta, lupta împotriva convenţionalis- 
mului scenic de pe atunci își depășea mult scopul. Dar orice miş- 
care de reînnoire trebuie să înceapă prin asemenea exageraţii, în 
sens opus direcției existente. Cu vremea, exagerările au dispărut, 
iar ceea ce era idee adevărată a rămas, ca un bun dobândit al 
teatrului. Astăzi simplitatea jocului actorilor, lipsa de emfază și 
părăsirea declamaţiei în vorbire, par spectatorilor un lucru fără 
care de teatrul rar putea să existe. Că am ajuns aici, este însă 
unul din meritele formale ale mișcării dela « Teatrul liber ». 

Dar, în același timp, mișcarea lui Antoine a avut, pentru 
teatrul francez, o importanță de ordin mai substanțial. Intr'un 
moment în care, datorită atotputerniciei unor scriitori ca Sardou 
sau Dumas, autorii dramatici francezi se mărgineau aproape 
exclusiv, fie la subiecte istorice, fie la drame clădite pe conflicte 

de «sentimente nobile », Antoine a trezit atenţia publicului pen- 
tru problemele ideologice, pentru subiectele cotidiane, pentru 
existenţele umile și adânci. Pentru aceasta, el a făcut apel, în lipsă 
de alte piese franceze, la adaptări din Zolo, Goncourt sau alți 
romancieri, care aduceau pe scenă o lume nouă. De asemeni, el 
a introdus în Franţa scriitori străini pe care publicul nu-i cunoștea 
și a căror operă a constituit un îndrumar pentru tinerii autori 
francezi. Graţie lui s'au jucat la Paris « Țesătorii » de Hauptmann, 
piesele lui Bjornson și mai ales ale lui Ibsen. In felul acesta el 
a deschis larg ferestrele teatrului francez către o lume nouă. Iar 
dacă operele autorilor dramatici jucaţi la « Teatrul liber» nu au 
revoluţionat substanţial dramaturgia franceză, lui Antoine i se 
datorește însă arătarea drumului pe care aveau să se înnoiască, 
prin autorii dramatici din generația următoare, cadrele teatrului 
francez. 


* 
* * 


Bătălia « Teatrului liber » a fost strâns legată de personalitatea 
unui autor dramatic care, astăzi, ne apare ca o personalitate cu 
totul deosebită de contemporanii săi: Henri Becque. Discuţiile 
şi opoziţia pe care teatrul lui Becque o trezise în public şi în cri- 
tică, cu puţini ani înaintea nașterii « Teatrului liber», au făcut 
din el un fel de premergător al acestei mișcări şi l-au făcut să se 
considere părintele ei spiritual. De aceea este semnificativ faptul 
că, în clipa în care se împlinesc cincizeci de ani dela înființarea 
« Teatrului liber », se comemorează în Franţa o sută de ani dela 
nașterea lui Becque. 

Importanţa lui Henri Becque pentru teatrul francez, şi, în 
special, pentru momentul în care a apărut, se conturează mult 
mai clar astăzi, cu trecerea vremii. Prin cele două lucrări ale sale 
cele mai de seamă, La Parisienne și Les Corbeaux, teatrul 
francez s'a descătușat de formula pe care o ilustrase toată avalanșa 
pieselor gen Dumas. Părăsind teatrul bazat pe intrigă şi pe situații, 
care alimentase timp de jumătate de veac scenele franceze, Henri 
Becque s'a mulțumit să descrie viața adevărată. El a realizat o 
galerie de personaje în care se răsfrâng caracterele esenţiale ale 
epocei sale, ale acelei burghezii franceze de după războiul dela 
1870, a reprezentanților unei aristocrații în decădere şi mai ales 
a pleiadei de oameni de afaceri care, de atunci, neîncetat, aveau 
să lupte pentru a subjuga societatea prin manevrele lor. Cu un 
ochi de observator și de analist fără pereche, spunând tot ade- 
vărul şi neocolind nici o asprime, Becque a lăsat nu numai o icoană 
vie a societăţii din vremea lui, dar a dat și exemplul puterii pe 
care o poate avea, în teatru, darul analizei şi al caracterelor. 

Acest dar al analizei constitue marea putere a lui Becque și 
explicația vitalității teatrului său. Fiindcă personajele pe care le 
clădeşte sunt adevărate şi complete, Le crează despicându-le 
cu încetul în zeci de fațete, din care fiecare e o trăsătură de carac- 
ter, Și tiecare trăsătură ia viață scenică printr'o replică, printr'un 
cuvânt caracteristic, Cu o vorbă, personagiul își descoperă per- 
spectiva sufletească mai bine decât printr'o lungă analiză. Câteva 
trăsături din acestea, şi personajul e complect caracterizat. Bucată 
cu bucată, desfăcându-i personalitatea din afară înăuntru, autorul 
i-a demontat resorturile intime și, în câteva trăsături, l-a clădit 
sub ochii spectatorului, De acum încolo, personajul va acţiona, — 
trebue să acționeze,— așa cum îi impune firea, Procedeul e per- 
fect, după cum și creația e perfectă. 

Dar această calitate analitică poartă în sine semnul slăbiciunii 
ei, Pentrucă acest sistem de a angrena caracterul în jurul semnului 
exterior care e cuvântul, l-a silit, în mod fatal, să plece dela con- 
venţia « replicei bine găsite » către interior, 

Becque caută cuvântul care să străbată în adâncul persona- 
jului, care să echivaleze chiar cu un întreg tablou de moravuri, 
şi,— pentru a-și plasa acest cuvânt,— crează o situaţie, Cu alte 
cuvinte, se inversează datele obişnuite, totul pornind dela trăsătura 
analitică, în jurul căreia se grupează toate elementele care vor da 
piesa. 

De aci, firește, o impresie de schemă, de reducere la esențial, 
care,— dacă dă nerv dialogului şi preciziune în concentrarea acţiu- 
nei,— dă însă totodată şi o înfățișare de uscăciune, 

Ceea ce a lipsit lui Henri Becque, pentru a-și completa marele 
talent de analist, a fost darul compoziţiei, Asta se vădește în acea 
piesă neterminată pe care a lăsat-o: Les Polichinelles, Sunt acolo 
admirabile cuvinte de spirit, demne de cele mai bune din « Pari- 
siana » sau «Corbii», Intre ele, unul e pe drept celebru, La o 
masă de oameni de afaceri se anunţă vizita poliției. Cineva întreabă: 
« Pentru cine vin?...» Şi răspunsul scapără: «Putem ști? Toți 
facem afaceri !..» Dar toată această risipă de causticitate, toate 
caracterele perfect schiţate, nu s'au putut agrena. Becque n'a 
găsit un subiect, pe care să-și aplice personajele, pe care să-și 
facă piesa, Și piesa n'a fost!,. 

A rămas însă, de pe urma lui Becque, o lungă falangă de urmași, 
care se adapă dela același izvor al dialogului caustic, angrenat pe 
subiecte jumătate frivole, jumătate sociale, De Flers, Sacha Guitry, 
Verneuil, Deval, Pagnol, adică toate succesele teatrului aşa zis 
« bulevardier », sunt din aceeași vână cu « Parisiana », Jumătate 
din teatrul modern cel mai franțuzesc este urmașul lui, 

Și e, şi aceasta, un semn de vitalitate, 


he 
* he 

Fiindcă,— după cum spuneam şi în prima noastră cronică,— 
manifestările culturale franceze care prezintă cel mai mare interes 
pentru noi sunt cele în care aflăm o coincidenţă cu propriile noa- 
stre preocupări şi interese, se cuvine să relevăm,— independent 
de valoarea sa literară, — un roman publicat recent la Paris: Dom- 
nica, fille du Danube, al cărui titlu însuși mărturiseşte că e vorba 
de o carte cu subiect românesc. Prin aceasta suntem aduși fără 
voie să discutăm şi problema propagandei noastre peste hotare 
cu ajutorul literaturii. Romanul acesta franco-roman, al cărui 
autor este d. Charles-Louis Royer, ar putea fi considerat ca o 
foarte utilă propagandă pentru țara noastră, căci majoritatea 
acțiunii se perindă prin locurile clasice ale pitorescului. Intriga,— 
în care se împletesc pe de o parte elemente din categoria senza- 
ţionalului cinematografic, cu o moştenire în litigiu, cu o răpire 
misterioasă, cu o urmărire pasionată a răpitorilor şi, pe de altă 
parte, elemente de sentimentalism foiletonistic,— pune în scenă 
personaje franceze şi române în egală măsură, pentru ca interesul 
cititorului francez, întovărășindu-şi compatrioţii, să se poată 
îndrepta şi asupra eroilor și peisajelor de pe meleagurile noastre. 
In acest fel, autorul poate introduce cu uşurinţă toate elementele 
de pitoresc pe care i le oferă acest din urmă material, transfor- 
mând cea mai mare parte din cartea sa într'un documentar roman- 
tat, aidoma formulei întrebuințate în cinematograf pentru filmele 
documentare de propagandă. Nu lipsesc, din Bucureşti, nici for- 
fota Căii Victoriei, nici ţigăncile cu flori şi nici femeile frumoase 
dela Bazinul Lido, care par să-l fi impresionat în deosebi pe autor. 
Oficiul de 'Turism ar trebui să fie de asemeni recunoscător scrii- 
torului francez pentru paginile scrise despre Balcic, Vâlcov sau 
Sinaia. Bogăţiile țării noastre nu sunt nici ele uitate cu ocazia 
unei treceri prin Moreni şi pe la silozurile din Constanţa. Numai 
grâul ţării «eminamente agricole» este uitat, printr'o inadver- 
tență explicabilă probabil din cauza sezonului înaintat în care 
ne-a vizitat autorul... 


Toate acestea dovedesc abilitatea romancierului francez şi 
evidenţiază dorinţa sa de a ne servi. Suntem chiar gata să credem 
că volumul acesta va trezi în sufletul vre-unuia din cititorii săi 
dorința de a vizita locurile atât de pitoreşti şi cu femei atât de 
frumoase și de binevoitoare pe care le descrie autorul. Din punct 
de vedere al propagandei turistice, este deci o carte bine venită 
și timpul domnului Royer a fost întrebuințat în mod util. 

Utilă pentru propaganda valorilor noastre turistice, cartea 
d-lui Royer lasă locul liber pentru un alt fel de propagandă, pe 
care suntem dispuşi s'o credem cel puţin tot atât de importantă: 
cea a valorilor noastre culturale. In domeniul acesta ar fi bine să 
luăm o lecţie dela o recentă «antologie a poeziei ungare » publi- 

cată la Paris, care s'a bucurat de recenzii elogioase din partea unor 
critici de seamă și în care autorii au ştiut cu abilitate să introducă 
elemente de propagandă politică. Aşa încât am putut citi, sub 
pana unui critic academician a cărui bună credinţă a fost surprinsă, 
o însemnare ca aceasta : « Natiţele biografice care întovărășesc anto- 
logia poeziei ungare ne arată că cea mai mare parte dintre marii 
poeți unguri s'au născut în țările care astăzi nu mai aparțin Unga- 
riei. Asta ne spune mai mult asupra adevăratei stări a acestei ţări 
decât digresiunile savante și interesate ale politicienilor, . ». 
lar nouă, fraza aceasta ne spune mai mult decât orice alt 
argument care ar trebui să fie adevărata tendinţă a propagandei, 
bineînțeles. Cei în drept nu sunt oare de acord cu noi? 


ION I. CANTACUZINO 


PROBLEMA MEDITERANEI 


De cel puţin trei ani, centrul de gravitate al politicei interna- 
tionale tinde să se stabilească în Marea Mediterană. Nu există 
eveniment politic, de mai mare importanță, în Europa şi în Africa, 
care să nu aibă, dacă nu cauza sa în politica statelor riverane, în 
orice caz efecte asupra ecuaţiei politicei mediterane. Acordurile 
franco-italiene din 7 Ianuarie 1935 1), campania etiopiană °), tur- 
burările din Egipt, care au dus la semnarea tratatului anglo- 
egiptean ?), revizuirea statutului strâmtorilor, prin convenția dela 
Montreux din 20 Iulie 1936 4), conflictul în jurul chestiunei San- 
geacului Alexandretta 5), în sfârșit războiul civil — mai bine spus 
internațional — din Spania, au influențat problema echilibrului 
mediteranian. 

Problema Mediteranei este, fireşte, în ultima analiză, o pro- 
blemă de supremație. Incepând dela 4 August 1704, când Anglia 
a ocupat stâncile Gibraltarului, istoria Europei mediterane re- 
zumă lupta dintre thalassocraţia britanică și veleitățile de afirmare 
ale statelor așezate de-a-lungul acestei mări închise. 

Victoriile dela Abukir și Trafalgar — apoi acordurile din 1899 
şi 1904 — au soluționat revendicările franceze, determinând zonele 
de influență: franceză în Maroc și britanică în Valea Nilului. Răz- 
boiul Crimeii şi toate conferințele în jurul « problemei orientale » 
sunt stavile puse în calea imperialismului țarist. Victoria Aliaților 


1) V, Studiul ns.: Cronica Politicei Internaționale, în R. F. R., Aprilie 1935. 
2) V, Chestiunea Etiopiei, în R. F. R., Noemvrie 1935. 
3) V. Tratatul Anglo-Egiptean în R. F. R., Noemvrie 1936. 


4) V, Chestiunea Strâmtorilor în R. F. R., Octomvrie 1936. 
5) V. Sangeacul Alexandretta, în R, F. R., Aprilie 1937. 

în 1918 și obligaţia de desarmare navală, au pus capăt pentru două 
decenii pretențiilor germane. Revoluţia bolşevică, desmembrarea 
Austro-Ungariei și reducerea teritorială a Turciei, au eliminat trei 
imperii din Mediterana Orientală. 


Marea Britanie, stăpână pe Gibraltar și Malta, instalată defi- 
nitiv în Egipt şi Cypru, cu mandat asupra Palestinei și Irakului, 
cu prestigiul invincibilităţii flotei sale, își exercita, în Marea Medi- 
terană, stăpânirea pe care o are pe toate apele lumii. 

Italia juca în Mediterană, rolul de secund al Marei Britanii. 
Aceasta tindea să folosească noul stat italian — la a cărui unificare 
participase — pentru a ţine în loc politica de pătrundere a Franței 
în Africa de Nord şi de dominație în Mediterană. In 1878, Anglia 
încearcă să așeze Italia în Tunis, în 1882 îi oferă să participe la ocu- 
paţia Egiptului, în 1885 determină așezarea italiană la Massaua, 
în Marea Roşie, prima etapă a politicei coloniale italiene. 

Nici cucerirea Libiei, nici chiar ocupaţia Dodecanezului nu au 
putut stârni aprehensiuni din partea Marei Britanii. Deși, prin 
aceste stăpâniri italiene, drumul britanic dela Gibraltar la Suez 
este virtualmente tăiat, de liniile ce unesc Sicilia cu Tripoli și Dode- 
canezul cu Tobruk, egemonia britanică era în afară de orice discuţie. 

Deodată Italia fascistă afirmă veleități de independență și, în urmă, 
de supremație. In 1923, refuză a recunoaște acordul semnat de 
Anglia, Franţa și Spania, cu privire la Maroc și, după ce reu- 
şeşte a semna, la 7 August 1926, convenţia cu Primo de Rivera 
(care asigura Spaniei bunăvoința Italiei în chestia Tangerului și 
— se spune — asigura Italiei perspective în Insulele Baleare), în 
1928, devine co-garantă a statutului internațional al Tangerului. 
Roma își afirma rangul de Mare Putere. 

Anul 1918 a încheiat ciclul continental al politicei italiene. 
Imperiul italian, în care Mediterana devenea un lac roman, trebuia 
să adopte o politică de afirmare navală. « Destinul Italiei este 
pe Mare ». In instituțiunile de cultură italiană se trezeau tradiţiile 
Romei antice — putere maritimă. « Mare nostrum» era lozinca 
de trezire a conștiinței italiene; iar formula internaţională era: 
constituirea unei «uniuni mediteraniene » formată din cele trei 
puteri riverane: Franţa, Spania şi Italia, « blocul latin » (în care 
primele două urmau să-şi împartă zone de influență în bazinul 
occidental, iar Italia își rezerva basinul oriental). 

In conferințele de desarmare navală, Italia revendica paritate 
cu Franța. Poate pentru a atenua rezultatul defavorabil al inci- 
dentelor din Corfu, din 1923, Italia aplica în întregime cotele de 
înarmare navală și aeriană. 

Faza ultimă a politicei italiene începe la 7 Ianuarie 1935. 
Acordurile cu Franța lichidează diferendele din Tunis, asigură 
participarea Italiei în întreprinderea de cale ferată dela Djibuti, 

duc la dobândirea de teritorii în Libia și Eritreia și Insula Du- 
merai, aşezată în fața posesiunei britanice dela Perim, în sfârșit 
— numeroşi publicişti o afirmă — Franţa acordă Italiei mână 
liberă în acțiunea ei etiopiană. 

Teama unui front comun franco-italian, în Mediterană, a 
contribuit de asemenea la determinarea Marii Britanii de a semna 
pactul naval, care acorda Germaniei dreptul de a întreţine o flotă 
egală cu 35% din cea britanică. 

Fie din cauza dispoziţiilor acordurilor din Ianuarie, cu Italia, 
fie pentru a contracara disproporţia efectivelor germane faţă de cele 
franceze în mările de Nord, Franţa încetează, din acea clipă, de a mai 
juca un rol primordial în lupta pentru egemonia din Mediterană. 

Lupta se desfășoară între Marea Britanie şi Italia. In Septem- 
vrie 1035; 144 de unități britanice — reprezentând un total de 
800.000 tone — pătrundeau în Mediterană. Demonstrația de forțe 
nu a împiedecat Italia să înceapă, la 3 Octomvrie, ostilitățile îm- 
potriva Etiopiei. 

Este inutil să rezumăm aici fazele campaniei abisiniene. (V. 
Chestiunea Etiopiei în R.F.R. din Noemvrie 1935 şi Februarie 
1936). Pentru problema Mediteranei un singur fapt este semni- 
ficativ: 44 de vase de război se aflau între Alexandria și Port 
Said. Anglia semnase acordul cu statele riverane ale Mediteranei 
pentru ca, în aplicarea art. 16 al Covenantului Societăţii Naţiu- 
nilor, să dea sprijinul lor Marei Britanii în aplicarea sancţiunilor 
împotriva Italiei. Acordurile însemnau punerea la dispoziția An- 
gliei a bazelor navale: franceză dela Bizerte, jugoslavă dela Scutari, 
elenă dela Salamina, turcă dela Smyrna. 

Poziţia strategică a Marei Britanii era de asemenea natură 
încât putea, nu numai închide Canalul Suez (mai ales că guvernul 
britanic posedă majoritatea acțiunilor acestei societăți), dar zădăr- 
nici comunicaţia dintre peninsula italiană şi corpul expediționar 
italian, torpilând astfel întreaga campanie etiopiană. Cele două 
forțe — britanică și italiană — erau față în față. Marea Britanie 
a stat încă în inacţiune. 

S'a pretins că demonstrațiile submarinelor, masurilor și a 
hidroavioanelor, care apăreau în porturile Alexandria, Haifa și 
în tot lungul rutei vaselor britanice, au fost cauza carenţei flotei 
britanice în perioada sancţionistă. E greu de crezut că aceasta 
a fost cauza unică. Deși amiralitatea britanică recunoaștea nepregă- 
tirea suficientă a flotei navale britanice 1), deși în locul bazei dela 


1) Primul ministru al Marei Britanii declară în 1935: + If aggression should 
take place against this country, we should be unable to secure our communi- 
cations or the food of our people» (Cmd., 4827/935, pag. 5). 

Vezi de asemenea Lord Lloyd of Dolobran: « The need for the rearma- 
ment of Great Britain » (Internationall affairs, Jan.-Febr., 1936), 


44* 

Malta — la discreția hidroavioanelor italiene — vasele britanice 
s'au retras în porturile nefortificate de pe litoralul oriental, deși, 
prin urmare vulnerabilitatea flotei britanice era netăgăduită, cauza 
adevărată a inactivității Marei Britanii se afla nu atât în Medite- 
rană, cât mai ales pe Rhin. 

Marea Britanie nu putea întreprinde un război împotriva 
Italiei — de care o lega o lungă tradiție de cooperare — întru 
apărarea Etiopiei, pe care chiar Marea Britanie o declarase, în 
1923, nedemnă de a intra în Societatea Naţiunilor, un război 
care ar fi fost calificat drept război imperialist britanic, dus sub 
masca acțiunii colective (mai multe state au cerut Angliei com- 
pensaţii economice și financiare în schimb aplicării sanc- 
ţiunilor, în cadrul art. 16 al Pactului Societății Naţiunilor), 
un război de lungă durată și, mai ales, de mari sacrificii, în momen- 
tul în care Germanie continua !), într'un ritm accelerat, înar- 
marea populației, remilitarizarea Renaniei şi pândea slăbirea pu- 
terilor occidentale, pentru a realiza scopurile ei de cucerire în 
răsăritul Europei sau în Africa. 

De aceea, Marea Britanie a preferat să facă aplicaţia riguroasă 
a art. 1 al angajamentului dela Constantinopol dela 29 Octomvrie 
1888 — care asigura trecerea neîntreruptă prin Canalul de Suez, 
în timp de pace sau de război 2) — și să adopte o politică de pace 
cu orice preț, 

Cu prețul mai ales al prestigiului său, întru cât pasivitatea 
flotei britanice în timpul «crizei din 1935» (cum este denumită 
această perioadă, în Anglia) a însemnat pentru mulți capitularea 
Marei Britanii în fața forței dinamice italiene și sfârșitul thalas- 
socraţiei britanice °’). 


1 Sunt interesante declaraţiile făcute de Generalul J. H. Morgan (v. 
International Affairs, Jan.-Febr. 1936, pag. 75), privitoare la controlul ilu- 
zoriu al dezarmării germane. D-sa arată că această comisie de control, din 
care a făcut parte, s'a retras după 7 ani, fără să fi efectuat cu adevărat desar- 
marea Germaniei. Din 7.000 de fabrici de armament care funcţionaseră, 
numai 20 au fost efectiv închise; restul de 6.980 a continuat să funcţioneze 
pentru « fabricaţii pacifice » şi, după retragerea comisiei — cu ocazia semnării 
“Tratatului dela Locarno —au reluat activitatea lor de armament. 

2) Canalul maritim de Suez va fi totdeauna liber şi deschis, în timp 4 de 
război ca şi în timp de pace, pentru toate vasele de comerț şi de război, 
fără deosebire de pavilion. In consecinţă, înaltele părți contractante convin 
să nu aducă nici o atingere liberei treceri a canalului, în timp de război ca şi în 
timp de pace. Canalul nu va fi niciodată supus exerciţiului dreptului de vizită ». 

3) Acest pasaj din ziarul italian Tribuna (7 Aprilie 1937), este semnifi- 
cativ: ... to nouă forța fascistă a apărut în Marea Mediterană şi este hotă- 
rîtă să-şi păstreze poziţia sa predominantă, Ar fi primejdios de combătut 
această putere, şi pentru Anglia chiar extrem de primejdios, întru câte are de 
menţinut o situaţie în toate celelalte mări ale lumii. Ar trebui să accepte şi să 
recunoască preeminenţa navală a Italiei. Ar fi mai simplu şi mai sigur pentru 
ea. Hegemonia Angliei în Mediterană a luat sfârșit.. .». 

Marea Britaniea semnat la 2 Ianuarie 1937, la Roma, un pact 
de reconciliere cu Italia. Acest «gentlemen's agreement » era 
chemat să dizolve resentimentele care au stăruit în relațiile anglo- 
italiene de pe urma războiului italo-etiopian. 


Pactul apare deci, în primul rând, ca o lichidare a unui conflict 
latent. Iniţiativa este britanică, și consecventă atitudinei guver- 
nului britanic din ultimele luni. Acesta a propus Societății Na- 
țiunilor, ridicarea sancţiunilor împotriva Italiei; la 8 Iulie, a retras 
Home Fleet-ul din Mediterană, la 27 Iulie a recunoscut caduci- 
tatea acordurilor mediterane socotite ostile Italiei, în sfârșit, la 
21 Decemvrie, Legaţiunea britanică dela Adis-Abeba a fost în- 
locuită printr'un consulat, ceea ce echivalează cu o recunoaștere 
de facto a suveranităţii italiene asupra Etiopiei. Pactul dela 2 
Ianuarie reprezintă deci ritualul diplomatic de încheiere a răz- 
boiului militar italo-etiopian și de încetare a ostilităților diplo- 
matice anglo-italiene. Marea Britanie recunoaște Italiei, rolul ei 
în Africa și în Mediterană. 


Textul o declară formal: 

« Guvernul britanic și guvernul italian, animate de dorința 
«de a contribui — în interesul cauzei generale a păcii și a secu- 
«rității — la progresiva îmbunătățire a relaţiilor dintre ele și 
«toate puterile mediterane și hotărite să respecte drepturile şi 
« interesele acestor puteri: 


« Recunosc că libertatea de intrare, ieşire şi de trecere în Me- 
« diterană este de interes vital, atât pentru diferitele părți ale Im- 
« periului Britanic, cât şi pentru Italia, şi că aceste interese nu sunt 
«în nici un mod incompatibile. 


« Declară că nu au nici o dorință să modifice, sau, întru cât 
« le priveşte, de a vedea modificat statul quo, în ceea ce priveşte 
« suveranitatea națională teritorială în zona mediterană. 

«Și convin să facă toate eforturile de a împiedeca orice acti- 
«vitate care ar fi de natură a compromite bunele relaţiuni pe 
« care actuala declarație are de scop să consolideze. 

« Această declarație este destinată să servească cauza păcii și 
«nu este îndreptată împotriva nici unei alte puteri». 


Intre rândurile acestor formule diplomatice steriotipe, se 
așează următoarele precizări. Interesele economice ale Italiei de- 
pind de trecerea nestingherită a vaselor sale prin Gibraltar; de- 
săvârșirea cucerirei Etiopiei depinde de comunicația neîntreruptă 
prin Canalul de Suez; Mediterana cuprinde căile de legătură 
dintre peninsula italiană și imperiul ei colonial. Mediterana este 
o mare interioară, italiană, dar interesele imperiului italian depă- 
şesc limitele țărmurilor Mediteranei. Porțile Mediteranei sunt 
însă în mâinile Marei Britanii. 

Pe de altă parte, pentru Marea Britanie, Mediterana este prima 
rută imperială. Drumul spre Indii, Australia şi Noua Zeelandă. 
Drumul vaselor aducătoare de materii prime și alimentare în in- 
sulele britanice, și purtătoare de securitate a teritoriilor răsfirate 
ale Commonwealthului britanic. Drumul trece prin Gibraltar, 
Suez, apele albastre ale Mediteranei, dar — ceea ce este mai grav 
— prin canalul dintre Sicilia și Tunis şi apele strâmte dominate 
de flota şi, mai ales, de aviația țărilor riverane. Mediterana este, 
în harta comunicaţiilor britanice, calea cea mai scurtă a vaselor 
sale în drum spre Extremul Orient. Dar nu numai atât. 

Marea Britanie duce o politică de prezență în toate zonele 
lumei. Marea Britanie avea o politică mediteraneană încă din 
1700 — mult înainte de străpungerea Canalului de Suez. Interese 
comerciale, contactul cu lumea “musulmană şi întreg cortejul de 
peripeții al problemei orientale, necesitatea de zăgăzuire a impe- 
rialismului rusesc, au determinat Marea Britanie să fie tot- 
deauna prezentă în Mediterană. Stăpânirea bazelor navale, la 
Gibraltar, Malta şi Suez, garanta supremaţia britanică și în apele 
Mediteranei. 


Marea Britanie este astăzi nu numai «un stat prezent» în Me- 
diterană, ci chiar o putere”mediteraneană. Prin mandatul ei asupra 
Palestinei, prin relaţiile ei particulare cu Irakul şi Egiptul şi 
poziția ei dominantă în Sudan, prin interesele și responsabili- 
tățile ei în lumea musulmană şi arabă, în sfârşit, prin investi- 
ţiunile și calculele legate de exploatarea petrolului din Mosul, 
Marea Britanie se socotește o putere orientală și mediteraneană. 


%* 
- * * 


Această complexitate a politicei mediteraneană a Marii Bri- 
tanii, îi impune o întreită îndatorire: a) Apărarea rutei imperiale; 
b) Organizarea poziţiei sale în Mediterana orientală şi c) Reafir- 
marea thalassocraţiei britanice şi a prestigiului său politic (sensibil 
atinse cu ocazia crizei din"1935). Aceste imperative pentru menți- 
nerea forței şi a unității Imperiului Britanic sunt cuprinse în- 
trun vast program fde securitate imperială. Cartea Albă a pro- 
gramului de înarmaretbritanică readuce Marea Britanie din nou 
la rangul său de primă Putere navală a lumii. 

Intr'adevăr, între 1 Aprilie 1937 şi 31 Martie 1942, 1500 mi- 
lioane de lire sterline sunt destinate reorganizării complete a forței 
de luptă a Marii Britanii şi a teritoriilor care depind direct 
de ea. 


Deși caracterul defensiv al înarmărilor britanice este netăgă- 
duit, totuși realizarea programului de securitate a luat, în Medi- 

terană, aspectul unei concurențe dintre guvernul britanic şi cel 
italian 1), 

Proporţiile înarmării britanice sunt vaste. Cartea Albă pre- 
vede mai ales desvoltarea forțelor aeriene și antiaeriene, întărirea 
forţelor navale, fortificarea punctelor strategice şi, ca inova- 
ţie, organizarea industriilor de război, asigurându-le securi- 
tatea prin așezarea lor în zone apărate, aprovizionarea lor cu 
materii prime şi instalarea de stocuri importante de rezerve de 
combustibil. In ceea ce priveşte, în special programul naval, sunt 
pe șantier, încă din 1936, două vase a 35.000 tone; pe anul 1937 
—1938, urmează încă trei de aceleași dimensiuni. Tot pe acest 
an, sunt prevăzute încă 8 crucișătoare, 16 contratorpiloare, 7 
submarine, 2 port-avioane, și 44 de unități mici. Numărul hidro- 
avioanelor se va ridica dela 170 la 450. Pentru desvoltarea aviaţiei, 
sunt prevăzute aerodroame şi 35 centre de instrucție noi; 100 
de escadrile sunt staționate în Anglia, 20 atașate marinei, 26 
afectate serviciului din afara Angliei. In cursul verii, se vor 
organiza încă 24 escadrile metropolitane și 20 auxiliare; numai 
aparatele de prima linie vor fi peste 1500. Cifrele acestea “Sunt 
ilustrative. 


Simultan, șantierele italiene, și cele 1200 de uzine controlate 
de Comisariatul general al industriilor de război, au sprit numă- 
rul orelor de lucru. 140 milioane de lire italiene au fost afectate 
pentru construirea de noi aeroporturi în Valea Paduei, pe lito- 
ralul Adriaticei și a Mării Tiraniene, în Sardinia și Sicilia. De 
trei ani sunt în lucru două cuirasate de 35.000 de tone, şi în re- 
construcție marile vase Cavour şi Cesare, 2 crucișătoare, 4 con- 
tratorpiloare, 18 torpiloare, 26 submarine, 4 avisouri, şi un număr 
însemnat de masuri: vedete lance-torpile. 


Intru cât resursele italiene nu îngăduiesc Italiei să realizeze 
un program naval de dimensiunile celui britanic, lupta pentru 


1) In ciuda gentlemen's agreementului semnat la 2 Ianuarie a.c. Îndată după 
apariţia cărții Albe britanice, d. Virgilio Gayda — și întreaga presă italiană — 
declară că reînarmarea britanică are de scop întărirea poziţiilor strategice 
britanice în Mediterană, şi că replica Italiei nu va întârzia. 

De altfel, expunerea de motive la bugetul naval pe 1937/938, prezentat 
la 6 Aprilie, și prevăzând suma de 1.875.891.000 lire, se referă textual la situa- 
ţia creată de organizarea noilor baze navale ale Marei Britanii şi la necesi- 
tatea de a întări poziţiile italiene precare din Marea Roșie. 

Firește, atât.d. Neville Chamberlain în Camera Comunelor, cât şi presa 
oficioasă italiană, în repetate rânduri, au ţinut să precizeze că: «planurile 
noastre nu sunt îndreptate împotriva nici unei puteri... Guvernul are datoria 
de a prezenta un program pe care-l consideră necesar pentru securitatea noa- 
stră. . .9; iar (în Stampa din 4 Martie): « Nu este vorba de un răspuns al Ita- 
liei dat planului de reînarmare britanic; şi nu este nici un motiv să se afirme, 
după cum se face, că Italia «relăve le défi anglais. ..», 

egemonie îmbracă nu atât aspectul de pregătire militară și na- 
vală, cât de concurenţă în cucerirea de noi baze navale și de 
captare diplomatică a statelor riverane. 


% 
%* % 


Problema strategică a Mediteranei se prezintă astăzi astfel: 
Marea Mediterană este o mare strâmtă. Spre deosebire de 
apele oceanice, în care lupta navală este o problemă de supe- 
rioritate în mișcare și în tonaj, în apele înguste, problema secu- 
rității navale se reduce la stăpânirea de baze navale. Vasele rapide 
de suprafaţă, unităţile submarine, masurile, dar, mai ales forța avia- 
tică, au modificat radical strategia în Mediterană. 

Prezentată sub aspectul (pe care l-a avut de altfel în mod 
iminent în ultimii ani) eventualităţii unui conflict anglo-italian 1), 
poziţiile celor două state sunt dintre cele mai dificile. 

Pentru Italia, problema este de două ori gravă. Două linii, 
una verticală, franceză, dela Toulon prin Corsica la Bizerte, cea- 
laltă orizontală, britanică, dela Gibraltar la Malta, completate 
prin stăpânirea Suezului, pot zădărnici comunicaţia sa extra- 
mediteraneană. La eficacitatea unei blocade atât de grav ca efect, 
întru cât Italia este departe de a avea o economie autarhică, se 
adaogă lungimea și vulnerabilitatea întregului său litoral. Un țărm 
de o neobişuuită întindere, cu industriile de bază așezate în raza de 
bătaie a aviaţiei franceze, cu bazele navale din Mediterană, pe cât de 
primejdioase pentru comunicaţia britanică, pe atât de primejduite 
de organizarea noilor baze britanice, cu o inferioritate de tonaj 
— insuficient compensată de necesitatea ubicuităţii flotei brita- 
nice — sunt datele tactice negative ale forţei italiene. In schimb, 
forța submarinelor, a masurilor şi mai ales a hidroavioanelor 
de bombardament cu rază de acțiune de cel puţin 400—500 mile 
marine, reprezintă un instrument de luptă care ar putea, dacă 
nu anihila, în orice caz pune în primejdie, în orice moment, orice 
comunicaţie britanică, 

Traiectul Port-Said—Gibraltar este astăzi la discreţia Italiei. 
Port-Said se află la mai puţin de 400 de mile de baza aeriană ita- 
liană din Dodecanez. Intre Insula Creta și Libia, distanța de 200 
mile este dominată de baza aeriană italiană dela Tobruk, în Cyre- 
naica. Drumul trece spre Malta, la 70 mile depărtare de coasta 
Siciliei și la 200 de mile de Tripoli. Intre Sicilia şi coasta africană 
dela Cap Don sunt mai puţin de go de mile, în mijlocul cărora 


1) Dacă mai este nevoie de o ilustrare, cuvintele d-lui V. Gayda din Gior- 
nale d'Italia, exprimă gradul de tensiune (la 3 Noemvrie 1936): ... sau o 
pace sinceră sau un inevitabil război în Mediterană şi în Europa, cu Anglia..». 

se află insula Pantelaria, transformată în bază de submarine 1). 
După trecerea acestei strâmtori, vasele intră în bătaia bazelor 
aeriene din Sardinia şi la roo de mile de coasta africană. 

Puterea navală a Angliei în bazinul occidental este încă mai 
precară. 

Gibraltarul nu este inexpugnabil. Dimpotrivă, el este la discreția 
unei baterii de artilerie așezată pe colinele care domină Algesiras 
sau pe coasta Marocului spaniol. Un bombardament aerian pre- 
lungit a unei aviaţii ostile, aflate dincolo de cei 13 km demili- 
tarizaţi, ar șterge Gibraltarul din calculul forțelor mediteranene. 
Conștient de precaritatea poziţiei Gibraltarului, s'a ventilat, în 
repetate rânduri, ideea de a schimba Gibraltarul pentru Ceuta, 
vechiul « presidium » de pe coasta Marocului spaniol, care dis- 
pune de un vast hinterland, pe care amiralitatea britanică l-ar 
organiza în bază aeriană şi de aprovizionare. Negocieri directe 
au avut loc mai ales în 1918 °). Dar nu mai departe decât la 9 
Februarie al acestui an, guvernul din Valencia propus a guvernului 
francez şi celui britanic, modificarea situaţiei în Maroc, în favoarea 
acestor două state, cu condiția împiedecării imixtiunii altor state, 
şi în special a Germaniei și Italiei. 

Dacă oferta făcută guvernelor francez și englez nu putea fi 
acceptată 3), căci ar fi însemnat o călcare a angajamentelor de 
neintervenţiune în războiul civil, în schimb eșecul acelui proiect 
de schimb al Gibraltarului pentru Ceuta se datorează — se pare 
— în afară de opoziţia întâmpinată în opinia publică spaniolă, 
faptului că nu s'a căzut de acord asupra rambursării capitalului 
învestit de Marea Britanie în fortificarea Gibraltarnlui. Ar fi 
surprinzător ca interese financiare să fi putut prima considera- 
țiuni vitale de securitate pentru Imperiul britanic, 

Valoarea strategică a Maltei este de asemenea discutabilă. Vasele 
comerciale şi chiar cele de război care au putut scăpa de bombar- 
damentul aviaţiei inamice între Gibraltar și La Valette, găsesc drept 
prim refugiu această insulă, a cărei rezistență interioară ar fi 
politicește minată de populaţia italiană și a cărei rezistenţă exte- 
rioară este pusă în grea cumpănă de bazele aeriene dela Siracuza. 

t*a 

1) Tema ultimelor manevre navale italiene a fost: de o parte, asigurarea 
comunicaţiei dintre Sicilia și Libia, şi de altă parte, bararea integrală a 
Mediteranei occidentale de cea orientală, având drept pivot de acțiune această 
nouă bază de submarine dela Pantelaria. 

2) V, studiul d-lui Raoul Genet + Le Penon de Gibraltar » (Affaires Etran- 
gères, juillet 1935—Oct, 1935. 

3) Răspunsul negativ britanic a fost remis la 20 Martie 1937. Guvernul 
Franco a trimis de asemenea note guvernelor francez şi englez, acuzând auto- 
ritățile franceze din Maroc de a fi violat neutralitatea, încurajând desordinea 


unor triburi indigene. Junta din Burgos, nefiind recunoscută de aceste guverne, 
notele n'au comportat nici un răspuns oficial. 

Problema securității în Mediterana occidentală capătă un as- 
pect nou în, urma izbucnirii războiului civil, în Spania. Forţa 
Marei Britanii a depins întotdeauna de un sistem de alianţe, unit 
cu neutralitatea binevoitoare a unuia sau a mai multor state ri- 
verane, Situaţia viitoare a Spaniei este o importantă necunoscută 
în ecuaţia echilibrului mediteranean, Spania înarmată, cu o flotă 
aeriană reorganizată — poate cu ajutorul Germaniei sau al Ita- 
liei — cu veleităţi de afirmare în Marea Mediterană, ar putea nu 
numai domina tot litoralului spaniol, dar mai ales reduce la zero 
valoarea bazei britanice din Gibraltar şi afecta profund intere- 
sele vitale ale Franței. 

Intr'adevăr, Mediterana este pentru Franţa nu numai ruta 
cea mai rapidă spre imperiul său colonial din Indochina, Oceania, 
Madagascar, cât mai ales unica legătură cu aliatele sale din 
răsăritul şi Sud-Estul Europei (căci, în caz de război, comunicaţia 
terestră cu Mica Înţelegere și U.R.S.S. ar fi, după toate pro- 
balităţile rupte) și, în sfârşit, linia de legătură cu Africa de Nord, 
linia directă de trecere a materiilor prime și a trupelor africane, 
necesare pentru completarea efectivelor mlitare franceze, 


„a 

Politica Marei Britanii este stabilită, In ceea ce priveşte Medi- 
terana occidentală, ea se reduce — în eventualitatea unui război 
cu un stat mediteranean — la două linii de conduită, Pe de o parte, 
lăsarea bazinului occidental în sfera de preocupare a flotei fran- 
ceze, de altă parte, părăsirea comunicației comerciale prin 
bazinul occidental și înlocuirea ei prin ruta Capetown. 

Primul punct pare consolidat, prin legăturile tot mai mani- 
feste de solidaritate intervenite între guvernul britanic şi cel 
francez. Al doilea punct, care priveşte exclusiv Marea Britanie, 
este de o complexitate excepțională. 

In comunicaţia sa comercială, părăsirea rutei prin bazinul 
occidental al Mediteranei comportă efecte sensibile. Intr'adevăr, 
distanța Bombay—Anglia se mărește cu 80% (dela 5900 mile la 
10.400 mile); dela Singapore cu 40% (în loc de 7900, 11.400 
mile); dela Melbourne însă numai 10%, (dela 10.700—11.800 mile). 
Firește, această întârziere, datorită ocolirii Africei, ar putea îngreuna 
regulata furnizare a Marii Britanii cu materiile esenţiale importate. 
Dar este util de notat că volumul comerțului transmediteranean 
nu este de importanță vitală. Intr'adevăr, din totalul importului 
britanic — după cifrele d-lui Hector Baywater — numai 20% 
din importul britanic trece prin Mediterană, și, din acesta, 11% 
reprezintă mărfuri aduse din ţările riverane ale Mediteranei, 

Dacă, din punctul de vedere al legăturilor comerciale şi, im- 
plicit, al problemei furnizării Marii Britanii cu materii prime și 

hrană, părăsirea rutei mediteraneene comportă o complicare, 
în schimb, din punct de vedere strategic, poziţia britanică ar fi 
simţitor îmbunătăţită în caz de război împotriva unui stat me- 
diteranean, întru cât totalitatea forțelor sale navale și aeriene, în 
loc să fie folosite la escortarea transportului vaselor comerciale, 
ar participa la operaţiunile ofensive de hotărîtoare importanţă 
tactică, 


* 
* * 


Paralel cu părăsirea rutei comerciale prin Mediterana 
occidentală, programul de securitate britanic prevede o întărire 
a apărării imperiale în Mediterana orientală. 

« Cyprul este plexul solar al imperiului », afirmă Sir Ronald 
Storss. În orice caz, el este centrul noului sistem de organizare 
al fortificațiilor din Mediterana orientală. 

Pe o circonferință cu o rază de 300 mile și centrul în Cypru, 
se află Port-Said şi Alexandria, Haifa şi Beyruth, Alexandretta 
şi căile ferate din Taurus, insulele Rhodos și Dodecanezul italian. 
Din această poziție chee, aviația britanică este în măsură să ri- 
posteze oricăror atacuri îndreptate împotriva Canalului Suez, să 
să dea ajutor efectivelor sale militare din Egipt, să proteguiască 
teritoriul Palestinei, să întreprindă eventual o acțiune unită cu 
trupele franceze din Siria, în sfârşit, să ţină în eşec baza navală 
și aeriană din Dodecanez. 

Planul de amenajare a insulei Cypru datează din 1934, dar 
abia”acum — în urma vizitelor Mareşalului Aerului, Sir Robert 
Brooke Popham, şi a Lordului Amiralității, Sir Samuel Hoare — 
s'au afectat 3 milioane lire sterline pentru efectuarea primelor 
lucrări. Este vorba de o bază navală în portul Famagusta, adă- 
postit între capul Andreas și capul Greco; bază de hidroavioane 
în lacul interior Akrotiri; aerodrom pe vastul platou central din 
Mesaoria; garnizoană militară la Nicosia. 

Nodul strategic al Cyprului va fi întărit prin trei baze de 
sprijin la: Haifa în Palestina — debușeul conductei de petrol din 
Mosul — Alexandria în Egipt, şi Ergastoli pe insula Kefalonia, 
pusă la dispoziția amiralității britanice de guvernul elen. 

Deși Haifa se află pe un teritoriu sub mandat britanic, și ca 
atare întărirea sa este interzisă, conform sistemului mandatelor, 
măsurile de supraveghiere, în această regiune, dovedesc prețul 
pe care-l pune guvernul britanic, în ce priveşte asigurarea debu- 
şeului petrolifer. 

Pentru a evita riscurile traiectului prin Mediterana occiden- 
tală, programul prevede ca — în caz de război cuun stat medi- 
teranean — transportul tancurilor petrolifere să se facă sub paza 

forțelor masate în Mediterana orientală, prin Canalul Suez, Marea 
Roșie și spre Marea Britanie, Capetown. 

Intru cât platourile din Harrar pot deveni — dacă nu sunt 
încă — aerodroame italiene, menite să domine și deci să zădărni- 
cească comunicaţia prin Marea Roşie, cele 359 de vase-cisterne 
ale societății Anglo-Iranian, adăpostite în golful persic, pot duce 
petrolul britanic dela Abadan la Capul Bunei Speranţei, ocolind 
zona primejdioasă a Mării Roșii și a trecătoarei Bab-el-Mandeb. 

Alegerea acestei rute, împrejurul continentului african, impune 
un vast program de construcţie și fortificații de-a-lungul între- 
gului litoral african, care formează itinerariul vaselor în drum 
spre Metropolă. Pe porțiunea Suez-Aden, o bază navală și ae- 
riană în portul Akaba, ocuparea peninsulei Cheik-Said din teri- 
toriul Yemenului, care, împreună cu insula britanică Perim, 
comandă ieșirea din Marea Roşie; bază de hidroavioane la 
Backbay, în portul Adenului, ridicat, la 1 Aprilie, la rang de 
colonie britanică. 

In cadrul programului întocmit de guvernul Africei de Sud, 
fortificaţii pe insula Robben, la intrarea în Golful dela Table, 
baze aeriene la Simon's Town, în faţa peninsulei Capului; bază 
auxiliară navală și aeriană în Golful Saldanha. Pe coasta de apus 
a Africei, sunt în curs lucrări la Sierra Leone. 


r*a% 

La programul de înarmare britanic, riposta Italiei a fost 
alocarea de aproape 2 miliarde lire italiene pentru bugetul 
naval pe anul 1937—1938; la programul de fortificare a bazelor 
navale britanice în Mediterană, reacția Italiei a fost tot atât de 
promptă. 

La 2 Martie, Marele Consiliu Fascist, a hotărît: militarizarea 
integrală a tuturor forțelor active ale națiunii, între 18 ṣi 55 de 
ani, prin concentrări periodice a contingentelor mobilizabile; 
realizarea la maximum a autarhiei, în ce priveşte nevoile militare; 
sacrificarea nevoilor civile celor militare. 

Intrun cuvânt folosit de presa italiană «mobilizarea ener- 
giilor națiunii italiene pentru a ține piept mobilizării capitalurilor ». 

In politica externă, acțiunea Italiei se desfăşoară pe trei planuri: 
întărirea axei Roma—Berlin; consolidarea influenței italiene în 
Spania; în sfârşit captarea statelor riverane în Marea Mediterane. 

Politica de apropiere de Berlin își are originea în identitatea 
de situație față de problema dezarmării, a revizuirii tratatelor, 
a revendicărilor coloniale, a antagonismului recent față de Socie- 
tatea Naţiunilor. O identitate de tactică și de ideologie în politica 
internă. Nu însă de interese. In Europa centrală mai ales, pro- 
blema Austriei continuă să mineze bunele raporturi ale celor 

două state totalitare. Nu vom depăşi cadrul problemei noastre 
spre a analiza natura alianței germano-italiene, ci vom sublinia, 
dimpotrivă, că, în ceea ce priveşte problema Mediteranei, axa 
Berlin-Roma pare a fi găsit modalitatea de armonizare a velei- 
tăților comune. 

Italia este dispusă să acorde Germaniei o bază aeriană în insula 
Leros; forțele italiene au cedat locurile lor, în Maroc, aviatorilor 
germani, lăsând să se întrevadă o separație a zonelor de influență: 
Italia în Mediterană, Germania pe coasta Africei occidentale. 

Această demarcare a zonelor de influenţă este, firește, în funcție 
de rezultatul războiului civil din Spania. Războiul prezintă un 
dublu aspect: primul, de conflict ideologic. Interesul tuturor 
puterilor este de a circumscrie conflicul în limitele frontierelor 
spaniole. Al doilea, de concurență în pătrunderea influențelor 
diferitelor țări în politica spaniolă. 

Cel de al doilea aspect ne interesează în deosebi: o Spanie 
renăscută din cenușa bombardamentului actual va însemna o 
amplificare a elementelor componente ale problemei mediterane. 
O Spanie nouă, oricare va fi coloarea ei politică sau structura 
ei constituțională, va avea un timp destul de lung, de plătit 
un tribut de recunoștință guvernelor care au sprijinit-o politi- 
cește și particularilor — voluntari sau nu — care au participat în 
lupta lor economică sau militară. 

O Spanie roșie implică prezența Rusiei în Mediterană; 
cu consecința acțiunii de propagandă socială a Cominter- 
nului, dar totdeodată cu reafirmarea vechilor tradiții şi am- 
biții ale Rusiei de totdeauna: de pătrundere în Marea deschisă. 

O Spanie fascistă implică preponderența Germaniei și a Ita- 
liei; cu efecte directe asupra situaţiei strategice a Franţei și tot- 
deodată asupra întregei probleme mediteraneene. Mai ales prin 
raportul său la chestiunea Insulelor Baleare. 

Au existat în trecut—tot în timpul guvernului Primo de 
Rivera — negocieri cu priviri la instalarea unei baze navale ita- 
liene pe aceste insule. 

Majorca şi Ibiza sunt astăzi sub autoritatea detașamentelor 
de voluntari italieni. 

Gravitatea acestui fapt și aprehensiunea transformării ace- 
stei stări de fapt într'o stare de drept a dus la negocierile anglo- 
italiene și la asigurările verbale, și apoi scrise, ale Contelui Ciano: 
« Guvernul italian nu a întreprins nici înainte, nici dela izbucnirea 
revoluției spaniole, negocieri cu generalul Franco, de natură a 
schimba statul-quo în Mediterana occidentală și nici nu va în- 
treprinde vre-o negociere de asemenea fel, în viitor ». 

După aceasta, a urmat evacuarea — simbolică — a Balearelor, 
Contele Rossi, comandantul detașamentelor italiene, părăsind insula. 

Problema este închisă. "Totuși, ocupațiile provizorii în Medi- 
terana tind de obicei să se permanentizeze; Marea Britanie 
în Egipt și Cypru, Italia în Dodecanez. Nu este vorba de ce- 
siune de teritorii. Atât d, Mussolini cât şi d. general Franco 
au declarat că o revoluţie pentru afirmarea naționalismului spa- 
niol nu va putea debuta printr'o renunțare la vre-un petec din 
teritoriul spaniol. Dar sunt atâtea formule juridice, care pot duce 
la același rezultat, fără cesiuni de teritorii, 

t*a 

Influența germană se face de asemenea resimțită; pe trei căi 
şi urmărind tot atâtea scopuri. Pe mare, pentru a reafirma exi- 
stența forței sale navale. Preocupare de prestigiu. 

In cadrul acțiunii guvernului din Burgos, prin ajutoare mai ales 
de material antiaerian şi motorizat, cu preocuparea de a fi pre- 
zentă în clipa în care noua Spanie va decide direcția veleităților 
ei politice şi a necesităților de capital și produse străine. In 
sfârșit, în cadrul politicei sale coloniale. Este vorba de străduin- 
tele de a pune piciorul pe teritorii aşezate în apropierea marilor 
linii de comunicații maritime. 

Privirile — și după unele versiuni, chiar negocierile — Ger- 
maniei sunt dirijate spre Marocul spaniol, Insulele Canare sau 
insula Madera, în sfârşit, Insulele Bissagos... 

Prezența Germaniei în Maroc este nedovedită şi se pare totuși 
notorie. Rapoartele 1) — din izvor francez—au rămas neconfir- 
mate. Tot astfel pretinsele veilietății ale Germaniei asupra in- 
sulelor Canare au fost oficial desminţite de autorităţile germane 2). 

Singurile dovezi care par — prin indiscreția unui publicist 
francez — irefutabile ë), sunt privitoare la ocupația germană a 


1) Ele afirmau că inginerii germani au luat conducerea exploatărilor miniere 
rifane, lucrând pentru nevoile armatei naţionaliste; că un număr important 
de instructori a sosit pentru instrucția trupelor tehnice; că se fac importante 
lucrări de fortificaţii între Melila și Ceuta; că au debarcat în repetate rânduri, 
soldaţi germani, etc. Gravitatea faptului, dacă s'ar dovedi, rezidă mai ales în 
călcarea dispoziţiilor acordului franco-britanic din 8 Aprilie 1904, şi a celor 
franco-spaniole din 3 Octomvrie 1904, 27 Noemvrie 1912, 3 Octomvrie 1914, 
care toate prevăd demilitarizarea acestei zone; şi ale art. 141 —146 ale Trata- 
tului dela Versailles care interzice Germaniei orice amestec în Maroc, 

2) Comunicatul publicat la 11 Ianuarie după întrevedrea Cancelarului 
Hittler cu ambasadorul francez d. Frangois Foncet, înregistrează asigurarea 
Germaniei « că nu are şi nu a avut niciodată intențiunea de a atinge în vre-un 
mod, integritatea teritoriului sau a posesiunilor Spaniole » şi a Franţei «că este 
hotărîtă să respecte integritatea Spaniei şi a Statutului Marocului spaniol >, 

3) De source certaine, l'auteur du present article sait pouvoir affirmer, 
que l'Agirfa et ses exportatrices d'huile de palme ne sont qu’un paravent 
commode à une activité tout autre d'ordre militaire d’abord, et d'un ordre 
industriel tel qu’un ravitaillement adéquat en mazout, en fuel-oil, en essences 

insulelor portugheze din arhipelagul Bissagos, sub camuflajul 
unei societăți portugheze de petrol vegetal, « Compania Agri- 
cola et Fabric de Guiné» care nu este decât eticheta portugheză 
a fostei societăți Kamerun Eisenbahn Gesellschaft. 

Pe aceste insule, aflate la mică distanță de bazele navale bri- 
tanice din Sierra Leone, au fost amenajate posturi de telegrafie 
fără fir, aerodroame, rezervoare pentru stocuri de combustibil, 
în sfârșit, se experimentează fabricaţia petrolului derivat din 
plante oleaginoase. Condiţii ideale pentru o bază de aprovizionare. 


S'ar putea crede că ne-am depărtat de chestiunea meditera- 
niană, stăruind asupra amplasamentelor din insulele aflate în 
apropiere de Equator. Problema comunicaţiei în Mediterana 
formează astăzi, însă, corp comun cu aceea a comunicaţiilor din 
jurul continentului african. Problema este unică: securitate de 
comunicație pentru vasele britanice și franceze. 

Programul britanic întâlneşte pretutindeni concurență ita- 
liană şi ripostă germană. In acțiunea de sudare a axei Berlin- 
Roma, scânteile sunt aruncate până în aceste îndepărtate insule 
din Africa occidentală. 


* 
* * 


Politica Italiei nu se rezumă însă numai la afirmarea priete- 
niei Germaniei și la participarea activă în «eliminarea primejdiei 
comuniste din Spania». Ea îmbracă, în ultima vreme—sub 
justificarea de a desăvârși destinderea intervenită în Medite- 
rană — forma unei intense politici de captare a prieteniei Sta- 
telor riverane din Mediterana orientală. 

Pactul italo-jugoslav semnat la 26 Martie, primul şi ră- 
sunătorul pas de consolidare a poziţiei italiene în bazinul oriental, 
a fost urmat de acțiunea de intensificare a relațiilor de prietenie 
cu Grecia. Negocierile cud. Rustu Arras sunt menite a îngădui 
Italiei să bată jaloanele politicei sale în Asia Minoră. Absentă 
de conferința dela Montreux, Italia urmărește să lichideze pro- 
bleme lăsate în suspensie, să stingă tensiunea creată de politica 
sancționistă și de acordurile din 1935, în sfârşit să creeze relații 
de prietenie cu custodele Strâmtorilor fortificate, pe unde trec 
produsele esenţiale economiei Italiei, și unde s'ar putea, even- 
tual, opri vasele de război sovietice. 

In cadrul aceleiași activități de cucerire a populațiilor rive- 
rane, d. Mussolini a vizitat deşerturile Libiei. Ducele a inau- 


lourde et légère pourrait être assuré d'emblee, aux forces aériennes et navales 
opérant sur lordre du Reich, depuis cette base ideale», Jean d'Agraives: 
Zones d'influence allemande du Maroc Espagnol aux Bisagos. L'Illustrations, 


23 janv. 1937). 

gurat construcția unei șosele ce duce dela Tunis până în Egipt. 
A inaugurat totdeodată o politică de afirmare a sentimentelor 
de prietenie față de lumea musulmană, care este menită să-și 
întindă efectele în întregul Islam cu ecou în coloniile franceze, 
în Statele arabe, și poate, în rândurile celor 8o milioane de musul- 
mani din Imperiul indian. 

„Ducele cunoaşte cuvintele lui Lyautey, că lumea arabă este 
o cutie de rezonanță. De aceea, în clipa în care la Tripoli, la 18 
Martie a primit «sabia Islamului» a declarat cu emfază: «... 
Italia fascistă va asigura populaţiei musulmane din Libia, pace, 
justiție, bună stare şi respectul legilor Profetului şi doreşte pe 
deasupra, să arate simpatia ei Islamului și musulmanilor din 
lumea întreagă. Foarte curând Roma, cu legile ei, va arăta cât 
de mult se interesează de desfășurarea destinului vostru»... 


d 
* * 


Italia îşi afirmă forța şi prestigiul în Mediterană. Marea Bri- 
tanie nu este însă dispusă a renunța la supremaţia mărilor, ori- 
cât de închise ar fi ele și oricât ar fi de legate de tradiția Romei 
antice. 

Motorul acţiunii italiene este în principal afirmarea politicii 
de Mare Putere — politica dinamică a epocei fasciste. Motorul 
pregătirilor britanice este apărarea păcii şi a intereselor comer- 
ciale britanice— cu orice sacrificiu bănesc — politica conser- 
vatoare a Marei Britanii de totdeauna. 

In apele Mediteranei se înlănțuesc interese multiple și se 
ciocnesc forțe puternice, bazele navale se anihilează reciproc, 
forțe navale sau aeriene au atribuţii defensive prea mari pentru a 
putea asigura succesul unor manevre ofensive; în sfârșit, sunt 
atâtea primejdii de război în celelalte zone ale lumii, încât — 
oricât de paradoxal ar părea — ele au repercusiuni stabilizatoare. 

Marea Britanie continuă însă a se înarma. In perioada păcii ar- 
mate, forța navală crescândă a Marii Britanii, este chezășia unei 
ere de linişte și de conciliere între popoare. 


RICHARD HILLARD 


REVISTA REVISTELOR 


STREINE 


REVUE DES DEUX MONDES 
Anul 107 — Tomul 38 — Nr. 4 — 15 Aprilie 1937 


Sub titlul « Mon temps», d. Gabriel Hanotaux evocă, în continuare, 
debuturile sale, pe timpul când îşi pregătea teza de doctorat despre « Originea 
instituţiei Intendenţilor », şi consacră pagini interesante lui Freycinet şi 
morţii lui Gambetta. In același cadru descrie dragostea marelui bărbat de 
Stat pentru Léonie Léon. 

«E adevărat că Gambetta avusese o mare dragoste în viaţa lui; această 
dragoste a trecut şi printr'o criză, care reprezinta și era pricinuită tocmai de 
contrariul celor ce se şopteau: femeia nu voia să audă de căsătoria pe care 
bărbatul o dorea cu pasiune. In sfârşit, înţelegerea se făcuse: căsătoria fu 
hotărîtă şi anunţată. Deţinem ultimele scrisori, scrisorile ezitării supreme, 
ale consimțământului final şi ale epuizării, ale desgustului de politică, scri- 
sorile în care victima cruzimii semenilor săi își căută refugiul în braţele femeii: 
« Ah | ce nerăbdare am să sfârşesc cu această viaţă trunchiată, cheltuită aler- 
gând după unul, după altul, neputând să mă bucur niciodată de prezenţa 
ta, micuţo. 'Trebue să sfârșesc acest chin, care e cu atât mai intolerabil, cu 
cât noi suntem singurii de care depinde ca să nu-l mai îndurăm. Mă con- 
solez, gândindu-mă că nu ne mai vom despărţi. Te îmbrăţişez, aşa cum te 
iubesc, la infinit. 19 Noemvrie 1882». 

lată cum o descrie d. Gabriel Hanotaux pe Léonie Léon: « Trăsături 
fine şi regulate, ochi negri uşor învăluiţi, o buză mobilă şi suplă, un păr negru 
în care se iveau câteva fire albe, încadrând, cu buclele sale ondulate, o frunte 
lată și bine desenată, o figură delicată, puţin rotundă, graiul rar, rostit cu o 
voce dulce şi cu note joase, un trup subţire şi fără bogăţie, o graţie conținută 
în care se simţea o ușoară strâmtorare datorită fie originei, fie prudenţei, 
așa mi-a apărut ea, atunci când am văzut-o în apartamentul din rue d'Auteuil, 
în care un prieten, Pallain, m'a condus la ea», 

După moartea lui Gambetta, i s'a acordat o mică pensie din fondurile 
Ministerului de Înterne. Când a ajuns la putere partidul radical, pensia i-a 
fost suprimată, fiind în urmă restabilită în drepturile ei de Ministerul Wal- 
deck-Rousseau. După moartea prietenului ei, Léonie Léon n'a mai putut 
suporta atmosfera Parisului și îşi petrecea timpul între Roma și Elveţia. Cu 

timpul, s'a stabilit la Roma. S'au exagerat atenţiunile pe care Papa Leon 
al XIII-lea le-ar fi avut faţă de ea. Corespondenţa ei cu d-na Marcellin- 
Pellet, publicată în lucrarea d-lui Emile Pillias, dovedeşte că politica n'a în- 
cetat să o preocupe; de altă parte, Părintele Janvier avea mare influență 
asupră-i. 

A murit la Paris la 14 Noemvrie 1906. Scrisorile pe care i le adresase 
Gambetta au fost arse de Pallain, cu excepţia câtorva, — 100 la număr, — 
publicate în condiţii proaste de Francis Laur sub titlul « Le coeur de Gam- 
betta ». Scrisorile Lconiei Léon către Gambetta au fost și ele distruse de 
o nepoată, moștenitoarea ei. Restul e numai tăcere. 

D. Emile Moreau, fost guvernator al Băncii Franţei încheie istoricul 
ridicării financiare și monetare a Franţei în 1926—28 şi conchide că, după 
ultima restabilizare, datoria Franţei este de a apăra rezultatele dobândite, 
de a reorganiza piaţa Parisului pentru a face dinea una din primele pieţe 
mondiale, de a coordona și a extinde acţiunea băncilor franceze în străinătate. 

Remarcabil e studiul d-lui Robert d'Harcourt: Etoile rouge et croix gamee 
şi instructiv articolul semnat * * * 
bardement. 

In cadrul revistei muzicale, deţinută cu atâta competenţă de d. Louis 
Laloy, sunt recenzate ultimele prime audiții din Franţa: Le testament de la 
tante Caroline, operă bufă în 3 acte, libretul de Nino, muzica de Albert Roussel 
(Opera-Comique din Paris); L'Aiglon, operă în 5 acte, poemul lui Edmond 
Rostand adaptat de Henri Cain, muzica de Arthur Honegger şi Jacques Ibert 
(Opera din Monte Carlo); Un de la musique, operă bufă în 2 acte de Camille 
François, muzica de Roger Dumas (Porte Saint Martin). 


; Notre sécurité aérienne: chasse ou bom- 


Anul 107 — Tomul 39 — Nr. r — rı Mai 1937 


In amintirile sale publicate în continuare, d. Gabriel Hanotaux, istoric. 
membru al Academiei Franceze şi fost ministru al afacerilor streine, pre- 
decesorul lui Delcass€ la Quai d'Orsay, şi astăzi încă în plină activitate ştiin- 
ţifică, cu toate că a depăşit de mult vârsta de 8o de ani, trecând în revistă 
corpul diplomatic acreditat în Franţa, pe timpul când ocupa funcțiunea 
de şef de cabinet în ministerul afacerilor streine, consacră următoarele rân- 
duri reprezentanţilor României la Paris: 

t România era reprezentată, în vremea aceea de d. Michel Kogâlniceano, 
iar mai târziu de un bărbat de Stat eminent care m'a onorat cu prietenia sa 
şi care m'a împrietenit pentru totdeauna cu familia sa şi ai săi: Nicolas 
Krezulesco. Făcuse studii de medicină la Paris și fuseese întemeietorul 
medicinei moderne în România. După ce făcuse din consiliul intim și din 
ministerul principelui Alexandre Couza, fusese ministru la Berlin şi în 
urmă la Paris. Prin el m'am împrietenit cu secretarii săi Ghica şi mai ales 
cu Alexandre Lahovary (e vorba de d. Al. Em. Lahovary, decanul corpului 
diplomatic român şi autorul apreciatelor Amintiri diplomatice care au apărut 
în Revista Fundațiilor Regale, No. 8—12 din 1935, N. T.) care, mai târziu, 

avea să ajungă și el ministru la Paris și care s'a căsătorit cu d-ra Krezu- 
lesco. Menajul Lahovary ne-a rămas prieten pe viaţă. Câte amintiri am 
avut de schimbat, când, amândoi ne-au procurat plăcerea vizitei lor În casa 
noastră dela Villula, la Cap-Martin | Prin aceste relaţii am cunoscut și pe 
savantul D. Bengescu, autorul bibliografiei lui Voltaire, pe care l-am ajutat 
în cercetările sale asupra literaturii franceze ». 

Emoţionante și cu multe amănunte anecdotice sunt capitolele în care 
d. Gabriel Hanotaux evocă pasiunea sa de colecţionar şi de bibliofil. 

Anul trecut, d, general Serrigny a publicat un studiu, în care semnala 
că Germania va fi dotată în 5-6 ani cu o reţea de 7.200 km de autostrade 
de o mare însemnătate strategică, Astăzi, d. general Serrigny discută sistemul 
francez de drumuri, în legătură cu apărarea naţională. Din punct de vedere 
strict militar, rețeaua de drumuri a unei ţări trebue să fie materializarea pe 
teren a politicei sale de război. Franţa și-a bazat acţiunea ei militară pe mobi- 
lizarea rezervelor, menite să întărească progresiv armata din timp de pace 
la frontiera de răsărit, De aceea s'au acoperit graniţele dela Nord-Est și dela 
Sud-Est cu o puternică linie de fortificaţiuni, care trebuie să oprească pe agre- 
sor cu un număr minimal de trupe, pentru a câștiga timpul necesar concen- 
trării complete a efectivelor franceze, în scopul de a le manevra după împre- 
jurări. In Germania, dimpotrivă, voinţa şi spiritul de ofensivă se manifestă 
în toate domeniile; de aceea planul de autostrade în construcţie, cu segmentele 
sale orientate perpendicular pe frontiera franceză, înseamnă tot atâtea ten- 
tacule şi căi largi și puternice de invazie. « Cea mai mare greșală pe care am 
putea-o comite astăzi, spune d, general Serrigny, ar fi aceea dacă am organiza 
un sistem analog aceluia al vecinilor noştri, care s'ar suda la frontieră şi ar 
prelungi astfel în Franţa căile lor de pătrundere. Mai bine să nu facem nimic, 
decât să organizăm continuarea autostradelor dela Colonia la Aix-la-Chapelle, 
dela Mainz și dela Speier la Sarrebruck ». 

Noul sistem de şosele franceze va comporta, în primul rând, o linie de 
despărţire, un adevărat şanţ, între frontieră, linia Maginot şi poziţiile de retra- 
gere care o completează. In spatele Vosgilor s'ar putea intensifica fără nici o 
teamă mijloacele de comunicaţii, căci tot ce se va face în această direcţie, va 
servi apărării naţionale; dimpotrivă, în câmpia Alsaciei se impune cea mai 
mare prudenţă; aici trebue să se renunţe formal la construcţia oricărei şosele 
de mare randament militar. Această politică nu ar lovi interesele economice 
ale Alsaciei, căci nevoile armatei se afirmă în coloane lungi şi impozante, 
în vreme ce nevoile comerţului se traduc pe teren printr'o circulaţie indivi- 
duală, mai mult sau mai puţin intensă. 

Războiul modern necesită transporturi de trei feluri: strategice, tactice şi 
economice. Marea autostradă strategică franceză ar comporta două traseuri 
de o lărgime constantă de 12 metri, din care 7—9 metri betonaţi: prima, 
plecând dela Calais, ar trece prin Saint-Omer, Cassel, Béthune, Douai, Cam- 
brai, Saint-Quentin, Laon, Reims, Châlons, Langres, Gray, Bourg, atingând 
Pont-d'Ain pe drumul Genevei; cea de-a doua, plecând din Boulogne spre 
Lyon, ar trece prin Saint-Omer, Béthune, Arras, Péronne, Soissons, Château- 

Thierry, Sézanne, Troyes și Dijon. Fiecare din aceste autostrade, utilizată 
în timp de război în sens unic, iar în timp de pace în ambele sensuri, deser- 
vind centre importante, ar intensifica traficul regiunilor pe care le traversează, 
şi sistemul ar contribui mai bine decât acela german la desvoltarea economiei 
naționale, 

Pentru a asigura transporturile strategice în spatele frontului, e indicată 
construcția unei rocade analoage, cu două ramuri. Acolo unde transporturile 
ar fi mai puțin masive, o singură șosea ar fi suficientă, cu condiţia ca să fie 
largă cel puţin de 12 m. Această mică rocadă care s'ar lega de linia strategică 
între Cassel și Hazebrouck, ar trece prin Lille, Valanciennes, La Capelle, 
Hirson, Mézières, Sedan, Stenay, Verdun, Nancy, Epinal, Belfort și ar fi 
legată de front prin amenajarea unor drumuri care s'ar îndrepta spre zona 
fortificată şi ar fi uniformizate la o lărgime de 7 m. In sfârşit, în linia a doua, 
şoseaua le Havre—Rouen—Paris—Montargis—Lyon—Nice ar fi uniform 
lărgită la 12 m pentru a satisface nevoile militare. Acest plan ar comporta 
4.270 km şi, după socotelile făcute de tehnicieni, dat fiind că e vorba să se 
lărgească şosele existente şi nu de a crea altele noi, cheltuelile nu s'ar ridica 
la mai mult de un miliard de franci. 


REVUE DE PARIS 
Anul 44 — Nr, 8 — 15 Aprilie 1937 


In cei 15 ani care au precedat războiul mondial, Franţa a avut trei mari 
ambasadori care au slujit cum nu se poate mai bine politica externă a Repu- 
blicei şi care, graţie autorităţii de care s'au bucurat în ţările unde erau acre- 
ditaţi, au reuşit să restabilească şi să ridice prestigiul Franţei, Acești mari 
ambasadori au fost Paul Cambon la Londra, Jules Cambon la Berlin şi Camille 
Barrère la Roma. Sprijinindu-se în deosebi pe primii doi, în care avea o încre- 
dere nemărginită şi cu care era în deplină comunitate de idei şi de senti- 
mente, Delcasst a putut să întreprindă şi să ducă la bun sfârşit noua orientare 
politică a Franţei, realizând, de o parte, Inţelegerea cordială cu Anglia, de 
altă parte, determinând apropierea Franţei de Italia. 

Apropierea de Italia, care a hotărît cu 12 ani înainte, atitudinea Italiei 
în războiul mondial, este expusă de d, Camille Barrtie în scrisorile parti- 
culare pe care, independent de rapoartele sale oficiale, le-a adresat timp de 
7 ani lui Delcass€, în vremea aceea ministru al afacerilor străine, Aceste 
€ scrisori către Delcasst » conţin preţioase învățăminte pentru cine vrea să 
pătrundă şi să înţeleagă tâlcul unei acţiuni internaţionale şi să afle cum trebue 
să fie pregătite şi conduse marile negocieri diplomatice. D, Camille Barrère 
subliniază, de altminteri: această corespondență dovedește că soluţionarea 
conflictelor internaţionale nu e posibilă decât atunci când, de o parte şi de 
alta, se manifestă spirit de conciliaţiune, lealitate și onoare. Obiectul nego- 
cierii, în acea epocă, era renunțarea Franţei la teritoriile tripolitane, în 
schimbul desinteresării Italiei în Maroc. D, Camille Barrère găsește în 
marchizul Visconti Venosta, ministrul afacerilor străine italiene, un partener 

leal și bine dispus. Insă tratativele trebuiau încheiate foarte repede, căci 
ambasadorul Franţei știa că ministrul italian era suferind, și nu mai 
avea mult de stat la postul său, iar de altă parte, Contele Tornielli, ambasa- 
dorul Italiei la Paris, nu pregeta să repete: « Cum să tratezi cu un guvern 
care poate cădea mâine, cu un regim a cărui cădere poate să fie apropiată? e. 
Aceste fapte se petreceau la 1899. 

In Mai 1900, d. Camille Barrère raporta lui Delcass€ spusele marchizului 
Di Rudini, fost președinte de consiliu, pe care-l considera ca un bărbat 
de Stat de mare clasă. Cuvintele lui Di Rudini, astfel cum sunt repro- 
duse în scrisoarea particulară a lui Camille Barrère către Delcass€, puneau 
cum nu se poate mai bine problema raporturilor franco-italiene, în acea 
epocă: 

« Nu ştiu când și cum, spunea fostul președinte de consiliu, politica ita- 
liană se va putea manifesta în Tripolitania. Ea nu se poate face decât urmând 
cursul firesc al lucrurilor și nu printr'un act de piraterie; nici nu se poate 
manifesta fără să avem certitudinea că Franţa nu se va opune. Şi înţeleg și 
găsesc legitim că Franţa vrea să aibe certitudinea, ca preţ al bunei sale voințe, 
că va avea aface cu o putere care nu va fi angajată împotrivă-i. In alți termeni, 
aceasta pune problema Triplicei, și, în subsidiar, acea de a ști dacă e posibil 
pentru Italia să găsească procedeul care să-i permită să se angajeze să-şi mo- 
difice alianțele, în sensul neutralizării obligaţiunilor care o leagă împotriva 
Franţei. Eu am reînnoit Tripla-Alianţă; prin urmare, îi cunosc foarte bine 
substanţa și psihologia; şi sunt de părere că soluţia se poate găsi. Este evident 
că va veni momentul în care contradicţia dintre politica de apropiere franco- 
italiană şi vechea politică a Triplei-Alianţe va face aceste explicaţii necesare; 
acest moment poate că nu e îndepărtat, și va trebui să luăm o hotărîrdt După 
mine, cel mai bun lucru, pentru politica franceză, când momentul va fi propice 
și conversaţia va fi posibilă, din moment ce ea nu este oficială, va fi să puneţi 
limpede condiţiile voastre, în schimbul a ceea ce vi se cere. Visconti va trebui 
să vadă ceea ce poate să facă pentru a le accepta. Nu exclud posibilitatea 
de a ajunge la o înţelegere, chiar cu asentimentul aliaţilor (Germania și Austro- 
Ungaria, N. T.). Căci Franţa nu caută o alianţă, ci certitudinea că Italia nu 
va participa împotrivă-i, în nici o poziţie de război, pentru ca să nu fie expusă 
loviturilor Italiei decât într'o luptă dreaptă». 

In Iunie 1900, d. Camille Barrère rezuma astfel lui Delcass€ situaţia 
de fapt: 


1. « Italia nu-și va modifica alianțele decât dacă găseşte un interes politic 
să o facă; trebue deci să-i creăm acest interes; 2) în afară de chestiunile finan- 
ciare și comerciale, interesul Italiei în Mediterană e la Tripoli și teama ei este că 
ne-am îndrepta noi într'acolo, — teamă care a fost una din cauzele alianţii ei. 
Cum nu avem nici un interes și nici o dorinţă să mergem la Tripoli şi de 
vreme ce am spus-o, trebue să suprimăm orice aprehenziune și să aşternem 
pe hârtie ceea ce am spus; 3) în ziua în care Italia va cere să meargă mai de- 
parte, vom stipula, în schimb, în afară de libertatea noastră în Maroc, asigu- 
rarea că alianțele Italiei nu ne mai vizează ». 


710 REVISTA FUNDAȚIILOR REGALE 


In Ianuarie 1901, acordul marocano-tripolitan era realizat. 'Trimiţând la 
Paris piesele acordului, ambasadorul cerea lui Delcass€ să accepte ca acesta 
să rămână secret, 


In Octomvrie 1901, Luzatti care avea de gând să colaboreze cu guvernul 
Zanardelli, sondează pe d. Camille Barrère, dacă guvernul francez i-ar re- 
zerva sprijinul pe piaţa Parisului, în cazul că ar întreprinde operaţiunea con- 
versiunii rentei italienești. Ambasadorul Franţei îi răspunde că în ziua în care 
Italia ar fi în măsură să purceadă la conversiune, guvernul francez nu ar avea 
motive să se opună la această operaţie pe piaţa Parisului, însă sub rezerva ca 
guvernul italian să fie în stare să-i dovedească, în prealabil, că poziţiile sale 
politice faţă de celelalte puteri ar fi în armonie cu noile relațiuni franco- 
italiene. D. Camille Barrère adăoga: + Fără îndoială că am vedea cu mare 
încredere pe Luzatti întreprinzând conversiunea; însă, atât pentru ei ca 
pentru oricare altul, piaţa franceză nu ar putea să coopereze decât întru cât 
clauzele alianțelor relative la Franţa vor fi puse la punct, în sensul dorit de 
noi 3, Problema acestei puneri la punct indispensabile a rămas preocuparea 
dominantă a diplomaţiei d-lui Camille Barrère şi se ştie că sforțările sale 
au dus la acordul din 1902. 

Scrisorile către Delcass€ desvăluiesc un aspect puțin cunoscut al între- 
vederii Giolitti-Bulow, care a avut loc în 1904. D. Camille Barrère a primit, 
în această privinţă, o comunicare din cele mai interesante din partea lui Lu- 
zatti, pe care a transmis-o numaidecât lui Delcass€. Iată textul ei: 

« Scopul real a întrevederii dintre Giolitti şi Bülow a fost problema rapor- 
turilor austro-italiene, în ce priveşte Adriatica și Macedonia. Dacă Austria, 
a spus Giolitti, ar ocupa un punct oarecare din aceste regiuni, Italia ar face 
numaidecât același lucru. A insistat totuși, pe lângă interlocutorul său, în 
ce privește dorinţa Italiei de a menţine statul-quo, dorință împărtășită și de 
Bülow, după spusele lui Giolitti ». 

4 In cele trei întrevederi, destul de lungi, care au avut loc, au fost exa- 
minate raporturile dintre Franţa şi Italia. D. de Bülow a spus d-lui Giolitti 
că Germania nu vedea cu ochi răi raporturile bune dintre cele două puteri, 
că Crispi și-a închipuit altădată, pe nedrept, că va fi agreabil Germaniei prin 
procedeele sale agresive; însă, proporțiile revistei navale dela Neapole (cu 
ocazia călătoriei Președintelui Loubet în Italia și a vizitei ce a făcut-o Regelui 
Victor Emmanuel al III-lea, N, T.), care a avut aerul unei demonstrații, 
amenințătoare, a dat de bănuit în Germania. D. Giolitti a negat că această 
manifestaţie de prietenie, nepremeditată, ar fi avut un caracter agresiv; că, 
de altminteri, puterea cea mai interesată în Mediterană, Anglia, nu s'a gândit 
o clipă să se alarmeze», 

+ Afară de aceasta, d. Giolitti a afirmat că Italia nu avea nevoie numai de 
relații bune cu Franţa, ci de ceva mai mult, de o prietenie cordială cu ea; 
se pare că d. de Bulow a fost obligat să-i dea dreptate», 

In urmă a survenit criza dureroasă din 1905, în urma căreia, în 
împrejurările cunoscute, Delcass€ a fost obligat să părăsească ministerul 
afacerilor străine. La 26 Iunie 1905, d. Camille Barrère îi scria din Roma: 

« Mulţumesc pentru scrisoarea D-voastră. Ea trezeşte în mine sensaţia 
uneia din acele răni care, la vârsta mea, nu mai cunosc vindecare. Am fost 
câțiva alături de D-voastră care am lucrat din tot sufletul să facem o Franţă 
liberă, independentă şi mândră. Insă Franţa n'a vrut acest destin; și am încă 
în urechi zgomotul insultelor josnice cu care au fost răsplătite serviciile pe 
care le-aţi adus patriei. N'o să mă dau înapoi dela datorie; îmi simt însă, 
câteodată sufletul obosit ». 

Dosarul corespondenţei d-lui Camille Barrère marchează o pauză de 
nouă ani. Insă la 31 August 1914, ambasadorul Franţei la Roma scria lui 
Delcass€: « Ştiţi ce s'a petrecut în ce priveşte neutralitatea. Nici o clipă nu s'a 
căutat vre-un pretext pentru a răstălmăci acordurile din 1902; în orice caz, 
proclamarea neutralității le îngloba. Am făcut ceea ce trebuia, pentru a asigura 
acest rezultat, care ne îngădue să ne slujim, de o parte din forțele noastre 
africane şi ne asigură stăpânirea necontestată a mării; neînțelegerile dintre cele 
două popoare lăsase urme adânci, însă ele nu puteau șterge din sufletul po- 
pular, amintirea zilelor bune, şi nici un guvern nu s'ar fi gândit să ia atitudine 
împotriva noastră. 'Trebue să evităm orice critică prin presă, trebue să știm 
să ne mulţumim, până la noi ordine, cu neutralitatea, așteptând ceva mai bun ». 
Şi ambasadorul nota că mobilizarea italiană se pregătea activ şi se concentra 
spre frontiera austriacă. « Aici e o indicație sigură, asupra căreia nu ne putem 
înșela » Anul 1915 avea să confirme acest fel de a vedea. Neutralitatea Italiei, 
mai întâi, apoi intervenţia ei alături de Aliați, în urmă, fusese pregătită cu 
atâţi ani în urmă, de politica lui Delcasse şi a lui Camille Barrère. 


Anul 44.— Nr. 9.— 1 Mai 1937 


D. Raoul de Roussy des Sales discută criza democraţiei în America, căci se 
pare că şi marea democraţie americană ar trece prin momente de criză. După rea- 
legerea d-lui Roosevelt la preşedinţia Republicei, atmosfera era foarte optimistă 
de cealaltă parte a Oceanului. De atunci şi până astăzi, lucrurile s'au schim- 
bat însă, In vreme ce democraţia rooseveltiană încearcă să se orienteze ţinând, 
înainte de toate, socoteală de condiţiile economice ale timpului, fapt care îi dă 
un caracter empiric, democraţii conservatori, dimpotrivă, vor ca actele guver- 
nului ca şi acelea ale cetăţenilor să nu deroge dela Constituţie, lucru lăudabil 
dacă şi constituţia ar putea evolua cu aceeași viteză cu care evoluează şi feno- 
menele economice, ceea ce din păcate nu este cazul, « Constituţia americană 
este un document minunat, însă nu poate fi remediat faptul că acest document 
a fost scris acum mai bine de 150 de ani, într'un timp în care fenomenele 
economice care ne comandă astăzi erau, fie inexistente, fie ignorate de autorul 
ei. Astfel încât, cu toată elasticitatea ei, ea nu poate fi aplicată altfel decât prin 
minunate acrobaţii juridice, în condiţii pe care autorii ei nu le puteau de sigur 
prevede. Observaţia e justă, însă la baza crizei democraţiei americane, mai 
ales în ceea ce priveşte tărâmul social, sunt cauze adânci altele decât acelea 
care se pot explica printre practică constituţională prea rigidă. 

D. Paul Reynaud tratează situaţia economică actuală în lumina experien- 
telor făcute, Se cunoaște atitudinea d-sale cu privire la anumite probleme 

financiare şi economice, în deosebi a celei monetare, E firesc deci dacă încearcă 
să-și justifice teoriile la lumina experienţelor făcute sau în curs. D. Paul Rey- 
naud e sever pentru acei care, înainte de experienţa actuală, au practicat o 
politică ostilă devaluării, şi recomandă câteva formule menite să slujească în 
viitor oamenilor politici: 4 A urca preţurile într'o ţară în care salariile scad, 
înseamnă a crea cu mâinile tale un amestec detonant», sau, 4 Deflaţia cheltue- 
lilor publice făcută în timpul ultimei legislaturi (e vorba de Franţa, N.T.), 
nu a însemnat decât o jumătate de politică, care avea drept efect să scadă 
deficitul bugetar; de fapt însă, economia bolnavă trebuia vindecată. In acest 
scop, trebuia soluţionată problema prețurilor, făcându-le să scadă, în aur, la 
nivelul preţurilor mondiale, făcându-le în același timp însă, să urce în franci, 
pentru a restabili profitul. Latura a doua a acestei politici era devaluarea ». 


MERCURE DE FRANCE 
Anul 48 — Nr. 932 — 15 Aprilie 1937 


Tendința de a face din Nietzsche un precursor al naţional-socialismului 
este destul de generalizată, și de aceea punerea la punct a d-lui S. Aberdam 
este cum nu se poate mai oportună. 

E nevoie să amintim că Nietzsche n'a fost numai un bacchant? 4 Național- 
socialismul încearcă să folosească lirismul său furtunos, retorica sa incendiară, 
pentru a crea o psihologie explosivă. Gândirea lui de anachoret, ce se adresează 
unei elite, e prezintată, sub aspectul ei vulgarizat de evanghelie războinică, ca 
o premergătoare, pe un plan superior, al lui Mein Kampf, breviar pentru 
mase. La drept vorbind, «romantismul» lui Nietzsche te de esenţă 
spiritualistă; opera sa, o epopee a pasiunii intelectuale; religia sa, o arzătoare 
afirmaţie a vieţii, a plenitudinii vieţii, atinsă numai în culmea culturii ». 

« In dosul violenţelor de cabinet ale polemistului, în penumbra mani- 
festărilor sale intime, se desenează... silueta gânditorului, astfel cum a înfă- 
ţişat-o, în necrologul său (1901), Th. de Wyzewa: blând, delicat, scrupulos, 
incapabil de orice gest, de orice cuvânt brutal, la care nici chiar delirul de 
persecuție nu reuşeşte să trezească umbra unei uri sau a mâniei. Inainte 
săi se fi năruit conștiința, ultimul său gest la Turin, a fost compătimirea unui 
cal maltratat, A subliniat, în mod constant, cu tărie, că nu trebue să se confere 
o valoare universală moralei sale, care nu convine decât acelor ce guvernează 
prin instinctul grandoarei, a generozităţii, şi au ajuns la același stadiu de evo- 
luţie ca şi el. « Germanii își închipuesc că puterea trebue să se manifeste în 
duritate şi asprime, de vreme ce ei se supun bucuros și cu admirație; că există 
o putere în bunătate şi în calm, iată ceea ce ei nu sunt în stare să creadă prea 
lesne ». El protestează dinainte împotriva abuzului la care poate da naştere 
teoria sa a voinţii de putere: « Fiţi duri!» nu se adresează unor barbari, a 
căror ferocitate trebue înfrânată.s 

Se ştie cât şi-a bătut joc Nietzsche de concetăţgnii săi, iar d. S. Aberdam 
adaogă, în această privinţă, că Franţa ti-a apărut ca demnă urmașe a Gre- 
ciei... Depăşind pe Goethe în predilecţia sa adâncă şi pasionată, pentru 


REVISTA REVISTELOR 713 


clasicismul vieţii, a spiritului francez, Nietzsche îl apără cu vervă şi pătrun- 
dere, împotriva pretențiilor de falsă cultură germană. Pentru el, unica formă 
de artă modernă, e forma franceză, egalată chiar la Antici, numai de Greci», 

Nu e mai puţin adevărat că Nietzsche, plin de rezerve în ce priveşte superio- 
ritatea arienilor, nu e tantisemit decât în măsura în care e anticreștin ?. La 
drept vorbind, Zarathustra are în egală oroare: Stat, popor, naționalism și 
socialism. 4 Aristocrat cu conștiința intratabilă, fanatic al bunei credinţe, a 
dreptăţii, şi al cărui gust pentru putere nu este decât antipatia sa pentru dupli- 
citate, Nietzsche ne învaţă că toate faptele istorice demne de a fi reținute de 
memoria oamenilor, sunt faptele de eliberare, şi că libertatea de spirit e resortul 
istoriei universale », 

L'EUROPE NOUVELLE 
Anul 20 — Nr. 1001 — 17 Aprilie 1937 

D. S. Rousselet schiţează cadrele generale ale planului cuadrienal polonez. 
După U.R.S.S. şi Germania, iată că Polonia, la rândul ei, se pregăteşte să 
se industrializeze după un plan minuţios dinainte alcătuit. Ca şi în U.R.S.S,, 
acest plan are drept obiectiv principal sporirea potenţialului militar al țării, însă, 
spre deosebire de cel sovietic, nu este întocmit decât pentru o perioadă de 4 ani. 

Acest plan, alcătuit de d. Kwiatkowski, vice-preşedintele Consiliului de 
miniştri, creatorul portului Gdynia și economist eminent, e întâmpinat în 
Parlament şi în public, cu mult entuziasm. Polonia este convinsă că acest 
plan îi va îngădui să-şi consolideze situația internaţională și să reducă sensibil 
șomajul, plagă mai greu de vindecat în Polonia decât în multe alte ţări, din 
pricina creșterii rapide a populaţiei. 

Realizarea planului va costa pe Stat, 2,8 miliarde de zloți, adică mai bine 
de 70 miliarde de lei, restul urmând a fi suportat de populaţie. 

lată principalele caracteristici ale planului: crearea unei vaste regiuni 
industriale, — în districtul Sandomir, între Vistula şi afluentul său San, 
la o distanţă de 200 km. de frontiera germană și de mai bine de zoo km. de 
aceea a U.R.S.S., — în care se vor concentra toate industriile de război; 
desvoltarea reţelei de căi de comunicaţii pe întregul cuprins al ţării şi, mai ales, 
în noua regiune industrială; desvoltarea portului Gdynia; electrificarea ţării; 
o nouă politică economică inspirată din nevoia de a finanța acest plan. 

Alegerea triumfală dela Bruxelles a d-lui van Zeeland e pe larg comentată 
de d-nii Roger Auboin: La leçon de Bruxelles ; Robert Leurquin: Les Bruxellois 
contre la dictature ; Pierre Dominique: La journée decisive du II avril. 

Suggestiv articolul d-lui Pertinax: L'Italie puissance révolutionnaire en 
Mediterannce. 

REVUE POLITIQUE ET PARLEMENTAIRE 
Anul 44 — Nr. 509 — o Aprilie 1937 

D. Bernard Lavergne publică un articol intitulat: « Scrutinul de aron- 
disment, sinuciderea partidului radical-socialist », în care demonstrează nece- 
sitatea adoptării reprezentării proporționale, pentru ca partidul radical- 
socialist să nu mai riște să se fărămiţeze în viitor, după cum ar lăsa să prevadă 
statisticile alegerilor din 1928, 1932 şi 1936. 

Până mai acum câţiva ani, partidul radical-socialist a avut tot interesul 
să menţină scrutinul de arondisment. Cum acest partid nu a încetat până 
într'o epocă recentă să fie gruparea care obținea în Franţa cel mai mare număr 
de voturi, jocul desistărilor, în scrutinul de balotaj, se exercita totdeauna în 
favoarea sa, căci un mare număr de socialişti sau membri ai centrului stâng 
trebuia să se retragă în favoarea radicalilor, care au sfârșit prin a considera 
o dogmă că acest fel de scrutin le este avantajos; de aici opunerea lor, nicio- 
dată desminţită, față de orice alt sistem de scrutin: proporţional sau R, P, 
Insă în alegerile din 1936, starea de lucruri a dovedit o modificare adâncă a 
configurației politice şi a diviziunii voturilor, astfel încât partidul radical- 
socialist care, până în prezent, a avut motive, din punct de vedere numeric 
şi tehnic, să prefere scrutinul de arondisment, trebue neapărat să se orienteze 
spre scrutinul proporţional sau spre R.P. 

In primul rând, partidul radical-socialist a încetat de a fi partidul numeric 
cel mai tare. De aceea, mecanismul desistărilor în balotaj nu mai este în măsură 
să-l favorizeze. Coniuncţiunea foarte posibilă, ba chiar probabilă, între parti- 
dele socialiste (S.F.1.0. şi Uniunea socialistă) și cel comunist, în alegerile 
viitoare, se va opera numai în dauna partidului radical-socialist, Astfel dacă 
partidele socialiste şi cel comunist fuzionează sau prezintă în fiecare circum- 
scripţie câte un candidat, în loc de doi sau trei, voturile lor se vor aduna, 
încă dela primul scrutin, și multe balotaje nu se vor mai produce. Din sta- 
tistica alegerilor ce au avut loc la 26 Aprilie şi la 3 Mai 1936, reiese că 19 
deputaţi radical-socialişti ar fi fost eliminaţi în aceste condiţii de candidaţii 
unici socialisto-comunişti, și efectivul radical-socialiştilor în Camera Depu- 
taților ar fi fost de go în loc de 109, iar acela al partidului S.F.I.O. şi comu- 
nist de 240, în loc de 221. Un partid mare ca partidul radical-socialist este 
foarte bine armat pentru a se prezenta în alegeri pe scrutin pe listă cu R.P, 
integrală. In asemenea condiţii, se poate prezenta alegătorilor eliberat de tutela 
socialistă, Căci, în general, scrutinul majoritar a avut totdeauna drept con- 
secinţă că guvernele succesive ale Franţei au fost la discreţia presiunii forma- 
țiunilor extremiste. Această ipotecă grea pe care extremele n'au încetat să 
o exercite asupra tuturor guvernelor, a fost originea multor greşeli şi erori în 
conducerea generală a ţării. 

Semnalăm următoarele studii și articole interesante: Politica musulmană a 
Italiei de Fr. de Richemont; Obstacolele opuse circulație oamenilor de Henri 
Hauser; Conferința dela Montreux: Egiptul şi desființarea Capitulaţiilor de 
Georges Meyer; Șomajul tineretului universitar de H. d'Herouville; Situația 
învățământului secundar de Houbert Bourgin și Congresul dela Niirenberg de 
Paul Valayer. 


LA NOUVELLE REVUE FRANCAISE 
25-e Année, No. 283.— r-er Avril 1937 
Număr sărac, lăsând după lectură impresia de a fi fost mai mult impro- 
vizat, decât organizat cu acea grijă specifică strălucitei reviste pariziene. 
Patru studii de André Suarăs, Jacques Chardonne, Alain și Jean Gué- 
henno, scrise în mod vizibil fără nici un spirit de + suită », sunt puse la un loc 

și obligate să formeze un sumar ce poartă titlul general: « omagiu unor scrii- 
tori vechi ». 

Tot paginile de jurnal ale lui André Gide formează piesa principală a 
lecturii. 

De reţinut fraza cu care începe relatarea unei călătorii recente în Algeria, 
frază ce indică cu discreţie dar precis, dezamăgiri suferite în urma publicării 
bine cunoscutului € Retour de PU.R.S.S. »: 

« Să fugi ! Să locueşti un timp nu ştiu în ce regiune abstractă, goală, deșartă, 
în care să te oprești a mai trăi, a mai judeca, fără a trăda totuși și fără a dezerta 
dela nici o cauză ?, 


Interesul principal al jurnalului lui Gide ni se pare că aparţine şi de astă- 
dată confesiunilor sale de scriitor, observaţiunilor şi gândurilor ce se referă 
la opera sa şi la arta scrisului în genere, Cu câtă luciditate vorbește despre 
propriul său jurnal: 

e Supărătorul obicei pe care l-am luat în ultimul timp de a publica în N, 
R. F. o mulțime de pagini din acest jurnal (puţin din nerăbdare și pentrucă 
nu mai scriam nimic altceva) m'a detașat pe încetul de el ca de un prieten 
indiscret, căruia nu i se poate nimic încredința, fără ca să spună mai departe, 
Cât ar fi fost mai abundentă confesiunea mea, dacă ar fi ştiut să rămână po- 
stumă. Şi încă, scriind aceasta, o şi văd imprimată și văd dezaprobarea lecto- 
tului. Câteodată mă gândesc că absenţa de ecou, pe care mult timp au avut-o 
scrierile mele, le-a permis să aibă tot ceea ce le-a făcut valoarea. Era nevoe 
să le asigur frazelor mele o supravieţuire, care să le dea răgazul de a-i aștepta 
pe cetitorii viitori. Sunt neobișnuit de stingherit de răsunetul imediat (apro- 
bare sau blam) care de aici înainte va întâmpina tot ce ne ieși din condeiul 
meu. Ah |! fericitul timp în care nu eram ascultat | Și ce bine vorbeşti, atâta 
vreme cât vorbești în deșert. De sigur pentru a fi ascultat vorbeam: dar nu 
ascultat imediat. Odele lui Keat — şi Les Fleurs du mal rămân şi astăzi parcă 
învăluite de tăcerea contemporanilor, tăcere în care se amplifică pentru noi 
elocvenţa lor ». 


Dacă ultimul ¢récit» al lui André Gide, a nemulțumit pe unii dintre 
vechii săi admiratori, jurnalul ne arată că nici autorul nu a fost prea bucuros 
de lucrul său şi că, în orice caz, a avut de întâmpinat mari dificultăți, 

Sunt preţioase mărturisiri de șantier literar: 

« Am rupt așa dar tot ce scrisesem la Saint-Louis, după cum rupsesem 
deja tot ce lucrasem la Syracuza. A trebuit să mă plec în faţa evidenţei: acest 
al treilea capitol din Genevive nu avea nici o valoare. Era mai rău decât rău: 
mediocru, Inutil să încerc a-l relua; chiar dacă aş munci la el luni întregi, 
nu l-aş putea face mai bun. Mai bine este să tai, să las cartea neisprăvită 
şi să nu mai uzez restul meu de feroare. 

e Capitolul secund, de altfel, se termină așa încât să prezinte un fel de 
concluzie suportabilă — cel puţin esteticeşte — deși exact împotriva a tot ce-mi 
propusesem ». 

LE MOIS 
Anul 7.— Nr. 75 


D. Yvon Jan publică o notă foarte concisă asupra originii războiului civil 
spaniol, care nu ar fi decât manifestarea unui profund desechilibru în care se 
sbate societatea spaniolă. Burghezia spaniolă nu s'a putut desvolta niciodată, nici 
ca număr, nici ca importanţă. In timpul în care, în restul Europei, se desvolta 
negustorimea, din care avea să se nască mai târziu burghezia, Spania era 
stăpânită de Musulmani, iar comerţul şi industria erau exercitate exclusiv 
de Arabi şi Evrei, care au fost mai târziu izgoniți din peninsulă, după recuce- 
rire. Astfel nu a putut să se nască și să reziste o burghezie tare, conştientă 
de puterea ei și de nevoia de a apăra interesele liberale. Ceea ce se intitulează 
burghezie spaniolă a dus o existenţă leneșă, quasi-parasitară, în micile orașe 
semi-ruralizate. Spre sfârşitul veacului al XVIII-lea, puterea trece în Apusul 
Europei în mâinile burgheziei. Oamenii care alcătuesc noua clasă au virtuţi 
de conducători: capabili, activi, întreprinzători, iar civilizaţia le datorește 
o prosperitate fără precedent: bogăţie, confort, igienă și instrucție. In lipsa 
unei burghezii conștiente, Spania a rămas, în cursul veacului al XIX-lea, în 
marginea mișcării puternice de emancipare şi de îmbogăţire. 

Clasa diriguitoare spaniolă e alcătuită din privilegiați, — lipsiţi de voință şi 
de curajul de a întreprinde afaceri sau reforme politice,— care au deţinut pute- 
rea numai pentru a-și apăra interesele. Inerţia clasei diriguitoare a făcut impo- 
sibil orice progres economic și social, mai ales în agricultură, un domeniu 
esenţial al economiei spaniole. Iniţiativa a fost lăsată poporului și aceasta 
a făcut ce i-a stat în putinţă, adică nu mare lucru, De aceea agricultura spa- 
niolă este într'o stare de sărăcie caracteristică metodelor şi mijloacelor ana- 
cronice și utilajului arhaic. 

In Spania n'a existat niciodată o clasă mijlocie, care să aibe conștiința 
intereselor ei și a rolului ei social, și nici nu se putea altfel într'o ţară în care 
principiile democratice ale proprietăţii private și libertăţii individuale nu și-au 
făcut drum. Consumul intern, foarte redus, nu a permis micului comerţ să se 
desvolte, și numărul micilor rentieri este neînsemnat. Lipsa unei clase mijlocii 
a avut drept urmare că societatea spaniolă e împărţită în două blocuri opuse, 
oferind fiecare în parte un aspect omogen, pe care însă interese ireduc- 
tibile le-au ridicat unul împotriva celuilalt. In aceste condiţii, pacea socială 
n'a fost niciodată posibilă. Războiul social de astăzi a stârnit surprindere şi 
oroare. El nu datează însă din lulie 1937. Istoria socială a Spaniei, de mai 
bine de 150 de ani, nu este decât istoria unui război civil larvar. 

Antagonismul celor două blocuri a putut să degenereze într'un conflict 
atât de acut și regretabil pentru civilizaţie, tocmai din pricina slăbiciunii 
puterii centrale. 

Oricare tabără ar învinge în acest război civil, adevăratul pacificator al 
Spaniei va fi acela care va putea da o soluţie problemei sociale. Fără îndoială, 
țăranii spanioli, funciarmente individualişti, şi aspirând, înainte de toate, la 
mica proprietate, nu se vor putea acomoda cu un colectivism agrar de tip 
sovietic, De cealaltă parte, s'a vorbit mult de o organizare corporativă. In 

starea actuală a agriculturii spaniole, această suggestie nu pare să aibă sorți 
de izbândă. 

Adevărul este că Spania continuă să se sbată într’o eroare seculară. Ea cere 
străinătății soluții care nu se pot aclimatiza la ea. In toate timpurile, Spania 
şi-a îndreptat privirea spre străinătate, pentru a-i solicita ajutorul şi asistența, 
In veacul trecut Spania a fest înzestrată cu o Constituţie pur şi simplu 
copiată după Constituţiile unor state străine, Insă deosebirea categorică 
dintre acestea și Spania, din punct de vedere economic și social, a făcut 
că această Constituţie nu a putut funcţiona niciodată în condiţii normale. In 
1932, socialiștii și republicanii au săvârşit aceeaşi eroare, care pare că încercă 
să domine şi ziua de mâine. In asemenea condiţii, se poate prevedea că paci- 
ficarea definitivă a Spaniei nu va fi realizată atât de repede; căci, în 
acest scop e nevoie de o personalitate energică, în măsură să conceapă și să 
realizeze organizarea specială pe care o reclamă situaţia particulară a Spaniei. 
Şi deocamdată nu se iveşte nicăeri în Spania o personalitate cu asemenea 
posibilităţi şi virtuţi. 

La rubrica literaturilor străine, o pagină e consacrată României, în cadrul 
căreia sunt semnalate: moartea lui Anton Holban, studiul consacrat, în Revista 
Fundațiilor Regale, de d. Șerban Cioculescu, poeziei d-lui Ion Vinea și « Men- 
ţiunile critice » ale d-lui Perpessicius, editate de Fundaţia pentru literatură 
şi artă « Regele Carol II», 


DIE MUSIK 
Anul XXIX.— Caetul 7.— Aprilie 1937 


D. Hermann Killer publică o recenzie amănunțită a cărţii Ein ideales 
Săângerpaar: Ludwig Schnorr von Carolsfeld und Malvina geborene Garrigues, 
de C. H. N. Garrigues, nepotul primei Isolde a lui Richard Wagner, Mal- 
vina Schnorr von Carolsfeld, născută Garrigues, care, împreună cu soţul ei, 
neuitatul tenor dramatic, primul Tristan, Ludwig Schnorr von Carolsfeld, 
au alcătuit o pereche ideală de cântăreţi, 

Remarcabil finalul studiului d-lui Roderich von Moisisovics Problema 
libretului de operă (II). 

Din restul sumarului, semnalăm: Ascendenţii Clarei Schumann de Frie- 
drich Heinz Beyer; Pentru istoria comerțului german de articole muzicale de 
Prof. Dr. Wilhelm Altmann; Orientare nouă în muzica concertantă de pian 
de Dr. Paul Egert. 


ROMÂNEȘTI 


GÂNDIREA 
Anul XVI.— Nr. 5.— Mai 1937 


Număr închinat poeziei. Semnează versuri d-nii Ion Pillat, V, Voiculescu, 
D. Ciurezu, Ștefan Baciu, 

D. profesor Caracostea publică în continuare un studiu despre Eminescu, 
Fragmentul ultim se numește 4 Inefabilul eminescian >. 

In fruntea sumarului, un eseu al d-lui Lucian Blaga tratează de asemeni 
o problemă de poezie, « Geneza metaforei », 

« Deosebim două grupuri mari sau două tipuri de metafore: 

1, Metafore plasticizante. 

2. Metafore revelatorii, 

Metaforele plasticizante se produc în cadrul limbajului prin apropierea 
unui fapt de altul, mai mult sau mai puţin asemănător, ambele fapte fiind 
de domeniul lumii date, închipuite, trăite sau gândite, Apropierea între fapte 
sau transferul de termeni, dela unul asupra celuilalt, se face exclusiv în vederea 
plasticizării unuia din ele,.. In realitate, nu plasticizăm un fapt prin alt fapt, 
ci expresia incompletă a unui fapt prin expresia altui fapt. E de remarcat 
că metaforele plasticizante nu îmbogăţesc cu nimic conținutul ca atare al 
faptului, la care ele se referă. Metaforele acestea sunt destinate să redea cât 
mai mult carnaţia concretă a unui fapt, pe care cuvintele pur descriptive, 
totdeauna mai mult sau mai puţin abstracte, nu-l pot cuprinde în întregime. 
Adevărul e că cuvintele sunt aşa de anemice, încât ar fi nevoie de un alai 
infinit de vocabule esenţiale și de specificare, pentru a reconstitui, cu mijloace 
de limbaj, faptul concret. Metafora plasticizantă are darul de a face de prisos 
acest alai de cuvinte... In raport cu faptul și cu plenitudinea sa, metafora 
plasticizantă vrea să ne comunice ceea ce nu e în stare noţiunea abstractă, 
generică a faptului. Expresia directă a unui fapt e totdeauna o abstracţiune 
mai mult sau mai puțin spălăcită, In aceasta zace deficiența congenitală a 
expresiei directe, Faţă de deficienţa expresiei directe, plenitudinea faptului 
cere însă o compensație, Compensaţia se realizează prin expresii indirecte, 
printr'un transfer de termeni, prin metafore. Metafora plasticizantă repre- 
zintă o tehnică compensatorie. . . 


Metaforele plasticizante nasc din incongruenţa fatală dintre lumea con~ 
cretă şi lumea noțiunilor abstracte. Din dorul de a restaura congruenţa între 
concret și abstract, se recurge la metafore plasticizante. Metafora plasticizantă 
ţine, aşa dar, loc de concret, în ordinea abstracţiunilor,. . 


„»„ Există însă, după cum precizam la început, și un al doilea tip de meta- 
fore, « metaforele revelatorii ». Câtă vreme metaforele tip I nu sporesc sem- 
nificaţia faptelor la care se referă, ci întregesc expresia lor directă, metaforele 
tip II sporesc semnificaţia faptelor înşile, la care se referă. Metaforele reve- 
latorii sunt destinate să scoată la iveală ceva ascuns, chiar despre faptele pe 
care le vizează. Metaforele revelatorii încearcă într'un fel revelarea unui € mister » 
prin mijloace pe care ni le pune la îndemână lumea concretă, experiența sensi- 
bilă și lumea imaginară... 

Se poate spune despre aceste metafore, că au un caracter revelatoriu, 
deoarece ele anulează înţelesul obișnuit al faptelor, substituindu-le o nouă 
viziune. Aceste metafore nu plasticizează numai niște fapte în măsura cerută 
de deficienţa numirei şi expresiei lor directe, ci suspendă înţelesuri şi pro- 
clamă altele. Metaforele revelatorii sunt cu totul de altă natură decât cele 
plasticizante pur și simplu și au cu totul altă origine. Câtă vreme metaforele 

plasticizante rezultă, după cum văzurăm, dintr'un dezacord imanent al struc- 
turilor spirituale ale omului (dezacordul dintre concret şi abstracţiune), meta- 
forele revelatorii rezultă din modul specific uman de a exista, din existența în 
orizontul misterului şi al revelădrii. 

„„„ Cât timp omul (încă nu de tot «om ») trăeşte în afară de mister, fără 
conştiinţa acestuia. .. el nu folosește decât metafora plasticizantă, cerută de 
dezacordul dintre concret și abstracţiune, Metafora revelatorie începe în 
momentul când omul devine în adevăr om >, în momentul când el se aşează 
în orizontul şi în dimensiunile misterului. 


„++ Felul metaforic n'a apărut în cursul evoluţiei sau al istoriei umane: 
metafora este logic şi real, anterioară istoriei. Ea este simptomul unei perma- 
nențe aproape atemporale. S'a pus de multe ori întrebarea: care este diferența 
specifică a omului faţă de animal? Intrebarea îşi recâștigă se pare interesul 
ce îl acordau cei vechi, care însă, la un moment dat, au devalorizat-o prin soluţii 
ce se pretau din cale afară la comic. Fapt e că s'au propus felurite formule. 
Dela Aristotel a rămas faimoasa definiţie: « Omul este animalul politic», 
Mai îndreptăţită decât oricare din formule, ni se pare aceasta a noastră, care 
nu e culeasă chiar la întâmplare de pe ulițele gândului: « Omul este animalul 
metaforizant >. Accentul ce-l dorim pus pe epitetul « metaforizant » este însă 
destinat aproape să suprime animalitatea, ca termen de definiţie... Meta- 
fora emanând din cele două izvoare, e delimitată, ca funcţie spirituală, la cele 
ce rezultă din condiţiile, mai presus de vicisitudinile timpului, ale genezei 
sale. 1, Ea e chemată sau să compenseze insuficienţele expresiei directe pen- 
tru un obiect sau 2, Să reveleze laturi şi semnificaţii ascunse, reale sau imagi- 
nare, ale unui obiect, Când nu face nici una nici alta, metafora poate fi un 
joc agreabil, sau vremelnic impus prin termenii unei situaţii date, dar e des- 
poiată de o justificare mai adâncă şi nu e necesară, Unei asemenea metafore, 
oricât de seducătoare, îi vom retrage din capul locului creditul. Metaforismul 
care nu rezultă nici din contribuţia, nici din modul existenţial specific uman, 
ci mai curând din împrejurări cu totul accidentale sau chiar din hotărîrea 
capricioasă a omului, va reprezenta într'un fel sau altul totdeauna o anomalie +. 


A Z I 
Aprilie—Mai, 1937.— Nr. 28 


Poemul + Prietena Irina + semnat Paul Păun, marchează un debut literar 
demn de o mențiune. Când tinerii poeți se pierd în felurite solfegii de expre- 
sie abstractă, este rar să găseşti un poem de emoția şi simplicitatea celui de 
față. 

Nu ştiu cum să te încep 

dela frunte, dela glezne, dela mâini, 

dela umblet, dela râs, 

de unde să te încep, de unde să te prind 

de unde să-mi aleg bogăţiile mărunte 

când văile mele greoaie se apleacă spre tine? 


720 REVISTA FUNDAȚIILOR REGALE 


Am ajuns la tine rătăcind 

m'am luat după vânturi, după ape 

după garduri, după copaci 

mi-au vorbit gârlele de vorbele tale 
mi-au arătat lăcustele privirile tale 

m'au dus spicele de grâu sub genele tale 
legănate. 


Nu te-am căutat: te-am găsit; 
mi te-au scos în drum toate, 


GÂND ROMÂNESC 
Anul V, Nr. 4.— Aprilie 1937 


Revista clujeană continuă să apară cu o regularitate neobişnuită publi- 
caţiilor de provincie. Şi prin colaborări şi prin condiţiile tehnice în care se 
tipăreşte, « Gând Românesc » este astăzi cea mai interesantă revistă ce ne 
vine din Ardeal, 

Din sumarul numărului recent, e de reţinut studiul pe care a întreprins 
să-l scrie d. Vasile Băncilă asupra d-lui Lucian Blaga, şi din care publică un 
fragment. 

Monografiile critice sunt prea puţine în publicistica noastră, pentru a nu 
remarca această încercare. 


ROMÂNIA 
Revista Oficiului Naţional de Turism. Anul II, Nr, 4. Aprilie 1937 


Remarcabil album de fotografii excelente prin calitate proprie şi de ase- 
meni prin interes documentar. Este o adevărată punere în valoare a peisajului 
românesc, 

Dar ne întrebăm dacă această frumoasă publicaţie nu trebue să accentueze — 
în alegerea textelor — latura informativă a preocupărilor sale. Inainte de a fi o 
revistă literară sau un album de artă, ea trebue să fie un buletin de turism. 


ROMÂNIA MILITARĂ 
Anul LXXIV. Nr. 4.— Aprilie 1937 


Fără a se depărta de caracterul său de strictă specialitate, « România mili- 
tară » izbuteşte să ofere documente și comentarii preţioase asupra problemelor 
actuale, văzute dintr'un unghi cu atât mai revelator, cu cât este mai riguros 
specializat. 

Interesant studiul d-lui General Virgil Economu despre « Războiul civil 
din Spania », care în genere a fost comentat sub aspectele sale politice sau 
sociale, dar aici ne este încă înfățişat sub aspectul său militar. 

D. amiral Buchholtzer semnează un studiu de geografie matematică: 
« Cum se face o hartă», 


FUNDAȚIA PENTRU LITERATURĂ 
ȘI ARTĂ «REGELE CAROL II» 


CPT,-COMANDOR P. C. FUNDĂȚEANU, Libertatea mărilor şi prizele maritime.. . . . . epuizat 
Au apărut: BIBLIOTECA e ENERGIA» 

M, CONSTANTIN-WEYER, Cavelier de la Salle, traducere din limba franceză de Paul I. 
PRODAN . .. . eO e .. a A + Lei 40 


L. F, ROUQUETTE, In căutarea fericire, traducere din limba franceză de E, FLĂMÂNDA. . > 40 
ALAIN GERBAULT, Singur străbătând Atlanticul, traducere din limba franceză de A. VIANU + 20 
COLONEL T. E. LAWRENCE, Revolta fn deșert, traducere din limba engleză de Mircea ELIADE, 


cu o hartă (2 volume). . . . , 60 
RENÉ BAZIN, Pustnicul din S ahara, viața părintelus Charles de F 'ouehauld, traducere ‘din ümba 

franceză de Alexandru HODOȘ,..... N RR A a i E-i-i 
MIHAIL SADOVEANU, Viaţa lui Ştefan cel Mare (Ediţia a II-a) Pr a E oes e a 
C. ARDELEANU, Domnul Tudor (Ediţia a II-a)... ssaa E E Sai ... è 30 
R, P, HUC, Descoperirea Thibetului, traducere din limba franceză de “A priliana MEDIANU . . 9 30 
HOMER, Odiseea, traducere în proză din limba elină de E. LOVINESCU (Ediţia a II-a). » 6o 


JAKOB TASSERMANN, Viaţa lui Stanley, traducere din limba germană de Radu c10: 
CULESCU ..... se sauna ae Lia SE ăia x Lă 
H. M, STANLEY, Autobiografie, traducere din limba engleză de Mary M. POLIHRONIADĖ. , 
R. M, HUC, In China, traducere din limba franceză de Natalia BĂLUȚĂ. e... s... 9 40 
F, YEATS- BROWN, Bengali, traducere din limba engleză de Radu GEORGESCU... . » 
JAKOB WASSERMANN, Christojor Columb, traducere din limba germană de I. SÂNGIORGIU » 
DEAN FARRAR., Sł. Winifred sau eoat: şi lumea ei, traducere din limba engleză de W. 
şi C. NOICA ..,.. Sed Nae a dai a data ai ic BO 
R, P. HUC, In Tartaria, traducere “aia limba franceză de` Victor STOE E .. .... 8 40 


PET BIBLIOTECA 4 INFORMATIVĂ + 


Ing. I. ORBONAȘ, Manual de atelier mecanic . . . . . . . . . . .. .. . .. . . . . . . . Iei 80 
H, STAHL şi DAMIAN P, Manual de paleograjie slavo-fomână . . . . . . . . . . . . . + 140 


Au apărut: BIBLIOTECA € ARTISTICĂ » 
O. HAN, Sculptorul D. Paciurea, cu 24 de plange . s se . . . . .  . . .. .. . . . s’, Lei 60 
AL. BUSUIOCEANU, Andreescu . . . . . 1... . . 1. . . . |. . . . .. n... . . . . ... d 120 


BIBLIOTECA € ORAȘE » 


Au apărut: 
MIRCEA DAMIAN, Bucureşti, cu 48 de planșe . , . cc... . . 1... . n... . . . Lei 120 
TUDOR ŞOIMARU, Constanţa, cu numeroase ilustraţii în text . . . s sossarna 9 Bo 
OCTAV ȘULUȚIU, Braşov, cu numeroase ilustrații în text .. assas . .. . . . . . 9 100 
Au apărut: BIBLIOTECA € DOCUMENTARĂ » 
Amintirile Colonelului Lăcusteanu, publicate de RADU CRUTZESCU . . . . . ss.. . Lei 70 
ELENA G-ral PERTICARI-DAVIIL,A, Din viața şi corespondența lui Carol Davila . . . . » 200 
E. DVOICENCO, Inceputurile literare ale lui B, P. Hasdeu .. .. ... 8 60 


EM. BUCUŢA, Duiliu Zamfirescu şi Titu Maiorescu în scrisori (1884—1913) sa e de ia, te. d "120 


Au apărut: BIBLIOTECA + ENCICLOPEDICĂ » 


CONST. C, GIURESCU, Istoria Românilor, I, ediţia a II-a, revăzută și adăogită, cu numeroase 
ilustrații în text ,. . s s e . . . . . cc... |. . cn... . n... .. .  LEl 200 
Dr. G. BANU, Sânălatea poporului român e « saas .. . . . . . .. . . .. .. .. . . . . .. D 
I. SIMIONESCU, Tara noastră . . . . |... 1... |... .. .. .. . . D 200 
CONST, C. GIURESCU, Istoria Românilor, Tu, două “părţi Ee E |... . . |... . $ 


SCRIITORII ROMÂNI CONTEMPORANI 


Au apărut: Romane 


JOACHIM BOTEZ, Insemnârile unui Beljet, « « . . . . . . . . . . . . . . . . . . . Iei 60 
C. GANE, Z'recute vieți de Doamne şi Domniţe, II, cu numeroase ilustraţii în text . „9 160 
ADRIAN MANIU, Focurile primăverii şi flacărt de toamnă . » . OPEET „3 60 
SĂRMANUL KLOPŞTOCK, Feciorul lui Nenea Tache Vameşul, IT EEE E . >+ 70 
DUCTA DEMETRIUS Tineree aot e ooa a doit a A aR AE ed g a aa a - > 50 
N. M. CONDIESCU, Insemnările lus Safirim, I ..... ' boa e... > 60 
N. M. CONDIESCU, Peste mări şi ţări, cu 20 acuarele originale de S. ' MÜTZNER „1... 9 800 


Au apărut: Esseuri, Critică 
PAUL ZARIFOPOI, Pentru arta lilerară . . . . de lut 8 le ue cae le sai at dai da ai e, Dai a Tel 09. 


PERPESSICIUS, Menţiuni critice, II. . . . . . . . .. . EA ga à . > Bo 
G. M. CANOTACUZIN, Isvoare şi popasuri .. . . . . . . ... Pe E E 4.5 » óo 
N. IORGA, Oameni cari au fost . . . E catedralei 0 că e 4 . . » 8o 
EM. CIOMAC, Viața şi opera lui Richard Wagner sine; dd în at se Mae o ca Doria a data .. > 60 
M. D. RALEA, Valori.. sa sea E O E 50 
N. IORGA, Oameni cari au fost, II. .... ENEE cal a alu 33 Cotul a talia + 90 
ŞERBAN CIOCULESCU, Corespondenţa dintre. $ L. Caragiale şi Paul Zartlopol (1995—18) 9 40 
G. CĂLINESCU, Opera ius Mihail Eminescu, II, III... P . a 140 
C. ANTONIADE, Renaşterea slaliană. Trei figuri din Cinquecento E E E E TE E E 770) 
N. IORGA, Oameni cari au fost, III e b°. e e aoee aon a a 9 00 


ALICE VOINESCU, Montaigne.. esr . . . . . |... .. . ... .. ... pp 9 1:70) 


SET CIOMAC, Poeţii armoniei, I... . a ae ce cite i ai aaa at Y îs e e Lei 60 
„ CĂLINESCU, Opera lui Mihail Eminescu, Iv Si VE E E E ae E E ES .. >» I50 

PERPERSIOUS, Menţiuni Critice, IIL y ioa k a a e cc... ee... > 90 

DRAGOŞ PROTOPOPESCU, Fenomenul Engles] E aa Da t E a Dee a esaa 8 100 

N. IORGA, Sfaturi pe întunerec s, , . . . . .... dn De sl e cin agită na arat nu in STR 90 

ION PETROVICI; Figuri dispărute n. > 50 
Au apărut: Versuri 

DEMOSTENE BOTEZ, Cuvinte de dincolo, . a... ..» Iei 60 


Z. STANCU, Antologia poeților tineri, cu portrete de Margareta STERIAN. i i i 3 P 9 60 


G. BACOVIA, Poesii, cu o preiaţă de Adrian MANIU, . . cc... ... ae 840 
G. GREGORIAN, La poarta din urmă ,. s.. sasana’ semaca ii mea a BO 
ADRIAN MANIU, Cartea Țării . |. |... [cc .. s.. ò? 40 
G., LESNEA, Cântec deplin easan‘ E enr E r Părău » 40 
GEORGE SILVIU, Paisie psali. spine EEEE EE EE Cik eene Bin pe 9 a e d 40 
V, CIOCÂLTBU, Poesi ,. . e... cc... .. E E E E datei ati do a . 2 60 
„N, DAVIDESCU, Helada . . . . nw acr ea ta cc... a OTE E E E E E » 60 
N. DAVIDESCU, Roma. . . . . . . . Si ag pt d Geta n d ete ata dee SR ie ae LE ae. d 60 
ION POGAN, Žogar.. s.. a otet Ie Pe na oa ea E Diva, 50 dna tza ceea ei dee pi » 40 
RADU BOUREANU, Goljul Sângelui + Pak ai Să Ae E EA ati A ka h nk E că » 50 
ION MINULESCU, Nu sunt ce par a fisas. . . 1... . ..... ... esec. Ù 50 
VIRGIL CARIANOPOL, Scrisori cãtre plante ...... Ae a a S e E E cae o +40) 
ADRIAN MANIU, Poesii din Carmen Sylva.. n... [cc . „9 100 
MIHAIL MOŞANDREI, Singurătăți (poeme) . . ,., A $ Ew ©.» 40 
CICERONE THEODORESCU, Cleşiar (poeme) ...,. R barw fa 0 50 
ILARIU DOBRIDOR, Vocile 'Singurätäții E rate Ace aA a Fete i 00 a a A a php a a tei aA - 270; 
ANDREI TUDOR, Anor oao POME) r a n e e e pare A aa 0 a A de » 40 
V, VOICULESCU, Urcug s eor esa a .. .. ea |. [eee ..| » 60 
ION PILLAT, Tarm pierdut e... |. cc... [| cas. » 6o 


EDIȚII DEFINITIVE 
TUDOR ARGHEZI, Versuri, . . a k a . . . . |. |... . 1. | |. |. |... . . |... . . Îl 100 


MATEIU I. CARAGIALE, Opere , ,. ce Sos a aa a te e FO aa ANE a, aa 3 150 
ELENA FARAGO, Poezii . . 1... cc... cea... . 2 100 
TRADUCEREA SFINTEI SCRIPTURI DE Pr. V. RADU 

Auai: ȘI GALA GALACTION 
Cântarea cântărilor. . oau . . . . ea a a aaa a . . a aa cc... . aa Bratuit 
Cartea bui Iov. . . e s e . . . n... . . . ... .. ...... . .  .  . . ..... . . .... E] 
Elemente . . . aa n Da aaa pie La sul 0 pei Up 300 sale dă sai Dee ae Sa 20 ate asa Da ar du daia » 
Eclesiastul şi Cântarea Deborei + l LlG SIGI II II I III LN ? 


SCRIITORI ROMÂNI MODERNI 
A apărul : 


BOGDAN PETRICEICU-HASDEU, Scrieri literare, morale şi politice, Ediția critică cu note 
şi variante de Mircea ELIADE (2 volume) sasra i a caiet la io rai a Tel 280) 


SCRIITORII STRĂINI MODERNI ŞI CONTEMPORANI 


Au apărut: 
E. MADACH, Tragedia omului, traducere în versuri din limba maghiară de Oct, GOGA.. . Lei 40 
LUIGI PIRANDELI,O, Răâposatul Maitei Pascal, traducere din limba italiană de A, MARCU. » 40 
M. CHOROMANSKI, Gelosie şi medicină, traducere din limba polonă de Gr. NANDRIȘ . » 50 
R. L. STEVENSON, Comoara din insulä, traducere din limba engleză de Radu GEORGESCU. ^ 5o 
EMILY BRONTË, 'La răscruce de "anturi, traducere din limba engleză de Mary POLIHRO- 

NIADE s s r s ea Ai CORE ae ni 0 2000 e an a a e a A E pe) a ob 09 


Au apărut: BIBLIOTECA DE FILOSOFIE ROMÂNEASCĂ 
D: De ROSCA» E 20 paie ABIA a ada nba i a de tac ode A Sec Totu opta, AXE 60 


T. VIANU, Estetică, vol, DI... . . . . . . . . . . . . . . . o... . .. ... Ù 100 
PETRE PÂNDREA, Filosofia politico- juridică a lui Simion Bărnuţiu ra ca Rae Lai PI E 60 
LUCIAN BLAGA, Orizont şi stil . . o... apoteoza! 10; ee se aa cei dai eo gi E A dai La » 6o 
MIRCEA ELIADE, Yoga. Essai sur les “origines de la mystique indienne. . . . . . . . . d 200 
T. VIANU, Estetică, vol, II . . . « în. |... cc... în... E 9 100 
c, RĂDULESCU-MOTRU, Românismul, ` Catehismul unei noui spiritualilăți e . . ..... 2 60 
ALEXANDRU CLAUDIAN, Originea socială a filosofiei lui Auguste Comte , . . . . . 2 70 


BIBLIOTHÈQUE D'HISTOIRE CONTEMPORAINE 
A drul 

